
Oddný Hildur și-a luat privirea de la ecranul laptopului, și-a dat jos căștile și a ascultat în tăcere. Vântul mugea, iar pereții din lemn trosneau la rafalele mai puternice, dar, în rest, nu se auzea nimic. Ciudat. Avusese impresia că mai era cineva în clădire. Și-a relaxat un pic umerii și s-a uitat la ceas. Câteva minute până la miezul nopții. Oare era chiar atât de târziu? Deci foarte puțin probabil să mai fi venit cineva, iar cei mai mulți dintre colegii ei sau dormeau duși, sau se pregăteau de călătoria spre țara viselor. Posibil că îi jucase o festă imaginația. Cine ar fi putut umbla de colo-colo la o oră atât de târzie? Oddný Hildur a oftat. Muncise fără încetare de când se întorsese în biroul ei, după ce luase cina. Vremea se schimbase complet, superbul calm înghețat transformându-se într-un viscol gălăgios care răscolea zăpada căzută dimineață. Vremea capricioasă de acolo deja nu o mai surprindea, dar tot nu reușea să se obișnuiască cu ea. Acum regreta că nu respectase instrucțiunile de siguranță și nu anunțase ce planuri are după masa de seară  nu făcuse asta de teamă că cineva ar fi vrut să i se alăture. Arnar spusese că și el ar fi vrut să mai lucreze un pic, dar, din fericire, nu venise. Oddný Hildur își dorise foarte mult să fie singură și să termine treaba pe care o tot amânase, dar care acum chiar trebuia terminată. Niciodată nu era liniște când veneau și ceilalți, mai ales seara, după o zi de lucru obositoare.

Dintr-odată, regreta că venise acolo neînsoțită. În loc să se bucure de singurătate, era copleșită de o ciudată senzație de disconfort, ceea ce nu i se întâmpla des: era cunoscută drept o persoană fără multă imaginație și, de obicei, se uita cu un aer nedumerit la cineva care spunea o glumă, în timp ce toți cei din jurul ei se prăpădeau de râs  unde mai pui că nu se prindea de poantă nici mai târziu. Pe scurt, nu era sensibilă decât la fapte, trăsătură care constituia un avantaj în domeniul geologiei, dar o piedică în sfera relațiilor umane.

A căscat și a îndepărtat sentimentul de neliniște care îi dădea târcoale. Înainte să închidă laptopul, s-a uitat să vadă dacă nu cumva soțul ei, Stebbi, era pe chatul MSN  dar bineînțeles că se băgase demult în pat. Din pricina diferenței de fus orar, la el deja era trecut de miezul nopții  și trebuia să înceapă lucrul la ora opt. Dimineața, traficul era foarte aglomerat, iar lui Stebbi îi lua destul de mult să ajungă la serviciu de la Hafnarfjörður, orașul în care își cumpăraseră un apartament. Tocmai investiția lor imobiliară o determinase să accepte această slujbă dificilă, care îi aducea un venit mai mare decât posturile similare din oraș  în parte datorită bonificației menite să compenseze absența de lângă familie. Așteptaseră prea mult înainte să cumpere, iar când, în cele din urmă, se hotărâseră, prețurile deja crescuseră foarte mult, iar acum trebuiau să se spetească muncind ca să plătească ratele. Din fericire, nu luaseră un credit în valută  așa cum procedaseră mulți dintre cei care acum erau nevoiți să suporte consecințele deprecierii coroanei islandeze , dar ratele crescuseră și pentru ei, diminuându-le considerabil veniturile. Atunci când Oddný Hildur a văzut anunțul pentru postul din Groenlanda, scos la concurs de Berg Technology, simțul practic i-a spus c-ar fi bine să se înscrie. Stebbi nu fusese tocmai încântat, întrucât soția lui avea să lipsească de acasă câte patru săptămâni o dată. De ce să fim împreună din moment ce locuim în țări diferite?, argumentase el. Dar ea încercase să vadă partea plină a paharului: salariul consistent și cele două săptămâni libere dintre turele de câte o lună. După aceea, puteau să se gândească și dacă vor face copii  lucru pe care îl amânaseră din pricina dificultăților financiare. Însă până atunci, Oddný Hildur trebuia să facă față traiului într-o tabără de lucru dintr-un loc uitat de lume, departe de civilizație.

Se uita cu un aer neconsolat la fereastra de chat de pe ecranul laptopului. Uneori, când nu-l lua somnul, Stebbi intra să vadă dacă nu cumva mai era cineva online  dar nu și în noaptea aceea. A simțit că iarăși o cuprinde starea aceea neplăcută. Acum, avea senzația intensă că cineva o privește în ceafă. Bineînțeles, știa că e imposibil, dar tot a trebuit să-și ia inima în dinți și să se uite în spate ca să se asigure că n-o urmărește nimeni. Nu mai avea decât două zile din tura aceea și își dădea seama că era surmenată. Prognoza meteo era destul de sumbră și, în ultima vreme, își făcuse griji că s-ar putea să fie nevoită să se întoarcă acasă pe vreme rea sau poate chiar să rămână blocată acolo. În plus, îi părea rău pentru vorbele aspre aruncate în timpul certei pe care o avusese în seara aceea și regreta că reacționase atât de nechibzuit.

S-a crispat dintr-odată.

Fie își pierdea mințile, fie era urmărită. Oare era cineva la fereastră? Oricine ar fi fost, ar fi putut s-o observe foarte bine în biroul puternic luminat. S-a răsucit foarte ușor în scaun și a aruncat o privire în noaptea ca de smoală, dar n-a văzut decât propria-i reflecție în geam. Chipul reflectat părea să aparțină unei femei mult mai tinere decât ea  ochii mari și speriați îi dădeau un aer copilăros pe care nu-l mai avusese de ani de zile. Oare ce se întâmpla cu ea? Era singură în clădire, pentru că Arnar cu siguranță ar fi trecut pe la ea, dacă ar fi venit și el, așa cum plănuia. Și bineînțeles că nu era nimeni afară. Colegilor ei de muncă nu le-ar fi trecut prin cap s-o spioneze pe o vreme atât de urâtă, și nici nu era atât de atrăgătoare încât să convingă vreun bărbat să se supună la un asemenea chin. Dar oamenii din sat? Oare umbla pe afară vreunul dintre localnici? Iarăși s-a mustrat în gând pentru că nu închisese ușa. Ce-o fi fost în mintea ei? Bineînțeles că nu venise nimeni din sat pe un asemenea vânt. Singurii cărora le-ar fi putut trece prin cap una ca asta erau alcoolicii, dar știa că, la ora aceea, toți erau în pat demult  beți criță. Faptul că era marți nu schimba cu nimic situația: pentru bieții de ei, toate zilele erau la fel; deci era exclus ca vreunul să fie treaz și să hoinărească pe afară atât de târziu în noapte, și nimeni altcineva n-ar fi avut ce să caute pe la fereastră. Cu toate că localnicii nu priveau cu ochi buni Berg Technology, i se părea puțin probabil ca antipatia lor să fie atât de profundă, încât să încerce să le facă neplăceri.

În ciuda argumentelor, sentimentul de teamă nu dispărea. S-a apropiat de perete cu tot cu scaunul rotativ și a stins lumina, dar nu s-a grăbit să revină lângă fereastră și să arunce o privire afară. Dar, în cele din urmă, și-a luat inima în dinți.

O rafală puternică a izbit clădirea, apoi s-a potolit. Lui Oddný Hildur i s-a tăiat respirația. În parcare era un husky mare și murdar care se uita țintă la ea. Urechile îi fluturau în vânt, dar în rest părea o statuie. Ochii li s-au întâlnit, iar câinele i-a susținut privirea fără să clipească. Oddný Hildur se uita la el ca hipnotizată, simțindu-și în piept bătăile puternice ale inimii. Unul dintre primele lucruri care i se spuseseră când ajunsese acolo era să nu se apropie de câinii husky, nici ca să-i mângâie, nici ca să-i hrănească. Erau câini folosiți la muncă și nu se atașau de oameni la fel ca animalele de companie. Se convinsese de asta în mod indirect la scurtă vreme după ce începuse să lucreze în Groenlanda, atunci când călătorise cu un avion care făcea o cursă spre Reykjavík pentru o urgență medicală. Fusese prima și ultima oară când zburase cu un asemenea avion. O fetiță nimerise în mijlocul unui grup de câini husky, iar fața îi fusese sfâșiată. Plânsul ei, care nu contenise până în Islanda, încă îi răsuna în urechi, la fel ca încercările disperate ale mamei sale de a o liniști. Stomacul i s-a crispat amintindu-și cum arăta biata fetiță la câteva luni după aceea  într-una din puținele ei vizite în sat, o văzuse pe marginea drumului, jucându-se cu o păpușă. Era perfect posibil ca husky-ul de afară să fi fost unul din haita care o atacase pe fetiță  niciunul dintre ei nu fusese eutanasiat. S-a întrebat dacă nu cumva ar fi trebuit să-și calce pe mândrie și să-l cheme pe Gísli, care răspundea de securitatea taberei. Ar fi însoțit-o până la apartamentul ei fără să crâcnească, deși probabil că acum dormea dus. Gísli își lua slujba foarte în serios, punând în ea suflet și mult devotament și fiind incredibil de amabil. Pe de altă parte, nu voia să îndure tachinările colegilor ei pentru că scotea oamenii din pat în toiul nopții, numai ca s-o însoțească până acasă: Și-așa simțise ostilitate din partea lor în ultima vreme. Nu, avea să se descurce singură.

Auzise că un câine nu atacă niciodată dacă nu e provocat, că nu-ți face nimic dacă îl lași în pace. Avea să străbată distanța până acasă în pas vioi, iar câinele avea să rămână pe loc și să dispară în noapte. Avea să ajungă în pat imediat. Oddný Hildur și-a oprit laptopul și s-a pregătit să plece. Înainte să iasă pe hol, s-a mai uitat o dată pe fereastră și a văzut că husky-ul încă se uita la ea. Dar, dintr-odată, câinele a înclinat capul, ca și când s-ar fi întrebat de ce se ridicase în picioare. Regreta că cedase curiozității; acum, câinele știa că urma să iasă și avea s-o aștepte la ușă. Și totuși, nu părea să fie chiar atât de viclean  pur și simplu stătea în parcare, ca o stană de piatră. Oddný Hildur a dat să tragă perdeaua, ca să blocheze vederea câinelui, dar, când l-a auzit scoțând un urlet, a tresărit și a scăpat-o din mână. Apoi a auzit un lătrat înăbușit, dar ceea ce a surprins-o cel mai mult a fost mișcarea bruscă a câinelui. A lăsat perdeaua la locul ei și a ieșit în grabă din birou. Întreaga poveste devenea ridicolă. În drum spre ieșire, a stins lumina și în biroul lui Arnar  în celelalte camere era deja întuneric. Curentul electric venea de la un generator diesel, iar Oddný Hildur se obișnuise să-l folosească în mod chibzuit, deși cumpătarea era o idee complet străină pentru ea.

Când a ajuns în vestibul, și-a luat pe ea haina din puf de rață sălbatică  era de neprețuit pe timp de furtună , iar apoi, având în minte imaginea chipului mutilat al bietei fetițe, a luat un fular din cuier și l-a înfășurat bine în jurul capului, lăsându-și descoperiți doar ochii. În cele din urmă, și-a pus mănușile cu un singur deget și s-a încălțat cu cei mai călduroși bocanci pe care i-a găsit, chiar dacă erau ai altcuiva. Ai ei erau uzi și reci, pentru că iarăși uitase să-i întoarcă cu talpa în sus și, cât timp lucrase, zăpada care îi intrase în ei în drum spre birou se topise. Același lucru era valabil și pentru căciula ei, care căzuse din cuier pe podea, așa că Oddný Hildur s-a văzut nevoită să ia și o căciulă străină, care să-i apere urechile de vânt și de frig. Dacă a doua zi venea la birou suficient de devreme, nimeni n-avea să simtă lipsa căciulii, a bocancilor și a fularului. Și-a vârât pantalonii în bocanci și și-a îndreptat anevoios spatele. Era îmbrăcată atât de gros, încât abia se putea mișca, iar afară sigur avea să-i fie și mai greu, dat fiind că trebuia să înfrunte și vântul. A inspirat adânc și a deschis ușa de la intrare. Dintr-odată, i-a trecut prin minte că poate câinele n-o amenințase, ci o avertizase cu privire la un pericol  oare afară era și altceva de care ar fi trebuit să se teamă?

Frigul a înviorat-o, iar Oddný Hildur a îndepărtat acest gând. Poate că sentimentul de neliniște îi fusese pricinuit de înregistrarea video a cărei enigmă încercase s-o descifreze în seara aceea. Chiar înainte de cină, ei și colegilor săi le fusese trimis pe e-mail un filmuleț care îi înfățișa pe Bjarki și Dóri  cei doi specialiști în foraje  lenevind în fumoar. Oddný Hildur habar n-avea cine îi filmase, deși nu era exclus să fi montat și să fi pornit camera ei înșiși, dat fiind că, în afară de ei, nu erau mulți cei care să suporte încăperea aceea impregnată cu miros de tutun. Și totuși, ceea ce-i atrăsese atenția nu fuseseră glumele lor neroade, ci ceva care trecuse prin dreptul ferestrei din spatele lor, fără ca ei să-și dea seama. Întrucât nu era interesată de prostiile de genul ăsta, nu deschisese e-mailul cu pricina înainte de cină, când ar fi putut să-și întrebe colegii despre ce era vorba. Cine știe, poate că apariția din spatele lor făcea parte din glumă. Încercase de mai multe ori să pună pe pauză ca să vadă ce era, dar mișcarea era atât de rapidă, încât nu reușise să oprească unde trebuie.

I se păruse că era un om cu o broboadă ciudată sau un fel de mască, în urma căruia rămăsese o dâră roșie pe geam. Persoana cu pricina  sau ce-o fi fost  ținea în mână un obiect roșu care probabil se lovise de fereastră sau pe care poate că-l atinsese intenționat de geam. Dar oare ce era? Mișcarea rapidă și dunga neregulată, de un roșu întunecat, alcătuiau un fel de fundal macabru pentru poantele muncitorilor, iar neputința de a-și da seama ce era o neliniștea. Poate că a doua zi avea să râdă pe seama acestei întâmplări, însă și-ar fi dorit să aibă o explicație în clipa aceea. Nu-și dădea seama de ce, dar nu-i venea deloc să arunce o privire în fumoar, să vadă dacă mai era vreo urmă pe geam. Și totuși, în adâncul ei, se temea ca nu cumva să fie sânge.

Oddný Hildur a inspirat adânc, vârându-și mâinile în buzunar. Câinele nu se zărea nicăieri. Apoi a pornit în noapte, pășind prin zăpada răscolită de vânt pentru ultima oară.


Capitolul 1

18 martie 2008

Thóra Gudmundsdóttir a pus jos raportul de activitate al biroului ei de avocatură. Nu fusese o lectură încurajatoare: în ultima lună, ea și Bragi, partenerul ei, împreună cu doi stagiari se ocupaseră de un număr mare de cazuri, dar cele mai multe dintre ele fuseseră minore și le rezolvaseră într-un timp scurt. Ceea ce era un lucru îmbucurător pentru clienți, dar nu prea aducea bani biroului. E drept că nu era vorba numai despre bani. Cazurile cele mai interesante necesitau multă muncă și erau infinit mai complexe decât cele mărunte, dintre care multe erau banale și monotone. Thóra a scos un oftat foarte discret, ca nu cumva s-o audă vreunul dintre cei doi avocați stagiari. Dacă aceștia ar fi simțit că era îngrijorată din pricina volumului de muncă, s-ar fi putut gândi să se mute în altă parte, ceea nu i-ar fi picat tocmai bine. Ea și Bragi n-ar fi putut administra singuri biroul și tot ce ținea de el  nu în ultimul rând pe Bella, secretara lor nesuferită. Deși Thórei îi era greu să-și închipuie că exista o secretară mai nepricepută decât Bella, nu avea niciun chef să-i preia sarcinile, iar Bragi ar fi făcut orice numai să nu fie nevoit să răspundă la telefon. Așa că trebuiau să accepte aceste ajutoare: cei doi stagiari, care păreau mai interesați de YouTube decât de verdictele Curții Supreme, și Bella, care și ea petrecea pe internet mai mult timp decât ar fi fost sănătos.

Thóra s-a întors la lista cu clienți și cazuri. Divorțurile, falimentele și alte neînțelegeri financiare erau de departe cele mai numeroase. Se ocupaseră și de câteva moșteniri, câteva cazuri de stabilire a paternității și alte procese mai simple. Poate că nu era frumos din partea ei să gândească așa, dar Thóra și-ar fi dorit să aibă parte de mai multe cazuri care implicau infracțiuni grave. Acestea erau mult mai solicitante decât divorțurile, care în ultima vreme deveniseră specialitatea lui Bragi. Colegul ei își construise o reputație solidă în domeniu, ceea ce însemna că din ce în ce mai mulți oameni apelau la biroul lor atunci când căsniciile li se duceau de râpă.

Și totuși, existau și divorțuri cât se poate de interesante. Unul dintre clienții ei era Trausti, un bărbat care voia să-și schimbe prenumele pentru că soția lui îl părăsise pentru un tip botezat la fel ca el. Bineînțeles că nu era deloc greu să obții permisiunea de a purta un alt nume decât cel înscris în registrul bisericii, dar lucrurile se complicaseră atunci când Trausti îi spusese că nu s-ar mulțumi cu atât, ci ar vrea să fie schimbate și patronimicele copiilor lui.{1} Voia să fie limpede că el era tatăl copiilor, nu noul partener al soției lui. Cu toate că legile care reglementau sistemul antroponimic islandez permiteau modificarea patronimicelor copiilor în unele cazuri speciale, legiuitorul nu prevăzuse și acest caz, așa că nu exista o soluție simplă la această problemă. Thórei i se părea foarte puțin probabil ca unui Trausti care nu voia să se mai numească Trausti să i se permită să modifice patronimicele copiilor săi, mai ales că mama lor era complet împotriva acestei schimbări. Protestele ei n-au făcut decât să-l întărâte pe fostul soț, așa că, în cele din urmă, Thóra a trimis la Ministerul Justiției o scrisoare în care expunea pe larg acest caz, cu toate că mai degrabă și-ar fi schimbat propriul nume decât să semneze acea scrisoare fără precedent. Trecuse mai bine de o lună de când o trimisese, dar încă nu primise niciun răspuns. Judecând după această întârziere, Thóra a tras concluzia că autoritățile se întrebau dacă nu cumva era o glumă.

Nici divorțul ei de Hannes nu decursese în cele mai bune condiții, dar nu ajunseseră până acolo încât să se ciorovăiască din pricina bunurilor materiale  cine ia televizorul cu ecran plat și așa mai departe. Și niciunuia dintre ei nu-i trecuse prin cap să umble la numele copiilor. Probabil că tocmai această experiență o deosebea de Bragi, căruia îi făcea plăcere să se ocupe de astfel de cazuri. Colegul ei era însurat cu aceeași femeie de treizeci de ani și avea o căsnicie fericită, așa că nu trăise pe pielea lui un eșec marital. În schimb, Thóra se putea identifica foarte ușor cu clienții ei și cu experiențele acestora. Așadar, primul lucru pe care dorea să-l transmită clienților era următorul: trebuiau să se aștepte la o perioadă foarte dificilă, în care partenerul de viață, până atunci atât de drag, avea să se transforme în dracul însuși, și nimeni  nici măcar mamele lor  nu va avea chef să le asculte relatările dramatice despre cruzimile lui. Trecuse suficient timp pentru ca Thóra să-și dea seama că ea însăși trebuie să fi fost insuportabilă pentru cei din jur: profitase de fiecare ocazie pentru a le spune rudelor și cunoștințelor ei cât de dificil era Hannes. Acum, îi era limpede că se purtase foarte urât cu el  și viceversa. Oricum, în cazul lor, divorțul fusese singura opțiune rezonabilă, din moment ce fiecare ajunsese la concluzia că nu-l mai suporta pe celălalt.

Acum, situația era complet diferită. Thóra avea o relație stabilă cu Matthew Reich, care acceptase postul de șef al departamentului de securitate de la Kaupthing{2}, dar încă nu făcuseră pasul de a se muta împreună. Și nu pentru că n-ar fi vrut el. Thóra era cea care încă nu se simțea pregătită, dat fiind că era extrem de ocupată: cei doi copii ai ei, Sóley și Gylfi, îi dădeau tot timpul bătăi de cap și, în plus, trebuia să se ocupe și de Orri, nepotul ei de aproape doi ani. Thóra era implicată în viața lui Orri mai mult decât alte bunici; fiul ei și Sigga, iubita lui, erau niște adolescenți atunci când se aruncaseră cu capul înainte în experimentul lor biologic. În consecință, nu aveau să fie aleși niciodată Părinții Anului: se purtau cu fiul lor mai degrabă ca niște frați și nu-și asumau în întregime responsabilitățile pe care le presupune creșterea unui copil. Thóra știa că, în parte, era vina ei și a părinților Siggăi. Era mult mai simplu să-și asume ea aceste responsabilități și să facă totul singură decât să urmărească de la distanță încercările neortodoxe ale lui Gylfi și Sigga de a-și crește copilul. Când Orri stătea la Thóra acasă, era ca și când ar fi fost copilul ei. Era foarte bucuroasă ori de câte ori băiețelul rămânea la ea, dar când ieșea în oraș cu el și cu cei doi părinți adolescenți, probabil că lăsa impresia unei mame cel puțin dubioase. Orri abia începuse să vorbească, dar deja îi spunea Thórei mama, ceea ce însemna că persoanele care nu-i cunoșteau situația probabil își închipuiau că e un pic ciudată, din moment ce-și lăsa copiii mai mari să aibă grijă de el și nu părea să-i pese atunci când Orri plângea sau striga după maică-sa. Dar n-avea încotro, trebuia să se obișnuiască cu viața de bunică tânără.

Așadar, Thóra răspunsese fără entuziasm la propunerea lui Matthew de a se muta împreună nu pentru că n-ar fi vrut să locuiască cu el, ci pentru că i se părea reconfortant să știe că, din când în când, putea să ducă o viață diferită de cea de acasă. O viață în care totul era curat și ordonat, în care nu trebuia să schimbe scutece murdare, nici să facă sandviciuri sau să spele mormane de haine. Această a doua viață  în care Thóra putea să mănânce la restaurant sau să facă orice îi poftea inima  îi avea în centru pe ea și pe Matthew, adulți care în week-end nu erau obligați să se scoale cu noaptea în cap ca să se uite la desene animate. Dar nu se putea bucura de viața ei paralelă decât o dată la două săptămâni, când toată gașca de copii pleca de acasă și se ducea să stea cu Hannes și noua lui soție. Puține lucruri o încântau pe Thóra mai mult decât bucuria artificială pe care o afișa tăticul de week-end al copiilor ei atunci când îi ducea la el cu mașina. Iar zâmbetul lui devenise și mai fals după ce Sigga se certase cu maică-sa și se mutase la Thóra. Deși inițial nu fusese încântată de idee, în cele din urmă fata acceptase să meargă și ea la Hannes, iar când acesta a încercat să obiecteze, Gylfi i-a retezat-o scurt, spunându-i că dacă iubitei lui o să i se dea de înțeles în vreun fel că nu este bine-venită, nu va mai veni nici el. Tatăl lui și-a mușcat limba și nu s-a mai plâns niciodată că nu avea suficient spațiu. Acum, Gylfi avea deja optsprezece ani, ceea ce însemna că nu mai era obligat să petreacă timp cu Hannes o dată la două săptămâni  de fapt, ar fi putut refuza să-l mai viziteze încă de la șaisprezece ani. Thóra se îndoia că Gylfi știa asta, dar hotărâse să nu i-o spună, pentru ca puștiul să păstreze legătura cu taică-su. Dar și pentru că voia să aibă în continuare niște timp numai pentru ea.

Thóra a încercat să se concentreze asupra a ceea ce avea de făcut: trebuia să întocmească un contract prenupțial. O parte a acestuia se referea la o casă cu etaj pentru o singură familie care urma să fie împărțită în două apartamente separate pentru a-l salva pe proprietar (viitorul mire) de gaura neagră creată de deprecierea coroanei  în toiul unui acces de optimism, făcuse un împrumut la momentul nepotrivit.

Dar, înainte să se reapuce de treabă, a sunat-o Matthew, care nu avea obiceiul s-o sune în timpul programului  spre deosebire de Thóra, era cât se poate de strict și lua totul în serios. De exemplu, se înscrisese la un curs de islandeză pentru străini  el fiind neamț  și începuse să învețe foarte sârguincios. La început, Thóra îl ajutase să-și facă temele, dar nu rezistase tentației de a strecura și câteva cuvinte dificile, pe care nu le-ar fi putut ști decât un foarte bun cunoscător al limbii islandeze. Matthew nu s-a amuzat deloc atunci când lucrul acesta a ieșit la iveală la următorul curs și de atunci nu i-a mai cerut ajutorul. Ulterior, rolul de meditator i-a revenit lui Sóley, fiica Thórei, care avea doar opt ani și, drept urmare, încă nutrea un respect aproape neștirbit față de orice formă de școlarizare. Rezultatul a fost că au devenit buni prieteni, iar Matthew a început să facă mari progrese, deși cu Thóra încă vorbea în germană.

Te-ar interesa să te ocupi de un mic proiect al băncii? a întrebat-o el, după ce și-a cerut scuze că o sună la birou.

Un proiect al băncii? a repetat ea pe un ton surprins, dat fiind că banca avea la dispoziție armate de specialiști și avocați. Ce fel de proiect?

A aruncat o privire spre contractul prenupțial care o aștepta pe monitorul computerului. Oare aveau nevoie de ceva de felul ăsta? Oare cohortele lor de avocați refuzaseră să se ocupe de asemenea trivialități?

E vorba de o garanție bancară de bună execuție a unui contract, i-a răspuns Matthew. Banca a garantat pentru o antrepriză numită Berg Technology, care se pare că n-o să ducă la bun sfârșit contractul pe care l-a semnat cu o companie minieră britanică. Iar acum, britanicii vor să încaseze garanția, ceea ce înseamnă că banca o să fie atinsă serios la buzunar. Și e vorba de o sumă foarte mare, mai ales în situația financiară de acum, dat fiind că garanția e în euro.

Și care ar fi treaba mea? Să conving compania minieră să nu mai pretindă garanția?

Matthew a râs scurt:

Nu, nici tu, nici nimeni altcineva n-ar putea face asta. Am înțeles că e foarte greu de negociat cu ei, întrucât nu le place deloc să piardă bani. Mai ales că și dacă obțin garanția bancară, tot or să piardă bani de pe urma acestui contract. Deci acum nu vor decât să-și reducă pierderile cât mai mult.

Păi și eu ce-ar trebui să fac? Să mă ocup de virarea garanției către compania minieră? Sau să fac vreo plângere?

Thórei i se părea chiar mai plicticos decât un contract prenupțial, drept care se gândea să nu accepte oferta.

Niciuna, nici alta, i-a răspuns Matthew. Berg Technology deja a acumulat mari întârzieri și e puțin probabil să le poată recupera. În plus, au încetat complet lucrările și se pare că n-or să se reapuce de treabă prea curând. Angajații lor refuză să se întoarcă în tabăra de lucru, iar munca pe care o fac acolo este atât de specializată, încât nu-i tocmai floare la ureche să găsească înlocuitori pentru ei. Planul e să se trimită acolo o echipă care să evalueze situația de la fața locului și să hotărască dacă banca ar trebui să angajeze altă antrepriză în cazul în care se dovedește că impasul nu poate fi depășit.

Păi, pot să facă asta?

Cu toate că, de ceva vreme, Thóra se specializase în dreptul contractual, încă nu se ocupase de niciun contract de construcție propriu-zis. Nu era familiarizată cu ele, dar știa suficient de multe cât să înțeleagă ce presupuneau și să-și dea seama că se deosebeau considerabil de cele mai tradiționale.

Da, a răspuns Matthew. Dacă te interesează, aș putea să-ți trimit contractul de construcție și detaliile scrisorii de garanție bancară, dar sper să înțelegi că nu pot să fac asta decât dacă accepți propunerea.

Thóra a rămas pe gânduri o clipă:

Să înțeleg că, dacă accept, va trebui să plec din țară?

Chiar și-ar fi dorit să plece câteva zile din Islanda. Fusese cea mai aspră iarnă din ultimii ani și, cu toate că erau în martie, furtunile încă nu conteniseră.

Da, va trebui să mergi în străinătate, a răspuns el, fără să-i ofere detalii.

Tonul lui dădea de înțeles că era vorba despre un loc nu tocmai atrăgător, dar Thóra era foarte sigură că niciun antreprenor islandez nu executa lucrări în Gaza, Irak, Afganistan sau în altă zonă afectată de război, așa că n-avea cum să fie foarte rău.

Despre ce lucrări e vorba, mai exact? a întrebat ea. Și unde trebuie să mă duc?

Și-a încrucișat degetele în speranța că Berg Technology construia un hotel în Caraibi. Avea un bikini nemaipomenit pe care de multă vreme nu mai avusese ocazia să-l poarte, și poate că antrepriza cu pricina dorea să-și extindă activitatea și să-și încerce norocul în industria turismului.

Berg Technology face studii de teren și construiește infrastructura necesară pentru compania Arctic Mining, care vrea să exploateze minereu în Groenlanda. Berg Technology a făcut oferta cea mai avantajoasă și echipa lor e acolo de aproape un an. Până în urmă cu puțin timp, totul a mers ca pe roate, deși rezultatele n-au fost extraordinare. Dar se pare că s-a întâmplat ceva care i-a neliniștit pe muncitori.

Thóra s-a dezumflat imediat când a auzit numele destinației. Groenlanda. Una dintre puținele țări care erau mai friguroase și mai greu de suportat decât Islanda. Dacă ar fi acceptat propunerea, bikiniul nu i-ar fi fost de niciun folos. În schimb, ar fi avut nevoie de niște pantaloni din piele de focă. A înghițit în sec și a întrebat:

Muncitorii sunt în Groenlanda?

Nu, în Islanda. Toți, în afară de doi, care probabil încă se află la fața locului. Ceilalți au venit în țară pentru cele două săptămâni libere dintre ture, dar acum refuză să se întoarcă acolo.

Cum adică cei doi care au rămas în urmă probabil încă se află la fața locului?

Nu s-a mai auzit nimic de ei de vreo zece zile și nu s-a putut lua legătura cu nimeni care să meargă acolo și să afle ce s-a întâmplat. E posibil ca sistemul de comunicații al taberei să se fi defectat, dar se pare că singurul mod de a afla e acela de a trimite pe cineva acolo. Dacă se găsește o explicație logică pentru tăcerea celor rămași acolo, ceilalți muncitori ar putea fi convinși să se întoarcă în tabără. Iar soluția asta ar fi cea mai avantajoasă pentru bancă.

E posibil să li se fi întâmplat ceva? Să se fi rătăcit sau ceva de genu ăsta?

E una dintre explicațiile posibile, a răspuns Matthew. S-a mai întâmplat asta. În urmă cu șase luni, un geolog a dispărut din tabără. Era o femeie destul de tânără, despre care se presupune că a murit. Trupul ei încă n-a fost găsit, dar e foarte probabil să se fi rătăcit într-o furtună și să fi murit înghețată.

Vrei să spui că ieșise să se plimbe în timpul unei furtuni de zăpadă?

Nu se știe. Pur și simplu, a dispărut. E posibil să se fi sinucis. Când trăiesc într-o izolare cum e cea de-acolo, oamenii pot cădea în depresie.

Thóra tăcea, neștiind ce să spună, iar Matthew a adăugat imediat:

Incidentul ăla n-are nicio legătură cu sarcina ta, nici cu dispariția celorlalți doi angajați, care poate că încă sunt în viață, totuși. Poate că linia telefonică a taberei s-a defectat și n-au reușit s-o repare. Celelalte explicații posibile sunt destul de sumbre. Vremea de acolo a fost asemănătoare cu cea de-aici din ultimele săptămâni, ba chiar mai rea. N-ar fi avut cum să supraviețuiască dacă nu se aflau undeva la adăpost. În orice caz, situația a devenit destul de gravă, atât în ce privește soarta oamenilor rămași acolo, cât și în ce privește interesele companiei Berg Technology și  indirect  interesele băncii.

N-ar fi mai simplu să se trimită acolo un echipaj de salvare groenlandez? a întrebat ea. Sau poate chiar poliția? Toată povestea asta are un aer sumbru, iar dacă într-adevăr s-a întâmplat ceva, cazul va trebui investigat de forțele legii din Groenlanda.

Tabăra se află într-o zonă sălbatică de pe coasta de est. E drept că în apropiere există un sătuc, dar nu are un post de poliție permanent, iar localnicii nu pot fi convinși să se ducă la fața locului și să facă investigații nici pentru noi, nici pentru Arctic Mining. Dacă muncitorii rămași acolo au făcut o toxiinfecție alimentară sau cine știe ce altă boală, orice zi e foarte importantă și nu putem pierde timpul încercând să obținem ajutor de la groenlandezi.

N-o să pot fi de mare ajutor dacă e vorba de vreo boală, a zis Thóra. Și nici nu-s sigură că vreau să merg acolo, dacă e posibil să dau peste niște oameni grav bolnavi  sau aflați pe moarte.

N-o să mergi singură. Echipei deja i s-au alăturat un medic, un salvator foarte experimentat și o fostă angajată a companiei Berg Technology, care cunoaște bine tabăra. O să meargă și un specialist în sisteme de comunicații, care o să repare linia telefonică.

Matthew a făcut o pauză, apoi a adăugat:

Vin și eu.

Ah! a exclamat Thóra.

Era un mare avantaj, chiar dacă amplasamentul taberei constituia un dezavantaj considerabil, mai ales pe timpul iernii.

Când ar trebui să plece echipa? a întrebat ea. Și pentru câtă vreme?

Judecând după numărul celor implicați, era limpede că nu avea să fie o excursie de-o zi și-o noapte.

Plecarea e programată pentru mâine-dimineață. Previziunile meteorologice sunt, în sfârșit, favorabile. Am vrea să stăm acolo cât mai puțin timp cu putință, dar depinde de ce-o să găsim la fața locului. Și bineînțeles că vremea va avea un cuvânt greu de spus.

Unde o să stăm? a continuat Thóra, bănuind care avea să fie răspunsul, dat fiind că era foarte puțin probabil să găsească acolo un hotel de cinci stele de genul celor din Caraibi.

Matthew și-a dres glasul:

În tabăra de lucru. Dacă vom considera că e sigură. Dacă nu, va trebui să negociem cu localnicii pentru cazare.

Thóra a aruncat o privire la ecranul computerului, pe care strălucea plicticosul contract prenupțial. Tocmai îi fusese propusă o mică aventură, la nici cinci minute după ce se plânsese în gând că munca ei nu era interesantă. Ar fi putut pleca de la birou câteva zile, dacă stagiarii ar fi preluat toate treburile ei  ca să facă față, cei doi tineri avocați n-ar fi trebuit decât să stea mai puțin pe internet cât timp era ea plecată.

Merg și eu, a zis ea în cele din urmă, dar apoi a adăugat repede: de fapt, înainte să-ți dau un răspuns definitiv, trebuie să vorbesc cu Hannes sau cu mama să văd dacă pot să aibă grijă de copii, deși în principiu n-ar trebui să fie nicio problemă.

Excelent! a replicat Matthew pe un ton vădit satisfăcut. Putem să aranjăm totul foarte repede. Nu trebuie decât să dai o fugă până aici să stai de vorbă cu directorul băncii. Și pot să-ți garantez c-o să fii bine plătită.

Dar de ce nu merge unul dintre avocații voștri?

Pentru că în perioada asta sunt ocupați până peste cap, unde mai pui că nici nu-s foarte interesați de povestea respectivă. Nu li se potrivește. În schimb, tu ești perfectă pentru treaba asta.

Thóra nu înțelegea de ce, că doar nu era bună la schi sau la drumeții prin munți și nici nu se omora după activitățile în aer liber, exceptând plimbările scurte pe vreme bună. Oricum, motivul era lipsit de importanță. Matthew vedea lumea altfel decât ea și, cu toate că erau foarte apropiați, nu era exclus să-și închipuie că Thóra visa să fie prima bunică sub patruzeci de ani care ajungea la Polul Nord cu nepotul în brațe.

Spune-mi, a continuat ea, aducând vorba de problema care o frământa cel mai tare, crezi că oamenii rămași acolo au murit?

Matthew a inspirat zgomotos:

Unul dintre ei probabil c-a murit, dar să sperăm că nu și celălalt.

Ce vrei să spui? a întrebat Thóra tresărind  lui Matthew nu-i stătea în obicei să fie atât de vag.

Unul dintre angajații din Islanda ai companiei a încercat în repetate rânduri să se conecteze la sistemul informatic al taberei și se pare că a reușit, cu toate că încercările lui anterioare nu avuseseră niciun rezultat. Conexiunea cu rețeaua de acolo a fost scurtă și destul de proastă, iar acum se pare că s-a întrerupt definitiv. În orice caz, angajatul cu pricina a avut timp să se uite prin fișierele cele mai recente și a găsit unul foarte interesant, care a fost creat după ce echipa a părăsit tabăra. L-a salvat și l-a trimis colegilor lui de echipă, și se pare că fișierul ăsta este principalul motiv pentru care echipa refuză să se întoarcă acolo.

Despre ce fișier e vorba? a întrebat Thóra.

Conținutul lui dă de înțeles că unul dintre cei doi angajați rămași în tabără încă e în viață, sau cel puțin că cineva  nu se știe cine  încă se află la fața locului. Tocmai de-aia compania consideră că e absolut necesar ca o echipă să evalueze situația de acolo.

Dar ce conținea fișierul, mai exact? a insistat Thóra.

O să ți-l trimit. O parte din el nici măcar nu poate fi povestit. Ești sigură că vrei să-l vezi? Te previn că nu-i pentru cei slabi de înger.

Bineînțeles că Thóra voia să vadă fișierul, și cât mai curând cu putință. Și-a luat la revedere de la el și a închis, apoi a așteptat cu nerăbdare e-mailul și a dat clic pe el imediat ce i-a apărut în lista de mesaje. Fișierul atașat era în format .wmp, iar numele său era o succesiune de cifre care părea să n-aibă nicio noimă  cu siguranță nu era data la care fusese făcută înregistrarea, și probabil fusese generat automat de camera video. Thóra a dat clic dreapta pe fișier și a văzut că fusese creat cu patru zile înainte, pe data de 13 martie, cu puțin înainte de miezul nopții. Nu-și putea da seama dacă această informație fusese adăugată de cameră sau de computerul în care fusese transferat fișierul. Și, bineînțeles, un ceas prost setat sau diferența de fus orar ar fi putut face ca informația să fie imprecisă. A închis fereastra și a deschis fișierul propriu-zis.

Înregistrarea video era scurtă, dar de impact. Thóra a avut nevoie de câteva clipe bune să-și dea seama despre ce era vorba  calitatea imaginii era slabă, iar fereastra playerului era foarte mică. Când a încercat s-o mărească, imaginea a devenit mai granulară și mai greu de descifrat. Și sunetul era de foarte proastă calitate, fiind însoțit de la un cap la altul de un bâzâit slab. Pentru personajele din serialul CSI  Crime și investigații ar fi fost floare la ureche să îndepărteze zgomotul de fond, dar pentru că biroul ei de avocatură nu avea la dispoziție un laborator foto-video, Thóra a trebuit să se mulțumească cu sunetul acela neclar. Ceea ce era regretabil, dat fiind că cel mai mult a afectat-o ce se auzea peste bâzâitul de fond. Înregistrarea fusese făcută undeva în interior, dar îi era greu să-și dea seama în ce fel de clădire, întrucât celui sau celei care filmase îi tremuraseră mâinile. A reușit să distingă o bibliotecă și un scaun la începutul filmulețului, dar la câteva clipe după aceea, camera a fost îndreptată în jos, spre un linoleum plin de pete. Și cam asta era perspectiva până la sfârșit. În afară de linoleum, nu se mai vedeau decât două picioare, până în dreptul genunchilor. În plus, persoana căreia îi aparțineau părea să fie complet imobilă, ceea ce făcea ca înregistrarea să fie și mai ciudată. Thóra nu mai văzuse pe nimeni stând atât de nemișcat de pe vremea când era mai tânără și mergea pe la chefuri. Din când în când, vreun musafir de la câte o petrecere care se întindea până târziu în noapte ajungea să stea cam în aceeași poziție, dar, judecând după ce avea în picioare persoana din filmuleț, sigur nu era vorba despre o petrecere: era încălțată cu niște șosete groase, probabil de lână, și o pereche de șlapi care n-au fost și nu vor fi niciodată la modă  pe scurt, niște încălțări cu totul nepotrivite pentru o petrecere. Persoana cu pricina stătea în fund sau era întinsă pe podea, cu picioarele depărtate. Thórei i se părea că era vorba despre un bărbat, deși n-ar fi putut spune de ce, ținând cont de faptul că nu avea cum să-și dea seama cam ce mărime erau papucii.

În cele trei minute și douăzeci de secunde ale filmulețului, picioarele au tresărit în mod ciudat de patru ori. Chiar înainte de fiecare tresărire, bâzâitul de fond era acoperit o clipă de un șuierat care se termina cu o bufnitură. Abia apoi se mișcau picioarele, după care în mijlocul cadrului era împroșcat un lichid închis la culoare. De-a lungul anilor, Thóra fusese nevoită să se uite la multe filme de groază împreună cu Gylfi, și probabil că tocmai de aceea și-a închipuit cel mai înfiorător scenariu: i se părea că trupul acela era dezmembrat sau că cineva era omorât cu un topor ori o bâtă foarte grea. Dar cea de-a doua variantă era puțin probabilă, din moment ce nu se auzea niciun urlet sau vreun strigăt de spaimă. Nu se auzeau decât șuieratul și bufnitura, urmate de un sunet ciudat care aducea cu un cântec fredonat de un copil. Thóra distingea melodia, dar nu înțelegea niciun cuvânt. Fie copilul îngâna ceva fără nicio noimă, fie cânta într-o limbă care ei îi era complet străină. A pus mâna pe telefon și a format numărul de interior al lui Bragi.

Vino un pic la mine, l-a rugat ea, uitându-se chiorâș pentru a treia oară la filmuleț. Vreau să te uiți la ceva și să-ți dai cu părerea.

A oprit filmulețul și s-a lăsat pe speteaza scaunului, căzând pe gânduri. Îi era limpede că făcuse o greșeală când spusese că voia să se ducă acolo, chiar dacă putea oricând să se răzgândească. S-a uitat cu silă la hârțoagele de pe birou și i-au căzut ochii pe dosarul tipului care voia să-și schimbe numele, aflat chiar deasupra unui teanc de documente. Apoi a aruncat o privire pe monitorul computerului  judecând după înregistrarea aceea, cazul groenlandez sigur avea să fie diferit.

Despre ce-i vorba? a întrebat Bragi cu un aer curios, intrând pe ușa biroului.

Era un bărbat robust, cu gesturi delicate, care se păstra destul de bine. Purta un costum negru și cravată, întrucât făcea parte din generația de avocați care considerau că e o rușine pentru profesie să poarte haine comode. Și totuși, ortodoxia lui nu era suficient de strictă încât să-l împiedice să-și slăbească nodul de la cravată și să-și desfacă nasturele de sus al cămășii, ceea ce îi diminua un pic respectabilitatea.

Uită-te la filmulețul ăsta, a zis Thóra, făcând un semn spre ecran, și spune-mi ce crezi că se întâmplă în el.

A pornit înregistrarea, apoi și-a îndepărtat scaunul de birou, astfel încât colegul ei să poată vedea mai bine. Lui Bragi îi plăceau lucrurile ciudate, așa că materialul acela ar fi trebuit să-i meargă la suflet. A așteptat să se termine filmulețul și melopeea aceea ciudată, apoi a zis:

Ei, ce părere ai?

Dacă are legătură cu un caz de divorț, îl vreau eu, i-a răspuns el cu o sclipire în ochi. Mai că-mi vine să zic: ursuleț de catifea, ce se dă nu se mai ia. E extraordinar!

Apoi a întins mâna după mouse să-l pună încă o dată. Dar Thóra l-a întrerupt ca să-i explice propunerea lui Matthew și proveniența filmulețului. Lui Bragi i-a pierit zâmbetul când și-a dat seama că probabil înregistrarea aceea nu avea nicio legătură cu o căsătorie ajunsă în pragul falimentului.

Dar despre ce crezi că-i vorba? a insistat ea.

În cel mai bun caz, e o molestare, iar în cel mai rău, o crimă, i-a răspuns el, fără să încerce să-și mascheze dezamăgirea că nu era vorba despre un caz de divorț.

Așa m-am gândit și eu, a zis Thóra oftând. Nu știu, poate c-ar fi mai bine să nu mă bag în povestea asta, care-i cât se poate de ciudată. Și e ceva mult mai serios decât achitarea unei polițe de asigurare.

Păi depinde de cât de mare e asigurarea. Există tabele care te ajută să calculezi valoarea monetară a unui individ. Așa că, în cazul în care bietul muncitor a încheiat socotelile cu lumea asta, putem foarte bine să comparăm cuantumul asigurării lui de deces cu ce a depus până acum în contul asigurării, ca să ne dăm seama dacă e vorba despre o pierdere semnificativă…

A stat pe gânduri preț de câteva clipe, apoi a adăugat:

Dar bineînțeles că o să avem nevoie de informații suplimentare, precum sexul, vârsta și educația, ca să putem face niște calcule precise.

Thóra a făcut o grimasă.

Știu asta, a zis ea, iritată de gluma proastă a colegului său. Dar mă întreb în primul rând dacă ar fi sigur pentru mine să fac călătoria asta. Dacă înregistrarea a fost făcută în tabără?

În locul tău, nu m-aș îngrijora foarte mult din cauza asta. Ar putea fi orice. Și ar fi putut fi făcută oriunde. Chiar și la o sală de fitness.

Cine se duce să tragă de fiare cu șosete de lână? Și ce fel de exercițiu o mai fi și ăsta?

Numai Dumnezeu știe. Dar din câte am auzit, se întâmplă tot felul de lucruri în locurile alea. Am un caz de divorț în care totul a pornit de la o sală de fitness. Soțul a devenit obsedat de corpul lui și a uitat complet de nevastă și copii. Nu m-ar surprinde să aflu că fraierul din filmuleț s-a supus la un asemenea tratament în speranța că va obține o mărire a cantității musculare.

A masei musculare…, l-a corectat Thóra pe un ton neutru.

Da, asta voiam să spun, a aprobat Bragi, uitându-se în ochii ei. Dar să revenim la subiect, că ne-am pierdut în digresiuni. Ideea e că povestea asta ne oferă acces la bănci, care până acum au lucrat numai cu propriii lor avocați sau cu marile birouri de avocatură. Deci s-ar putea să fie o excelentă oportunitate de afaceri. Unde mai pui că ți-ar oferi schimbarea după care tânjești atât de mult.

Thóra a încuviințat din cap cu un aer meditativ. Desigur, cazul acela putea fi o adevărată oportunitate pentru biroul lor, iar pe viitor, banca ar fi putut deveni o sursă importantă de venituri. Dar apoi s-a gândit că era mai probabil ca banca pur și simplu să nu fi avut chef să se implice în povestea asta din Groenlanda, caz în care colaborarea cu ei s-ar fi întrerupt imediat după încheierea acestei expediții. Când aveau să se ivească alte cazuri, care puteau fi rezolvate în condiții obișnuite, banca n-ar mai fi avut niciun motiv să apeleze la serviciile lor. Pe de altă parte, deasupra economiei islandeze se strânseseră nori amenințători și, cu toate că Thóra nu urmărea îndeaproape evoluția sectorului financiar, era la curent cu atacurile fondurilor de risc{3} străine asupra coroanei islandeze și cu atitudinea îndoielnică a unor companii islandeze. Noțiuni pe care în urmă cu o lună nu le folosea și nu le înțelegea nimeni  mai ales vânzarea în marjă și proprietate încrucișată{4}  erau acum pe buzele tuturor. Thóra bănuia că până și fata ei de opt ani ar fi putut să-i explice aceste concepte. În orice caz, era o evoluție care dădea de înțeles că urma o perioadă dificilă, ceea ce de multe ori ducea la intensificarea activității avocaților, mai ales în domeniul recuperării datoriilor. Oricât de îngrozitor i s-ar fi părut să se ocupe de așa ceva, era foarte probabil ca biroul lor să accepte bucuros cazurile de acest gen dacă economia avea să intre într-o perioadă de îngheț.

Și nu era exclus ca filmulețul acela să fie o prostioară descărcată de pe internet, care nu avea nicio legătură cu angajații de la Berg Technology.

O să mă mai gândesc la asta, a zis Thóra. Ar fi bine să mă documentez un pic, iar dacă se dovedește că în filmulețul ăsta se întâmplă ce ne imaginăm amândoi, atunci cu siguranță iese din sfera mea de competență și va trebui să sunăm la poliție.

La poliția din Groenlanda? a replicat Bragi. Pentru că în cazul ăsta ar fi bine să vorbești cu conducerea clubului sportiv din cartierul tău și să întrebi dacă nu cumva ar putea strânge niște fonduri pentru poliția groenlandeză…

Ce vrei să spui? E ceva în neregulă cu ei? a întrebat Thóra pe un ton ușor indignat, apoi a făcut o pauză. Și oricum, ce știi tu despre poliția de acolo sau despre Groenlanda în general? Nici măcar n-ai fost acolo.

Așa-i, dar toată lumea știe că situația de-acolo e pur și simplu îngrozitoare. Iar poliția e și ea la pământ, la fel ca toate instituțiile de-acolo.

Îngrozitor era exact cuvântul pe care îl folosea mama ei atunci când o enerva ceva, așa că Thóra nu s-a putut abține să nu zâmbească.

În orice caz, trebuie să informăm poliția islandeză în legătură cu povestea asta. Apoi or să ia singuri legătura cu colegii lor din îngrozitoarea Groenlandă.

Dintr-odată, Bragi a făcut ochii mari.

Știi ceva? Ai putea s-o iei pe Bella cu tine! a zis el cu însuflețire. O să aibă ea grijă de tine. Pentru o perioadă atât de scurtă, mă pot dispensa fără nicio problemă de serviciile ei. Unde mai pui că în Groenlanda există o mulțime de tradiții și obiceiuri interesante. Ce mai, sunt sigur c-ar fi bine s-o ai alături de tine.

Era mai probabil ca Bella s-o împingă între fălcile unui urs polar decât să-i sară în ajutor.

O să vină și Matthew, așa că o să fiu în siguranță. Pe scurt, n-o să am nevoie de ea, a zis Thóra zâmbind, apoi a adăugat repede: Dacă mă hotărăsc să merg.

Da, draga mea, ar trebui să te duci, și n-ar strica s-o iei și pe Bella, a insistat Bragi, captivat de propria lui idee. Ba chiar mi-ar fi de ajutor dacă ar lipsi de la birou în următoarele zile, dat fiind că trebuie să mă ocup de atât de multe cazuri. Ar fi o mare ușurare dacă aș putea scăpa de ea.

Nu e loc și pentru Bella în avion, a mințit Thóra. Mai bine pune în practică ideea care ți-a venit deunăzi: cheamă niște meseriași să construiască un zid despărțitor, ca să n-o mai vezi și să n-o mai auzi.

Apoi s-a ridicat în picioare și, ca să pună capăt discuției despre Bella, a zis:

Înainte să iau o hotărâre, o să stau de vorbă cu directorul băncii despre cazul ăsta.

•

Ei bine? a întrebat Matthew pe un ton curios, ieșind din sediul băncii în urma ei. Ce-ai de gând să faci?

Înclin să accept propunerea, a răspuns Thóra. Și totuși… of, nu știu…

Directorul băncii se dovedise a fi un individ care părea să mai aibă nevoie de câțiva ani  ba poate chiar de câteva decenii  ca să merite postul pe care îl ocupa. Era un tânăr slab, care mirosea atât de puternic a aftershave, încât Thóra a trebuit să facă un efort uriaș de voință ca să nu se țină cu mâna de nas în timp ce stăteau de vorbă. Bănuiala ei era că tânărul făcuse acest exces în mod deliberat, ca să-și camufleze excesul de transpirație: era agitat și avea palmele umede. Nu era greu să-ți dai seama că viitorul lui în cadrul băncii atârna de același fir ca și polița de asigurare pentru Berg Technology. Cu siguranță i s-ar fi făcut vânt, dacă banca s-ar fi văzut nevoită să plătească polița. În plus, părea că nu era în joc doar asigurarea cu pricina; așteptările cu privire la mina din Groenlanda erau foarte mari, chiar dacă în presă nu se discutase prea mult despre acest contract. Autoritățile sperau ca exploatarea să fie administrată din Islanda, întrucât cel mai apropiat oraș cu aeroport era Ísafjörður. Ceea ce ar fi dus la crearea unor noi locuri de muncă legate  direct sau indirect  de mină, dar dificultățile apărute i-au făcut pe localnici să aibă dubii cu privire la decizia finală a acestei mari companii miniere. Nu era exclus ca postul tânărului să fi fost amenințat și de interesele politice. Și totuși, directorul nu era chiar atât de incompetent: Thóra a fost foarte mulțumită de multe dintre lucrurile pe care le-a aflat de la el, mai ales de faptul că deja anunțase poliția cu privire la problemele apărute în tabără și că îi ceruse să facă tot posibilul pentru a convinge autoritățile groenlandeze să intervină  cum era de așteptat, interesele băncii nu se aflau pe un loc fruntaș pe lista de priorități a poliției de acolo. Scopul misiunii în Groenlanda era evaluarea situației de la fața locului, pentru a se reduce la minimum pierderile în caz că se întâmplase ceva grav, urmând ca banca să hotărască dacă anula sau nu contractul cu Berg Technology. Cei care mergeau acolo trebuiau să inspecteze echipamentul și ustensilele aflate în proprietatea contractorului și să evalueze în ce stadiu erau studiile de fezabilitate, pentru ca banca sau să caute o altă antrepriză sau să convingă angajații să se întoarcă în tabără. Cea de-a doua variantă nu era complet exclusă: grupul fusese cuprins de o isterie colectivă, dar, de cele mai multe ori, accesele de acest gen dispăreau odată cu revenirea la o judecată sănătoasă. Pe de altă parte, dacă în tabără chiar se întâmplase ceva ciudat, trebuiau adunate toate informațiile relevante, ceea ce ar fi ajutat banca să demonstreze că era vorba de niște condiții excepționale, imposibil de controlat de către companie  pe scurt, ar fi putut invoca un caz de forță majoră.

Tocmai acest lucru i-a stârnit interesul Thórei. Un caz de forță majoră ar fi însemnat că părțile contractante puteau fi scutite de obligațiile lor, dacă se dovedea că nu le puteau îndeplini din pricina unor circumstanțe imposibil de controlat: războaie, cutremure, greve ale angajaților sau orice alte evenimente pe care contractanții nu le puteau influența. Thóra știa foarte bine că nu izbucnise niciun război în Groenlanda și nici nu auzise de vreun dezastru natural sau de vreo grevă care să fi avut loc acolo  nici de curând, nici în trecut. I se părea o adevărată provocare să evalueze o situație cu scopul de-a găsi ceva care putea fi considerat imposibil de controlat. O crimă putea fi trecută în rândul cazurilor de forță majoră și, ținând cont de înregistrarea pe care o văzuse, nu era exclus să fie vorba exact despre asta  însă nu era deloc o certitudine, de aceea cazul era cu atât mai interesant din punct de vedere legal. În plus, erau implicați și alți factori: partea care nu-și îndeplinise obligațiile trebuia să demonstreze că încercase tot ce-i stătea în putință pentru ca impactul factorilor externi să fie cât mai mic. Iar stabilirea acestui lucru se putea dovedi o provocare și mai mare decât identificarea evenimentului care a împiedicat partea respectivă să ducă la bun sfârșit contractul. Oare nu după așa ceva tânjea? Nu-și spusese chiar în dimineața aceea că voia ceva mai interesant? Ei bine, avea ocazia să lucreze la un caz captivant, care să nu-i trezească dorința de-a azvârli cu pixul în capul clientului într-un acces de furie.

Merg și eu, i-a răspuns ea lui Matthew, fără să mai stea pe gânduri.

Imediat după aceea, s-a simțit cuprinsă de un puternic sentiment de ușurare și nerăbdare. Era și un pic îngrijorată, dar a ales să îndepărteze acest sentiment.

Matthew s-a oprit preț de o clipă în elegantul hol de primire al băncii, dar a luat-o repede din loc atunci când și-a dat seama că stătea în mijlocul ușii de la intrare și că ușile automate din sticlă erau gata să se închidă și să-l prindă la mijloc.

Serios? a zis el  acum era rândul lui să aibă îndoieli. Ești conștientă c-o să fie o călătorie dificilă? Mergem într-o regiune sălbatică, unde n-o să vedem decât gheață și zăpadă.

Thóra știa foarte bine c-o să dea de zăpadă acolo. Dar pe ea o atrăgea mai ales ce nu se găsea în Groenlanda  și anume, cazuri șablonizate și plicticoase. Avea să fie cu totul altfel decât de obicei, nu încăpea niciun dubiu.

•

Ce culoare au groenlandezii? a întrebat Sóley, căscând.

Era întinsă în pat și ar fi trebuit să doarmă demult, dar, întrucât avea să plece în foarte scurt timp, Thóra hotărâse să nu mai țină cont de programul obișnuit de somn al fiicei sale.

Sunt exact ca noi, draga mea, a zis ea, sărutând-o pe frunte. Nu-ți închipui că-s verzi sau de cine știe ce altă culoare.

Știu asta, mami, i-a răspuns Sóley pe un ton indignat. Te întrebam dacă nu cumva sunt galbeni, precum chinezii, sau ceva de genu ăsta.

Chinezii nu-s galbeni, la fel cum independenții{5} nu-s albaștri, a zis Thóra, netezind învelitoarea roz a plăpumii.

Poftim? a exclamat Sóley, care se pricepea la politică la fel de mult ca orice copil de opt ani.

Thóra s-a mulțumit să-i zâmbească.

Cât o să fiu plecată, o să stai la tati și o să fii cuminte, nu-i așa?

Da, dar numai dacă îmi aduci un cadou frumos, i-a răspuns Sóley, zâmbind. Și dulciuri.

Thóra s-a gândit că existau dulciuri și în Groenlanda.

Sigur, o să-ți cumpăr ceva. Poate un ursuleț polar.

Ah, da! a zis Sóley pe un ton încântat. Unul adevărat.

Ei, mă refeream la un ursuleț de pluș, i-a explicat Thóra, mângâind una dintre multele jucării frumoase de pe pat, apoi a dat să se ridice în picioare. E foarte târziu. Hai, încearcă să dormi.

Sau un câine? a continuat Sóley pe un ton rugător, luând-o de mână pe mama ei.

Dar Thóra a clătinat din cap în mod automat, pentru că fiica ei o bătea la cap cel puțin o dată pe zi să-i cumpere un animal de casă. Și mai ales în week-end.

De ce nu? Gylfi are un copil, eu de ce nu pot să am un cățeluș sau o pisicuță?

Noapte bună, a zis Thóra, ridicându-se de pe marginea patului. Mâine-dimineață, o să ne trezim la aceeași oră. Tu o să mergi la școală, iar mami, la aeroport. O să încerc să te sun după ce ajungi la tati, dar nu sunt sigură c-o să fie posibil, i-a explicat ea, apoi a răspuns anticipat la întrebarea care-ar fi urmat în mod inevitabil: Există telefoane și în Groenlanda, dar nu știu dacă funcționează acolo unde mă duc. S-ar putea să fie defecte.

După ce a stins lumina în camera vopsită în roz și s-a uitat câteva clipe la mulțimea de ochi strălucitori ai ursuleților de pluș, Thóra s-a dus în garaj. Nu avea niciun rucsac  Matthew îi spusese că ar fi fost alegerea cea mai bună , așa că trebuia să recurgă la o valiză. Situația s-a complicat atunci când s-a întrebat ce-ar fi fost bine să pună în ea. Nimeni nu știa exact cât or să stea acolo și nici cum avea să fie vremea, așa că decizia cea mai înțeleaptă era să-și ia un morman de haine. Dar, dintr-odată, s-a auzit soneria de la intrare, așa că Thóra a fost nevoită să lase deoparte bagajul.

Prietena ei, Gugga, stătea în fața casei cu un zâmbet larg pe buze, agitând două sticle de vin alb.

Trebuie să mă lași să intru! a zis ea când i-a deschis ușa, de parcă Thóra ar fi avut obiceiul să le trântească ușa în nas musafirilor. Tocmai mi-am cumpărat o mașină nouă și vreau neapărat să sărbătoresc cu cineva.

Thóra știa câteva moduri de a sărbători achiziționarea unui autovehicul care nu implicau consumul de alcool. Și totuși, a zâmbit: s-a gândit că Gugga probabil își cumpărase mașina cu ajutorul celui mai mare credit bancar pe care și-l putea permite și că, după vreo șase luni, prietena ei avea să-i sune iarăși la ușă, tot cu niște sticle de vin în mâini, ca să-și înece amarul pricinuit de datoriile în care se înglodase și de mașina care îi fusese confiscată pentru neplata ratelor. Uneori, e bine să fim cât mai branșați la timpurile noastre și, totodată, să ne lăsăm în voia spiritului risipitor al lui Ludovic al XIV-lea  probabil că și el ar fi făcut un împrumut pentru o mașină, dacă ar fi existat așa ceva și pe vremea lui.

Așa că a lăsat bagajul pe mai târziu. Și s-a întors la valiză abia după ce Gugga a plecat acasă cu taxiul. Dar, în momentul acela, Thóra deja începuse să vadă dublu, iar când a pus capul pe pernă, epuizată de efortul de-a închide valiza supraîncărcată, nu-și mai aducea aminte ce azvârlise în ea.

Cafeaua de la Aeroportul Reykjavík era foarte bună, chiar dacă se numea pur și simplu cafea și nu fusese preparată la un aparat cromat care scotea abur ca o locomotivă  și care nu făcea mai mult de-o cafea o dată , ci provenea dintr-o cafetieră veche, păstrată pe o plită încinsă, care se potrivea perfect cu aerul ponosit al terminalului. În oraș, unde espressoarele la modă erau la putere, trebuia să umbli mult ca să dai peste această veche metodă de a face cafeaua. De Crăciun, Thóra chiar primise de la părinții ei o astfel de drăcovenie ultramodernă, iar în ajunul Crăciunului, dăduse pe gât cantități uriașe de cafea, neștiind că aceea făcută la espressor era mult mai tare decât apa chioară pe care o bea ea de obicei. Rezultatul a fost că toată noaptea a stat întinsă în pat cu ochii larg deschiși, nefiind în stare nici să clipească, darămite să doarmă. După aceea, aparatul s-a umplut de praf. Cu toate astea, Thóra n-ar fi zis nu unui espresso dublu care s-o pună pe picioare  simțea că-i plesnește capul, iar facultățile cognitive îi erau grav avariate. Probabil că o doză foarte mare de cafeină i-ar fi fost de ajutor.

Era bine să-ți iei un rucsac, a bombănit Matthew, luând loc lângă ea în sala de așteptare  încă era nemulțumit de valiza cu care venise Thóra. Și ți-am zis în ce să-ți pui lucrurile.

Nu fi supărat, iubitule, i-a răspuns ea, punând jos cafeaua. E pe rotile. Uite, are chiar patru.

Avusese grijă să aleagă valiza care să fie cel mai ușor de tras și care să-i urmeze îndeaproape mișcările, asemenea unui câine bine dresat. Din fericire, o alesese înainte să dea pe gât vinul adus de Gugga.

Slavă Domnului că nu-i niciuna stricată, a zis el, la fel de neimpresionat pe cât fusese când o luase de acasă cu o jumătate de oră mai înainte.

Thóra nu reușise să ascundă că era nedormită și mahmură, ceea ce nu-i convenea deloc lui Matthew. Thóra avea o stare atât de proastă, încât nici măcar nu se sinchisea de supărarea lui, lucru care îl irita și mai tare.

Iernile sunt foarte aspre acolo, a spus el.

Era limpede că Matthew își cumpărase un rucsac nou. Thóra ajunsese la această concluzie atât pentru că era puțin probabil să fi avut vreunul, cât și pentru că rucsacul din spatele lui era așa de curat, încât te făcea să te gândești că fusese luat din raftul unui magazin chiar în dimineața aceea. Și părea că nu era singura lui achiziție recentă, întrucât, pentru prima oară, se îmbrăcase cu o haină ca lumea, chiar dacă purta o cămașă și niște pantaloni cu o dungă impecabilă  pentru standardul lui, era totuși o ținută lejeră. Cel puțin nu-i dăduse prin cap să-și pună și cravată. Dar Thóra era sigură că avea vreo două în rucsac, pentru orice eventualitate.

Știu, a încuviințat Thóra, încercând să nu se enerveze din pricina bombăniturilor lui pe marginea subiectului legat de valiză.

Unul dintre colegii de echipă, cu care făcuseră cunoștință la biroul de îmbarcare, se mulțumise să arunce o privire sceptică spre cutia aceea din plastic verde-deschis. Se prezentase drept doctorul Finnbogi Kolbeinsson. Avea în jur de cincizeci de ani și o constituție suplă, iar bocancii lui uzați dădeau de înțeles că era foarte obișnuit cu drumețiile. Pe rucsacul mare pe care îl muta de colo-colo ca și când ar fi fost gol se vedeau multe ecusoane și rămășițele a tot felul de abțibilduri din țări îndepărtate. Thóra avea impresia că rucsacul nou-nouț al lui Matthew îl indigna pe doctor la fel de mult ca geamantanul ei. Ba, poate chiar mai mult  cel puțin, ea nu voia să dea impresia unui om bine echipat.

Thóra abia aștepta să-i arate lui Matthew tot ce considerase de cuviință să pună în geamantanul ei cel mare. Nu știa exact ce se afla în el, dar spera să fi făcut o selecție înțeleaptă. De fapt, era cât se poate de sigură că Matthew își făcuse bagajul fără să aibă nici cea mai vagă idee despre cum trebuie să te pregătești pentru vreme rea sau pentru statul într-o tabără și, cu toate că nici ea nu se putea considera expertă, era totuși foarte familiarizată cu schimbările meteorologice bruște și cu asprimea iernii, familiaritate care spera să nu se fi volatilizat din pricina alcoolului. Odată ajunși la destinație, când Matthew avea să caute cu disperare în rucsacul lui o pereche de șosete de lână, împrăștiindu-și prin cameră cravatele și cămășile, Thóra avea de gând să-i scoată pe nas toate mustrările pe care le îndurase din pricina valizei. Cu toate astea, a hotărât să schimbe subiectul, întrucât cicăleala lui și migrena ei nu erau o combinație tocmai bună.

Încerc să memorez numele colegilor, a zis Thóra, uitându-se la membrii echipei împrăștiați prin micul aeroport, fiecare înarmat cu câte un telefon mobil.

Cursa lor era singura programată la ora aceea  banca se înțelesese cu Air Iceland să-i ducă până la Kulusuk{6}, localitate spre care compania avea o cursă regulată pe timpul verii. De acolo aveau să fie duși cu elicopterul spre nord, într-un sătuc de lângă tabăra de lucru. Încă nu era foarte clar cum aveau să străbată ultima porțiune a drumului, dar probabil că aveau să ia una sau două mașini ale companiei miniere, care de obicei erau ținute în hangarul de lângă pista pentru elicopter. Angajații întorși în Islanda le lăsaseră acolo, așa că, dacă nu fuseseră furate, ar fi trebuit să fie tot în hangar. Thóra se ruga să nu le fi furat nimeni  dacă ar fi fost nevoiți să meargă pe jos, ar fi băgat-o pe mânecă, pentru că valiza ei nu era gândită pentru astfel de drumeții.

N-aș putea spune că știu cum îi cheamă pe toți, dar știu cine cu ce se ocupă, a spus Matthew, care părea dispus să abandoneze subiectul valizei. Echipa nu-i alcătuită din multe persoane și, pentru că o să fim izolați în tabără, o să ajungi să-i cunoști foarte repede.

Da, bineînțeles. Oricum, toți mi se par în regulă.

Apoi Thóra s-a uitat la Eyjólfur Torsteinsson, de departe cel mai tânăr dintre toți, care chiar în clipa aceea introducea o monedă într-un automat cu gume de mestecat în formă de bilă. Aparatul a înghițit moneda, însă nu i-a dat nicio gumă, iar după ce a încercat să-și recupereze banii în mod pașnic, tânărul a început să dea cu pumnul în bolul de plastic, agitând bilele colorate din el. Dar n-a obținut nimic, așa că s-a îndepărtat de aparat cu un aer furios. Thóra spera ca episodul acela să nu fie reprezentativ pentru abilitățile tehnice ale lui Eyjólfur, deoarece Matthew îi spusese că era responsabil cu tot ce ținea de sistemul informatic al taberei. De fapt, el era cel care îl pusese la punct, așa că îi cunoștea toate dedesubturile. Părea să aibă în jur de douăzeci și cinci de ani, era slab, avea ten închis la culoare și, dat fiind că arăta bine, probabil că avea mare succes la femei. Din acest punct de vedere, era exact opusul lui Alvar Pálsson. Alvar avea în jur de patruzeci de ani și fusese cooptat în echipă datorită experienței lui în misiunile de salvare desfășurate în Groenlanda  fusese unul dintre islandezii recrutați să îndrume groenlandezii în organizarea unui sistem de echipe de salvare. Thóra nu știa care era ocupația lui de bază, dar bănuia că era paznic de far sau ceva asemănător  în orice caz, o slujbă care presupunea puțină interacțiune cu oamenii. Avea fața roșie ca focul și abia dacă deschisese gura atunci când Matthew încercase să i-o prezinte pe Thóra  se mulțumise să mormăie ceva de neînțeles, încercând să-și prindă de rucsac bastonul pentru drumeții. Dacă Thóra ar fi trebuit să-l descrie, portretul care ar fi rezultat n-ar fi fost deloc flatant: mirosea urât, arăta rău, avea dinții stricați și, ca și când toate astea n-ar fi fost de-ajuns, era prost bărbierit.

Unde a dispărut specialista în geologie? a întrebat Thóra.

În afară de Thóra, din echipa de șase persoane mai făcea parte o femeie  Friðrikka Jónsdóttir. Lucrase la acest proiect în perioada de început, dar apoi își dăduse demisia și se angajase la Reykjavík Energy. Matthew îi spusese Thórei că o sumă consistentă o convinsese să-și ia liber câteva zile ca să se alăture misiunii, deoarece cunoștea foarte bine proiectul și putea evalua stadiul în care se aflau forajele, fără ca mai întâi să trebuiască să se familiarizeze cu toate detaliile lucrărilor.

Ar trebui să fie undeva prin preajmă. Când am ajuns la biroul de îmbarcare, ea deja terminase cu toate formalitățile. Cine știe, s-o fi dus să fumeze o țigară sau să dea un telefon.

A văzut și ea filmulețul? a întrebat Thóra.

Nu, i-a răspuns Matthew, așezându-și servieta pe masa dintre ei. N-am avut timp de asta, și poate că nici n-ar fi indicat să i-l arătăm. Din moment ce a acceptat oferta, n-are niciun rost s-o deranjăm cu detalii inutile.

A deschis servieta și a scos un teanc voluminos de documente legate cu spirală.

Voiam să-ți dau astea. Poate vrei să te uiți pe ele în avion. Sunt documente despre contractul de construcție.

Thóra a luat de pe masă teancul, care era mult mai gros decât contractele cu care era ea obișnuită.

Dar poate că Friðrikka ar fi fost în stare să ne spună dacă înregistrarea a fost făcută în tabără. Și poate ar fi recunoscut persoana din filmuleț după papuci.

Da, ai dreptate. Și totuși, am hotărât să vi-l arătăm doar ție și doctorului. Mai vedem când ajungem în tabără. Poate că acolo vom considera că trebuie să-l arătăm și celorlalți. Și informaticianul ar putea identifica persoana după picioare, din moment ce cunoaște echipa care a lucrat acolo, chiar dacă, propriu-zis, n-a făcut parte din ea. Dar sper să nu fie nevoie, a zis el, închizând servieta, apoi s-a uitat în jur și a adăugat: și să știi că lipsește un pasager.

A, da? Cine?

Bella, i-a răspuns el, fără să o privească.

Ha-ha! a zis Thóra pe un ton sarcastic.

Mahmureala i s-a înrăutățit numai când și-a adus aminte de secretara ei.

Nici măcar să nu glumești pe tema asta, a zis, aruncându-i o privire tăioasă lui Matthew, care nici acum nu se uita la ea. Ți se pare amuzant?

Nu, a răspuns Matthew pe un ton ezitant. Partenerul tău, Bragi, m-a sunat aseară și a reușit să mi-o bage pe gât, spunându-mi că ar fi bine să avem pe cineva care să introducă datele în computer și că nici măcar nu va fi nevoie s-o plătim. Am sunat azi la bancă și mi-au dat undă verde, ba chiar au fost încântați, pentru că li se întâmplă rar să primească ceva degeaba.

Matthew vorbise repede, apoi a adăugat pe un ton și mai precipitat:

O să fie de folos echipei, și nici măcar n-o să-ți dai seama că e cu noi. Sunt foarte multe date care trebuie introduse în computer, așa că aptitudinile ei or să ne fie de mare ajutor.

Glumești! a zis Thóra. Bănuiala mea e că vânătorii de balene din Groenlanda se pricep la treaba asta mai bine decât Bella și, cu siguranță, sunt mai rapizi.

Matthew nici măcar n-a încercat s-o contrazică.

N-am putut să-l refuz, a spus el cu glas scăzut. Doar știi și tu cât de insistent poate fi Bragi uneori. Pur și simplu, m-a obligat să spun da, i-a explicat el, zâmbind prostește. Și crede-mă, am încercat să-l refuz de mai multe ori.

Thóra rămăsese fără cuvinte. Era furioasă atât pe Matthew, cât și pe Bragi, dar nu putea hotărî pe care dintre ei ar fi preferat să-l închidă într-un dulap împreună cu Bella pentru o săptămână. Intrarea în aeroport nu se vedea din locul în care se aflau, dar Thóra avea o bună perspectivă asupra biroului de îmbarcare, unde nu se zărea nimeni.

Poate o să piardă avionul, a sugerat Thóra, uitându-se la ceasul montat pe un perete. De fapt, chiar pun pariu c-o să-l piardă.

Apoi a început să răsfoiască documentele pe care tocmai i le dăduse Matthew, în speranța c-o să-și mai domolească furia.

Da, poate, a zis el cu un aer stânjenit. Dar n-are rost să ne supărăm dacă o să ajungă mai târziu. Abia azi-dimineață am primit confirmarea finală că poate veni și ea, dar nu știu când i-a transmis Bragi mesajul.

Thóra a strâns din dinți și a continuat să citească. În total, erau cinci volume de diferite grosimi, și și-a dat repede seama că doar două erau importante: cel cu termenii contractului și cel care conținea scrisorile schimbate de Berg Technology și Arctic Mining în timpul negocierilor. Celelalte trei volume cuprindeau informații despre climă și prospecțiunile geologice efectuate în zonă, precum și niște schițe care fuseseră micșorate atât de mult, încât Thóra nu reușea să le descifreze. Unul dintre volume era intitulat Caiet de sarcini și descria în detaliu toate lucrările pe care trebuia să le îndeplinească Berg Technology precum și modalitățile de plată. Thóra știa că era necesar să citească din scoarță-n scoarță acest ultim volum, mai ales dacă, odată ajunși la fața locului, aveau să constate că totul se dusese de râpă.

De ce nu ni s-a alăturat nimeni de la Berg Technology? a întrebat ea fără să ridice privirea. E un contract de amploare și nu cred că toți angajații companiei lucrau la proiectul din Groenlanda. Cel puțin nu și oamenii din conducere.

Berg Technology nu e o companie mare, i-a răspuns Matthew, vădit ușurat că Thóra nu mai voia să vorbească despre slăbiciunea lui în fața lui Bragi. Sunt extrem de specializați și au reușit să-și facă un nume în branșă: sunt foarte căutați când vine vorba de prospecțiuni geologice și studii de fezabilitate înrudite, mai ales în domeniul sistemelor de încălzire geotermală. În prezent, omul numărul unu al companiei  fondatorul ei  este implicat într-un proiect din insulele Azore, împreună cu alți cinci muncitori. Berg Technology nu mai are alți angajați în afară de cei doisprezece care au fost în Groenlanda. Ei bine, zece dintre ei refuză să se întoarcă acolo, iar ceilalți doi…

Și-a dres glasul înainte să continue:

Compania plănuia de mai multă vreme să-și sporească personalul chiar în vara asta, când ar fi trebuit să înceapă câteva proiecte de construcții majore, cum ar fi pista unui aeroport. Dar asta se va întâmpla doar dacă Berg Technology va reuși să se păstreze pe linia de plutire. Muncitorii de care vor avea nevoie sunt mult mai ușor de găsit decât cei angajați pentru proiectul groenlandez și, în principiu, angajarea lor n-ar trebui să pună probleme, dacă se ajunge la o înțelegere cu compania minieră. Cât despre proprietar, am păstrat legătura în permanență cu el atât prin telefon, cât și prin e-mail, dar pentru moment nu poate pleca din Azore. Echipa lui urmează să ducă la bun sfârșit o etapă importantă a proiectului de acolo și îi e teamă că, dacă pleacă acum, compania care i-a angajat și-ar putea pierde încrederea în ei. Iar ultimul lucru de care are nevoie Berg Technology acum e ca proiectul ăsta să fie și el periclitat. Nu vrem să facem presiuni asupra lui, pentru că s-ar putea transforma într-o piatră de moară atârnată de gâtul nostru. Îți dai seama că, din punctul lui de vedere, compania pe care o conduce e mai importantă decât situația financiară a băncii, așa că nu se știe cum ar putea reacționa. Berg are trei membri în consiliul de administrație, dintre care unul e proprietarul, dar ceilalți doi n-au pus niciodată piciorul în Groenlanda, așa că n-ar fi avut niciun rost să-i luăm cu noi.

Thóra a încuviințat din cap. Vocea din megafoane a anunțat că avionul charter spre Groenlanda era gata de plecare. Thóra a îndesat documentele în servieta lui Matthew și s-a ridicat în picioare zâmbind. Părea că Bella avea să piardă avionul  uneori, ai noroc. Au pornit împreună cu ceilalți spre poarta de îmbarcare, iar Thóra a observat că li s-a alăturat și o femeie puțin trecută de treizeci de ani. Aceea trebuia să fie Friðrikka. Era la fel de înaltă ca Thóra, dar în rest, se deosebeau complet. Thóra era blondă, iar Friðrikka avea un păr creț, roșcat-deschis, pe care încerca să-l țină sub control cu ajutorul unei benzi elastice. Era și un pic durdulie, în timp ce Thóra era foarte suplă. Când a ajuns în dreptul lor, Matthew s-a oprit și i-a prezentat-o Thórei, iar Friðrikka i-a întins o mână cu pielea aspră. Deși părea destul de timidă, strânsoarea ei a fost fermă, iar salutul  deși rostit cu glas scăzut  cordial.

Thóra uitase că în aeroport era amenajat un mic magazin duty-free, dar e drept că nici nu voia să cumpere nimic. A intrat totuși împreună cu ceilalți colegi. Câțiva dintre ei și-au cumpărat cartușe de țigări, dar singurul care a vrut să profite de alcoolul cu preț redus a fost salvatorul Alvar Pálsson: se așezase la coada de la casă cu o sticlă de rom și una de Campari, și era la fel de roșu la față ca prima oară când îl văzuse Thóra. Judecând după cantitatea cu care se aprovizionase, Alvar sau era bețiv, sau se pregătea pentru o ședere în Groenlanda mai lungă decât era prevăzut.

Vrei să cumperi ceva? a întrebat Matthew, care nu era deloc impresionat de micul magazin.

Nu, nu vreau nimic.

E drept că niște pastile pentru dureri de cap i-ar fi fost de mare ajutor, dar nu aveau așa ceva. Când a dat să iasă din magazin, Thóra s-a oprit brusc în prag, auzind o voce familiară venind dinspre punctul de control al bagajelor.

Păi dacă pot să iau o brichetă la bord, de ce nu pot să iau două? se răstea Bella. E vreun lucru pe care aș putea să-l fac cu două brichete, dar nu cu una singură?

Thóra s-a întors în magazin și s-a dus glonț spre raftul cu băuturi spirtoase.

•

Zborul n-a durat decât două ore, iar Thóra a folosit acest timp ca să parcurgă întreg contractul, în căutarea unor articole care s-ar fi putut dovedi utile în cazul anulării lui. N-a găsit nimic altceva în afară de clauza referitoare la cazurile de forță majoră. În rest, totul era stipulat în termeni foarte preciși. Ba chiar se pusese accentul pe condițiile de la fața locului și problemele legate de transport și climă. Banca voise să fie cât mai sigură că Berg Technology nu va putea cere plăți adiționale sau amânări pe baza faptului că situația de la fața locului se dovedea a fi mai dificilă decât se anticipase, iar costurile, mai mari. A observat și că orice litigiu contractual urma să fie soluționat de un tribunal britanic, ceea ce însemna că, la sfârșitul expediției, banca avea să se dispenseze de serviciile ei. La întoarcerea în Islanda, Thóra probabil ar fi avut nevoie de câteva zile pentru a pune cap la cap informațiile strânse în tabără, dar apoi rolul ei avea să se încheie. Așadar, bănuiala ei se adeverise: imediat după lămurirea cazului, locul ei avea să fie luat de alții. Deși lucrul ăsta o cam scotea din sărite, îi plăcea să-și imagineze moaca dezamăgită a lui Bragi. Iar satisfacția îi era întărită de faptul c-o auzea pe Bella flecărind de una singură pe scaunul ei din spatele avionului.

Cei opt pasageri de la bordul charterului aveau foarte mult spațiu la dispoziție. Thóra și Matthew stăteau în față, pentru că ea nu era în dispoziția potrivită de a face conversație cu ceilalți, dar sforăiturile dădeau de înțeles că unii dintre ei hotărâseră să tragă un pui de somn înainte să ajungă la destinație. Ceea ce era de înțeles, pentru că, deși era senin, tot ce puteai vedea erau cerul și marea. Abia când au ajuns aproape de coasta Groenlandei priveliștea a devenit suficient de interesantă cât să merite să te trezești. Peisajul părea foarte neprimitor. Totul era acoperit cu o mantie albă, exceptând câteva zone, unde versanții munților erau atât de abrupți, încât zăpada nu avusese cum să se depună, și o fâșie îngustă de pe țărm, unde valurile puternice o topiseră. Aisbergurile pluteau de-a lungul întregii coaste, dând impresia că uscatul se fărâmița și se împrăștia în mare, iar linia neregulată a țărmului întărea această senzație. Priveliștea era asemănătoare și spre interiorul insulei: nicio zonă netedă și o puzderie de culmi muntoase. Și nu se vedea nicio așezare omenească.

Nu cumva pilotul a greșit ruta și ne-a dus la Polul Nord? l-a întrebat Thóra pe Matthew, după ce și-a luat privirea de la ghețurile strălucitoare. Niciun om n-ar putea trăi în condițiile astea.

Matthew s-a aplecat spre fereastră, iar când s-a îndreptat de spate, părea un pic speriat.

Totul arată mai neprimitor de la o înălțime atât de mare, a zis el. Și poate că încă suntem în nordul insulei. Sunt sigur că, după aterizare, peisajul o să arate mai bine.

Părea că încearcă s-o convingă nu numai pe Thóra, ci și pe el.

Sper că ai dreptate, i-a răspuns ea. Cred că Eric cel Roșu nu mai știa să distingă culorile atunci când a botezat insula.{7} Văd că totul e alb și nu-mi dau seama cum o să ne putem feri de urșii polari: dacă închid ochii, devin invizibili.

N-o să dăm de niciun urs polar, a zis Matthew, deși încă se uita pe geam cu un aer temător. Drumul dus și întors e singura problemă pe care o s-o avem.

Sper să ai dreptate, i-a răspuns ea, zâmbind. Dar un lucru e sigur: în filmulețul ăla, bâta sau toporul nu erau mânuite de un urs polar.

Apoi s-a aplecat spre el și i-a spus în șoaptă:

Ai observat că, în afară de noi, Bella e singura care a rămas trează?

A întors capul cu grijă să vadă dacă încă era așa.

Dacă n-ar fi fost cu noi, te-aș fi putut invita la toaletă ca să te introduc în clubul amatorilor de senzații tari la înălțime, a zis ea cu zâmbetul pe buze, uitându-se în ochii lui. Of, ce nasol c-a venit și Bella!

Apoi s-a întors iarăși spre fereastră, mulțumită de tachinarea ei.

La puțin timp după aceea, avionul a aterizat lin, iar pasagerii au coborât pe pista din Kulusuk, toți fiind cuprinși de un amestec de nerăbdare și teamă. Toți, în afară de unu. Pasagerul acela își promisese că n-avea să mai pună niciodată piciorul în Groenlanda. Insula îi trezea amintiri îngrozitoare, de care nu putea scăpa nicicum. Era incredibil că acceptase să se întoarcă acolo.

Un corb cu reflexe albăstrui a croncănit pe acoperișul aeroportului, apoi și-a luat zborul și a pornit spre pustiul înzăpezit.

Thóra nu era la fel de încântată de elicopter precum Matthew. N-avea de unde să știe ce anume credeau ceilalți membri ai grupului, dar cei mai mulți măcar încercau să dea impresia că era ceva banal. Matthew a făcut tot posibilul s-o entuziasmeze pe Thóra, spunându-i că era un elicopter Huey, adică exact modelul folosit în Războiul din Vietnam, dar ea nu s-a arătat impresionată  nici măcar atunci când Matthew a adăugat că, după ce elicea se va pune în mișcare, va recunoaște huruitul din filme.

Nu puteau să mai pună o pală la elice? a întrebat ea, zâmbind cu un aer neîncrezător. Văd că are doar două.

Spera ca zborul să nu fie instabil din pricina numărului redus de pale, întrucât stomacul ei n-ar fi putut suporta așa ceva. Șarmul vietnamez al elicopterului sigur ar fi avut de suferit dacă Thóra ar fi început să vomite pe scaunul din spate.

Două sunt suficiente, a strâmbat Matthew din nas.

Au urmărit personalul aeroportului încărcând bagajele și proviziile, iar când a apărut valiza cea verde, Thóra a observat că muncitorii au vrut să se asigure dacă pe eticheta ei era trecută destinația corectă, dat fiind că era atât de diferită de toate celelalte.

Sper să avem suficientă mâncare și băutură, a zis Matthew în șoaptă. N-am mai comandat niciodată atâtea provizii, darămite pentru un grup care face o expediție la Polul Nord pe timp de iarnă.

Iar Thóra spera că se consultase cu cineva, altminteri se puteau aștepta ca în cutiile alea să nu găsească decât alune, stafide și poate niște cutii de băutură energizantă. Dar n-a apucat să-l întrebe, pentru că Matthew a continuat pe un ton nerăbdător:

Nu mai decolăm odată? În ritmul ăsta, n-o să ajungem în tabără înainte să se întunece.

N-ai mai fost niciodată în Groenlanda? s-a auzit o voce din spatele lor  era medicul Finnbogi Kolbeinsson. Aici, legea lui Murphy se aplică întotdeauna: dacă ceva poate să meargă prost, așa o să se întâmple.

Thóra i-a zâmbit:

Deci știți bine cum merg lucrurile pe-aici?

Am fost în Groenlanda de mai multe ori, i-a răspuns medicul, încercând să nu adopte un ton lăudăros. Sunt un om al naturii și, după cum probabil ați observat din avion, aici, cât vezi cu ochii, nu-s decât spații deschise. Am luat parte la mai multe expediții organizate de o asociație al cărei scop este să reducă numărul toxiinfecțiilor alimentare  sunt destul de frecvente în așezările izolate de pe-aici. Condițiile de viață ale groenlandezilor sunt complet diferite de cele cu care suntem noi obișnuiți, deoarece proviziile nu pot fi aduse decât dacă e vreme bună, ceea ce înseamnă că, pe perioada iernii, cele mai multe transporturi sunt întrerupte. Din cauza asta, oamenii sunt nevoiți să consume o mare cantitate de hrană conservată, ceea ce sporește considerabil riscul contractării unor agenți patogeni în caz că ambalajele se deteriorează  cum se întâmplă uneori.

Ați mai fost în tabăra unde mergem acum? a întrebat Thóra pe un ton curios.

Nu, i-a răspuns Finnbogi. Știu unde se află și, cu câțiva ani în urmă, am fost în zona aceea, dar, pe-atunci, lucrările încă nu începuseră. Dar asta se întâmpla într-o vară, așa că, din păcate, probabil că n-o să recunosc nimic.

Ceea ce n-ar trebui să fie o problemă, a intervenit Matthew. Oricum, dacă totul merge conform planului, n-o să stăm foarte mult aici.

N-o să meargă, a zis calm Finnbogi. Ăsta e unul dintre lucrurile care îmi plac foarte mult la Groenlanda. Nu știi niciodată la ce să te aștepți după ce-ai ajuns aici.

Măcar avem parte de vreme bună, a zis Thóra, încercând să-i reducă tensiunea arterială lui Matthew.

Oricum, înainte de plecare, ea își închipuise că aveau să rămână blocați într-o furtună de zăpadă de la începutul până la sfârșitul șederii lor în Groenlanda.

Cred că mi-am adus prea multe căciuli, a adăugat ea, încrucișându-și degetele în speranța că băgase în valiză măcar una.

Nu vă faceți griji, a zis Finnbogi. Sigur o să vă fie de folos. Cu toate că acum e vreme bună, previziunile meteorologice sunt destul de sumbre. Piloții elicopterului se tem că n-or să se poată întoarce să ne ia.

Cerul era senin, dar poate că dincolo de munți se ascundeau nori amenințători.

Atunci ar trebui să se grăbească, a conchis Thóra. Sau credeți că avem timp să ne plimbăm un pic prin Kulusuk?

Ar fi putut găsi ceva pentru Sóley. Aeroportul avea un mic magazin care, printre altele, vindea și obiecte artizanale locale, dar era închis.

Nu, a intervenit Matthew brusc. În niciun caz.

Puteți să faceți o plimbare la întoarcere, i-a sugerat Finnbogi, înainte ca Matthew să-și poată întări dezaprobarea față de această idee. E o localitate interesantă, dar sigur nu vreți să pierdeți elicopterul.

Imediat după aceea, a apărut unul dintre încărcători și le-a cerut să se pregătească de decolare. Cadoul lui Sóley trebuia să mai aștepte. Sau poate găsea ceva în sătucul de lângă tabără  cu toate că nu prea se aștepta să găsească un magazin acolo. Matthew îi spusese că sătucul Kaanneq se afla foarte departe de orice zonă turistică și că turiștii obișnuiți nu plăteau pentru o călătorie de câteva ore cu elicopterul numai ca să meargă la cumpărături. Banca insistase ca membrii grupului să fie transportați toți odată, ca să nu fie nevoită să plătească două drumuri cu elicopterul. Satul nu era legat prin drumuri de alte așezări, iar accesul pe mare era posibil doar în timpul verii și la începutul toamnei. În restul timpului, singura opțiune era elicopterul.

Thóra avea crampe la stomac în momentul când elicopterul s-a ridicat de la sol, încărcat cu grupul islandez, doi piloți groenlandezi, bagaje și provizii. Și-a încrucișat degetele instinctiv pentru a doua oară.

•

Era o exagerare să se spună că satul Kaanneq era mic  în realitate, era minuscul. Pe niște stânci abrupte și netede care se întindeau până la un golfuleț acoperit de gheață se înălțau niște case din lemn vopsite în culori vii, ceea ce le făcea să iasă în evidență pe fundalul zăpezii. Elicopterul aterizase chiar deasupra satului, pe o suprafață netedă care servea drept pistă. Piloții îi aleseseră pe cei mai energici membri ai grupului pentru a-i ajuta să descarce elicopterul într-un timp record, iar imediat după ce au dat jos ultima cutie de carton, au urcat repede în carlingă și au pornit elicea. Matthew stabilise cu ei să se întoarcă la Kaanneq cinci zile mai târziu, la ora prânzului, în caz că până atunci nu primeau alte instrucțiuni de la membrii grupului.

Nu ne putem aștepta să vină înapoi în ziua stabilită, a zis Eyjólfur Torsteinsson, tânărul informatician, în timp ce elicopterul se îndepărta.

Ce vrei să spui? l-a întrebat Matthew pe un ton iritat. Previziunile meteo pentru ziua aia sunt bune. Furtuna anunțată de meteorologi ar trebui să treacă până atunci.

Nu vremea mă îngrijorează, i-a zâmbit tânărul. Știați că sunt aceiași piloți care au dus niște turiști să vadă nu știu ce ghețar, dar au uitat să se ducă să-i ia în ziua programată. Și-au adus aminte de ei câteva zile mai târziu, și a fost un mare noroc că bieții oameni n-au murit înghețați.

Matthew nu părea amuzat de povestea asta, iar Thóra a trebuit să-și înăbușe un chicotit când a văzut ce față a făcut.

Probabil c-au învățat din experiența asta și au început să-și noteze toate datele, a zis ea pe un ton degajat, zâmbindu-i lui Eyjólfur, apoi s-a întors spre Matthew: Nu crezi?

Dar expresia lui era neschimbată, atâta doar că acum era un pic mai palid.

Cred că da, i-a răspuns el. Dar, pentru orice eventualitate, o să țin legătura cu ei după ce ajungem în tabără, ca să le reamintesc.

Thóra n-a întrebat de legătura telefonică din tabără, care nu se știa dacă era funcțională sau nu. Oricum, aveau să afle în curând. De fapt, Matthew chiar îi spusese că în tabără nu exista conexiune GSM, și la fel păreau să stea lucrurile și în Kaanneq. Dar bineînțeles că, la nevoie, puteau să apeleze oricând la telefonul unuia dintre localnici  presupunând că satul era locuit, căci printre casele colorate nu se vedea nimeni.

Ar fi bine să mergem, le-a zis Matthew celor din grup.

Începuse să se întunece. Hangarul în care trebuiau să fie mașinile de la Berg Technology se afla la mică distanță, iar drumul până acolo șerpuia pe la marginea satului.

Ar fi bine să avem ceva timp la dispoziție pentru cazul în care descoperim că n-avem niciun mijloc de transport, a adăugat el.

Grupul a luat-o din loc imediat, mai puțin Bella, care a ales să-și prelungească încă un pic țigara mult râvnită. În afară de scârțâitul zăpezii sub bocancii membrilor expediției, nu se mai auzea decât gâfâitul secretarei care încerca să ajungă grupul din urmă.

•

Ultima porțiune a drumului traversa curtea neîngrădită a unei case, unde stăteau ghemuiți câțiva câini husky  cu toții erau legați cu lanțuri de stâlpi înfipți în pământ din loc în loc. Când s-au apropiat de ei, câinii s-au trezit din moțăiala lor calmă. Adormiți, arătau adorabil, dar treji, erau destul de înfricoșători: s-au ridicat imediat în picioare, dezvelindu-și colții de un alb strălucitor, iar blana de pe ceafă li s-a zbârlit. Câțiva au început să mârâie și au făcut un salt în față atât cât le permitea lanțul, zgâlțâind stâlpii de lemn. Friðrikka, specialista în geologie, a scos un țipăt ușor și s-a îmbujorat.

Urăsc câinii ăștia, a bombănit ea, iuțind pasul.

Niciunul dintre ceilalți membri ai grupului n-a zis nimic, dar cei mai mulți au grăbit și ei pasul, până când lătratul amenințător a rămas departe în urma lor. Când au ajuns la o distanță rezonabilă, Thóra s-a întors și a văzut că acum câinii începuseră să se repeadă unii la alții, dar îi împiedicau lanțurile. Nu se vedea niciun semn al prezenței omului. Fie nu locuia nimeni în casa aceea vopsită în albastru, fie cei care locuiau acolo erau obișnuiți ca mica haită de câini să facă gălăgie din când în când.

Doctorul Finnbogi a parcurs alături de Thóra ultimii metri până la hangarul din tablă ondulată. Fierul ruginit scârțâia în bătaia vântului, care părea să se întețească.

Și ce facem dacă mașinile nu-s aici? a întrebat-o el. Am impresia că pe localnici nu prea îi încântă prezența noastră.

Dacă n-au fost furate, atunci sunt aici, a zis Thóra, uitându-se la Friðrikka și Matthew, care se aplecaseră deasupra lacătului mare cu cifru de pe ușa hangarului. Cel puțin așa au zis angajații de la Berg Technology.

A aruncat o privire spre cele câteva case pe care le lăsaseră în urmă, apoi a adăugat:

Dar nu prea cred că pe-aici se fură mașini. Polițiștilor nu le-ar trebui mai mult de jumătate de oră să găsească făptașul.

Aici nu există poliție, a intervenit Friðrikka  ea și Matthew tocmai reușiseră să descuie lacătul. Cea mai apropiată secție de poliție e în Angmagssalik. Și e nevoie de mai mult de-o mașină furată ca să aduci un elicopter într-un cătun atât de nordic.

Bella și-a aprins o nouă țigară.

Cum ar fi? a întrebat ea.

Nu știu, poate o crimă, i-a răspuns Friðrikka pe un ton sec. Să nu vă închipuiți că pe-aici lucrurile se petrec așa cum suntem noi obișnuiți. Nici pe departe. Dacă te rătăcești, n-o să te caute nimeni, iar dacă se întâmplă să cazi în mare, n-o să te scoată nimeni. Prin părțile astea, n-o duci mai bine decât un animal.

Apoi Friðrikka și-a țuguiat buzele și n-a mai zis nimic. Ceilalți au zâmbit cu un aer încurcat și au încercat zadarnic să găsească un răspuns inteligent. Matthew  care încă nu știa atât de bine islandeza încât să înțeleagă în întregime ce spusese colega lui  se străduia să deschidă ușa, dar gheața din jurul zăvorului îi îngreuna eforturile. În cele din urmă, el a fost cel care a rupt tăcerea stânjenitoare.

Gata! a zis el pe un ton mulțumit, trăgând cu putere de ușă.

Balamalele au scârțâit cu putere, iar ușa s-a deschis spre grupul strâns în jurul ei.

Înăuntru se aflau două camionete albe cu șasiul supraînălțat, și numai Thóra îl cunoștea pe Matthew suficient de bine încât să-și dea seama după expresia lui cât de bucuros era. Alături de ele era și o dubă Ford Econoline, despre care Eyjólfur le spusese că aparținea autorităților groenlandeze, astfel încât polițiștii sau alți funcționari civili să aibă la dispoziție un vehicul ori de câte ori era nevoie.

Cine vrea să conducă?

•

În timp ce străbăteau satul, Thóra se uita cu atenție pe geam, în speranța c-o să vadă vreun suflet de om. Era o priveliște tulburătoare, și i-a trecut prin minte că poate asupra satului se abătuse o toxiinfecție alimentară sau o epidemie letală, omorând toți sătenii și pe angajații de la Berg Technology. Dar, dintr-odată, a zărit două fetițe care mergeau printre case. S-au oprit brusc când au văzut mașinile. Thórei i s-a părut că erau un pic mai mici decât Sóley  să fi avut cinci sau șase ani. Însă nu putea fi sigură, dat fiind că erau îmbrăcate cu paltoane groase cu glugă și pantaloni rezistenți la frig, vârâți în bocanci îmblăniți. Părul negru le ieșea de sub căciuli și flutura în vânt. Thóra le-a făcut semn cu mâna și a zâmbit, dar fetițele au rămas neclintite, uitându-se la ea cu un aer indiferent. Cea mai înaltă a luat-o pe cealaltă de mâna înmănușată. Dacă satul fusese lovit de o epidemie, era limpede că cel puțin câțiva localnici reușiseră să scape. O a treia fetiță stătea în fața unei case de la capătul satului, pe platforma din fața ușii, la care se ajungea urcând niște trepte, iar în port se zăreau doi adulți. Thóra s-a răsucit în scaun ca să le vadă mai bine pe fetițe, dar deja dispăruseră.

Crezi c-ar fi bine să încercăm să stăm de vorbă cu localnicii? a întrebat ea. Am văzut doi în port.

Nu, mai bine mergem direct în tabără, a zis Matthew. Putem să ne întoarcem mâine dacă vrem. Dar să sperăm că totul o să se lămurească după ce ajungem acolo, și n-o să mai fie nevoie să discutăm cu ei. Vor să fie lăsați în pace, așa că n-are niciun rost să-i deranjăm degeaba.

Thóra s-a uitat iarăși pe geam. După cum bănuia, în sat nu se vedea niciun magazin de suvenire.

Cât de departe e? a întrebat ea.

Ca și când mahmureala n-ar fi fost de-ajuns, acum, după o zi întreagă de mers cu tot felul de mijloace de transport, o dureau îngrozitor mușchii fesieri  mai ales de la scaunul elicopterului, pentru că fabricantul făcuse economie nu numai la palele elicei.

Nu foarte departe, a răspuns nu tocmai atrăgătorul Alvar, care se afla la volan. Potrivit GPS-ului, nu-s decât zece kilometri până acolo.

După douăzeci de minute, tabăra de lucru a apărut la orizont. Clădirile joase, vopsite în verde erau greu de distins în întunericul care, încetul cu încetul, punea stăpânire pe întregul peisaj. Mașina a trecut cu viteza melcului peste încă un troian, iar în timpul acesta, s-au uitat cu toții la construcțiile din zare.

Dacă ar fi cineva aici, n-ar trebui să vedem niște lumini aprinse? a întrebat Eyjólfur. De fiecare dată când am mai venit aici, era lumină. Nu-mi aduc aminte să fi văzut vreodată tabăra atât de întunecată.

Nimeni n-a zis nimic, dar cu siguranță toți se gândeau la același lucru  în tabără nu era aprinsă nici măcar o singură lumină.

Locurile abandonate au întotdeauna ceva neplăcut, cu toate că e greu să spui ce anume. Într-un mod abstract, le era clar tuturor că cei care dispăruseră nu aveau să se mai întoarcă niciodată. Thóra vizitase de câteva ori casa unei persoane decedate ca să se ocupe de împărțirea proprietății între moștenitori și de fiecare dată avusese același sentiment de disconfort. Poate că era din pricina ornamentelor care nu aveau să mai fie admirate niciodată sau din pricina ziarului deschis de pe masă pe care nu avea să-l mai citească nimeni. Cu toate că în tabără nu erau nici ornamente, nici ziare, Thóra s-a simțit cuprinsă de același sentiment  încăperi lipsite de oameni, dar pline de semne ale activității umane. Thóra și-a adus aminte de un documentar despre Cernobîl văzut cu câțiva ani în urmă, care oferea imaginea edificatoare a ceea ce se întâmplă atunci când toată populația unui oraș trebuie să-și abandoneze în pripă locuințele și locurile de muncă. Dar exista o diferență. La Cernobîl, oamenii fugiseră de ceva, în timp ce aici părea că pe cei doi angajați rămași în urmă îi înghițise pământul.

În clădirea administrativă a taberei, computerele încă bâzâiau, iar pe birouri se vedeau semne care dădeau de înțeles că muncitorii nu bănuiau că nu aveau să se mai întoarcă acolo. Căni de cafea pe jumătate goale erau lăsate din loc în loc, iar bluzele de lână atârnau pe spetezele scaunelor. Nu se auzea nimic în afară de zumzetul discret al computerelor și, din când în când, piuitul sistemului de alarmă. După ce s-au uitat la panoul de comandă, au descoperit că semnaliza un incendiu în fumoarul de lângă ușa principală, unde au ajuns foarte repede cu ajutorul Friðrikkăi. Nu era niciun incendiu, însă fereastra fusese lăsată larg deschisă, iar pe podea se depusese un strat de zăpadă. Dispariția angajaților nu putea fi pusă pe seama unui incendiu. Femeia le-a spus că sistemul de alarmă era foarte sensibil și că ar fi putut fi declanșat de pătrunderea zăpezii în clădire. În plus, detectoarele de fum reacționau foarte prompt la fumul de țigară sau de pipă. Pe de altă parte, Friðrikkăi i se părea ciudat că nimeni nu oprise piuitul acela insuportabil  resetarea sistemului nu era o treabă chiar atât de dificilă. Cel mai probabil, alarma se declanșase după ce angajații dispăruseră din tabără. Ea era de părere că amândoi erau fumători, așa că era posibil să fi lăsat fereastra deschisă după ce-și fumaseră acolo ultima țigară. Bella era nervoasă din pricina zăpezii care umpluse fumoarul, pentru că acum era imposibil să se fumeze în clădirea de birouri, însă furia i s-a domolit în bună măsură atunci când Friðrikka i-a spus că mai era un mic fumoar în corpul dormitoarelor, acolo unde se afla și cantina. Dar Bella nu avea voie să meargă acolo înainte să se facă toate verificările necesare, ceea ce iarăși a enervat-o.

Înseamnă c-o să trebuiască să fumez afară, în tundra asta împuțită, a bombănit ea, punându-și haina pe ea ca să iasă din clădire.

Nu știu cât de recomandat este să ieși singură, a zis medicul pe un ton grav. Habar n-avem ce s-a întâmplat aici, și se prea poate ca angajații să fi fost atacați de un urs polar.

Dar avertismentul acesta n-a împiedicat-o să continue cu înfofolitul.

Ca să nu-ți mai spun cât de nesănătos e fumatul, a adăugat medicul în speranța că va reuși s-o convingă.

Bella s-a zbârlit toată după ce și-a încheiat fermoarul de la haină. Expresia ei nu trăda panică, ci furie. S-a uitat țintă în ochii doctorului și l-a întrebat pe un ton iritat:

Nu pot să fumez aici, nu?

Dar n-a primit niciun răspuns, așa că s-a aplecat să-și încalțe celălalt bocanc, după care a adăugat:

Așa mi-am închipuit și eu. Deci fie fumez aici, fie ies afară.

Apoi și-a terminat pregătirile  în timp ce Thóra, Friðrikka, Matthew și doctorul o urmăreau în tăcere , după care a dat buzna afară, nu înainte de a le arunca încă o privire furioasă.

Mai mult mă tem pentru ursul polar, dacă are ghinion să-i iasă în cale, a zis Thóra, după ce secretara a închis ușa în urma ei.

Au continuat să inspecteze clădirea administrativă și, după ce s-au uitat prin toate camerele, Friðrikka a conchis că, în afară de fumoar, totul părea să fie în regulă. În timp ce făceau turul clădirii, Thórei i-a sărit în ochi un singur lucru: din câte își putea da seama, linoleumul pătat care acoperea podelele era identic cu cel din filmuleț. A schimbat o privire cu Matthew, care a dat ușor din cap ca să-i sugereze că și el observase acest detaliu. Pe de altă parte, în niciunul dintre birouri nu se vedeau urme de sânge. Deocamdată, făceau doar o inspecție rapidă, așa că nu avea niciun rost să-i stârnească suspiciuni colegei lor, examinând cu atenție pereții în căutarea unor pete de sânge. Puteau s-o lase pe mai târziu.

Deși totul părea în regulă în clădirea de birouri, altfel stăteau lucrurile în complexul pentru locuit. Era un ansamblu format din două clădiri mai mici, vopsite în verde, unde păreau să se afle locuințe modulare, și o clădire mai mare, care fusese construită din unități similare. Aceasta din urmă conținea toate facilitățile comune: bucătăria, sala de mese, camera de zi, sala de forță și spălătoria. De ea era atașată o aripă lungă, alcătuită din dormitoare dispuse de-a lungul unui coridor. Friðrikka le-a explicat că cele două clădiri mai mici erau împărțite în apartamente cu intrări separate  în ele locuiau cei care stăteau în tabără perioade mai lungi. Fiecare apartament avea un dormitor, o baie cu duș, un mic living și o chicinetă. Dormitoarele din aripa lipită de clădirea cea mare erau mai modeste: un pat, un dulap și o baie comună aflată la capătul culoarului. Aceste camere erau ocupate de cei care stăteau mai puțin și, din când în când, de personalul permanent, atunci când venea câte o furtună și nu era indicat să iasă afară nici ca să meargă de la cantină până la apartamente. Thóra n-a zis nimic, însă a fost foarte surprinsă, dat fiind că micile apartamente se aflau la doar câteva zeci de metri distanță. Dacă pe vreme rea nu te puteai deplasa în siguranță pe o distanță atât de mică, nu-i rămânea decât să spere că furtuna care se anunța avea să treacă foarte repede. S-a încruntat când Friðrikka a adăugat că furtunile pot dura și câteva zile bune. Au hotărât să se instaleze în dormitoarele cele mici, ca să nu umble prin apartamentele angajaților care, în cele din urmă, poate aveau să se întoarcă acolo. Dar, dacă nu reușeau să restabilească alimentarea cu energie electrică în aripa dormitoarelor, trebuiau să se instaleze în clădirea de birouri, dat fiind că, fără curent, erau minus douăzeci de grade nu numai afară, ci și înăuntru. Explicația cea mai probabilă pentru lipsa căldurii în dormitoare era că generatorul de curent fie se stricase, fie rămăsese fără combustibil, așa că Matthew, doctorul Finnbogi și Alvar au hotărât să încerce să-l repună în funcțiune. Thóra, Friðrikka și Eyjólfur au rămas în clădirea de birouri, împreună cu Bella, care se întorsese teafără din pauza de țigară.

Tuspatru stăteau în sala de cafea amenajată într-un colț al coridorului. Cafetiera de mari dimensiuni era pornită, și nimic nu-i împiedica să apese pe buton ca să-și facă o cafea, atâta doar că doctorul le interzisese expres să facă acest lucru. Le-a explicat că nu era deloc indicat să consume ceva din tabără câtă vreme încă nu lămuriseră soarta celor doi angajați rămași în tabără. Thórei i se părea o precauție exagerată, dat fiind că inspectaseră toate birourile și dormitoarele, însă nu dăduseră de nicio urmă a celor dispăruți; își spunea în sinea ei că oamenii nu se evaporă, pur și simplu, din pricina bolilor sau a toxiinfecțiilor alimentare, dar nici nu îndrăznea să încalce recomandarea medicului, cu toate că avea gura uscată și știa că mahmureala, care în sfârșit începuse să se domolească, ar fi dispărut aproape complet dacă ar fi băut o cafea sau ceva mai tare.

Sistemul electric a fost împărțit în două, astfel încât, în cazul unei defecțiuni, să nu rămână toată tabăra fără curent, a început Friðrikka să le explice, rupând tăcerea. Exista un generator pentru clădirea de birouri și unul pentru apartamente și corpul cantinei. Toată încălzirea se face cu ajutorul radiatoarelor electrice și deși pereții sunt bine izolați, se face frig destul de repede când cade curentul. Ceea ce nu prea se întâmplă: avem un rezervor de combustibil uriaș, care ar trebui să ajungă pentru ambele generatoare pe toată durata iernii, iar dacă primăvara vine mai târziu, trebuie să oprim unul dintre ele, până când sosește un vas să ne aducă provizii.

Se întâmplă des să se întrerupă curentul? a întrebat Thóra.

Ah, nu, a zis Friðrikka. La început, au fost câteva probleme cu țeava de evacuare a unuia dintre generatoare: când sufla vântul în țeavă, se întrerupea curentul. Dar totul s-a rezolvat destul de repede, iar apoi sistemul a mers foarte bine. Însă nu știu ce s-a întâmplat după ce am renunțat la postul de-aici. Cine știe, poate că încă de pe-atunci ceva nu era în regulă.

Nu, nu cred, a intervenit Eyjólfur. Am fost aici acum două săptămâni și nimeni n-a pomenit nimic de genu ăsta.

E posibil ca generatorul să fi rămas fără combustibil? a continuat Thóra, adresându-i întrebarea Friðrikkăi. Poate că de-aia s-a oprit.

Ar fi vrut să arunce o privire afară, să se asigure că încă nu începuse furtuna.

Nu, e imposibil, i-a răspuns femeia. Mai e până vine primăvara și ar trebui să existe combustibil suficient, exceptând cazul în care au calculat greșit.

Era destul de dificil că nu se puteau baza pe o alimentare regulată cu provizii decât pe timpul verii, la sfârșitul căreia locuitorii taberei trebuiau să-și facă provizii pentru iarnă. Thóra s-a întrebat cum ar fi arătat propria ei listă de cumpărături dacă ar fi trăit în aceste condiții. S-a uitat pe geam și a văzut baraca în care se afla generatorul, dar nu și pe bărbații care se duseseră acolo înarmați cu torțe și o trusă de scule. Vântul începea să răscolească zăpada, iar Thóra s-a înfiorat la gândul că trebuia să iasă afară.

A întors capul spre colegii ei și a întrebat:

Și cum se desfășura viața aici înainte ca toată lumea să plece? E o tabără destul de neobișnuită, eufemistic vorbind.

Eu am stat aici doar pe perioade foarte scurte, a răspuns Eyjólfur imediat. Nu cred c-aș fi rezistat dacă ar fi trebuit să rămân mai mult de-o săptămână.

Răspunsul lui nu era surprinzător, dat fiind că era tânăr și cu siguranță avea o viață socială destul de bogată. Probabil că aici totul se concentra asupra îndeplinirii sarcinilor zilnice.

Era destul de bine, a spus Friðrikka, ridicând din umeri și plecând privirea. Trebuia să te obișnuiești cu viața de aici, dar apoi totul era bine.

A inspirat adânc, apoi a adăugat:

Bineînțeles că nu-i ușor să locuiești acolo unde muncești și să ai de-a face doar cu colegii de lucru, dar, după ce te obișnuiești, nu mai e nicio problemă. Salariul era destul de bun, ceea ce compensa izolarea. Eu sunt singură și n-am copii, așa că nu mă deranja deloc.

Și totuși, ai renunțat, a zis Thóra. Pot să te întreb de ce?

Eyjólfur a devenit brusc interesat de un mic frigider și s-a aplecat să-l inspecteze.

La un moment dat, s-a schimbat atmosfera, ca să zic așa, i-a răspuns Friðrikka, dându-și după ureche o șuviță de păr roșcat care îi căzuse pe obraz. Când am venit aici, în urmă cu an, totul se făcea în mod profesionist, iar interacțiunile erau normale, însă atmosfera grupului s-a deteriorat destul de repede. Și, în cele din urmă, n-am mai suportat să stau aici.

S-a înroșit, dar apoi a ridicat bărbia și a continuat, fără să-și piardă concentrarea:

Nici măcar n-am fost surprinsă când am fost contactată și mi s-a spus că s-a întâmplat ceva în tabără. Era inevitabil, a conchis ea, luându-și privirea de la Thóra. Asupra locului ăstuia atârna  și încă atârnă  un blestem.

Dar a adăugat repede:

Și să știi că nu-s singura care crede asta.

N-ar trebui să fie o problemă dacă beau o cola, a zis Eyjólfur cu glas tare, îndreptându-se de spate cu o cutie în mână. Mor de sete, iar frigiderul ăsta e plin de băutură. Cola n-are cum să fie otrăvită.

Dar Thóra nu voia să-l lase să schimbe subiectul:

Ești de acord? l-a întrebat ea, în timp ce tânărul a deschis cutia și a luat o gură. Crezi că locul ăsta e blestemat?

Thóra a trebuit să facă un efort considerabil ca să-și înfrângă pofta uriașă de a bea și ea o cola. Nu avea niciun rost să se îmbolnăvească amândoi  mai bine aștepta să vadă dacă informaticianul își pierde cunoștința, înainte să cedeze tentației. S-a întrebat dacă și cutiile de cola se numărau printre alimentele conservate care puteau fi contaminate.

Eyjólfur a luat încă o gură și a răsuflat ușurat înainte să răspundă, uitându-se la Friðrikka:

Nu, n-aș zice. Locurile nu pot fi bune sau rele. Cel mult, poți să spui că oamenii care le locuiesc sunt buni sau răi.

Apoi a înclinat ușor cutia, ca și când ar fi dat noroc cu specialista în geologie.

Nu crezi?

Friðrikka nu i-a răspuns imediat, ci a întors disprețuitor privirea de la tânărul cu rânjetul pe buze și s-a uitat la un perete:

Nu contează, pentru că rezultatul a fost același. Poate că voi toți și lucrurile care s-au întâmplat aici ați făcut ca locul să devină rău.

Ați putea fi un pic mai preciși? a intervenit Thóra.

Acum nu era în stare să citească printre rânduri. Poate că se refereau la ceva care nu avea nicio legătură cu întâmplările din ultima vreme; poate că nu fusese decât un banal incident la locul de muncă  o aventură extraconjugală sau cine știe ce bârfe , dar nu strica să afle despre ce vorbeau.

Mult zgomot pentru nimic, a răspuns Eyjólfur. Friðrikka pur și simplu s-a săturat și a plecat. Nu avea nici suficient sânge rece, nici umorul necesar într-un astfel de mediu. Nu-i nimic în neregulă cu tabăra asta, deși, e drept, condițiile de lucru sunt destul de grele. Locul ăsta nu-i pentru toată lumea.

Dar nu el era cel mai în măsură să vorbească despre asta. După cum el însuși spusese, nu venea acolo decât pentru perioade de câte o săptămână, în timp ce alții rămâneau în tabără intervale destul de lungi. Și totuși, Thóra a hotărât să nu spună nimic în apărarea Friðrikkăi. Poate că aceasta era o plângăcioasă care ajunsese la concluzia că totul în tabără era insuportabil numai ca să-și justifice plecarea. Putea lămuri chestiunea asta și mai încolo.

Văd că iese fum pe coș, a zis ea. Îmi închipui că-i un lucru bun. 

Friðrikka a aruncat o privire pe fereastră și a încuviințat din cap.

Se pare că au pornit generatorul. Din păcate, s-ar putea să fie prea târziu pentru dușuri și apă, dar cine știe… Să sperăm că a fost închis în mod intenționat și că apa a fost scoasă din sistem. În orice caz, ar fi bine să nu trebuiască să dormim aici, pe podea.

De ce n-ar merge dușurile? Că doar nu funcționează pe curent, a zis cu un aer posomorât Thóra, care și-așa era necăjită că nu putea bea o cafea sau o cola rece.

Expresia de pe chipul Bellei sugera același lucru.

Dacă tabăra a rămas fără căldură suficient de mult cât să înghețe apa în conducte, cele mai multe dintre ele probabil că sunt deja sparte, i-a explicat Friðrikka. Problema asta ar fi putut fi evitată numai dacă lăsau robinetele să picure, dar n-am fost atentă la detaliul ăsta.

Thóra n-a spus nimic, sperând că pur și simplu nu acordaseră importanță acestei chestiuni în timpul inspecției sumare pe care o făcuseră. Dar era o speranță destul de firavă  probabil că ar fi auzit apa curgând în liniștea aceea apăsătoare.

La dracu! a izbucnit Eyjólfur, părând la fel de supărat ca și Thóra.

N-a zis mai multe, ci s-a mulțumit să ia încă o gură uriașă de cola. A pus mâna pe robinetul chiuvetei de lângă cafetieră și a răsuflat ușurat când a văzut că apa curgea pe țeavă cu putere.

Cel puțin în clădirea asta putem să tragem apa liniștiți, a remarcat el.

Cred c-ar fi bine să mă duc să-i ajut să aprindă luminile și să pornească celelalte instalații, a zis Friðrikka. Știu toate detaliile, așa că o să putem termina totul mai repede.

Thóra s-a întrebat preț de o clipă dacă nu cumva ar fi fost mai bine să facă pe leneșa și să rămână înăuntru, dar a îndepărtat imediat gândul acesta. Toată lumea trebuia să dea o mână de ajutor.

•

Vânătorul Igimaq îi urmărea pe cei patru oameni care ieșeau din clădire. Trei femei și un bărbat, toți cu haine colorate care contrastau cu peisajul hibernal. În ciuda îmbrăcăminții groase și a distanței destul de mari, vânătorul și-a dat seama imediat că toate cele trei femei erau prea înalte, iar două, prea slabe pentru gustul lui. Nici bărbatul nu arăta mai bine: era subțirel și părea lipsit de vână, deși nu s-ar fi putut spune că era chiar pipernicit. Așa erau toți occidentalii. Faptul că venerau trupurile slabe era cea mai bună dovadă că rupseseră toate legăturile cu natura. În ciuda hainelor de iarnă, cele trei femei ar fi murit înghețate în foarte scurt timp, dacă ar fi fost nevoite să supraviețuiască pe cont propriu, fără mâncarea și adăpostul pe care le considerau de la sine înțelese. Probabil că toți mâncau carne, dar ar fi vomitat dacă i-ar fi luat la vânătoare și le-ar fi arătat cum se obține acest aliment. Desigur, în cazul în care ar fi reușit să prindă ceva însoțindu-se cu ei sau cu alții de teapa lor. Nici măcar nu-l vedeau în clipele acelea, cu toate că nu făcea niciun efort ca să se ascundă  pur și simplu stătea nemișcat și lăsa zăpada viscolită să-i înconjoare trupul acoperit cu haine călduroase. Gluga îi proteja ochii, dar tot trebuia să-i mijească atunci când îl lovea câte o rafală mai puternică. Îi urmărea apropiindu-se de cealaltă clădire mare din tabără, unde îi așteptau alți trei: doi bărbați și o femeie, din câte își putea da seama. Au vorbit un pic între ei, dar n-a reușit să le distingă vorbele, și oricum nu le-ar fi înțeles. Înțelegea daneza{8}, cu toate că-i era greu să se exprime în limba aceea  nu pentru că nu cunoștea cuvintele, ci mai degrabă pentru că nu erau suficient de potrivite pentru gândurile și stările lui sufletești. Era o limbă dezvoltată în alte circumstanțe decât groenlandeza{9}: o limbă bazată pe alte valori și izvorâtă dintr-o luptă pentru existență mult mai ușoară. Sunetele stinse ale conversației purtate de oamenii din depărtare au dispărut, apoi întregul grup a intrat în clădire. La puțin timp după aceea, luminile dinăuntru s-au aprins una câte una. Vânătorul a rămas în continuare nemișcat, cu o mină inexpresivă, deși nu se simțea în largul lui. Povestea aceea sigur n-avea să se termine bine.

Igimaq s-a întors și a plecat. Nu avea niciun rost să mai rămână acolo  auzise elicopterul și voise doar să afle dacă cei pe care îi adusese se îndreptau spre tabără. Venirea lor era de rău augur, dar nu-i era de niciun folos să urmărească fiecare mișcare a nou-veniților. Cu toate că erau lipsiți de apărare în aer liber, când se aflau înăuntru erau în elementul lor. În orice caz, nu putea schimba nimic, la fel cum nu putea schimba nimic pe lumea asta: lucrurile își urmau cursul firesc, iar providența era de multe ori imposibil de descifrat și lipsită de orice noimă. Nimeni nu știa acest adevăr mai bine ca el. Mai mult ca niciodată, i se părea că a încerca să afli ce contează cel mai mult pentru oameni e ca și cum ai încerca să înhați razele de soare, care dispar în același timp în care te bucuri de ele și pe care nu le poți atinge niciodată. Tot astfel, ceea ce îi place unui om sfârșește întotdeauna prin a dispărea: omul pune stăpânire pe un lucru numai pentru a-l pierde mai încolo. Vânătorul se străduise să-și întărească inima ca să nu mai sufere pentru tot ce pierduse de-a lungul anilor și, din fericire, reușise în bună măsură  ba chiar începuse să nu mai sufere nici pentru familia pe care o pierduse. Poate că, într-o bună zi, avea să fie perfect împăcat cu gândul acesta. Dar Igimaq nu putea fi sigur, pentru că amintirea sorții pe care o avusese familia lui era atât de greu de suportat, încât luase hotărârea de a nu se mai gândi niciodată la ce se întâmplase atunci. Dacă ar fi fost lăsat în pace, refuzul acesta ar fi dat roade, pentru că, până de curând, nu se mai gândise niciodată la femeia pe care o iubise și o pierduse, și doar foarte rar își amintise de fiica și fiul pe care, de asemenea, îi îndepărtase din mintea lui.

Vânătorul a făcut o grimasă, privind spre vastele întinderi de gheață și zăpadă. Acești străini și cei care veniseră înaintea lor deschiseseră o rană veche. Stârniseră amintiri ale unui fiu care trezise în el o mare speranță, o speranță care îi umpluse sufletul cu atâta bucurie, încât n-avea cum să nu se împlinească. Încă și-l amintea când era foarte mic și îi ieșeau piciorușele de sub pătură  avea tălpi groase și late, care îi prevesteau un destin măreț pe lumea asta. Dar, până la urmă, s-a ales praful de speranțele sale, iar soția lui nu i-a mai satisfăcut nevoile de bărbat care urmau partidelor reușite de vânătoare, așa cum promisese. Și totuși, el își îndeplinise obligațiile, îi dăruise doi copii sănătoși și avusese grijă ca întotdeauna să fie suficientă mâncare pe masă. Îl iubise foarte mult pe băiat, dar fără ca el să-și dea seama. Un bun vânător, un bărbat adevărat, trebuia să învețe anumite lecții pe cont propriu și să-și modeleze caracterul prin încercări dificile, altminteri n-ar fi avut cum să învețe legăturile complexe dintre pământ și animale. Dar, până la urmă, n-a contat nimic din toate astea. Soția și cei doi copii ai săi dispăruseră pentru el. Fiica lui murise, și același lucru se putea spune despre soția și fiul lui, care n-aveau să scape niciodată din ghearele alcoolului. Nu i-ar fi fost greu să-i viziteze, dar n-o făcea niciodată  pentru el, muriseră la fel ca fiica lui.

S-a apropiat de troianul în spatele căruia își ascunsese sania și, dintr-odată, a auzit respirația regulată a câinilor. Erau obosiți după o zi de alergat, dar, când și-a făcut apariția, doar unul dintre ei a continuat să doarmă  stătea ghemuit, cu coada peste nas, ca să-și protejeze căile respiratorii de frig. Ceilalți își înălțaseră capul și se uitau cu atenție la vânător. S-au ridicat în picioare unul după altul, iar în cele din urmă s-a trezit și cel care încă dormea: s-a ridicat imediat în picioare și a scos un mârâit gutural. Cu siguranță nu mârâia la vânător, ci poate ca să le aducă aminte celorlalți câini că încă era șeful lor. Nu era exclus nici să-și fi arătat iritarea pentru că dăduse dovadă de oboseală. Avea și de ce: în curând, supremația lui avea să ia sfârșit. Ostenea prea repede și, cu toate că nu era foarte bătrân, comportamentul său îi trăda vârsta din ce în ce mai des. Vânătorul nu știa ce anume îi prilejuise decăderea, așa cum nu știa ce anume îi distrusese viața fiului său. Poate că era unul dintre câinii pe care îi lăsau picioarele destul de devreme, sau poate că începuse să plătească prețul luptelor pe care le dăduse ca să ajungă șeful haitei. După moartea lui, avea să înceapă o nouă luptă pentru putere, în care câinii urmau să se bată între ei până când cel mai puternic și cel mai viclean avea să preia conducerea, cu botul murdărit de sângele celorlalți. Vânătorul spera doar ca aceste lupte să nu-l coste și viața altor câini, așa cum se întâmpla uneori.

Igimaq s-a uitat la șeful haitei și a văzut în ochii lui inteligenți că știa ce avea să urmeze. În pupilele lui cu firișoare aurii se citeau mai multe întrebări. Făcuse o treabă bună? Condusese haita cu suficientă atenție printre pericolele care apăreau odată cu subțierea gheții? Avusese întotdeauna grijă ca toți ceilalți câini să fie liniștiți și să-i asculte comenzile? Dacă făptura aceea ar fi putut vorbi, vânătorul ar fi discutat despre situația lui și i-ar fi putut explica de ce era nevoit să se dispenseze de el. Era mai bine să mori ca șef de haită decât să lași haita să te excludă. Dar legătura dintre Igimaq și câine nu era suficient de puternică pentru o astfel de discuție: el înțelegea câinele, iar câinele îl înțelegea pe el, dar existau lucruri pe care nu și le puteau spune niciodată. Câinele nu avea cum să-i înțeleagă decizia, cu toate că era mai dificilă pentru el decât pentru animal, care nu simțea nimic. Nu mai avusese niciodată un câine înaintaș atât de bun. Era animalul pe care îl așteptase din copilărie, de când îi spusese bunicul că, într-o bună zi, avea să găsească un animal căruia să-i poată vorbi fără cuvinte. O sălbăticiune care să-l înțeleagă și să-l ajute în încercările lui cele mai grele. Care să-l urmeze pe Igimaq în ghearele morții fără nicio ezitare.

În ochii acelui câine se citea ceva care îl îndemna să mai aștepte o vreme înainte să-și ducă decizia la îndeplinire. Nu era dorința instinctivă de a trăi, ci altceva. Clipa despre care îi vorbise bunicul lui probabil că încă nu venise, în ciuda tuturor încercărilor prin care trecuseră împreună. Trebuia să mai amâne inevitabilul o vreme, ceea ce nu avea cum să schimbe mare lucru. Dar primăvara bătea la ușă și, cine știe, poate vânturile calde aveau să reîmprospăteze puterile câinelui. Sau poate că l-ar fi putut întări dacă i-ar fi mărit porția de mâncare. Era o perioadă în care avea carne din belșug. Șeful haitei părea să-i urmărească firul gândurilor, ridicând capul cu mândrie și uitându-se la ceilalți câini, care s-au ghemuit imediat cu un aer supus. Apoi s-a uitat iarăși la vânător, ca să vadă dacă își dăduse seama că-i domina pe toți. Igimaq i-a zâmbit, dezvelindu-și dinții albi, care străluceau pe fața lui întunecată, apoi s-a întors și s-a uitat iarăși spre clădirile verzi din depărtare. Nu era treaba lui să salveze copiii mari care veniseră acolo doar ca să se afle în treabă. Avea să-și dedice eforturile salvării câinelui, care era mult mai important pentru el.

Când s-a dat jos din pat, Thóra era frântă de oboseală, fiindcă se trezise speriată de mai multe ori de-a lungul nopții. Nu știa de ce  tăcerea nu fusese tulburată de nimic. Poate că tocmai acesta era motivul, probabil că nu era obișnuită cu o astfel de tăcere mormântală. Această explicație era mai pe placul ei decât ideea că fusese trezită de un zgomot sau de mișcările cuiva  sau a ceva  care rămăsese perfect nemișcat în momentul când ea tresărise în pat. Era obosită și înțepenită după o noapte pe salteaua denivelată a patului de o singură persoană pe care îl împărțise cu Matthew, dar măcar îi trecuse mahmureala: avea mintea limpede, iar limba nu-i mai era aspră și umflată. Își amintea vag că Matthew se trezise mai devreme și o scuturase ușor, spunându-i că voia să se apuce de treabă cât mai devreme. Probabil că trecuse cam o oră de când ieșise din cameră, iar acum era abia ora șapte. După criteriile Thórei, chiar și ora aceea era prea matinală: pentru ea, a te trezi la șase dimineața era o adevărată nebunie, scuzabilă doar dacă aveai de prins un avion. Și-a luat pe ea aceleași haine cu care fusese îmbrăcată cu o zi înainte, pentru că, deși îi trecuse mahmureala, nu voia să înceapă ziua deschizând valiza și descoperind ce vârâse în ea. Putea s-o lase pe mai târziu.

Vremea nu se înrăutățise peste noapte, iar șuierul vântului nu dădea de înțeles că furtuna mult anunțată ar fi venit deja. Spera ca totul să rămână așa, întrucât niciunul dintre membrii expediției nu-și dorea să stea acolo mai mult decât era necesar. Thóra s-a înfiorat la gândul că ar putea fi nevoită să rămână cu oamenii aceia un timp indefinit. Nu că ar fi avut ceva împotriva lor  poate cu excepția Bellei , dar a fi izolat cu niște străini era rețeta ideală pentru necazuri. Mai ales dacă interdicția doctorului de a bea cafea nu avea să fie ridicată. Bineînțeles că lui Matthew nu-i trecuse prin cap să aducă în Groenlanda apă îmbuteliată. Când doctorul l-a întrebat despre rezervele de apă, i-a răspuns rușinat ce fusese în mintea lui: se gândise că puteau topi zăpadă dacă rămâneau fără apă. Apoi a adăugat că adusese un stoc însemnat de lapte, sucuri de fructe și alte băuturi răcoritoare. Thóra contribuise și ea la reducerea acestor rezerve, dar, în dimineața aceea, ar fi dat orice ca, în locul unei cola, să bea o ceașcă de cafea. Sufletul i s-a umplut de speranță când a simțit în aer miros de cafea, dar încântarea i s-a mai domolit când a văzut că în cantină se afla și Bella. Thóra s-a angajat într-o scurtă luptă interioară, întrebându-se dacă ar fi fost mai bine să facă imediat cale întoarsă și să mănânce o mână de zăpadă în drum spre clădirea de birouri sau să încalce interdicția doctorului și să bea o ceașcă de cafea în compania Bellei. În cele din urmă, nevoia de cofeină s-a dovedit a fi mai puternică.

Nu se poate dormi aici, a bombănit secretara după ce Thóra i-a spus bună dimineața în drum spre cafetieră. Patul meu e complet distrus și e al dracului de frig.

Chiar mă întrebam cum de te-ai trezit atât de devreme, când îți e atât de greu să ajungi la birou la ora nouă, a replicat Thóra, luând în mână ceașca de cafea. Ce-ar fi să-ți cumperi și tu un pat ca ăsta și să-ți pui aer condiționat?

Sau să măresc o poză cu tine și s-o atârn pe perete, i-a răspuns Bella cu gura plină de fulgi de porumb. Ar fi cam același lucru.

Thóra s-a abținut de la a riposta, în primul rând pentru că nu i-a trecut prin minte niciun răspuns inteligent, așa că a întrebat-o:

Știi ce treabă ai pe ziua de azi?

Trebuie să introduc niște date în calculator. Oricum, ceva de genu ăsta, i-a răspuns fără chef secretara, răsfoind cartea veche pe care o avea în față, apoi a ridicat privirea când a văzut-o pe Thóra așezându-se la masă cu ceașca aburindă. Și sper să fie mai cald în clădirea de birouri, că nu prea pot tasta cu mănuși.

Acolo e mult mai bine. Aici e atât de frig pentru că durează o vreme până se încălzește clădirea, dar dincolo n-a fost oprită căldura, i-a explicat ea, luând o gură de cafea. Ce citești?

O porcărie despre Groenlanda, a zis Bella, dând pagina. Am găsit-o pe masă, împreună cu ziarele astea, și chiar dacă nu-i o lectură tocmai captivantă, e un pic mai bună decât un ziar sau o revistă de nu știu când.

Uitându-se la carte, Thóra avea îndoieli: judecând după nuanțele pozelor, avea cel puțin câteva decenii, iar în general ghidurile își pierd actualitatea extrem de repede.

De exemplu, știi ce înseamnă numele cătunului sărăcăcios pe lângă care am trecut? a întrebat Bella, ridicând iarăși privirea din carte.

Kaanneq? a zis Thóra pe un ton curios. Presupun că înseamnă capătul pământului sau ceva de genu ăsta. Cel puțin i s-ar potrivi de minune.

Nu, înseamnă foame, a lămurit-o Bella, întinzând mâna după cutia de fulgi. Potrivit legendei, primii coloniști care au ajuns acolo au sfârșit prin a muri de foame. Oare asta s-o fi întâmplat și aici?

Nu prea cred că angajații de la Berg Technology au murit de foame  presupunând că, într-adevăr, au murit. E multă mâncare în bucătărie, chiar dacă noi va trebui să ne folosim doar de propriile noastre provizii.

Medicul nu le spusese doar să nu bea cafea, ci și să nu mănânce decât din ceea ce aduseseră cu ei în tabără. Thóra avusese grijă să însemneze toată mâncarea și băutura pe care o scoseseră din cutii, astfel încât să nu facă nimeni vreo confuzie și să consume ceva din ce era acolo înainte de sosirea lor. Nu se ocupase de asta doar pentru că își dorea să fie de ajutor, ci și pentru că voia să fie aproape de băuturile răcoritoare și să vadă ce cumpărături făcuse Matthew. A fost nevoită să recunoască în sinea ei că proviziile pe care le adusese erau cât se poate de rezonabile.

În orice caz, se pare că localnicii au pățit ceva, a zis Bella, întorcând cartea spre Thóra.

O deschisese la o pagină cu câteva fotografii sub care scria Kaanneq și care erau însoțite de un scurt text. Toate pozele erau alb-negru, cu excepția uneia care se vedea limpede că e mult mai recentă: în aceasta din urmă, satul arăta cam așa cum îl văzuseră ei  o mână de case din lemn, vopsite în culori vii. În cele mai vechi apăreau mult mai puține case; fuseseră făcute din același unghi, iar satul arăta aproximativ la fel: peisajul pustiu și înghețat și micul port din fiordul îngust păreau neschimbate. Toate fotografiile fuseseră făcute iarna și întregul peisaj era acoperit de zăpadă. Localnicii nu fuseseră dintotdeauna atât de reticenți când venea vorba să fie văzuți pe-afară: în pozele vechi, erau printre case, îmbrăcați în hainele tradiționale făcute din piele de focă. Dar niciuna dintre poze nu era mai veche de 1940, așa că nu apărea și colonia inițială pe care o pomenise Bella.

Thóra a parcurs textul în grabă. Nu i s-a părut deloc surprinzător ce a citit: se bănuia că primii coloniști care se stabiliseră în estul Groenlandei în urmă cu două mii de ani muriseră cu toții. Migrațiile și coloniile se succedau, dar toate aveau același destin: nimeni nu reușea să supraviețuiască multă vreme în ținutul acela aspru. Abia în secolul al XVIII-lea au început să prospere coloniile de pe coasta de est, dar în secolul al XIX-lea, populația a început să scadă. Satele au decăzut rapid după ce localnicii au murit de foame sau din pricina altor greutăți, ori s-au văzut nevoiți să se mute pe coasta de vest, unde condițiile erau mai prielnice. Mai întâi, au dispărut așezările din nordul coastei, apoi, una după alta, au început să se dezintegreze și cele aflate mai la sud. Singura localitate care supraviețuise pe coasta estică fusese Angmagssalik. Thóra s-a înfiorat gândindu-se la toți oamenii aceia care trăiseră și muriseră acolo. Și-a imaginat greutățile pe care trebuiseră să le îndure și cel mai mult a tulburat-o gândul la femeile care crescuseră copii în acele așezări, îndurând foametea și frigul cumplit.

Lupta pentru existență fusese extrem de dură. În 1830, când un explorator danez a ajuns în Angmagssalik, nu locuiau acolo decât vreo patru sute de oameni. Șaizeci de ani mai târziu, un alt explorator a estimat că populația scăzuse la trei sute și că, dacă nu se luau măsuri, în cele din urmă localitatea avea să rămână pustie. Drept urmare, danezii au hotărât să întemeieze o colonie în Groenlanda de Est, cu toate că drumurile pe uscat și cele pe mare erau foarte dificile. A fost ales tocmai Angmagssalik, iar în 1894 au fost întemeiate acolo atât o misiune creștină, cât și una comercială, ceea ce a dus la o scădere drastică a mortalității infantile și a malnutriției. Douăzeci de ani mai târziu, populația se dublase, iar după Primul Război Mondial, populația acestei așezări a crescut din ce în ce mai mult, până când infrastructura a devenit insuficientă. De aceea s-a luat decizia de a construi un nou oraș, Scoresbysund, la aproximativ o sută de kilometri mai la nord, și de a încuraja o parte a populației să se mute acolo. La puțin timp după această inițiativă, zece familii au hotărât ca, din pricina vânatului din ce în ce mai puțin din zonă, să părăsească Angmagssalik-ul și să se mute mai la nord. Nu s-a aflat niciodată de ce au ales să pornească spre nord, nu spre sud. Așa a început povestea sătucului Kaanneq.

Cele zece familii au plecat în vara lui 1918 și nu s-a mai auzit mare lucru de ele până în toamna următoare: o duceau bine, vânatul era suficient și își construiseră locuințe. Un medic danez care a vizitat mica așezare a notat în raportul său că toți erau robuști, că atât copiii, cât și adulții erau sănătoși, și că două femei erau însărcinate  una urma să nască în curând, iar cealaltă mai avea cinci luni de sarcină. Medicul n-a găsit niciun motiv de îngrijorare și totuși a recomandat ca grupul de zece familii să fie inspectat de două ori pe perioada iernii. Prima vizită a fost făcută de același medic danez și un ghid băștinaș, care au mers acolo cu o sanie trasă de câini. Au stat două zile în noua așezare, iar doctorul a ajuns la concluzia că totul era în regulă, atâta doar că rezervele de hrană erau mai mici decât estimase la vizita din toamnă. Una dintre femei deja născuse un băiețel și amândoi era sănătoși. Cealaltă urma să nască în scurtă vreme, iar la cea de-a doua vizită avea să consulte și copilul ei.

Și totuși, lucrul acesta nu s-a mai întâmplat. Trei luni mai târziu, la jumătatea lui februarie, un medic rezident a pornit spre cătun însoțit de același ghid. De atunci, nu s-a mai auzit nimic de ei. Nu s-a aflat niciodată dacă și-au găsit sfârșitul pe drum sau în noua așezare, deci nici dacă reușiseră să ajungă la destinație. Și nu s-a găsit niciodată vreo urmă a celor doi sau a câinilor de la sanie. E drept că nici n-a fost organizată o expediție de căutare, dat fiind că n-ar fi avut niciun rost: nimeni n-ar fi putut supraviețui fără adăpost în toiul iernii.

Niște vânători din Angmagssalik au povestit că văzuseră doi bărbați din Kaanneq pescuind la copcă într-o zonă aflată la jumătatea drumului dintre aceste două așezări. Dar se pare că, atunci când i-au văzut, cei doi s-au îndepărtat. După părerea vânătorilor, aceștia au fugit pentru că nu voiau să aibă de-a face cu foștii lor vecini. În afară de acest mic incident, niciun alt locuitor din Kaanneq n-a mai fost văzut vreodată în viață. Primăvara următoare, trei oameni s-au dus acolo să cumpere piei de focă, dar i-au găsit pe toți cei de-acolo morți de foame ori din pricina altor lipsuri  sau, cel puțin, așa părea. Câteva dintre cadavrele coloniștilor se aflau în corturi, dar, la o privire mai atentă, cei trei au descoperit că multe lipseau și au crezut că fuseseră îngropate înainte ca foametea să-i secere pe toți. Și totuși, mormintele lor n-au fost găsite niciodată, deși s-au făcut căutări de amploare. Majoritatea celor găsiți în corturi era alcătuită din femei și copii, ceea ce dădea de înțeles că, pe măsură ce vânatul se împuținase, bărbații plecaseră să vâneze din ce în ce mai departe de Kaanneq și pieriseră unul după altul în sălbăticia nemiloasă. Apoi, când femeile și copiii au rămas aproape singuri, a început foametea. Poveștile legate de priveliștea de la fața locului au stârnit groază în rândurile băștinașilor din Angmagssalik și au supraviețuit multă vreme în amintirea lor, nu în ultimul rând ca urmare a fotografiilor făcute pentru a ilustra oroarea din Kaanneq. Explicația băștinașilor cu privire la ce se întâmplase acolo era complet diferită de a danezilor: inuiții{10} credeau că toți fuseseră omorâți de ceva numit Tupilak. Deși în carte nu scria și ce însemna acest cuvânt, Thóra s-a gândit că era o furtună sau cine știe ce alt fenomen meteorologic violent. În plus, textul care însoțea fotografiile menționa și poveștile care circulau în rândul băștinașilor cu privire la spiritele morților care bântuiau înfometate în zonă, mâncându-i pe toți cei care le ieșeau în cale. Singura constantă în istoria acelei regiuni era frica de foamete, iar când s-a întemeiat un nou sat în aproximativ același loc, amintirea acelor întâmplări încă era vie în mintea băștinașilor, așa că l-au botezat Kaanneq, adică Foame.

Mda, a zis Thóra cu glas scăzut, simțindu-se un pic deprimată după cele citite. Mă întreb dacă există vreun loc în care supraviețuirea să fie mai dificilă decât aici.

Bella a dat din umeri și s-a ridicat în picioare.

Poate într-un deșert. Dar măcar acolo poți să te și bronzezi nițel, zise ea, luându-și farfuria de pe masă. Sper să plecăm de-aici cât mai repede.

Thóra nu avea cum să-i spună Bellei că și ea își dorea același lucru, pentru că i-ar fi distrus moralul. Era mai bine să-și suflece mânecile și să treacă la treabă  doar așa se puteau întoarce acasă mai repede. A închis cartea și s-a trezit față-n față cu un tânăr groenlandez care se uita țintă la ea de pe copertă. Tânărul îi zâmbea sincer fotografului, iar cutele adânci de expresie îi încadrau ochii migdalați. Avea un chip foarte plăcut și întreaga lui atitudine dădea de înțeles că împrejurările descrise în carte nu-i diminuaseră deloc fericirea.

Thóra și-a terminat cafeaua și a rămas în tăcere câteva clipe, ascultând vântul care bătea din ce în ce mai puternic.

•

Distanța până la clădirea de birouri era mică, dar Thóra s-a bucurat când a închis în urma ei ușa de la intrare. Până să ajungă acolo, rafalele de vânt răscoliseră întruna zăpada, iar în momentele cele mai rele, avusese impresia că ea și Bella se aflau în mijlocul unei furtuni de nisip. În timp ce se îmbrăcau să iasă afară, vremea se stricase instantaneu. Și bineînțeles că vântul le bătea din față, iar Thóra ar fi fost în stare să parieze pe tot ce avea că, la întoarcere spre corpul dormitoarelor, vântul își va fi schimbat complet direcția, suflându-le iarăși în față. Thóra locuia în peninsula Seltjarnarnes, aproape de Reykjavík, așa că ajunsese să cunoască foarte bine capriciile vântului. Și totuși, acolo nu era niciodată atât de frig, iar rafalele nu erau niciodată înțesate cu ace de gheață șfichiuitoare.

Matthew era singur în clădirea administrativă. Finnbogi, Friðrikka, Alvar și Eyjólfur probabil că încă dormeau sau poate că ieșiseră afară să-i caute pe cei dispăruți ori să inspecteze stadiul lucrărilor. Dată fiind vremea, Thóra spera să nu fie vorba despre cea de-a doua variantă, întrucât nu-i surâdea ideea de a alcătui o echipă de salvare ad-hoc împreună cu Matthew și Bella. Și-a dat jos încălțările, apoi și-a pus haina în cuier.

Matthew! l-a strigat ea de pe coridor. Am venit.

Ai venit cu cineva? a întrebat el dintr-un birou.

Cu Bella, i-a răspuns Thóra, orientându-se după direcția din care se auzise vocea.

Ce întrebare ciudată, și-a zis în sinea ei, apoi a adăugat zâmbind:

De ce, ești dezbrăcat?

Știi unde e doctorul? a întrebat el, ignorându-i gluma.

Vorbea inutil de tare, dat fiind că Thóra stătea în prag.

Nu, a zis ea, sprijinindu-se de toc. Fie doarme, fie a ieșit pe-afară. Nu prea avea cum să plece acasă.

Matthew n-a spus nimic, ci a rămas aplecat deasupra unuia dintre sertarele biroului.

De ce întrebi de el? a continuat Thóra. Ai găsit ceva?

Nu-s expert în oase, a răspuns Matthew, ridicându-se, dar e limpede că astea sunt de om, a adăugat el, făcând semn cu mâna spre sertarul înalt. N-aș putea spune dacă au legătură cu cei doi angajați care au dispărut, dar să sperăm că ne poate lămuri doctorul.

Thóra s-a apropiat de birou cu un aer curios.

Înțeleg, a zis ea când a văzut ce era în sertar, după care a întors repede privirea. Cred c-ar fi bine să-l trezim.

Oasele astea nu-s de la niciunul dintre cei doi bărbați dispăruți.

Doctorul și-a scos ochelarii și și-a îndreptat spatele. Examinase craniul în timp ce Matthew și Thóra îl priveau.

De fapt, cred că-s de femeie, a adăugat el.

De ce spui asta? a întrebat Thóra, întrucât nu găsea nimic feminin la craniul și mandibula găsite în sertar. Cumva noi, femeile, avem capul mai mic?

Da, dar fără să știu din ce rasă făcea parte persoana al cărei craniu îl avem în față, mi-e imposibil să trag vreo concluzie pornind de la mărimea lui, i-a explicat el, apoi și-a pus ochelarii la loc și le-a arătat mandibula. Opinia mea se bazează pe faptul că mandibulele femeilor sunt mult mai rotunde decât ale bărbaților. Dacă ar fi aparținut unui bărbat, partea din față, adică bărbia, ar fi fost mai colțuroasă.

A pus jos mandibula și a luat craniul, plimbându-și arătătorul pe deasupra orbitelor. Craniul a scârțâit ușor când l-a atins cu mănușile de latex.

Osul frunții, a continuat medicul, nu e suficient de proeminent pentru a aparține unui bărbat. E un pic mai turtit, așa că e mai probabil să fi aparținut unei femei.

Apoi a pus craniul la loc, dându-și iarăși ochelarii jos.

Bineînțeles, nu-s specialist în oase. Pur și simplu, îmi aduc aminte ce-am învățat în facultate. Un expert ar putea ajunge la o concluzie cu totul diferită.

A zâmbit și a adăugat:

Deși mă îndoiesc. Am fost șef de promoție…

Ceea ce era suficient pentru Thóra. Până la proba contrară, avea să considere că acel craniu aparținuse unei femei.

Nu cumva oasele astea sunt ale expertei în geologie care a dispărut din tabără?

Doctorul a părut surprins, semn clar că era prima oară când auzea de ea.

Nu știu nimic despre asta. Cine era? Și când a dispărut?

A fost angajată de Berg Technology pentru proiectul de aici, i-a explicat Thóra. Se crede că s-a îndepărtat de tabără, s-a rătăcit și a murit într-o furtună de zăpadă. Asta s-a întâmplat în urmă cu șase luni și, întrucât cadavrul ei n-a fost găsit, m-am gândit că oasele astea ar putea fi ale ei.

Thóra se uita țintă la umbrele din orbitele craniului.

Și bineînțeles că acum mă întreb cum a ajuns craniul acestei femei în sertarul unuia dintre colegii ei.

E inutil să-ți pui întrebarea asta, a zis doctorul pe un ton sigur pe sine. Craniul ăsta n-are cum să fie al unui om care a murit înghețat în urmă cu șase luni. În condițiile meteo de-aici, oasele nu s-ar fi curățat într-o perioadă atât de scurtă, iar colegii femeii n-ar fi avut de ce să se chinuie să curețe craniul. Ar fi fost de-a dreptul crud din partea lor. În plus, cred că oasele ar fi trebuit să fie mai albe dacă ar fi aparținut cuiva care a murit de curând.

Atunci de unde a apărut craniul ăsta? a intervenit Matthew, care privea obiectul de pe masă cu reținere.

Thóra a observat că își ținea buzele strâns lipite.

Ei bine, cred c-ar putea proveni dintr-un mormânt sau poate c-a fost găsit chiar pe pământ. Suprafața lui e acoperită cu mici zgârieturi și ciobituri, care nu s-ar fi putut produce în timp ce persoana era încă în viață. Ar putea fi urme lăsate de dinții sau ghearele unor animale de mici dimensiuni, a sugerat el, apoi a ridicat din umeri. Și n-am de unde ști nici dacă cel care l-a lăsat aici l-a găsit undeva în apropiere sau, pur și simplu, l-a cumpărat de pe internet. Pare incredibil, dar există o piață pentru așa ceva. Prima ipoteză pare să fie infirmată de faptul că am găsit nu numai craniul, ci și mandibula. În cazul în care cadavrul ar fi zăcut undeva în sălbăticie, animalele mai mari ar fi dat de el și i-ar fi împrăștiat oasele. De aceea aș zice că fie a fost exhumat, fie a fost cumpărat online.

Vrei să spui că e posibil să fi dat întâmplător peste un mormânt? a întrebat Thóra pe un ton sceptic. Nu prea cred că era un cimitir în zonă, pentru c-ar fi fost foarte departe de orice așezare omenească. Înainte să înceapă proiectul ăsta, nu era nimic aici, iar documentele pe care m-am uitat nu spun că Berg Technology ar fi realizat vreo lucrare în apropierea satului, unde probabil că există un cimitir. Cine ar vrea să fie înmormântat atât de departe de sat?

Prin părțile astea, oamenii nu-s îngropați în pământ nici măcar dacă sunt înmormântați într-un cimitir, pentru că nu există sol, a zis doctorul, apoi și-a încrucișat brațele și a făcut semn cu capul spre craniu. Oamenii de pe-aici își îngroapă morții sub mormane de pietre. Nu știu cum pregătesc cadavrele, dar îmi închipui că fie sunt înfășurați într-o pânză, fie sunt puși într-un sicriu. Dacă trupul neînsuflețit al acestei persoane ar fi fost înfășurat în pânză, oasele ar fi trebuit să fie mai deteriorate, deci nu avem în față un craniu care a fost așezat imediat sub o grămadă de pietre. De aceea cred că e posibil să fi fost pus într-un sicriu.

Și pare puțin probabil ca angajații de la Berg să-l fi dezgropat în mod accidental, a intervenit Matthew. În peisajul de-aici, probabil că mormanele de pietre sunt ușor de observat.

Doctorul a ridicat din umeri.

Poate că trebuiau să facă săpături în zona unde era îngropat și nu și-au dat seama ce este decât după ce au început să dea pietrele la o parte.

E posibil ca oasele astea să dateze din 1918? a întrebat Thóra, gândindu-se că poate muncitorii descoperiseră rămășițele celor dispăruți din așezarea originară.

Nu, nu cred, a răspuns Finnbogi, atingând ușor calota craniului. Ăsta nu pare foarte vechi.

Apoi s-a uitat la ea cu un aer surprins.

De ce întrebi?

Am citit într-o carte din sala de mese că, în urmă cu vreo sută de ani, zece familii au întemeiat o colonie în zonă, dar, în scurt timp, cu toții au murit sau de foame, sau înghețați. M-am gândit că ar putea fi craniul unuia dintre bieții oameni.

Este exclus să fie atât de vechi, a oftat medicul. Păcat, pentru că ar fi fost o explicație foarte convenabilă.

Și ce-i cu numărul ăla? a întrebat Thóra, făcând semn cu mâna spre bucata de hârtie pe care o găsiseră în sertar, chiar sub craniu.

Pe ea era scris cu o cariocă neagră G-57.

Crezi că există vreo legătură între cele două? a întrebat Matthew. Poate că era în sertar înainte să fie pus craniul acolo.

S-a uitat pe plăcuța de pe ușa biroului, apoi a adăugat:

Dar sigur o să aflăm despre ce-i vorba, pentru că biroul ăsta e al unuia dintre angajații care refuză să se întoarcă aici. Și poate că Eyjólfur și Friðrikka știu câte ceva despre asta. Poate craniul a fost descoperit când erau aici.

S-a întors spre doctor.

Știu că e o întrebare caraghioasă, dar e posibil să aflăm dacă persoana respectivă a murit din cauze naturale?

Însă medicului nu i s-a părut o întrebare caraghioasă.

E sigur că n-a murit din pricina unei leziuni craniene. Oasele sunt întregi și nu au crăpături. Dinții sugerează că era o persoană tânără, deci n-a murit de bătrânețe  în plus, sunt într-o stare foarte bună, deci avea mare grijă de ei. Cu toate astea, e imposibil să se stabilească dacă moartea ei a fost provocată de o boală, de o rană sau de intervenția umană. Să sperăm c-o să ne lămurim când vom afla mai multe despre proveniența craniului. Dar prezența lui aici indică în mod limpede că moartea a survenit în condiții neobișnuite. În mod normal, oasele astea ar fi fost îngropate într-un cimitir, pentru că cele mai multe  dacă nu chiar toate  așezările de pe-aici au câte un cimitir, la fel ca pretutindeni unde există obiceiul înhumării.

Thóra a auzit niște pași familiari apropiindu-se pe coridor. Bella a apărut în prag, cu o expresie insondabilă pe chip.

Am găsit oase în toate birourile, cu excepția a cinci dintre ele, a zis ea, fără să pară foarte surprinsă.

Matthew îi dăduse sarcina de a inspecta celelalte camere din clădirea administrativă, să vadă dacă nu cumva mai erau și alte cranii sau restul scheletului din care făcea parte cel găsit în sertar. Tuturor li se părea destul de puțin probabil, și niciunul nu se aștepta la această descoperire.

Sertarele erau încuiate, dar Friðrikka mi-a zis că toate se deschid cu aceeași cheie. Apoi mi-a dat o cheie pe care a găsit-o într-una din camere și cu ea am deschis toate sertarele. N-am vrut să ating oasele, așa că va trebui să veniți cu mine dacă vreți să le vedeți cu ochii voștri.

•

Pare să fie un schelet întreg, a remarcat medicul, care se vedea limpede că era un pic dezorientat. Desigur, e posibil să lipsească niște oase, dar cele principale cu siguranță sunt aici. O examinare mai atentă va scoate la iveală dacă aparțin aceluiași individ, dar mie mi se pare destul de probabil că așa este.

Chestiunea asta va trebui să mai aștepte. N-o să ne atingem de oase. O să lăsăm povestea asta în seama poliției, a zis Matthew pe un ton ferm, apoi a închis sertarul ultimului birou pe care li-l arătase Bella. Ba chiar ar fi fost bine să nu punem mâna nici pe craniu, dar asta e.

S-au întors în primul birou, iar doctorul a pus craniul și mandibula la loc, după care Matthew a închis sertarul.

Vântul bătea foarte puternic într-o latură a clădirii, iar temeliile scârțâiau ușor. Thóra s-a înfiorat: furtuna avea să lovească în curând, nu încăpea niciun dubiu. Geamurile de pe partea din care bătea vântul trepidau la intervale regulate, iar Thóra era convinsă că, din clipă-n clipă aveau să fie izbiți cu toții de o ploaie de sticlă. Și-a dat seama că, în mod discret, se ținea cât mai la distanță de ferestre. Șuierul vântului era însoțit de un țăcănit regulat care venea dinspre acoperiș  doctorul s-a gândit că probabil era o bucată de tablă slăbită, fluturată de rafalele puternice. Thórei i se părea un zgomot neplăcut, iar regularitatea și intensitatea lui o călcau pe nervi din ce în ce mai tare. Ar fi preferat ca tabla cu pricina  dacă asta era  să fie luată de vânt și să lase un pic de zăpadă înăuntru, numai ca să scape de țăcănitul acela i are îi răsuna în urechi.

Friðrikka și Eyjólfur veniseră și ei în clădirea de birouri în timp ce Finnbogi examina oasele, dar amândoi au spus că nu știu nimic despre ele. Primiseră vestea în micul vestibul, în timp ce-și scuturau zăpada de pe haine, și păruseră sinceri și convingători când spuseseră că habar n-aveau despre ce era vorba. Matthew le-a pus întrebări cu privire la oasele găsite în birouri, însă n-a aflat nimic nou, iar după ce le-a dat voie să le vadă cu ochii lor, au hotărât cu toții ca Eyjólfur să inspecteze sistemul informatic al taberei și să încerce să ia legătura cu lumea exterioară. Între timp, Friðrikka avea să evalueze starea proiectului. Descoperirea pe care tocmai o făcuseră nu schimba cu nimic scopul expediției.

Știe cineva cât se estimează c-o să dureze furtuna? a întrebat Thóra, uitându-se la vijelia de afară  începuse să se lumineze, cu toate că vizibilitatea încă era redusă din pricina zăpezii viscolite. Nu prea avem cum să facem investigații în jurul taberei dacă nu se liniștește.

Chiar în clipa aceea o nouă rafală de vânt a izbit fereastra, făcând geamul să se clatine.

Cred c-o să înceteze în noaptea asta, a zis Matthew. N-are cum să mai dureze foarte mult.

Doctorul a pufnit zgomotos.

Furtunile de pe-aici pot dura mult mai mult decât o jumătate de zi. Ați putea să vă obișnuiți cu ideea că asta o să țină vreo patru zile. Să sperăm c-o să fie mai scurtă, dar n-avem cum să facem previziuni.

Thóra s-a încruntat.

Minunat! a zis ea, punând jos aparatul foto.

Deja începuse să strângă date și, cu toate că nu-i era foarte limpede cum ar fi putut contribui niște imagini ale oaselor la negocierile dintre bancă și Berg Technology, pe de-o parte, și Arctic Mining, pe de alta, hotărâse să le facă niște fotografii  nu se știe niciodată. Dar e drept că mersul negocierile ar fi putut fi modificat dacă, în cel mai rău caz, s-ar fi dovedit că angajații companiei islandeze aveau legătură cu ceea ce părea să fie o crimă sau dacă, în cazul cel mai bun, se făceau vinovați de conduită indecentă față de un cadavru.

Mă duc să arunc o privire prin biroul unuia dintre cei doi muncitori care au dispărut, i-a zis Thóra lui Matthew. Nu crezi că de-acolo ar trebui să începem? Poate dăm peste niște indicii care ne-ar putea ajuta să-i găsim. Tu poți să inspectezi celălalt birou.

Apoi s-au uitat la medic. El ce să facă? Era limpede că amândoi aveau rețineri în a-i încredința proiectul lor unui străin. Doctorul a părut să-și dea seama de asta, și-a îndreptat spatele cu un aer ceremonios și a zis:

Eu trebuie să recoltez mostre de apă de la robinete și din alte puncte ale instalației sanitare. Nu-i exclus să găsim în conducte Legionella pneumophila.

Thóra și Matthew se uitau la medic cu un aer dezorientat.

Boala legionarilor, le-a explicat el. E o bacterie care se dezvoltă în instalațiile de apă puțin folosite, și e posibil să-i fi infestat pe angajați. Condițiile de aici sunt ideale pentru Legionella.

După care cei doi, pur și simplu, s-au evaporat? a întrebat Thóra.

Nu, dar poate au încercat să caute ajutor și n-au mai ajuns la destinație din pricina epuizării. Boala legionarilor e foarte periculoasă și poate fi letală dacă nu e tratată la timp. Sau poate au reușit să ajungă la un spital din zonă, dar n-au putut să ia legătura cu nimeni din pricina bolii.

Thóra a hotărât să nu mai bea cafea nici dacă apa n-ar fi provenit din instalația taberei, ci ar fi fost obținută din zăpadă topită. Ea și Matthew s-au dus să inspecteze birourile celor doi angajați dispăruți și, în scurtă vreme, au descoperit că împărțeau aceeași cameră. Înainte să ajungă acolo, au trecut pe lângă Eyjólfur, care stătea pe coridor, unde improvizase un mic laborator informatic. Pe ecranul din fața lui era un meniu indescifrabil, iar degetele tânărului zburau pe deasupra tastelor.

Totul e în regulă cu sistemul? a întrebat Thóra. Noi ne ducem să aruncăm o privire prin calculatoarele unor angajați și n-am vrea să stricăm ceva.

Tânărul și-a luat privirea de la ecran și i-a zâmbit.

N-aveți ce să stricați. Sistemul e în regulă, atâta doar că n-avem conexiune la internet. Serverele au fost oprite, dar sunt intacte și funcționează normal. Le puteți accesa fără nicio problemă  în principiu, datele despre proiect ar trebui să fie stocate în ele.

A luat de lângă calculator un pix și o hârtie pe care era scris ceva, apoi a rupt o bucată din ea și i-a întrebat:

În ce calculatoare vreți să vă uitați?

Mai întâi în ale specialiștilor în foraje, a răspuns Thóra. Probabil c-o să ne uităm prin toate, dar vrem să începem cu ale lor.

O să aveți nevoie de parole, a zis el, apoi a dat clic stânga, iar pe ecran au apărut numele tuturor utilizatorilor din sistem. Habar n-am ce parole aveau, dar o să le schimb pe toate cu aceeași parolă.

A scris 1234 pe bucata de hârtie și i-a întins-o Thórei.

Asta e. Numele de utilizator ar trebui să apară automat după ce porniți calculatoarele, dar dacă nu se întâmplă așa, strigați-mă. Ar trebui să puteți accesa tot, mai puțin internetul, care e oprit, încep să cred că s-a stricat farfuria.

Farfuria? a repetat Thóra, care nu era tocmai familiarizată cu rețelele de computere.

Ne conectăm la internet printr-o antenă parabolică, iar datele arată că s-a stricat. E montată pe acoperiș, dar n-o să urce nimeni acolo pe vremea asta. Să sperăm că nu e foarte avariată și c-o să putem remedia situația. Nici telefoanele nu merg, ceea ce înseamnă că s-a stricat și parabolica lor. Poate că o furtună a cauzat asta, cu toate că au fost montate în așa fel încât să facă față la foarte multe.

Pe ușa de la biroul celor doi angajați dispăruți era lipită o poză scoasă la imprimantă cu o mașină de Formula 1, vopsită într-un roșu-aprins. Unul dintre colțuri se dezlipise, iar hârtia începuse să se îngălbenească și avea două pete închise la culoare de la guma adezivă cu care fusese prinsă. Deasupra ei era o plăcuță cu numele celor doi: Halldór Grétarsson și Bjarki Elíasson. Era ciudat să le vezi numele acolo și, în același timp, să știi că probabil nu sfârșiseră deloc bine. Thóra și Matthew au intrat într-o încăpere destul de mare, în care se aflau două birouri. Pereții erau acoperiți cu glume scoase la imprimantă și poze cu cei doi angajați râzând spre obiectiv. Când s-a așezat la unul dintre computere, Thórei i-a trecut prin minte că acum, oriunde s-ar fi aflat, cei doi nu mai râdeau. A pornit computerul.

Arnar Jóhannesson a plecat capul, iar gâtul i-a trosnit ușor. Pe măsură ce i se limpezea mintea, se simțea din ce în ce mai rău. Brusc, i-a trecut prin cap că ar putea pune capăt acestei suferințe o dată pentru totdeauna. Nu era prima oară când îi venea ideea asta, dar deja îi era clar că nu avea curajul s-o facă, deși știa că așa ar fi scăpat pentru totdeauna de chinurile lui. Probabil, că-l împiedica teama de eșec: gândul că s-ar fi putut trezi la spital paralizat sau cu creierul deteriorat era atât de insuportabil, încât și iadul care devenise viața lui i se părea preferabil. Nu întotdeauna se simțea atât de rău. Știa că starea aceea avea să treacă  era rezultatul inevitabil al căderii, al cedării în fața tentației alcoolului, care îl seducea și îi promitea să-i ostoiască suferința și să alunge gândurile dureroase care îl bântuiau. Dar nu era așa. Suferința rămânea tot acolo, la fel ca gândurile acelea îngrozitoare, iar acum, la acest amestec se adăugase și scârba de sine. Cedase ispitei ca un prost și, pentru o vreme, se lăsase în voia sentimentului că e un ratat.

S-a ridicat în picioare și a strâns mai tare cordonul halatului. Pierduse câteva kilograme de-a lungul celor câteva zile de beție, iar acum se simțea slăbit. Toate eforturile lui din ultimele luni  alergatul și trasul de fiare  se duseseră pe apa sâmbetei. Oare de ce nu era la fel de dificil să-ți pierzi condiția fizică pe cât era să ți-o menții? Consumase multă energie ca să arate bine și să fie în formă, ceea ce nu era deloc floare la ureche. Era unul dintre semnele clare ale influenței dezastruoase pe care o avea asupra lui această tară moștenită de la maică-sa. Când bea, devenea complet indiferent față de lucrurile importante pentru el; nu mai conta decât următorul pahar  menținerea stării euforice și grija ca aceasta să nu slăbească în intensitate. Îi fusese extraordinar de ușor să facă primul pas din Programul în Doisprezece Pași: Am recunoscut în sinea noastră că suntem neputincioși în fața alcoolului, că nu ne mai putem administra propria viață. Cel de-al doilea pas se dovedise mult mai dificil. Trebuia să mulțumească stelei lui norocoase pentru că de data asta primise o mână de ajutor înainte ca, pe lângă pierderea în greutate, să-și aducă și alte prejudicii. De obicei, când ceda tentației, avea nevoie de tot mai mult timp ca să revină pe drumul cel bun. Și trecuse destulă vreme de când căzuse pradă ispitei  nu pusese nicio picătură în gură de patru sute optzeci și trei de zile înainte să scape iarăși frâiele.

Își amintea vag că sunase la linia telefonică de urgență a Alcoolicilor Anonimi, dar habar n-avea ce-l făcuse să ia decizia asta. Fusese sclavul alcoolului de la prima înghițitură  adică din adolescență  și, după fiecare beție, nu-și putea aminti decât flash-uri din ce se întâmplase în timp ce bea; de obicei, aceste frânturi de amintiri îl chinuiau îngrozitor: tot ce-și amintea era întotdeauna umilitor. A încercat să uite motivul pentru care sunase și s-a mulțumit să fie recunoscător că sunase. Cine știe unde ar fi fost în clipa aceea dacă n-ar fi sunat  și nici n-ar fi vrut să știe. Fiecare gură de băutură îl împingea din ce în ce mai mult într-un colț întunecat al societății, iar când pusese mâna pe receptor, intervalul dintre pahare dispăruse aproape complet. A aruncat o privire prin camera cu aspect spartan. Își jurase că nu avea să mai ajungă niciodată într-un astfel de loc, dar promisiunea aceea fusese înecată în prima gură de bere, împreună cu respectul de sine. Acum, tot ce putea să facă era să-și reînnoiască jurământul. Trebuia să meargă la întâlnirile Alcoolicilor Anonimi, să-i asculte pe ceilalți și, în cele din urmă, să-și deschidă sufletul. Însă deocamdată nu voia să se destăinuie nimănui. Acum, stima lui de sine era prea scăzută pentru așa ceva. Ultimul lucru pe care și-l dorea era să înceapă să se smiorcăie ca o fetiță în fața unora care erau în aceeași barcă. Ar fi fost pur și simplu caraghios. Nici măcar nu-i putea fi milă de el însuși  stricase totul singur: reușise să-și ia viața în mâini, dar, în loc să și-o îmbogățească, hotărâse să-și încordeze pumnii și s-o facă țăndări. Așa că avea să se rezume la a asculta povești despre familii distruse, ocazii ratate și cine știe ce alte nenorociri tipice alcoolicilor.

Arnar ar fi dat orice pentru o gură de băutură. Doar un păhărel. Un păhărel nenorocit. Și-așa îi era destul de greu, iar o gură de băutură din când în când nu conta chiar atât de mult. Ce tâmpit fusese că sunase la Alcoolicii Anonimi! Dacă s-ar fi abținut, acum ar fi putut da pe gât ceva rece. Poate că dezintoxicarea și reabilitarea nu erau soluția de care avea nevoie. Probabil că existau și alte tratamente, care își propuneau să-i învețe pe compulsivii ca el cum să-și controleze pofta de a bea. Nu primul pahar era problema, ci acelea care urmau în mod inevitabil. În timp ce se gândea la asta, și-a adus aminte dintr-odată ce-l făcuse să pună mâna pe telefon. Făcuse ceva de neiertat. Sunase la Alcoolicii Anonimi nu ca să ceară ajutor, ci mai degrabă ca să stea de vorbă cu cineva despre pașii 8 și 9: Alcătuim o listă cu persoanele cărora le-am făcut rău și ne propunem să ne răscumpărăm față de toți… Faceți-le bine acestor oameni ori de câte ori puteți, exceptând cazurile când lucrul acesta le-ar pricinui rău lor sau altora. Prea târziu. Era prea târziu pentru asta. A simțit un junghi rece în inimă, iar sângele părea să i se fi îngroșat. A așteptat să-l ia cu frig și s-a simțit ca atunci când era în Groenlanda. Apoi a ieșit din cameră să meargă la întrunire, cu vaga speranță că acolo avea să găsească ispășire.

•

Thóra stătuse în fața computerului câteva ore, dar nu simțea că făcuse vreo descoperire semnificativă. La fel ca toate sistemele informatice, și acesta cuprindea nenumărate fișiere imposibil de descifrat de către nespecialiști  chiar dacă cele mai multe dintre ele figurau în multe versiuni diferite. Așa că îl chemase pe Eyjólfur s-o ajute, iar el îi explicase pe îndelete cum era configurat sistemul. În linii mari, era împărțit în patru domenii: fotografii, jurnale  toți angajații erau obligați să țină câte unul , date legate de proiect și, în sfârșit, documente personale.

Thóra a hotărât să înceapă cu jurnalele, întrucât s-a gândit că în ele era cel mai probabil să găsească informații pe care să le poată descifra. S-a gândit c-ar fi mai bine să lase pe mai târziu documentele despre proiect și datele personale. Eyjólfur îi spusese că această ultimă categorie fusese cea care cauzase problemele din sistem, dat fiind că muzica și fișierele video pe care le descărca personalul ocupau foarte mult spațiu. Din curiozitate, Thóra a deschis un dosar intitulat Doddi, în care se afla un șir impresionant de fișiere variate. Înainte să plece din birou, Eyjólfur îi spusese că personalul fusese sfătuit să nu salveze documente neimportante pe hard diskurile computerelor, ci pe serverul central.

Thóra s-a uitat cu atenție prin fișiere, a copiat repede ce i s-a părut important, apoi le-a scos la imprimanta care, după cum îi spusese Eyjólfur, era amplasată pe coridor. Informaticianul chiar îi promisese că va avea grijă ca nu cumva să ia cineva paginile pe care le imprima, ba chiar i le și aducea cu promptitudine în birou. După ce a aruncat o privire pe jurnale, s-a uitat și în celelalte categorii și a găsit vreo două fișiere care de asemenea păreau relevante, așa că avea ce să-i arate lui Matthew  acesta o lăsase singură și se dusese să inspecteze celelalte birouri în căutarea unor urme de sânge.

Am găsit un birou care sunt sigur că e cel din filmuleț, a zis el când s-a întors. Dacă te uiți cu atenție, îți dai seama că cineva a încercat să curețe camera aia după ce a fost transformată într-o baie de sânge. Am găsit pete pe dosare și semne care arată că pereții și podeaua au fost șterse cu o cârpă sau ceva asemănător. N-am la mine o lampă cu ultraviolete ca să pot stabili cu precizie dacă e material biologic sau nu, dar eu unul n-am niciun dubiu cu privire la natura petelor. Pe birou se află o cameră web care încă e conectată la computer. N-am îndrăznit să pun mâna pe ea, dar e cât se poate de limpede că e camera cu care a fost făcut filmulețul.

Și ce înseamnă asta? a întrebat Thóra, îndreptându-și spatele  stătea aplecată de câteva ore.

Nu-mi dau seama, dar am încuiat camera și o să lăsăm polițiștii să facă toate cercetările pe care le cred de cuviință. Nu avem la dispoziție echipamentele necesare unei investigații și nici nu e responsabilitatea noastră. Va trebui ca polițiștii să vină aici. Noi nu putem rezolva un asemenea caz, așa că ar trebui să ne concentrăm doar asupra acelor aspecte ale sale care pot influența continuarea proiectului. Imediat după ce-o să luăm legătura cu poliția, o să le cer să trimită aici o echipă.

Matthew s-a uitat la ecranul din fața Thórei.

Tu ce-ai aflat? a întrebat-o.

N-am reușit să văd tot, dar cred c-am găsit niște documente care ne-ar putea ajuta, a zis Thóra, arătându-i cu mândrie teancul de hârtii de pe masă. Oricum, n-aveam timp să parcurgem pe îndelete toate documentele. De fapt, nu m-am uitat cu atenție decât pe jurnale și pe o parte din documentele muncitorilor, dar nici treaba asta nu pot să spun c-am făcut-o metodic. Bineînțeles că m-am uitat și la fișierele lui Gísli Pálsson, care era responsabil cu securitatea. I-am găsit numele în organigrama taberei dintr-un fișier salvat în dosarul cu documente generale.

Nu-ți face griji, a spus Matthew, Eyjólfur o să ne facă o copie a tuturor documentelor, așa că nu-i nicio problemă dacă ne scapă ceva acum.

Thóra s-a simțit ușurată.

Asta-i bine. Să știi că n-am fost sigură ce să fac, dar am hotărât ca, în timp ce explorez sistemul ca să mă familiarizez cu el, să mă concentrez asupra dispariției celor trei angajați. Până acum, n-am găsit nimic semnificativ, dar oricum, am făcut câțiva pași importanți.

I-a întins lui Matthew câteva pagini din jurnalul lui Bjarki, unul dintre cei doi specialiști în foraje.

Eyjólfur mi-a zis că femeia a dispărut anul trecut, pe 31 octombrie, așa că m-am uitat cu atenție la însemnările din luna aceea și la cele din noiembrie. Am parcurs cu grijă și însemnările din ultimele două luni, în speranța că voi descoperi ceva care ar putea explica dispariția celor doi muncitori, dar n-am găsit mare lucru. M-am uitat și pe jurnalul responsabilului cu securitatea din octombrie-noiembrie anul trecut, întrucât mi s-a părut ciudat că în jurnalele muncitorilor n-am găsit mare lucru despre dispariția femeii. Habar n-am dacă dispariția ei are vreo legătură cu a lor, dar, fiindcă e unul dintre motivele pentru care personalul nu vrea să se întoarcă aici, ar fi bine să încercăm să aflăm și ce s-a întâmplat cu geologa. Cine știe, poate că îi vom putea convinge să revină în tabără dacă găsim o explicație. Iar banca ar fi salvată. Pe femeia care a dispărut o chema Oddný Hildur.

Matthew a pus foile pe birou.

Ce altceva ai mai aflat despre ea? Povestea asta pare foarte complicată.

Nu mare lucru. Ce doi angajați nu și-au notat decât numărul orelor dedicate căutării ei. Judecând după ce-am citit, n-au luat parte la această operațiune de bunăvoie, ci pentru că le-o ceruse responsabilul cu securitatea. Unul dintre ei, Bjarki, a făcut o însemnare din care rezultă că au oprit căutările după o săptămână  vremea se înrăutățise atât de mult, încât nu avea niciun rost să le mai continue. Apoi m-am uitat la jurnalul ținut în aceeași perioadă de Gísli, responsabilul cu securitatea.

Și? a întrebat Matthew. Ai descoperit ceva?

Relatarea lui măcar e mai detaliată. Potrivit însemnărilor sale, femeia a fost văzută ultima oară la cina din data de 31 octombrie, și nu se știe ce s-a întâmplat cu ea după ce a plecat din sala de mese. Nimeni n-a văzut unde s-a dus, iar ea n-a spus nimănui ce avea de gând să facă. Documentele la care lucra au fost modificate ultima oară chiar în ziua aceea, înainte de miezul nopții, așa că e foarte probabil ca, după cină, să fi mers la ea în birou.

Da, aproape sigur, din moment ce așa apare în computerul ei. Dar e posibil să fi umblat altcineva în documentele ei?

Nu-i obligatoriu să fi venit în birou, i-a răspuns Thóra, pentru că în tabără exista o conexiune wireless care le permite angajaților să-și continue lucrul chiar dacă se întâmplă să fie blocați din pricina vremii în apartamentele lor sau în corpul dormitoarelor. Eyjólfur mi-a confirmat că e destul de probabil să fi fost așa, deși nu poate stabili pe baza fișierului dacă a lucrat din apartamentul ei sau din birou. Mi-a zis și că, în principiu, ar fi trebuit să poată afla lucrul ăsta, dar, din păcate, responsabilul cu securitatea a salvat documentele după ce le-a deschis, ștergând în felul ăsta datele referitoare la utilizarea lor anterioară.

La naiba! Ce prostie din partea lui! a bombănit Matthew.

Din ce-am citit în jurnalul lui Gísli, a continuat Thóra, se pare că Oddný Hildur nu prea avea obiceiul să umble pe-afară și că era suficient de familiarizată cu condițiile aspre din zonă, cât să nu iasă din tabără decât dacă avea un motiv bine întemeiat.

Cumva voia să sugereze că femeia asta a vrut să moară înghețată? a întrebat Matthew.

Nu, eu n-am înțeles asta. Dimpotrivă: Gísli zice că Oddný Hildur era nerăbdătoare să se întoarcă acasă, unde o aștepta soțul, și că nu se purtase deloc neobișnuit în ultima vreme. I se părea mai probabil să fi fost un accident. De asemenea, și-a notat că, potrivit micii stații meteorologice a taberei, în noaptea aceea vremea a fost foarte rea și că, dacă femeia a ieșit afară după ce s-a întețit furtuna, e posibil să se fi îndepărtat de tabără și să se fi rătăcit în sălbăticie.

Thóra s-a uitat pe fereastră să vadă cum e vremea, apoi a continuat:

Le-a cerut angajaților s-o caute în grupuri de câte patru, dar n-au găsit-o. După o săptămână, căutările au încetat de teamă ca nu cumva să se rătăcească și alții în furtuna care devenise și mai violentă.

Și n-ai găsit nimic despre oase sau ceva de genu ăsta? N-au dat peste alte rămășițe omenești în timpul căutărilor?

Nu scrie absolut nimic. Gísli cu siguranță ar fi consemnat descoperirea asta în jurnal  făcea însemnări foarte amănunțite și avea reacții foarte prompte la situațiile neprevăzute. Între altele, s-a dus până la Kaanneq să vadă dacă nu cumva Oddný Hildur ajunsese acolo, ba chiar a sunat autoritățile locale, să le ceară ajutorul, dar acestea n-au putut decât să consemneze dispariția bietei femei.

Deci nimic altceva? a zis Matthew. În linii mari, e vorba de o versiune un pic mai detaliată a lucrurilor pe care le știam deja: femeia a dispărut din tabără și nimeni nu știe ce s-a întâmplat cu ea.

De fapt, mai e ceva care ne-ar putea fi de mare ajutor, l-a corectat Thóra. Pe 15 noiembrie, responsabilul cu securitatea și-a notat că a găsit o pată de sânge sau nu se știe ce altă substanță pe unul dintre pereții exteriori ai clădirii în care se afla și apartamentul lui Oddný Hildur. Nu știa dacă e sânge de om ori de animal, sau de câtă vreme era acolo, dar a luat o mostră pe care avea de gând s-o aducă la Reykjavík pentru un test ADN. După aceea, le-a interzis angajaților să mai iasă pe-afară singuri: îi era teamă ca nu cumva zona să fie bântuită de un urs polar  același care ar fi răpus-o și pe Oddný Hildur.

Le-a povestit și celorlalți despre pată? a întrebat Matthew. E prima oară când aud asta.

Nu. I s-a părut că moralul grupului oricum era foarte scăzut, așa că n-a vrut să creeze alte probleme și să riște ca lucrurile să scape de sub control.

Îi era teamă că oamenii ar putea intra în panică?

Nu, nu spune chiar așa. Exprimarea lui e destul de ciudată. Nu înțeleg de ce spune că nu vrea să creeze alte probleme sau că lucrurile ar putea scăpa de sub control într-un grup care plecase în căutarea unei colege rătăcite. Eu, una, m-aș fi exprimat altfel. Pare că se referă la o situație care exista dinainte de dispariția femeii.

Thóra a dat clic pe mouse ca să reaprindă monitorul, apoi a continuat:

Am căutat cuvântul ADN în însemnările din perioada de după dispariția lui Oddný Hildur, până în ziua când grupul s-a întors acasă pentru ultima oară, și am găsit o însemnare în care Gísli spune că rezultatul testului a fost dezamăgitor. Se pare că proba s-a contaminat în timpul transportului, iar singura concluzie la care s-a putut ajunge a fost că, într-adevăr, era sânge  dar nu se știe dacă era de animal sau de om. Am căutat și urs polar, dar n-am găsit nimic. Dacă a fost vorba de atacul unui urs polar, biata femeie a avut mare ghinion, pentru că jurnalul lui Gísli nu pomenește ca prin preajmă să fi fost văzut vreunul  și sunt sigură că ar fi scris despre el dacă ar fi apărut.

Să sperăm c-o să putem sta de vorbă cu acest Gísli după ce ne întoarcem în Islanda, a zis Matthew. Se prea poate să aibă informații pe care nu le-a notat în jurnal.

Apoi a luat iarăși foile în mână și a început să le frunzărească.

Ce-ai mai descoperit?

Ultimele însemnări ale celor doi angajați dispăruți au fost destul de scurte, i-a răspuns Thóra, luându-i foile. Uite, așa arată însemnările dintr-o zi obișnuită: sunt două pagini pline cu informații despre foraje, vreme, starea echipamentelor etc. Dar cu puțin înainte ca restul echipei să plece, însemnările nu conțin decât trei propoziții: Vreme bună. Utilajul de foraj pe coasta de sud, L-3. Niciun progres. E nevoie de consultări cu privire la o descoperire neobișnuită. Însemnările de până la data când cei doi au încetat să mai scrie în jurnale sunt asemănătoare: Niciun rezultat, ne-am ocupat de ce-am descoperit.

Thóra s-a uitat la Matthew și a adăugat:

Dar nu e limpede dacă e vorba despre o descoperire geologică sau despre una de o cu totul altă natură.

Cum ar fi? a întrebat Matthew, uitându-se pe însemnarea cu pricina.

Poate cadavrul lui Oddný Hildur? i-a răspuns ea pe un ton calm.

Nu ți se pare o ipoteză cam hazardată? a zis el, privind-o cu un aer sceptic.

Ba da. Of, ce bine ar fi fost dacă cei doi și-ar fi continuat însemnările. Oricum, am găsit altceva care îmi susține teoria.

Nu și-a pierdut timpul explicându-i ce voia să spună, ci s-a întors cu fața spre monitor și a deschis un dosar numit F&I. Eyjólfur o asigurase că nu era acronimul vreunei firme de design vestimentar, ci venea de la Forări și Injecții{11}. A deschis una dintre fotografiile din dosarul cu pricina. La prima vedere, părea că nu înfățișează nimic altceva decât zăpadă, dar, dacă te uitai mai de-aproape, puteai să distingi într-un bloc de gheață niște degete chircite. Înainte ca Matthew să poată spune ceva, Thóra a deschis iarăși fereastra în care apăreau fotografiile făcute în ziua aceea.

Uită-te aici. Dacă ne luăm după numele fișierelor, se pare că următoarele douăzeci de poze au fost șterse.

S-a uitat în ochii lui Matthew și a adăugat:

N-am nici cea mai vagă idee cine ar fi făcut asta și de ce, dar un lucru e sigur: în poza asta e o mână de om, iar persoana căreia îi aparținea nu mai e în viață.

Eyjólfur a confirmat ipoteza Thórei cu privire la pozele care păreau să lipsească din dosar. Și totuși, n-a putut să-și dea seama dacă fuseseră șterse direct din aparatul foto sau de pe hard diskul computerului. Oricum, era un detaliu nesemnificativ, din moment ce imaginile dispăruseră pentru totdeauna, și nici nu aveau cum să afle ce era în ele, deși se putea presupune că înfățișau aceeași mână prinsă în gheață și poate alte părți din cadavru. Informaticianul s-a întors cu fața spre Thóra și Matthew.

Desigur, aș putea să mă uit prin copiile de siguranță ale documentelor, să văd dacă nu cumva pozele s-au păstrat pe serverul central. Dacă au fost șterse la o zi după ce au fost descărcate în sistem, e posibil să mai fie acolo, le-a explicat el, apoi a adăugat pe un ton resemnat: desigur, presupunând că fotografiile chiar au fost descărcate pe serverul central…

Matthew s-a declarat de acord cu planul lui Eyjólfur, iar informaticianul a plecat să facă investigații. Înainte să iasă din birou, le-a spus că e o sarcină care avea să-i ia mult timp, dar oricum nu mai avea ce face deocamdată  pe așa o vreme, n-avea de gând să urce pe acoperiș să repare antenele parabolice.

Am putea da o fugă la locul unde au fost făcute fotografiile astea, a zis Thóra după ce-a plecat Eyjólfur. Coordonatele din jurnal sunt greu de descifrat, dar sunt sigură că Friðrikka știe ce înseamnă.

Dar, din păcate, nu puteau ieși afară înainte ca vremea să se îndrepte.

Crezi că asta e persoana căreia îi aparțin oasele din sertare? a întrebat Matthew, făcând semn cu mâna spre ecran.

Mă îndoiesc, a zis Thóra. Pe mâna asta încă mai e carne, iar pozele au fost făcute în urmă cu ceva mai mult de-o săptămână. În plus, n-am găsit oase în sertarele perforatorilor, care probabil au și făcut fotografiile.

Bella a vârât capul pe ușa biroului.

E doișpe jumate, și-s moartă de foame. Avem ceva de mâncare sau expediția asta include nu numai frigul năprasnic, ci și înfometarea?

Thóra nu i-a răspuns, dar și stomacul ei începuse să chiorăie.

Da, cred c-ar fi bine să strângem pe toată lumea și să mergem în sala de mese, a propus Matthew. Dat fiind că vremea e atât de rea, ar trebui să fim cât mai aproape unii de alții.

Apoi s-au dus să-i caute pe ceilalți: Eyjólfur meșterea la servere, Friðrikka stătea concentrată la computerul unuia dintre geologi, iar medicul era în sala de cafea, însemnând cu grijă niște recipiente din plastic pe jumătate pline cu apă. L-au găsit pe Alvar în biroul responsabilului cu securitatea, aplecat deasupra unor funii. Alvar a văzut uimirea de pe chipul lui Eyjólfur, iar obrajii i s-au înroșit și mai tare când a îngăimat că voia să întindă între clădiri o funie cu ajutorul căreia să se ghideze în timpul viscolelor. S-au îmbrăcat cu toții și au pornit în șir indian spre sala de mese, fără funia de siguranță. Bineînțeles că vântul își schimbase direcția, iar acum le bătea în față.

Am impresia că, după plecarea mea, totul s-a dus de râpă, a zis Friðrikka, punând jos furculița.

Erau în sala de mese și tocmai mâncaseră niște sandviciuri cu brânză și șuncă friptă. E drept că nu era tocmai un festin, dar sandviciurile se pregăteau repede și ușor  în plus, nu aveau multe vase de spălat după aceea.

M-am uitat pe un grafic în care erau înregistrate progresele proiectului și care era trimis săptămânal la Arctic Mining, dar se pare că lucrările n-au mai înaintat. N-au respectat deloc caietul de sarcini și înțeleg perfect de ce s-a îngrijorat compania minieră, mai ales că insistau să fie urmat întocmai.

Știi cumva ce a dus la această întrerupere a activității? a zis Thóra, întrebându-se în gând dacă ar fi fost cazul să mănânce și al treilea sandvici  nu mai rămăsese decât unul, dar Bella s-a dovedit mai iute de mână.

Am parcurs o parte din jurnale și am impresia că există mai multe explicații posibile.

Friðrikka s-a rușinat un pic atunci când ochii tuturor s-au ațintit asupra ei  părea să regrete că deschisese gura.

Cred că au avut mari probleme cu utilajele, a continuat ea, în plus, au trebuit să înfrunte o vreme dezlănțuită. Iarna asta a fost mai grea decât cea de anul trecut, când am fost eu aici.

Nu cumva nenorociții ăia de groenlandezi au sabotat echipamentele? a intervenit Eyjólfur. Sigur ar fi în stare de așa ceva.

Ce tot zici acolo, băiete? i-a răspuns doctorul. Sunt sigur că știu mai multe decât tine despre băștinașii din Groenlanda asta și pot să-ți garantez că sunt foarte buni la suflet și nu vor să facă rău nimănui.

Nimănui în afară de soțiile lor, l-a întrerupt Friðrikka. Cu ele nu se poartă tocmai frumos.

Dar a strâns imediat din buze, părând să regrete iarăși că deschisese gura.

Doctorul și-a dres glasul și a continuat:

Felul în care o anumită populație își gestionează relația cu alcoolul nu spune nimic despre felul ei de-a fi. Alcoolul nu scoate la iveală tot ce-i mai bun în oameni nici când vine vorba de islandezi. Noi ce-am face dacă am fi privați de sursele noastre de hrană, la fel cum li s-a întâmplat băștinașilor din Groenlanda, cărora niște liberali occidentali lacrimogeni le-au interzis să mai vâneze, asta în condițiile în care viața inuiților depinde de vânat?

A făcut o pauză, apoi a adăugat:

Băștinașii au o bunătate înnăscută, dar, din păcate, au avut foarte mult de suferit. În plus, condițiile de aici, de pe coasta estică, sunt cele mai grele din întreaga Groenlandă.

În cele din urmă, a intervenit și Thóra:

De ce crezi că băștinașii au sabotat echipamentele? l-a întrebat ea pe Eyjólfur. S-a întâmplat așa ceva cât ai stat tu aici? Incidentele de genu ăsta ar putea fi importante în ceea ce privește plata asigurării de către bancă.

Eyjólfur părea să se fi liniștit un pic.

Păi da, că doar nu inventez. Știu câte ceva. Adică n-am nicio prejudecată cu privire la băștinași, a zis el, bucuros că avea ocazia să se apere.

Nimeni nu s-a obosit să conteste un argument atât de subțire.

Dar eram de față când unul dintre utilajele de foraj s-a defectat, iar muncitorii au zis că cineva contaminase combustibilul  turnase în el zahăr sau ceva asemănător. Le-a luat mult timp să-l repare și vă garantez că niciunul dintre angajații noștri n-ar fi făcut așa ceva. Cu toții știam cât de mare e miza proiectului.

E posibil ca în povestea asta să fi fost implicată și Oddný Hildur, femeia care a dispărut? a întrebat Matthew. Poate că era labilă psihic și o nemulțumea locul de muncă sau ceva din politica impusă de Berg Technology.

Friðrikka și-a dres glasul, roșie la față de furie.

Utilajul s-a defectat după dispariția ei. În plus, e o idee ridicolă. Eram prietenă cu Oddný Hildur. Avea o fire tăcută și retrasă, și vă asigur că n-a sabotat echipajele și nici n-a făcut altceva de genu ăsta. Iar faptul c-ar fi fost labilă psihic mi se pare o aiureală. Pur și simplu a murit înghețată  a fost un accident, iar toate celelalte ipoteze cu privire la moartea ei sunt niște tâmpenii. Eram aici când a dispărut, și nu era nimic în neregulă cu ea. Insinuările potrivit cărora s-ar fi sinucis mi se par de prost-gust și nu au fost răspândite decât ca să ascundă adevărul că cei care ar fi trebuit să aibă grijă de noi nu s-au achitat așa cum trebuie de sarcinile lor.

Ce vei să spui? a întrebat Thóra. M-am uitat și eu pe jurnale și mi s-a părut că Gísli, responsabilul cu securitatea, a luat toate măsurile necesare. N-ar trebui să dau crezare acestor însemnări?

Thóra deja luase decizia de a se uita încă o dată pe jurnalul lui Gísli, ca să vadă exact când anume fusese sabotat utilajul de foraj, astfel încât să-și facă o imagine de ansamblu asupra situației. Deși, dacă însemnările responsabilului cu securitatea erau invenții, poate că nu avea rost să le acorde prea mult timp.

Nu știu, a răspuns Friðrikka. E drept că Gísli s-a străduit un pic, dar a întrerupt căutările prea devreme și, după părerea mea, cred c-ar fi putut face mai mult. Ba cred că alții s-ar fi descurcat mai bine decât el în situația aceea. Proprietarului companiei nu i s-a părut că dispariția ei era suficient de gravă încât să se deplaseze la fața locului. Același lucru e valabil și pentru poliția islandeză, care nici ea nu s-a sinchisit să vină. Poate că Oddný Hildur încă era în viață, dar avea un picior rupt și nu putea să se întoarcă în tabără. Dacă am fi căutat mai bine, poate că am fi dat de ea.

Mai avea un pic și izbucnea în plâns.

Ce tot spui acolo? a intervenit Eyjólfur pe un ton furios. Și eu eram aici. Am făcut tot ce ne-a stat în putință. Mai bine adu-ți aminte cum te-ai purtat tu. Nu prea ne-ai fost de ajutor cu istericalele tale. Nu cu mult mai mult decât fătălăul ăla de Arnar. Oddný Hildur n-ar fi avut cum să supraviețuiască în furtuna care s-a abătut asupra taberei în săptămâna aia  cu sau fără un picior rupt. Dacă am fi continuat s-o căutăm, am fi putut sfârși rău de tot. Și, dacă nu mă înșel, tu și Arnar ați fost cei care ați încurcat expedițiile de căutare.

Când a auzit asta, Friðrikka s-a făcut atât de stacojie, încât Alvar părea palid pe lângă ea.

Cine este acest Arnar? a întrebat Matthew. A lucrat cumva aici?

Thóra văzuse acest nume în organigramă, dar nu-și amintea cu ce se ocupa individul.

E un inginer, a răspuns Friðrikka. Cred că încă lucrează pentru Berg Technology. Și nu e corect să mă compari cu el în ceea ce privește căutările, a continuat ea, întorcându-se spre Eyjólfur. Am făcut la fel de multe eforturi ca și ceilalți, deși treaba mea a fost să cercetez zona din jurul taberei, așa că nu am umblat peste tot. Mă îndoiesc că Arnar a luat sarcina asta la fel de în serios ca mine, cu toate că și el s-a străduit să dea o mână de ajutor. Când a dispărut Oddný Hildur, eu am fost cea care a suferit cel mai mult.

Tu? a ripostat Eyjólfur. Ba mie mi s-a părut că era foarte apropiată de Arnar.

Apoi a luat o gură din sucul de mere pe care îl serviseră împreună cu sandviciurile.

Thóra s-a uitat la el cu un aer curios.

Cum adică, foarte apropiată? Aveau o aventură?

Oddný Hildur era căsătorită, la fel ca acest Arnar, probabil.

Eyjólfur s-a înecat puțin cu sucul.

Nici pe departe. Arnar e pe invers. De-aia am zis că era un fătălău. Nu-l suportam deloc.

Dar s-a oprit imediat, dându-și seama din expresiile celor de la masă că-și dăduse la iveală atât rasismul, cât și antipatia față de homosexuali.

Mă rog, nu asta am vrut să spun. Nu mi se părea insuportabil pentru că era gay  n-are nicio legătură cu asta. Atâta doar că se lăsase de băut și era obsedat de chestia asta.

Thóra și-a amintit că, într-unul dintre birouri, văzuse atârnat pe perete un afiș cu Programul în Doisprezece Pași.

Nu deranja pe nimeni faptul că era gay, a adăugat el. Nu despre asta-i vorba.

Prostii! s-a zbârlit Friðrikka. Aveai o mare problemă cu el numai pentru că era gay. Antipatia ta nu era în niciun caz legată de vorbăria lui despre Alcoolicii Anonimi.

Apoi s-a întors spre ceilalți și a continuat:

Cei mai mulți dintre angajații de aici erau bărbați adevărați. Vorbeau non-stop despre fotbal și alte subiecte la fel de fascinante. După ce s-a lăsat de băut, Arnar a recunoscut că e gay și toți i-au întors spatele, iar Eyjólfur n-a făcut excepție. Ca și când li s-ar fi părut că e contagios.

Aiurea! a bombănit Eyjólfur. Nu știu cum se purta atunci când bea, dar, când era treaz, era un plicticos și un limitat.

Ai demisionat din cauza dispariției lui Oddný Hildur? a întrebat Thóra, uitându-se țintă la Friðrikka.

Iarăși i se păruse că e cazul să intervină ca să mai detensioneze situația. Oare ce stare de spirit domnea în tabără, dacă atmosfera din sala de mese ere întotdeauna atât de inflamată?, s-a întrebat în sinea ei.

Da, a răspuns Friðrikka, fără să mai adauge nimic.

Apoi a strâns din buze, și-a luat furculița și a început s-o plimbe prin ketchupul rămas în farfurie. Thóra s-a gândit că cel mai bine era să n-o enerveze și mai mult, întrucât spera ca Friðrikka să-i ajute să identifice locul în care fusese făcută fotografia cu mâna aceea chircită. Părea destul de încăpățânată și mai mult ca sigur era în stare să le refuze ajutorul. Probabil că și Matthew gândea cam la fel, întrucât nici el n-a zis nimic.

Și totuși, sunt convins c-a fost mâna groenlandezilor, a bombănit Eyjólfur, rupând tăcerea  se vedea că era genul căruia îi plăcea să aibă ultimul cuvânt. Ne-au făcut probleme încă de când a început proiectul.

În loc să tacă  dat fiind că nimeni nu l-a contrazis , tânărul a continuat, ceea ce era de rău augur pentru femeia cu care avea să se căsătorească.

Furau lucruri pe care niciun om întreg la minte nu și le-ar fi putut dori, și toată lumea știa că nu dădeau doi bani pe proiectul ăsta.

Ce furau? a întrebat Matthew, iar Thóra a ciulit urechile.

Niște chestii mărunte. Nu-mi aduc aminte exact, dar erau lucruri pe care le lăsam nesupravegheate în urma noastră. Bucăți de lemn, haine, canistre de benzină.

A făcut o pauză, apoi a adăugat:

Și ghete. Probabil și alte lucruri de care nu-mi amintesc sau de care n-am aflat niciodată.

În clipa aceea, s-au năruit cu totul speranțele Thórei că furturile sau vandalismul ar fi putut salva banca de la plata poliței de asigurare.

•

Se încheiase o zi lungă, iar pentru Thóra, partea cea mai frumoasă fusese momentul când, în sfârșit, se băgase în pat. Furtuna nu dădea semne că s-ar potoli, așa că echipa lucrase până târziu, pentru a nu fi nevoită să se întoarcă în clădirea administrativă după cină. N-au vorbit mare lucru la masă, iar apoi au dispărut pe rând în camerele lor. Un duș fierbinte i-ar mai fi bine-dispus, dar toate țevile din clădirea cu sala de mese înghețaseră, transformând apa caldă într-un vis inaccesibil. Trebuiau să-și termine cât mai repede treaba, să se poată întoarce acasă sau într-un alt loc unde țevăria era intactă. Dar plecarea de acolo avea să fie decisă de vreme. Sperau ca furtuna să înceteze peste noapte, astfel încât a doua zi să poată merge în locul unde se făceau forajele, și poate chiar la Kaanneq, să vadă dacă nu cumva localnicii știau ceva despre cei doi angajați dispăruți.

Înainte s-o fure somnul, Thóra și-a recapitulat în minte lucrurile pe care le aflase în ziua aceea, acompaniată de sforăitul lui Matthew, care dormea lângă ea. Îi părea rău că nu prea reușea să înțeleagă natura lucrărilor efectuate acolo. În documentele contractuale pe care i le dăduse Matthew erau informații detaliate cu privire la scopul proiectului: pregătirea terenului pentru exploatarea unor zăcăminte de molibden{12}, un metal de care Thóra nu mai auzise până atunci, dar care se pare că era folosit pentru călirea oțelului. Dar nu-i era deloc limpede în ce anume constau aceste pregătiri, altfel zis, atunci când parcursese fișierele de pe server, nu reușise să-și dea seama ce era important și ce nu. Bineînțeles că doar o foarte mică parte din documentele stocate în rețeaua de computere avea relevanță pentru cercetările lor, iar șpilul era să pescuiești informațiile cu adevărat importante din acea mare digitală. Mintea îi era plină cu sutele de imagini pe care le frunzărise; nenumărate fotografii ale utilajelor, ale mostrelor de rocă și ale altor lucruri care aveau în comun faptul că erau înconjurate de toate formele imaginabile de gheață și zăpadă. În momentul în care se oprise ca să meargă la culcare, era orbită de câtă zăpadă văzuse pe ecranul computerului. Unele poze fuseseră făcute la Kaanneq și înfățișau aceleași străzi pustii și case colorate pe care le văzuseră când porniseră spre tabără. Dar încă nu găsise cele douăzeci de fotografii șterse din dosarul creat în ziua când cei doi muncitori notaseră în jurnale că găsiseră ceva neobișnuit  erau poze care probabil înfățișau din diferite unghiuri o mână prinsă în gheață.

Petrecuse mult timp examinând documentele personale ale acestor doi angajați, în speranța că avea să-i cunoască mai bine și să-și facă o idee mai exactă despre încurcătura în care intraseră, sau poate chiar să descopere ce ar fi putut duce la dispariția lor. Nu i-a luat mult să ajungă la concluzia că erau doi tipi puși pe șotii, care trimiteau deseori glume și povestioare hazlii pe e-mail. Thóra aflase că amândoi erau burlaci, iar după ce le citise corespondența electronică, nu dăduse peste vreun semn care să sugereze c-ar fi avut iubite: n-a găsit pe nicăieri mesaje către vreo femeie, în care să-și exprime dorul sau să fixeze data unei întâlniri. În schimb, se pricepeau de minune să-și invite prietenii și cunoștințele la petreceri și să primească invitații de la alții.

În orice caz, Thórei i se păruse o lectură deprimantă: Halldór Grétarsson și Bjarki Elíasson cu siguranță sfârșiseră tragic, și era trist să te gândești că nu aveau soții care să plângă după ei  oricât de dificil i s-ar fi părut ei să facă așa ceva. Halldór, poreclit Dóri, era interesat de Groenlanda; între altele, în calculatorul lui găsise linkuri către site-uri despre această țară și istoria ei. Thóra nu le putea accesa, întrucât conexiunea la internet încă nu fusese restabilită, dar numele linkurilor dădeau de înțeles cam ce conțineau. În plus, Dóri salvase câteva imagini ale acestor site-uri cu ajutorul funcției Print Screen, iar pe acestea Thóra le-a putut vedea. În una dintre ele a dat peste niște fotografii cu primii coloniști din Kaanneq, care fuseseră găsiți morți în corturile lor. Femeile și copiii erau întinși, ca și când ar fi dormit, atâta doar că aveau ochii deschiși și păreau să se uite țintă spre obiectiv. Fotografiile erau alb-negru, dar Thóra avusese impresia că pe paturile celor morți se vedeau pete de sânge, cu toate că nu era sigură. Cartea din sala de mese nu spunea c-ar fi avut parte de o moarte violentă, așa că probabil se înșelase. În plus, observase că, pe cele mai multe dintre paturi, petele alcătuiau același model, asemănător cu un chip desenat foarte vag  deci probabil că nu aveau legătură cu cauza morții.

Bjarki, celălalt perforator, părea să fie cam ipohondru, întrucât cele mai multe dintre paginile de internet pe care le trecuse în lista lui de preferințe aveau legătură cu bolile. Thóra îl întrebase pe Eyjólfur dacă Bjarki se îmbolnăvise vreodată cât stătuse acolo, dar informaticianul clătinase din cap și spusese că nu discutaseră niciodată despre asta  întotdeauna Bjarki părea să fie sănătos. Thóra s-a gândit că poate era obsedat de sănătatea lui sau poate, pur și simplu, avea mătreață sau cine știe ce altă boală și voia să scape de ea. Dar bineînțeles că nu putuse accesa nici paginile lui ca să afle ce anume nu-i dădea pace.

Așadar, informațiile veneau din toate direcțiile, însă niciuna dintre ele nu părea să-i fie de folos pentru a scoate banca din necaz. Pe scurt, Thóra nu făcuse niciun progres: nu găsise nicio dovadă că activitatea din tabără fusese întreruptă de vreo infracțiune sau vreo crimă și avea senzația că n-or să reușească să explice nici dispariția femeii, nici pe cea a muncitorilor. Din însemnările lui Gísli nu reieșea dacă, în opinia lui, tabăra fusese ținta unor acte de vandalism: la un moment dat, spunea că nu credea în ipoteza sabotajului pus la cale de localnicii din Kaanneq, iar în altă parte se întreba dacă nu cumva fusese mâna celor care se opuneau proiectului. Thórei îi era limpede că toate astea sigur aveau să întărească poziția băncii, dar, în orice caz, ceea ce-i lipsea era o concluzie precisă  speculațiile nu-i erau de mare ajutor.

Rezultatele palpabile ale acelei zile de muncă erau oasele din sertarele birourilor și fotografia cu mâna înghețată. În cele din urmă, Thóra a adormit întrebându-se cât timp putea să se păstreze un cadavru prins în gheață.

Pe la miezul nopții, a trezit-o scârțâitul podelei de pe hol  era ca și cum cineva încerca să-l traverseze făcând cât mai puțin zgomot. Thóra s-a înfiorat și, în loc să deschidă ușa ca să vadă cine e, s-a întors pe o parte și, în câteva clipe, a adormit la loc. A doua zi dimineață, nu mai era sigură dacă scârțâitul acela fusese real sau fusese parte din visul ei: un vis despre oamenii care colonizaseră Groenlanda cu mult timp în urmă, în speranța unei vieți mai bune, dar care se aleseseră doar cu foamete, greutăți și o moarte tristă.

Thóra s-a dat jos din pat abia după ce Matthew a ieșit din dormitor. Voia să mai lenevească o vreme și, în plus, nu avea chef ca Matthew să arunce o privire în valiza ei în timp ce-și căuta haine curate. Cu o noapte înainte, fusese șocată când descoperise ce era în ea. Imediat ce o deschisese, dăduse peste niște pantofi cu toc înalt sub care se afla un morman de haine alese la fel de inspirat: niște pantaloni trei sferturi, pe care probabil îi luase pentru că arătau bine pe ea, fuste, rochii și un șal foarte fin de lână, pe care i-l făcuseră cadou părinții ei după una dintre numeroasele lor excursii în Insulele Canare. Nu-l purtase niciodată și nici n-avea de gând să-l poarte vreodată, cu atât mai puțin în Groenlanda. După îndelungi căutări, a reușit în cele din urmă să găsească o pereche de blugi și un pulover gros pe care le putea purta fără să se jeneze. Pe sub pulover își luase o bluză de mătase. Vremea părea mai bună, așa că, din fericire, n-aveau de ce să se teamă prea mult. Chiar dacă s-ar fi abătut o furtună asupra taberei, ar fi stat cu toții înăuntru, iar Thóra ar fi putut să umble prin sala de mese încălțată cu tocuri și cu șalul la gât.

S-a dus în baia comună și s-a spălat pe dinți cu apa pe care o obținuseră din zăpadă, apoi s-a uitat la rozeta strălucitoare și uscată a dușului, care atârna provocator deasupra ei. Uitându-se în oglindă, a dat peste o priveliște nu tocmai atrăgătoare: părul se îngrășase la rădăcină, iar sub ochi avea urme negre de rimei. Și-a dat repede cu puțină apă pe față, după ce s-a uns cu o cremă care, chipurile, garanta tinerețe fără bătrânețe și și-a împrospătat rimelul, arătând, în sfârșit, prezentabil. Când a ieșit pe coridor, s-a întâlnit cu Eyjólfur, care avea în mână o periuță de dinți. Arăta aproape la fel de rău cum arătase ea mai adineauri. Și totuși, informaticianul i-a zâmbit și a oprit-o.

Am uitat să-ți spun ceva ieri, i-a zis el. Am observat că haina și bocancii lui Bjarki sunt în vestibulul clădirii administrative. Mi se pare un semn de rău augur, sau poate că s-a îmbrăcat cu haina altcuiva.

Thóra a încercat să-și aducă aminte ce haine văzuse în vestibul: în cuier atârnau două geci identice, căptușite cu puf și câteva salopete murdare, iar podeaua era acoperită cu încălțăminte, mai ales bocanci impermeabili, care aveau botul întărit cu oțel.

Hainele sunt etichetate? a întrebat ea. Vreau să spun, cum poți distinge hainele lui de ale altora?

Da, sunt etichetate, a zis Eyjólfur, trecându-și mâna prin păr, într-o încercare nereușită de a-l face să arate mai bine. Berg Technology ne-a dat tuturor haine groase și echipament de protecție. Bineînțeles că eu n-am avut nevoie de salopetă, dar haina și bocancii de iarnă mi-au prins tare bine. Întrucât toți aveam exact aceleași geci, a trebuit să le etichetăm pe toate, iar pe una dintre hainele care atârnă în cuier scrie Bjarki. I-am găsit și bocancii.

Thóra a încuviințat din cap cu un aer gânditor.

Dar nu cumva e posibil să fi luat din greșeală haina altcuiva?

Nu, categoric nu. Cei care s-au întors acasă și-au luat gecile cu ei, ca să nu înghețe pe drum, iar singura haină suplimentară din tabără încă atârnă în cuier. A lăsat-o un angajat care și-a dat demisia la puțin timp după ce au început lucrările.

După expresia ei, Eyjólfur a înțeles că Thóra voia să afle mai multe despre acest angajat, așa că a adăugat repede:

Era un bărbat în vârstă care, pur și simplu, s-a săturat de vremea aspră de-aici. Niciun mister în privința lui. De fapt, mi se pare incredibil că au renunțat atât de puțini. Mă așteptam ca angajații să nu reziste mult în condițiile astea.

Apoi i-a zâmbit iarăși Thórei.

În ciuda a ce-a zis Friðrikka, Berg Technology e o companie extraordinar de corectă, și tocmai de-aia angajații sunt atât de loiali. Proprietarului i-ar fi fost imposibil să dea fuga aici ca să ia parte la operațiunile de salvare a unei persoane rătăcite, așa că lucrul ăsta nu e reprezentativ pentru modul cum își tratează personalul.

Și totuși, nimeni nu vrea să se mai întoarcă aici, a replicat Thóra, privindu-l cu atenție. În afară de tine, nu?

Zâmbetul informaticianului s-a evaporat.

Sunt sigur c-or să regrete. Mă rog, eu nu lucrez direct pentru companie, am fost angajat printr-o agenție de recrutare. Angajatorul meu e compania responsabilă de computerele de la Berg Technology.

Ai văzut cumva haina și bocancii lui Halldór, celălalt angajat dispărut? a întrebat Thóra, dornică să ajungă cât mai repede la micul dejun.

Nu, nu erau în biroul lui, și nu le-am găsit nici în vestibul, a răspuns el, mușcându-și buza. Cine știe, poate asta înseamnă că Dóri a reușit să scape, dar încă nu m-am uitat în apartamentul lui, așa că s-ar putea să le găsim acolo.

Da, să sperăm că e îmbrăcat cu ele.

Nu trebuia să fii un geniu ca să-ți dai seama că, fără niște haine groase, Halldór n-ar fi avut aproape nicio șansă de supraviețuire.

Eyjólfur nu i-a răspuns, dar s-a luminat la față dintr-odată:

Ai auzit de urme?

Ce urme? a întrebat Thóra cu un aer extrem de surprins.

M-am întâlnit mai devreme cu Alvar și mi-a zis că azi-dimineață a găsit niște urme care duceau de-aici spre apartamentul lui Oddný Hildur. Cineva a dat la o parte zăpada din jurul clădirii și se pare că a scos ceva de sub ea.

Ce anume?

Habar n-am. S-a întâmplat azi-noapte sau azi-dimineață. Alvar s-a trezit înaintea tuturor și el a fost primul care a ieșit afară și le-a văzut.

Thóra și-a amintit de zgomotul pe care-l auzise pe coridor noaptea trecută.

Și-a putut da seama după urme ce fel de încălțări erau? Cu toții purtăm bocanci diferiți, așa că am putea compara urmele cu tălpile încălțărilor noastre.

Nu cred că mai putem face asta, pentru că probabil deja le-a acoperit vântul. Nu se vede decât că cineva s-a dus acolo și a făcut ceva în spațiul de sub casă. Nimeni nu știe cine era și ce căuta.

Dar n-am putea merge să vedem dacă mai e ceva acolo? Sau poate ne dăm seama ce anume căuta.

Nu, din câte am înțeles de la Alvar, nu era nimic sub casă. Nu se vedea decât un strat subțire de zăpadă, care era neatins, așa că povestea asta e cât se poate de ciudată. Tot ce știu e că nu eu am fost acolo.

•

Cauciucurile jeepului erau atât de mari și de bine umflate, încât i-au amintit Thórei de mașina rățoiului Donald. Nu observase acest detaliu la venire, pentru că atunci încă era mahmură  abia reușise să urce pe bancheta din spate. Dar acum era mai concentrată și se uitase cu atenție la tot ce le ieșea în cale. Peisajul era extraordinar de frumos, dar în același timp îi dădea fiori. La volan era Alvar și, în afară de ea, în mașină mai erau Matthew și Friðrikka. Aceasta recunoscuse imediat descrierea locului  coasta de sud, L-3  și se oferise să-i ducă acolo să vadă dacă nu cumva era ceva suspect.

Nu mai e mult, a zis ea, făcându-i semn lui Alvar spre un vârf care se profila la orizont, înălțându-se din zăpadă. Fă stânga aici. Trebuie s-o luăm spre muntele din față.

Am identificat și eu locul pe GPS, așa că știu exact unde merg, a bombănit Alvar. Din fericire, cineva s-a obosit să bage în el o mulțime de informații, a zis el, apoi a aruncat o privire pe ecranul aparatului: Nu mai e mult.

Dintr-odată, au văzut ceva portocaliu în peisajul complet alb. Cu cât se apropiau mai mult, cu atât distingeau mai bine instalația de foraj, care nu semăna cu nimic din ce văzuse Thóra până atunci. Era un fel de casă mare și lunguiață montată pe șenile. Din ea pornea un braț mecanic de care era prins un stâlp de oțel vertical  Friðrikka le-a spus că acela era perforatorul propriu-zis. Alături de el, se afla o mică baracă dărăpănată, care probabil era mai rezistentă decât părea, dat fiind că supraviețuise furtunii din ziua anterioară și, fără îndoială, altora mult mai puternice. Friðrikka le-a spus că era o baracă mobilă pentru muncitori. Thóra nu vedea nimic care să indice că se efectuau lucrări, dar Friðrikka i-a explicat că nu era nimic surprinzător: zăpada acoperea imediat săpăturile, așa că semnele pe care le căuta ar fi putut foarte bine să se afle chiar sub ei. Trebuiau să facă săpături dacă voiau să le vadă. Când a auzit asta, Alvar s-a înveselit: tocmai încărcase în jeep tot felul de unelte și funii.

Au simțit mușcătura frigului imediat ce-au deschis portierele. Se aflau la poalele unui pisc destul de scund, dominat de munții mai înalți din jur. Thóra purta o căciulă de blană care îi era mult prea largă  o găsise în cuierul din sala de mese  și care îi cădea tot timpul peste ochi. Mitenele groase le luase tot de acolo și i se potriveau la fel de bine precum căciula. Au tăcut preț de câteva clipe, încercând să se obișnuiască cu frigul care le înțepa plămânii la fiecare inspirație. Se uitau la baracă și probabil se întrebau cu toții același lucru: oare muncitorii erau înăuntru? Însă dacă era așa, tăcerea apăsătoare din jur nu dădea de înțeles c-ar fi fost în viață.

Cine vrea să intre primul? a întrebat Thóra, uitându-se țintă la ușa deformată în câteva locuri.

Eu, a zis Matthew, luând-o din loc.

Căciula și mănușile îi veneau ca turnate și păreau la fel de noi ca rucsacul.

E încuiată? a întrebat-o pe Friðrikka  aceasta tăcea încordată, cu ochii ațintiți asupra barăcii.

Ah, da! a zis ea, tresărind. Dar știu unde-i cheia.

S-au dus la instalația de foraj și femeia a deschis o mică trapă laterală, care a scos un scârțâit ușor  ecoul lui s-a auzit îndelung în peisajul pustiu din jur , apoi a vârât mâna înăuntru și a scos o cheie simplă.

Poftim, a zis ea.

După aceea, s-a întors lângă Thóra și Alvar, mulțumindu-se să-l urmărească de la distanță pe Matthew în timp ce se străduia să bage cheia în broască. Mai întâi, a trebuit să dea la o parte un capac de protecție, care împiedica zăpada să intre în încuietoare atunci când bătea vântul.

Nici nu știu dacă e bine să sper că sunt înăuntru, a adăugat ea.

Thóra nu și-a putut da seama dacă vorbea cu ea, cu Alvar sau ca pentru sine.

Îi cunoșteai, nu?

Friðrikka s-a mulțumit să încuviințeze din cap, apoi iarăși s-a instalat liniștea, până când Matthew a deschis cu zgomot ușa barăcii. A băgat capul înăuntru, apoi l-a scos imediat.

Nu-i nimeni aici, a zis el, inutil de tare.

Ceilalți s-au relaxat în mod vizibil și s-au apropiat de baracă. Era mai mare decât părea de-afară, așa că au încăput cu toții în ea fără probleme. Înăuntru era amenajată o chicinetă cu o masă și două scaune, iar pe pereți erau montate rafturi. Pe ele erau așezate cutii de lemn în care, după cum le-a explicat Friðrikka, erau păstrate mostrele de rocă, să nu se spargă și să nu se amestece între ele.

Cu toate că Thórei i se părea că parcursese cu mare atenție documentele referitoare la proiect, încă nu-i era clar de ce erau atât de importante aceste mostre.

Pentru că arată ce conține pământul de sub noi, i-a explicat răbdătoare Friðrikka după ce Thóra a dat glas nedumeririi ei. Scopul proiectului este să determine dacă în zona asta se află suficient molibden pentru a începe o exploatare minieră. În minele din zonele accesibile, minereurile se împuținează tot mai mult, așa că metalele și celelalte materiale prețioase devin din ce în ce mai scumpe. Tocmai de aceea începe să fie rentabil să le exploatezi în zone foarte îndepărtate precum Groenlanda.

A făcut un semn cu mâna spre cutiile de pe rafturi și a continuat:

Se știu mult mai puține lucruri despre straturile de rocă de aici, de pe coasta de est, decât despre cele din vestul Groenlandei, așa că, în mare, trebuie să pornim cercetările de la zero. Forăm puțuri în pământ și extragem mostre de rocă care ne oferă date complete despre ce putem găsi aici. Strângem cât mai multe informații și, dacă găsim în aceste mostre o cantitate suficientă de metal, atunci s-ar putea să fie rentabil să începem o exploatare minieră undeva în apropiere. Pregătim hărți care arată structura straturilor de rocă și facem estimări cu privire la dispunerea lor între puțurile pe care le forăm, iar după aceea putem stabili cam care ar fi cel mai bun loc pentru mină. Locurile astea nu se aleg înfigând la întâmplare un bold într-o hartă sau aruncând cu zarurile.

Dar nu e inutil să încerci să forezi printr-un strat de zăpadă atât de gros? a întrebat Thóra, gândindu-se că ar fi fost mult mai ușor să facă puțuri în timpul verii, când solul era descoperit.

Nu, absolut deloc. Perforatorul trece prin zăpadă ca prin brânză, unde mai pui că zăpada protejează solul și acoperă urmele lăsate de utilaje, de transportul oamenilor, de lucrările de forare propriu-zise și așa mai departe. Trebuie să facem foraje pe o arie foarte mare și peisajul n-ar arăta tocmai bine dacă zăpada n-ar fi atât de groasă. Încercăm să facem în așa fel încât mediul să fie cât mai puțin afectat. Lucrările astea sunt destul de scumpe, iar uneori, trebuie să și refacem zona după exploatare, ceea ce de asemenea poate fi costisitor.

Friðrikka a ridicat din umeri și a adăugat:

Întrucât stratul de zăpadă se subțiază cu fiecare an, suntem nevoiți să lucrăm cât mai repede. Peste câțiva ani, situația va fi mult mai dificilă, și vom face urme peste tot.

Thóra s-a încruntat.

Adică zăpezile și gheața din Groenlanda au început să se topească?

Thóra și-a adus aminte că mâna din fotografie părea să fie prinsă în gheață. Și dacă stratul de gheață într-adevăr se subția, era puțin probabil să fi fost mâna lui Oddný Hildur.

Altfel zis, a continuat ea, vara se topește mai multă gheață decât se formează în timpul iernii?

Friðrikka s-a uitat la ea cu un aer nedumerit.

Da, cred că asta-i explicația. Nu prea mă pricep la detaliile de genu ăsta, dar cam asta cred că se întâmplă. Probabil că un rol important îl au vânturile și condițiile geologice specifice fiecărei zone. Deși acum e alb cât vezi cu ochii, straturile de zăpadă perenă se subțiază din ce în ce mai mult în fiecare vară.

Apoi a aruncat o privire pe ferestruica barăcii și a dus mâna la frunte ca să-și apere ochii de strălucirea puternică a zăpezii.

Dar n-ar fi bine să mergem la puțul L-3 să vedem dacă fotografia a fost făcută acolo sau nu?

Și ce facem dacă chiar găsim o mână prinsă în gheață? a întrebat Alvar.

Nimeni nu știa ce să-i răspundă.

•

Ca de obicei, oamenii din Kaanneq îl tratau cu răceală pe Igimaq: femeile se uitau la el chiorâș, iar bărbații îl salutau doar ridicând ușor bărbia. Ba, unul dintre săteni chiar a strigat după el și l-a întrebat dacă nu cumva era prea târziu să se mute înapoi cu soția lui, acum că toți bărbații profitaseră de ea. Vânătorul a strâns din dinți, dar n-a întors capul, ca și când nu s-ar fi întâmplat nimic neobișnuit. Cel care spusese asta era un laș: niciun om cu o fărâmă de demnitate n-ar fi zis așa ceva unui bărbat care stătea cu spatele la el. Un bărbat adevărat sau îți vorbea verde în față, sau tăcea și lăsa bârfele în seama femeilor. Igimaq recunoscuse vocea și știa foarte bine cine era: unul dintre nătărăii care se lăsaseră înrobiți de alcool, iar acum era în grija statului. La fel ca Naruana, fiul lui. Și totuși, destinele celor doi nu se puteau compara, iar soarta acelui laș nu era la fel de tragică precum a lui Naruana. Bețivul care-l strigase nu avusese nimic de oferit, fusese un biet vânător, nu cu mult mai puternic decât un băiețel. Fusese costeliv toată viața lui, iar condițiile de acolo nu erau potrivite pentru o asemenea constituție, ceea ce se vedea limpede dacă te uitai la oamenii cărora le mergea bine în Groenlanda.

În schimb, fiul lui fusese binecuvântat cu toate calitățile de care avea nevoie un bărbat destoinic. Avea o constituție robustă, era tenace și imperturbabil. Fusese un vânător demn de strămoșii săi până când începuse să alunece pe panta nenorocirilor. Băiatul își pierduse tot ceea ce-l face pe un bărbat să răzbească: mândria, entuziasmul și perseverența. De la a fi independent și a avea atât de mult încât să și pună deoparte, ajunsese la fel ca nenorocitul ăla care insulta oamenii pe drum. Din fericire, Naruana nu ajunsese atât de jos  și totuși, decăzuse foarte mult. Igimaq spera să nu dea peste fiul lui. N-ar fi făcut față întâlnirii cu el și se temea că și-ar fi putut pierde cumpătul și l-ar fi lovit atât de tare, încât i-ar fi zburat și cei câțiva dinți pe care îi mai avea în gură. Dar, realist vorbind, nu era niciun pericol să se întâlnească cu el. Era prea devreme pentru Naruana, care ajunsese un om al nopții; comportamentul lui era cel al unui necrofag care umblă pe urmele animalelor mai puternice și mai pline de inițiativă.

Igimaq și-a adus aminte de lecțiile de vânătoare pe care i le predase fiului său, ținându-i mâna moale între palmele lui aspre. Unul dintre arătătoarele vânătorului era ciuntit din pricina unei degerături. Odată, înainte să plece pe gheață la vânătoare de foci, își tăiase din greșeală o mănușă cu un cuțit mic pe care îl moștenise de la tatăl său și, în loc să se întoarcă acasă și să aștepte până a doua zi dimineață, s-a lăsat momit de prada îmbelșugată pe care promitea să i-o aducă ziua aceea. Gheața era groasă și fără crăpături, iar vremea era nemaipomenită pentru vânătoare. Pe seară, când s-a întors cu sania plină de foci, avea degetul înțepenit. Și l-a tăiat înainte să meargă la culcare și i-a cerut lui Naruana să-i ia locul într-o expediție cu săniile pe care promisese s-o întreprindă împreună cu niște occidentali  voia să-și repare mănușa înainte să iasă iarăși în frig. Și așa a făcut fiul său cunoștință cu brennivín-ul{13}; la sfârșitul expediției, a rămas la băut cu grupul, și așa a început decăderea sa. Pierderea degetului îl costase pe vânător mult mai mult decât efortul de a-și obișnui degetul mijlociu să apese ușor și sigur trăgaciul puștii. Bineînțeles că Naruana a avut nevoie de câteva luni pentru a-și ruina viața, dar toate semnele a ceea ce avea să urmeze au apărut imediat după ce s-a întors din expediție. Fiul lui a ajuns să se holbeze cu nerușinare la cutiile de bere din mâinile celor pe care îi întâlneau, iar apoi a început să dispară nopțile de acasă, întorcându-se de fiecare dată târziu, până într-o bună zi, când nu s-a mai întors. La scurtă vreme după aceea, și nevasta lui Igimaq a apucat-o pe același drum  atunci a hotărât vânătorul să plece de acasă. Acum trăia într-un cort, la fel ca strămoșii lui, suficient de departe de sat cât să nu fie deranjat de nimeni. Singurii care îl vizitau erau bătrânii  aceștia apreciau valorile tradiționale, înțelegând atât parcursul vieții lui, cât și decizia pe care o luase.

Nu, vânătorul avea de făcut lucruri mai importante decât să se întâlnească cu familia lui distrusă. Venise să stea de vorbă cu bărbatul despre care se spunea că avea cea mai mare putere în sat, un prieten al lui din copilărie, implicat în distrugerea soției și a fiului său. Vânătorului nu-i surâdea ideea de a se întâlni cu el, și totuși trebuia s-o facă. Fostul său prieten trebuia să-l asculte  îi datora asta, întrucât și el era vinovat pentru moartea fiicei sale. Nu-i făcea nicio plăcere să-și vadă prietenul umilindu-se și numărând în gând minutele până la sfârșitul conversației. Nici pe departe. Și totuși, vânătorul trebuia să-i avertizeze pe oamenii din sat și, după părerea lui, acesta era mijlocul cel mai eficient. Nu avea de gând să meargă din casă-n casă și să-i anunțe că-i păștea aceeași soartă pe care o avuseseră primii coloniști din zonă. Nimeni nu i-ar fi dat ascultare. În plus, doar acest fost prieten cunoștea destinul lor tragic și ar fi putut înțelege imediat gravitatea situației  dacă nu cumva își pierduse și el legătura cu rădăcinile.

Două fetițe cu părul strâns împletit au grăbit pasul când l-au văzut apropiindu-se. Mamele lor cu siguranță le avertizaseră în legătură cu el, spunându-le că, dacă nu se purtau frumos, bărbatul care trăia în cort avea să le răpească și să le mănânce. De ceva vreme, nu mai vedea băieți prin sat, ceea ce-l durea mai tare decât pierderea propriului fiu. Și poate că acea discuție n-avea să conteze. Satul oricum era sortit pieirii, dat fiind că nu mai erau bărbați care să vâneze.

•

Thóra era foarte arsă pe bucățica de față care îi rămăsese descoperită cât stătuse afară  zăpada amplifica lumina slabă a soarelui de iarnă, care se ridicase încet pe măsură ce se apropiau cu mașina de locul forajelor. Când, în cele din urmă, au pus jos lopețile și s-au întors în baracă, s-a simțit foarte ușurată. Însă eforturile lor fuseseră încununate cu succes: în gheața de sub stratul gros de zăpadă găsiseră o gaură cu marginile neregulate; Friðrikka le-a spus că nu era un puț realizat conform procedurilor standard. Amplasamentul era cel corect, dar, din câte își putea da seama Friðrikka, perforatorul fusese poziționat într-un mod foarte neobișnuit și, în plus, pe pereții gropii se vedeau tot felul de urme ciudate de picon și cazma. Dacă ar fi fost respectate procedurile, acum ar fi avut în față un singur puț întunecat, cu același diametru ca perforatorul, în schimb, la picioarele lor erau mai multe găuri, dintre care niciuna nu pătrundea suficient de adânc în gheață pentru a se putea preleva mostre de rocă din ele. Toate aceste găuri ciudate fuseseră transformate într-una mai mare  la prima vedere, cu ajutorul unei cazmale , iar când au dat zăpada la o parte, au văzut că era goală. Groapa cu pricina era lângă un perete de stâncă dincolo de care, un pic mai la nord, se înălța un pisc foarte înalt. Chiar în spatele acelei adâncituri era o arcadă de piatră ce se ridica din stratul de gheață, alcătuind un fel de aureolă. La marginea gropii, Matthew observase ceva în gheață, și hotărâseră să vadă ce este, în speranța c-or să-și poată face o idee despre ce se afla acolo înainte ca perforatorii să înceapă să lucreze. Cu mare dificultate, au reușit să extragă un obiect cu totul neobișnuit, ceva ce nici Thóra, nici Matthew nu mai văzuseră până atunci. După ce l-au curățat de gheață aproape în întregime, și-au dat seama că era un os lustruit, căruia i se dăduseră două găuri la mijloc și care era legat la ambele capete cu o curea de piele, ceea ce-l făcea să semene cu banderola unui gigant.

Știe cineva ce-i ăsta? a întrebat Matthew, dându-l și celorlalți să se uite la el.

N-am nici cea mai vagă idee, a zis Friðrikka. Pare un obiect groenlandez, dar nu știu la ce folosește.

Alvar a luat osul în mână, însă nici el n-a fost în stare să spună ce este și nici n-a încercat să avanseze o ipoteză. În cele din urmă, i-a înapoiat osul lui Matthew, ridicând din umeri.

Poate ne vor lămuri sătenii, a zis Matthew.

Apoi a luat o cârpă murdară de sub un scaun din baracă, a înfășurat osul în ea și l-a băgat în buzunar. Li se făcuse foame și voiau să se întoarcă în tabără. Thóra spera că-i trecuse cuiva prin cap să pregătească prânzul pentru toată lumea, chiar dacă știa că șansele erau foarte mici. Nici medicul, nici Eyjólfur nu păreau prea înclinați spre treburile gospodărești, și o cunoștea suficient de bine pe Bella, încât să-și dea seama că era ultima persoană care le-ar fi putut pregăti masa.

În drum spre mașină, Friðrikka a deschis ușa cabinei de la instalația de forat. Văzuseră pe fereastră că nu era nimeni înăuntru  nici viu, nici mort  și totuși voia să arunce o privire, în caz că muncitorii lăsaseră acolo vreo agendă sau orice alt indiciu care i-ar fi putu ajuta să înțeleagă ce făcuseră acolo. Friðrikka le spusese că toți angajații își făceau însemnări chiar în timpul lucrărilor, pentru că seara, când trebuiau să noteze totul în jurnal, nu se puteau baza doar pe memorie. Matthew s-a dus după Friðrikka, iar Thóra l-a văzut urcând în cabină  păreau că zăriseră ceva înăuntru.

Ați găsit ceva? i-a strigat Thóra femeii, care rămăsese lângă cabină.

Da, i-a răspuns Friðrikka. Iar acum chiar că nu mai știu ce să zic.

Terapeutul avea prea multă experiență ca să mai fie impresionat de povestea lui Arnar  ceea ce probabil că nici măcar nu era surprinzător, întrucât, de data aceasta, căzuse pradă băuturii o perioadă atât de scurtă. Arnar, pur și simplu, nu avea multe de spus, iar terapeutul aproape că era dezamăgit, ca și când s-ar fi așteptat la ceva mai antrenant. Lui Arnar chiar îi trecuse prin minte să satisfacă nevoia terapeutului de-a intra în sufletul celorlalți și să inventeze ceva care să aprindă o scânteie în ochii lui. Nu i-ar fi fost deloc greu să povestească ceva suculent  ar fi putut foarte bine să se inspire din experiențele prin care trecuse în ultimii ani. Dar n-a făcut asta. În analiza de sine pe care o întreprinsese la ultimul tratament, descoperise că viața devenea mult mai simplă când îți dădeai seama că nu poți mulțumi pe toată lumea  și că nu exista niciun motiv să faci asta. Starea lui de bine era la fel de importantă ca a celor din jur. Trebuia să păstreze în minte această idee până în ziua când primul lui gând nu avea să mai fie că s-ar fi simțit foarte bine dacă ar fi putut bea un păhărel.

Știu că ești conștient de următorul lucru: ori de câte ori cedezi tentației, te întorci în punctul din care ai plecat. Ultimele săptămâni ți-au dovedit asta cât se poate de clar.

Terapeutul îl privea țintă pe Arnar, ca și când ar fi vrut să întărească importanța acestei concluzii, dar efectul spuselor sale era diminuat de faptul că ochii îi fugeau din când în când spre ceasul de pe perete  niciodată nu era bine să faci o ședință înaintea mesei de prânz. În plus, ochii săi erau un pic bulbucați, iar Arnar se gândea că toate nemulțumirile și necazurile pe care terapeutul fusese nevoit să le asculte îi umpluseră craniul până la refuz, iar acum îi împingeau în afară globii oculari. Cine știe, poate că peste câțiva ani aveau să i se umfle urechile și limba… Imaginile din mintea lui erau atât de vii, încât Arnar s-a întrebat dacă nu cumva avea un acces de delirium tremens{14}  așa că s-a scuturat ușor, ca să scape de ele.

Știu, a zis el. E jalnic.

Arnar nu se putea concentra și nu i-a trecut prin minte nimic mai bun.

Da, e jalnic, a repetat terapeutul, la fel de neinspirat. Va trebui s-o iei de la început, iar acum e limpede că va trebui să vii la ședințe mai conștiincios decât în ultimii ani.

Apoi și-a dus degetul la frunte, încercând să pară serios, inteligent și preocupat de îndreptarea lui Arnar, dar nu reușea decât să arate ca un bărbat înfometat, cu ochii bulbucați.

Mi-ar fi fost greu să particip la o ședință pe vremea când eram în mijlocul unui ghețar.

Cât stătuse în Groenlanda, Arnar se interesase dacă se organizau pe undeva prin zonă întâlniri ale Alcoolicilor Anonimi, dar locul cel mai apropiat era Angmagssalik și i-ar fi fost mult prea greu să ajungă până acolo. În schimb, ascultase înregistrări ale unor ședințe americane, ceea ce-l ajutase extrem de mult, deși nu era la fel ca atunci când lua parte la o întâlnire cu alți alcoolici. Oamenii care cedaseră tentației aveau o mai mare putere de convingere decât cuvintele  ca și bucuria din ochii celor care își depășiseră problemele, cel puțin pentru o vreme.

În mijlocul unui ghețar? a repetat terapeutul.

Părea că uitase povestea lui Arnar sau că nu știa nimic din ea. Poate că, din pricina supraaglomerării din capul lui, era incapabil să mai absoarbă informații noi.

Am lucrat în Groenlanda o vreme, i-a explicat Arnar, fără să-i pese de lipsa de interes de care dădea dovadă terapeutul, ceea ce făcea ca situația să fie și mai penibilă. Dar nu acolo m-am reapucat de băut.

Da, așa-i, a zis terapeutul cu o mină inexpresivă. Știi ce anume te-a făcut să te reîntorci la băutură?

Da.

Însă Arnar nu voia să-i împărtășească motivul. Deja se săturase și începuse să i se facă foame și lui. Nu-și putea da seama dacă îi juca imaginația o festă, dar i se părea că mirosul de mâncare din sala de mese ajunsese până în cabinet.

Dar nu vreau să discut despre asta, a adăugat el.

Terapeutul sigur și-ar fi pierdut imediat pofta de mâncare, dacă Arnar ar fi început să-i povestească întâmplările care îl făcuseră să cadă pradă tentației. O răzbunare fără minte, de o violență înfiorătoare  și toate astea nu de la cineva care omoară pentru a supraviețui, ci de la el, care se presupune că era o făptură umană civilizată. În plus, răzbunarea fusese îndreptată împotriva colegilor săi… I s-a făcut scârbă când și-a adus aminte de motivele din spatele acțiunilor lui. Dar, deși colegii se purtaseră cu el într-un mod condamnabil, el era singurul responsabil de ceea ce se întâmplase. Și nici măcar nu putea da vina pe alcool. Nu beția îl mânase să facă acele lucruri: totul se întâmplase atunci când, în ignoranța lui, se lăsase copleșit de ură și nu mai ținuse cont decât de dorința lui de răzbunare.

•

Bella a fost singura persoană pe care n-a impresionat-o expediția făcută de Thóra și ceilalți trei. Și-a răsfrânt buza de sus, ca să le fie clar tuturor cât de plicticoasă i se părea povestea lor, dar Thóra bănuia că dincolo de disprețul ei se ascundea altceva: îi invidia pentru acea mică aventură. Fusese lăsată în tabără împreună cu Eyjólfur să facă un inventar al tuturor computerelor și al celorlalte echipamente, ceea ce reprezenta primul pas în stabilirea valorii lor monetare. Bella și informaticianul merseseră din cameră în cameră, iar el îi spunea ce găsea și ea nota  fără îndoială cu o falcă-n cer și una-n pământ. Medicul continuase să recolteze mostre, treabă pe care, dintre toți membrii grupului, numai el o putea face și numai el o putea înțelege.

Deci, după părerea voastră, cadavrul femeii care a dispărut se afla acolo unde plănuiau să foreze? a întrebat medicul pe un ton destul de sceptic. Dar în poza asta ar putea foarte bine să fie o mănușă de lucru, a adăugat el, apoi le-a arătat o copie de slabă calitate a fotografiei găsite de Thóra: culorile ieșiseră prost, iar imaginea însăși era destul de granulată.

Da, sigur! a pufnit Eyjólfur. Cred c-ar fi mai bine să te uiți la poză direct pe ecran. Copia asta e foarte proastă. Pe monitor ai să distingi unghiile, dacă mărești rezoluția  vag, într-adevăr, dar indiscutabil.

Nu mă îndoiesc, a spus medicul, deși tonul lui dădea de înțeles că era de altă părere. Dar povestea asta pare incredibilă. Cât de mari sunt șansele să faci o gaură în zona aia și să dai exact peste locul în care a murit înghețată biata femeie?

Foarte mici spre zero, a intervenit Friðrikka  părea epuizată de expediție. De fapt, au făcut mai multe găuri și nu doar într-un singur loc. Dar, într-adevăr, ar fi o coincidență uriașă.

E posibil ca prietena ta să se fi rătăcit într-o furtună de zăpadă, după care să-și fi dat seama că se afla în apropierea barăcii? a întrebat-o Thóra. Poate a vrut să se adăpostească în ea.

Dar și-a dat seama imediat că era un scenariu cât se poate de absurd  distanța era mult prea mare pentru a putea fi străbătută în siguranță în timpul unei furtuni.

Nu, a răspuns Friðrikka, scuturând din cap  părul ei roșcat era la fel de murdar ca al tuturor. Când a dispărut Oddný Hildur, baraca era amplasată în altă parte. I se schimbă locul după fiecare foraj. Nu știu exact când a fost dusă acolo, dar sigur s-a întâmplat după ce mi-am dat demisia. Când am plecat, baraca se afla de câteva luni bune un pic mai la nord, într-un loc unde forajele se apropiau de sfârșit.

Poate că acolo voia să ajungă, a intervenit Matthew, dar, pur și simplu, a renunțat aproape de locul în care e amplasată baraca acum.

În cazul ăsta, ar însemna că s-a îndepărtat foarte mult de tabără, a răspuns Eyjólfur. E o distanță prea mare ca s-o poți străbate pe jos. Nu-mi dau seama cum ar fi putut ajunge până acolo: vremea era de-a dreptul înfiorătoare.

Dar cu mașina? a întrebat Matthew. Poate că a condus chiar ea până acolo sau a dus-o cineva cu un jeep.

Eyjólfur și Friðrikka au tăcut preț de câteva clipe, iar în cele din urmă informaticianul a fost cel care i-a răspuns.

Nu s-a dus acolo cu mașina, pentru că, a doua zi, toate erau la locul lor. Cât privește a doua variantă, nu prea are noimă: cu cine să fi plecat? Nimeni n-a văzut-o după cina din noaptea aia, și nimeni n-ar fi mințit în legătură cu asta.

I-a aruncat lui Matthew o privire nedumerită și a adăugat:

Nu-mi dau seama ce motive ar fi avut vreunul dintre noi să păstreze tăcerea în privința asta, că doar am căutat-o peste tot timp de o săptămână.

Cinci zile, a intervenit Friðrikka. Ați căutat-o doar cinci zile.

A tăcut o clipă, apoi a plecat privirea, uitându-se ca hipnotizată la modelul linoleumului, și a zis:

Poate că cel care a dus-o cu mașina voia să-i facă rău și a lăsat-o acolo în mod intenționat.

Eyjólfur s-a uitat la Friðrikka, apoi a oftat din rărunchi. Thórei i s-a părut că număra în gând până la zece, însă până la urmă, informaticianul și-a recăpătat calmul.

Dacă a dus-o cineva până acolo, a zis el, sigur a fost unul dintre sătenii ăia ciudați. N-a fost unul dintre noi, pentru că furtuna era atât de puternică, încât n-am fi putut merge cu mașina până acolo. Și, întrucât e clar că n-a mers pe jos, sigur a plecat cu o sanie trasă de câini.

Se anunța o nouă dispută între cei doi, iar Bella și-a îndreptat spatele.

Poate că, în momentul ăsta, nu contează cum a ajuns Oddný Hildur acolo, a zis Matthew pe un ton sec. Cred că e mai important să încercăm să aflăm ce s-a întâmplat cu cadavrul ei  dacă într-adevăr cei doi muncitori i-au găsit cadavrul îngropat în gheață.

Apoi s-a uitat la celelalte obiecte pe care le găsiseră în groapă și în cabină: zăceau pe masă cu un aer amenințător și, în același timp, iritant, dat fiind că nu se potriveau deloc cu ipoteza că acolo fusese găsită Oddný Hildur. Ca și când n-ar fi fost de-ajuns că trebuiau să afle unde îi duseseră muncitorii cadavrul și ce se întâmplase cu ei după aceea.

Se drogau cumva? a întrebat Bella, făcând semn cu mâna spre o seringă de sticlă foarte uzată, care nu mai avea ac. Fie muncitorii, fie femeia dispărută?

Nu prea cred, a zis el pe un ton neutru, nu cu vehemența la care probabil se așteptau cu toții  însă deja nu mai surprindea pe nimeni că nu sărea în apărarea colegilor lui. Un drogat n-ar fi putut rezista în condițiile de-aici, a adăugat el. Și de unde să-și fi cumpărat droguri?

Argumentul lui era cât se poate de solid: dependenții de droguri stăteau mai ales în orașe, evitând sălbăticia. Și era puțin probabil să care cu ei lucrurile foarte deteriorate care se aflau lângă seringă: rachete pentru mers pe zăpadă și o haină de piele  atât de zdrențuită și atât de plină de vaselină și alte pete, încât era imposibil să-ți dai seama ce fel de piele era , un picon nou și o statuetă din os pe care Matthew o învelise într-un fular ca să nu se deterioreze. Celelalte obiecte nu fuseseră manevrate cu aceeași precauție, dat fiind că nu erau la fel de fragile. Alături de ele, pe șervetul de bucătărie pe care Matthew îl luase din baracă, se afla și osul acela perforat.

Am impresia că-i vorba de un Tupilak, a zis Friðrikka, făcând semn spre figurina din os.

La început, Thórei i se păruse că statueta semăna cu o banană pe care fusese scrijelit ceva, dar când s-a uitat la ea mai de-aproape, a văzut că era un os minuțios sculptat, de care fuseseră agățate niște mărunțișuri ciudate: păr, un fel de piele și o gheară de pasăre. Sculptorul părea să fi vrut să înfățișeze un soi de căpcăun și, într-adevăr, statueta era înfiorătoare. Avea o față mare, gura deschisă și o mulțime de dinți ascuțiți. Monstrul își sprijinea pe burtă mâinile mici cu gheare, iar în rest, trupul îi era acoperit cu un model pe care nu-l puteau descifra, dar care probabil simboliza ceva. Pe spatele figurinei se distingea o coadă.

Dar ce-i un Tupilak? a întrebat Thóra, care abia aștepta să pună mâna pe statuetă, deși, ținând cont de grija cu care Matthew umblase cu ea înainte s-o înfășoare în fular, era puțin probabil să i se ofere această ocazie. Am citit într-o carte din sala de mese că băștinașii dau vina pe Tupilak  orice-ar fi el  pentru ce s-a întâmplat cu primii coloniști stabiliți în zonă. Cine știe, poate chiar are legătură cu ei.

Mărturisesc că nu știu exact la ce folosește, a zis Friðrikka. Cert e că are legătură cu folclorul groenlandez, iar statuetele de genu ăsta se vând în toate magazinele cu articole tradiționale din Groenlanda.

A aruncat o privire spre osul din mâna lui Matthew și a continuat:

Nu cred că poți găsi două identice și, din câte am observat, nu respectă un anumit tipar. Însă toate au fețe înspăimântătoare. Și e prima oară când văd un model ca ăsta. Spre exemplu, de cele pe care le-am văzut până acum nu era legat nimic.

Deci ar putea fi un fel de suvenir pentru turiști? a întrebat Matthew, uitându-se cu un aer sceptic la statueta cu dinți rânjiți. Cine ar vrea să aibă așa ceva?

Habar n-am de unde e sau, cel puțin, n-am mai văzut-o niciodată, a zis Friðrikka, uitându-se la ce se afla pe masă. E valabil și pentru celelalte lucruri.

Iar eu nu-mi dau seama de unde e seringa asta, dar e foarte diferită de cele cu care sunt obișnuit, a intervenit doctorul Finnbogi, aplecându-se s-o vadă mai de-aproape. E suficient de mare ca să fie folosită în medicina veterinară. Și sigur nu-i a unui drogat, a conchis el, ridicându-se.

Haina cu siguranță e groenlandeză, a zis Alvar, care nu deschisese gura până atunci. Despre celelalte chestii n-am nicio idee.

Pe chipul lui Eyjólfur s-a așternut un zâmbet satisfăcut.

Deci, până la urmă, teoria mea că Oddný Hildur a ajuns acolo cu o sanie trasă de câini nu e chiar atât de deplasată. Poate că haina și rachetele de zăpadă sunt ale celui care conducea sania.

Și de ce le-ar fi lăsat acolo? a întrebat Friðrikka. A venit dintr-odată un val de căldură?

Femeia vorbise exact ca un elev de școală primară, având în glas același dispreț melodios pe care îl auzi în curtea școlii când copiii ies în pauză.

Matthew a dat drumul spetezei de care se sprijinise până atunci, iar aceasta a lovit masa, scuturând ușor lucrurile de pe ea.

Toate astea nu-s decât supoziții. Nu știm ce era acolo, prins în gheață, și nu știm nimic nici despre obiectele astea, care  potrivit Friðrikkăi  n-ar fi avut ce căuta în cabina instalației de foraj, a zis el, lovind ușor piconul. Singura explicație logică e că piconul ăsta a fost folosit pentru a scoate ce era încastrat în gheață. Celelalte ipoteze despre lucrurile pe care le-am găsit sunt atât de improbabile, încât n-are niciun rost să ne mai gândim la ele.

Și mai știm ceva sigur. Dacă în groapa aia era Oddný Hildur, atunci cu siguranță n-a murit înghețată, a zis Friðrikka  acum revenise la vocea ei obișnuită, ușor răgușită. A dispărut în urmă cu șase luni, și e imposibil ca în intervalul ăsta să fi fost acoperită de doi metri de gheață și zăpadă. Poate zăpadă, dar nu gheață… Era o groapă destul de adâncă și ar fi fost nevoie de o cazma ca să fie îngropată atât de adânc.

Ar fi putut săpa singură groapa aia, să se adăpostească de vremea rea? a întrebat Thóra, direcționându-și întrebarea spre Alvar  în calitate de salvator, ar fi trebuit să știe.

Să se îngroape în gheață? a zis el, clătinând ușor din cap. Nu prea cred. De obicei, oamenii se adăpostesc într-un troian sau într-un strat gros de zăpadă. N-am auzit niciodată să-și fi săpat cineva o groapă în gheață.

A plecat privirea, jenat de propriul său șuvoi de cuvinte. Thóra nu mai întâlnise niciodată un om atât de timid.

Dar e drept că nici nu știu cum a fost vremea în ultimele șase luni, a adăugat el.

S-au uitat cu toții la lucrurile de pe masă, fiecare încercând să găsească o explicație logică. În mod surprinzător, Bella a fost cea care a rupt tăcerea cu o ipoteză ce părea cât se poate de rezonabilă.

Nu cumva cineva a omorât-o pe femeia asta și a îngropat-o, iar după ce muncitorii i-au descoperit cadavrul din întâmplare, i-a omorât și pe ei?

Cu toții au dat din cap cu un aer gânditor  toți, în afară de doctor, care stătea cu brațele încrucișate, cu o mină nemulțumită pe fața lui arsă de soare.

Nu văd de ce-ar fi vrut acest criminal misterios s-o omoare pe femeie sau pe cei care ar fi găsit cadavrul. Ce rost ar fi avut?

Bella îl ofensase pe doctor în dimineața aceea, când el încercase să-i atragă atenția cu privire la pericolele fumatului. Secretara îi spusese să-și vadă de treaba lui și adăugase că nici ea nu-i aducea aminte că lui începuse să-i cadă părul, ceea ce era la fel de evident precum faptul că fumatul e periculos.

Nu știu ce să zic, i-a răspuns ea cu nonșalanță. Poate că muncitorii găsiseră lângă cadavru ceva care-l dădea în vileag pe criminal. Și poate că unul dintre obiectele astea e un indiciu despre identitatea ucigașului.

Aiureli, a replicat doctorul, întorcându-se spre Matthew. E o ipoteză absurdă, complet fantasmagorică. Nici măcar nu suntem siguri că în groapa aia era un cadavru, cu atât mai puțin dacă era al acestei femei.

Ah, da, a zis Bella pe un ton sarcastic. Cazul ar fi mult mai simplu dacă s-ar dovedi că implică încă un cadavru.

Thóra și-a dres glasul, pregătindu-se să intervină  ca și când n-ar fi fost suficient de neplăcut că trebuia să aplaneze tot timpul conflictele dintre Friðrikka și Eyjólfur.

Cazul ăsta nu e deloc simplu. Nu uitați de oasele din sertarele birourilor, care reprezintă un alt fenomen ciudat, a început ea, străduindu-se să afișeze un zâmbet care se voia încurajator. Dar să sperăm c-o să găsim explicații pentru toate astea. Deocamdată, n-aș putea spune că ne aflăm pe drumul cel bun, dar, cine știe, poate că mai încolo lucrurile or să se limpezească.

Așa este, a zis Matthew, încercând să zâmbească împreună cu Thóra, dar zâmbetul lui era încă și mai neconvingător decât al ei. Haideți să nu pierdem vremea contrazicându-ne pe tema asta, că n-are niciun rost.

Apoi a desfăcut fularul în care era înfășurată statueta  încă umedă de la gheața care se topise de pe ea , apoi a ridicat-o ușor. Tupilak. Micul idol se uita la ei cu dinții rânjiți și, cu toate că nu era mare, era extrem de hidos.

Cred c-ar fi bine să mergem în sat să căutăm pe cineva care ne-ar putea lămuri ce-i cu statueta asta. Poate că semnificația ei nu-i chiar atât de neobișnuită. Și poate că sătenii știu ceva despre muncitori și ne pot lămuri ce-i cu haina și rachetele de zăpadă, dar și cu osul ăsta perforat.

Apoi a schimbat repede macazul:

Dar se prea poate ca lucrurile astea să n-aibă nicio legătură cu cadavrul din gheață. În orice caz, până una-alta, singura noastră speranță e ca sătenii să ne poată explica măcar o parte din ele. Ar trebui să mergem la Kaanneq cât mai repede.

N-or să ne ajute, a zis Friðrikka. Sătenii ne-au întors spatele atunci când am fost să le cerem ajutorul după dispariția lui Oddný Hildur. N-or să ne spună nimic.

Vom vedea, a intervenit Thóra. Oricum, trebuie să încercăm.

Și-a amintit străzile pustii și privirile încruntate ale fetițelor pe care le văzuseră din depărtare. I s-a făcut pielea de găină pe antebrațe, dar nu-și putea da seama dacă era din pricina frigului sau a gândului la primirea ostilă de care urmau să aibă parte în satul acela de la capătul pământului. Și-a adus iarăși aminte de ochii negri și pătrunzători ai fetițelor și a înțeles că-i era teamă să meargă în sat. Și totuși, trebuiau să facă drumul acela.

Satul s-a dovedit a fi exact așa cum se aștepta Thóra  sumbru și ostil. Era ca și când locuitorii săi nu erau de pe planeta asta și se temeau să iasă în aer liber. Străzile erau tot pustii, iar ceața subțire care se împrăștiase printre case contribuia și ea la atmosfera ireală a locului. Ceața se lăsase peste satul cu case viu colorate chiar în timp ce coborau cu mașina panta dealului  părea că localnicii îi porunciseră să le blocheze vederea străinilor; cu ajutorul naturii, ascundeau acele lucruri pe care veneticii nu trebuiau să le vadă decât nedeslușit. Și lumina era ciudată: cu toate că soarele era încă pe cer, împrăștia doar o lumină difuză și deja se pregătea să se scufunde sub linia orizontului. Veniseră în sat doar ei trei: Thóra, Matthew și doctorul Finnbogi. Eyjólfur hotărâse să încerce să repare antenele parabolice, în speranța că va putea restabili legătura cu lumea exterioară, iar Alvar se oferise să-l ajute. Bella fusese însărcinată să introducă în calculator inventarul echipamentelor din tabără, iar Friðrikka trebuia să continue evaluarea stadiului în care se afla proiectul. Cu toții păreau încântați că nu era nevoie să meargă în sat, iar Thóra simțea că Friðrikka și Eyjólfur erau cei mai ușurați. Bineînțeles că asta i-a întărit părerea că ceva era în neregulă în sat  toți cei care erau familiarizați cu locul acela nu voiau să meargă acolo.

Doctorul a întors capul spre Thóra.

De unde să începem?

Oprise mașina în pantă, uitându-se în liniște la ceața care se lăsa peste casele viu colorate.

Nu cred că are vreo importanță, i-a răspuns ea.

Când am venit, am văzut vreo trei oameni pe chei, a zis Matthew, făcând semn cu mâna spre un punct din depărtare. Cine știe, poate că încă-s acolo.

Acum, un val gros de ceață acoperea atât cheiul, cât și țărmul.

Au străbătut satul, îndreptându-se spre micul port, fără să întâlnească niciun suflet de om pe drum.

Nu-mi dau seama dacă localnicii ne evită sau chiar au obiceiul să stea mai mult în casă, dar, oricum ar fi, mi se pare foarte ciudat, a remarcat Finnbogi, care conducea încet, aplecându-se peste volan, să se uite cu atenție în jur. Am fost într-o mulțime de sate groenlandeze ca ăsta și, în general, oamenii sunt foarte sociabili și prietenoși. Dacă totul ar fi în regulă, ar ieși cu toții să ne întâmpine, nu ne-ar evita.

Thóra și Matthew n-au spus nimic, mulțumindu-se să se uite de o parte și de alta a străzii pustii. Toate ferestrele erau acoperite cu perdele colorate și toate ușile erau închise.

Poate că încep ziua foarte devreme, iar apoi fac un fel de siestă, a zis Thóra, mai mult ca pentru sine.

N-am auzit niciodată de așa ceva, a răspuns doctorul, mărind un pic viteza după ce trecuseră de ultima casă. Doar n-o să doarmă tocmai acum, irosind și puțina lumină naturală pe care o au la dispoziție în această perioadă a anului.

Apoi a încetinit dintr-odată, iar ceața a devenit și mai deasă.

Nu vreau să intru în mare, a bombănit el. Nu se vede mai departe de doi metri.

Când au reușit să distingă lemnăria cheiului la capătul drumului de pietriș, Finnbogi a tras pe dreapta. Zgomotul portierelor trântite a rupt tăcerea, însă după aceea nu s-a mai auzit decât clipocitul valurilor și, din când în când, bufnitura câte unui sloi care se izbea de piloni. Se uitau unii la alții ca și când ar fi așteptat să ia cineva inițiativa și să-i conducă pe chei.

Țin să vă spun că n-am auzit niciodată ca groenlandezii să fi atacat vreun turist, a zis Finnbogi, uitându-se spre cheiul care se pierdea în ceață. Și o să vorbim în timp ce mergem, ca să nu luăm pe nimeni prin surprindere.

Dacă oamenii ăia or mai fi pe-aici, a adăugat Matthew, apoi a ascultat cu atenție preț de câteva clipe și le-a spus că parcă auzise niscaiva mișcare în ceață. Avem noroc! a zis el, dar Thóra nu și-a putut da seama dacă era ironic sau vorbea serios.

Matthew a luat-o din loc, iar Thóra și Finnbogi au pornit în urma lui. Cheiul  care abia de era suficient de lat cât să meargă toți trei pe el unul lângă altul  înainta direct în mare, astfel încât ambarcațiunile să poată acosta pe ambele părți. Flota sătenilor nu era nici mare, nici frumoasă: cuprindea trei vase de pescuit  niciunul nu arăta mai acătării  și câteva bărci cu motor legate toate de inelele de metal ale cheiului. Nu se vedea niciun caiac. N-au aflat cât de lung era cheiul, pentru că în curând au văzut siluete nedeslușite. Amândoi se opriseră din ce făceau și rămăseseră nemișcați, uitându-se la străinii care se apropiau. Expresiile lor nu vădeau nici furie, nici ostilitate; pur și simplu păreau surprinși de vizită și niciunul dintre ei n-a răspuns la salutul lui Finnbogi. Bărbatul care stătea în barcă a pus jos un cuțit uzat plin de sânge, iar tovarășul lui de pe chei a dus la frunte mâna înmănușată ca să-și dea la o parte părul din ochi.

Bună ziua, a zis Finnbogi în daneză, cu un puternic accent islandez, plecând ușor capul. Sunteți din partea locului?

Thóra a trebuit să facă un efort ca să nu izbucnească în râs la auzul acestei întrebări absurde. Cei doi bărbați erau îmbrăcați în haine din piele de focă, aveau tenul închis la culoare, părul negru și ochi migdalați  mai groenlandezi de-atât nici că se putea. Unde mai pui că scena era completată de prezența unei foci cu pântecele spintecat, care zăcea pe chei. Cei doi n-au spus nimic, ci pur și simplu se uitau țintă la ei, la fel de tăcuți ca mai înainte. Amuzamentul Thórei a dispărut la fel de repede pe cât se ivise: poate că bărbații se simțiseră jigniți de întrebarea ridicolă a medicului. S-a uitat la cuțitul mare pe care îl ținea în mână băștinașul din barcă. Era plin de sânge de focă.

Doctorul a încercat încă o dată:

Am venit să vedem tabăra de lucru aflată mai la nord și avem o problemă.

Thórei i se părea că daneza lui Finnbogi era destul de bună, dar asta nu însemna mare lucru, dat fiind că ea nu excelase niciodată la limba asta. Încă și-o aducea aminte din liceu suficient cât să urmărească discuția  presupunând că groenlandezii ar fi acceptat să discute cu ei. Dar Matthew nu înțelegea nimic; avea și-așa destule probleme cu islandeza, fără să se mai complice și cu dificultățile altei limbi. Dar nu era nevoie de multe cunoștințe lingvistice pentru a-ți da seama că vânătorii nu erau încântați să-i vadă. Și totuși, Finnbogi nu s-a dat bătut și a continuat ca și când cei doi ar fi acceptat cu dragă inimă să le dea o mână de ajutor.

Căutăm doi bărbați care erau în tabără în urmă cu o săptămână și am vrea să ne spuneți dacă știți ceva despre ei.

A făcut o scurtă pauză, dar a continuat când a văzut că singurul lor răspuns era să se holbeze la el.

I-ați văzut cumva pe acești doi bărbați? E posibil să fi venit aici, în sat, să caute transport pe mare sau pe uscat.

Thóra a scos o fotografie cu cei doi muncitori, pe care o imprimase special pentru vizita în sat. În poză, specialiștii în foraje stăteau unul lângă altul în sala de mese a taberei  purtau bluze groase de lână și erau roșii la față. În fața lor se vedeau două farfurii pline cu mâncare. Vânătorii n-au dat niciun semn c-ar vrea să ia fotografia, așa că Thóra a întors-o spre ei.

Aceștia doi, a zis ea, făcând semn cu mâna spre bărbații din fotografie.

Cei doi groenlandezi s-au uitat la poză cu ceea ce părea să fie un interes real. Cel care stătea în barcă s-a și apropiat să vadă mai bine. Thóra i-a întins fotografia cu grijă, iar acesta a luat-o. Vânătorul s-a uitat la ea fără să scoată un cuvânt, a încuviințat calm din cap și i-a zis ceva în groenlandeză prietenului său, iar acesta a luat-o și s-a uitat la ea preț de o clipă, înainte să i-o înapoieze Thórei. Acum, poza era pătată de sânge, dar Thóra s-a prefăcut că nu vede, luând-o fără nicio urmă de ezitare. Îi era teamă că interesul pe care îl arătaseră băștinașii ar fi putut dispărea dacă s-ar fi încruntat.

Vânătorii s-au uitat unul la altul, apoi la cei trei străini. Amândoi au clătinat din cap.

Nu aici, a zis cel de pe chei, iar daneza lui părea la fel de bună ca daneza de liceu a Thórei.

Finnbogi a zâmbit cu gura până la urechi, considerând că făcuseră un pas uriaș în direcția îmbunătățirii relației cu băștinașii.

Ne puteți spune dacă știți pe cineva care ne-ar putea ajuta? Aveți un post de poliție în sat? Un birou al administrației locale sau vreun spital?

Cei doi băștinași au clătinat iarăși din cap.

Nu aici, a repetat cel de pe chei.

Thóra nu era sigură dacă se referea tot la muncitorii din fotografie sau dacă spunea că în sat nu exista niciun birou al serviciilor publice. I-a dat un ghiont lui Matthew și i-a cerut să le arate vânătorilor obiectele pe care le luaseră cu ei: osul găurit de care era legată cureaua de piele și statueta Tupilak. Matthew le-a scos și le-a arătat, iar cei doi n-au făcut niciun efort să-și camufleze reacțiile. Au fost uimiți când au văzut osul găurit, însă Tupilak-ul nu i-a intrigat decât după ce s-au apropiat mai mult ca să-l vadă mai bine  vânătorul din barcă încă s-a și urcat pe chei cu o agilitate incredibilă, în ciuda hainelor groase. Apoi s-au uitat unul la altul cu un aer întrebător și au schimbat între ei câteva cuvinte ininteligibile. Cel care era pe chei s-a întors spre Matthew și l-a întrebat:

Unde l-ați găsit?

Deoarece Matthew nu înțelegea daneza, medicul s-a văzut nevoit să intervină.

Știți cumva ce e? i-a întrebat el. Recunoașteți obiectul acesta?

Unde l-ați găsit? a repetat vânătorul pe un ton hotărât, uitându-se în continuare țintă la Matthew. De unde-l aveți?

Apoi a întins mâna spre el, cu palma în sus. Voia să pună mâna pe statuetă. Celor trei vizitatori le era limpede că, dacă le-ar fi dat-o, n-ar mai fi primit-o înapoi. Thórei îi părea bine că băștinașul care stătuse în barcă era acum pe chei, pentru că acum era departe de cuțitul pe care îl lăsase din mână.

Nu cred c-o să primim vreun ajutor de la ei, a zis medicul în islandeză, vorbind pe un ton calm și zâmbindu-le celor doi vânători. Nu vor să facă nimic pentru noi, și nu mi-e clar dacă știu mai multă daneză decât ce-am auzit până acum.

Cu toate că Thóra n-avea niciun chef să-și prelungească inutil șederea pe chei, înconjurată de ceața rece, nici nu voia să cedeze atât de ușor.

Pe gheață. Am găsit-o pe gheață.

Vânătorii s-au uitat la ea.

Unde? Unde pe gheață? a întrebat cel care vorbise și mai înainte, făcând un semn cu mâna de-a lungul cheiului. Pe pământ? Pe mare?

Thóra își pierduse atât de mult simțul orientării, încât a trebuit să facă un efort susținut ca să nu-i arate marea. S-a străduit să-și amintească poziția cheiului față de țărm și direcția în care se afla dealul ce despărțea satul de tabără, precum și orientarea celor doi versanți ai săi.

Acolo, a zis ea, arătând înspre ceea ce-și închipuia c-ar fi direcția corectă. Aproape de munți.

Daneza ei nu-i permitea să le ofere o descriere mai bună a peisajului din jurul instalației de foraj.

Mai întâi, vânătorii n-au zis nimic, ci s-au uitat iarăși la cele două obiecte, părând speriați. Amândoi au făcut un pas în spate.

Plecați, a zis cel care vorbea în numele amândurora. Avem treabă.

Apoi a dat din mâini, sugerându-le să se îndepărteze, și a repetat:

Plecați!

Carnea roșie a focii strălucea la picioarele lor și, pentru prima oară, Thóra a simțit în nări izul metalic al sângelui, care a copleșit dintr-odată mirosul mării. N-a avut nevoie să i se mai spună o dată, ci s-a răsucit pe călcâie și a plecat. Matthew și Finnbogi au pornit în urma ei, iar medicul nu s-a sinchisit să-și ia la revedere de la vânători, întrucât era limpede c-ar fi fost o pierdere de vreme.

În timp ce se apropiau de țărm, i-au auzit pe cei doi vorbind între ei repede și animat. Limba lor nu semăna cu nimic din ce auzise Thóra până atunci și îi era greu să-și dea seama unde se sfârșea un cuvânt și unde începea următorul. Nu avea cum să înțeleagă ce-și spuneau, dar se simțea ușurată că nu rămăseseră nemișcați, uitându-se țintă la ei în timp ce se apropiau de țărm, deoarece, câtă vreme le puteau auzi glasurile îndepărtate, știau sigur că nu alergau pe chei în urma lor, agitându-și cuțitele. Mult mai ușurată s-a simțit când, în sfârșit, a urcat iarăși în mașină.

Groenlandezii nu prea sunt așa, a zis Finnbogi, apoi a pornit motorul și a întors camioneta. În general, sunt foarte amabili și fac tot ce le stă în putință ca să te ajute. Îmi dau seama că încep să semăn cu o placă stricată, dar sunt foarte surprins de toate astea.

Matthew asculta cu atenție, iar expresia lui arăta că se îndoia profund de spusele doctorului.

Să sperăm totuși c-o să găsim pe cineva mai prietenos în satul ăsta ciudat. Haideți să vedem, deși nu cred c-o să găsim pe nimeni care să ne dea o mână de ajutor. E clar că Friðrikka avea dreptate.

Thóra își dorea din tot sufletul să le propună să se întoarcă în tabără și să continue examinarea datelor din computere, dar a reușit să se abțină și s-a mulțumit să se uite în tăcere pe geam, urmărind cum se împrăștie ceața pe măsură ce se îndepărtau de chei. N-au mers mult înainte să reapară casele acelea izolate și, la prima vedere, abandonate. Atenția i-a fost atrasă mai ales de una dintre ele, care era destul de urâtă și dărăpănată  Thórei i s-a părut că a văzut ceva mișcându-se la una dintre ferestre.

•

Naruana a dat drumul perdelei, acoperind mica deschizătură prin care urmărise mașina aceea străbătând satul. A rămas nemișcat, uitându-se la perdeaua uzată și pătată care începuse să se desprindă din cârligele cornizei. Nu mai era mult până avea să cadă de tot și știa că ar fi lăsat-o pe podea, chiar lângă fereastră: nimeni n-ar fi pus-o la loc  cu siguranță nu el. Viața lui era în aceeași stare ca și casa în care locuia; și lui Naruana îi părea bine că venise să stea în ea, pentru că acolo nu-l deranja nimic. Atunci când mergea într-un loc unde totul era curat și frumos, prezența lui ieșea în evidență, și era cât se poate de limpede că devenise o epavă. Încercase să evite situațiile de acest fel și tocmai de aceea locuia acolo, în casa unei femei care era doar cu câțiva pași în urma lui pe drumul pierzaniei; iar când ieșea pe-afară, se întâlnea numai cu oameni care erau în aceeași barcă. N-o iubea pe femeia cu care locuia și nici măcar n-o plăcea foarte mult. Dar n-o ura și nici nu-i displăcea. Femeia aceea pur și simplu era în preajma lui; moștenise casa mamei ei, așa că putea să-i ofere atât adăpost, cât și companie atunci când bea. Nici ea nu avea sentimente pentru el. Nu-i lega niciun pic de afecțiune, ci doar comoditatea și singurătatea.

Naruana nu avea unde altundeva să se ducă. Nu se vedea locuind cu maică-sa, deși s-ar fi încadrat perfect în atmosfera de acolo. Nu, nu suporta s-o vadă, iar sentimentul era reciproc. Aveau două lucruri în comun: amândoi erau îngenuncheați de alcool și amândoi se disprețuiau. Niciunul dintre ei nu-i amintea celuilalt cum era viața înainte ca alcoolul să-i subjuge, când încă puteau să trăiască momente frumoase fără să fie beți. Nu putea nici să se ducă la taică-su, pentru că bătrânul l-ar fi omorât  n-avea niciun dubiu. Din fericire, se întâlnise foarte rar cu el în ultimii ani și, de fiecare dată, indiferența lui taică-su i se păruse sufocantă.

S-a uitat la încălțările lui și a văzut că erau murdare, ceea ce nu l-a surprins deloc. Arătaseră așa de când se știa  singura diferență era natura murdăriei. Cea din tinerețe era noroiul natural pe care îl aduna de afară, dar cea de-acum provenea de la jegul care umplea toate ungherele casei.

Așadar, era o coincidență ciudată că în dimineața aceea îi zărise atât pe taică-su, cât și pe străinii aceia, de care până atunci doar auzise, dar încă nu-i văzuse. Sau cel puțin nu-și amintea. Poate că îi mai văzuse străbătând satul cu mașina, dar era beat și nu mai ținea minte. Și totuși, i se părea puțin probabil. N-ar fi avut cum să nu-și aducă aminte. O astfel de vizită era o veste atât de proastă, încât nicio cantitate de alcool n-ar fi fost în stare să i-o șteargă din cap. S-a uitat la perdele și a inspirat adânc, cuprins dintr-odată de dorința de a ieși din casă; voia să-și ia salopeta lui veche și uzată, să-și încarce pușca și să plece la vânătoare. Preț de o clipă, a fost copleșit de un sentiment de bucurie pe care nu știa că încă îl mai poate trăi; durerea de cap i-a dispărut ca prin farmec, iar tăietura de pe dosul palmei a încetat să-l mai doară, deși îl necăjea de câteva zile. Dar apoi și-a amintit că-și dăduse pușca lui neprețuită pe o navetă de bere, așa că nu avea cum să meargă la vânătoare  era la fel de inofensiv ca o fetiță neînarmată. Nu era de mirare că bătrânul îl ura atât de mult: arma aceea era un cadou primit de la taică-său când împlinise șaisprezece ani, și își amintea că îl costase o bună parte din câștigurile lui de peste vară. Naruana spera ca bătrânul să nu fi aflat ce soartă avusese pușca, dar o parte din el își dădea seama că taică-său părea să știe și să vadă tot, chiar dacă nu era prin preajmă. Și totuși, Naruana nu putea decât să spere că Igimaq nu știa ce făcuse fiul lui, cât de jos ajunsese. Să spere că nu-l văzuse cu mâinile pătate de sângele unei prăzi cu care nu s-ar fi lăudat niciun vânător adevărat.

Durerea de cap i-a revenit, iar mâna a început să-l doară mai tare decât înainte.

Thóra îi urmărea pe Matthew și Finnbogi apropiindu-se de încă o casă, ciocănind la ușă și așteptând cu răbdare să le deschidă cineva. Niciuna dintre construcțiile acelea viu colorate nu semăna cu un birou administrativ, așa că fuseseră nevoiți să pornească din ușă în ușă. Pe străzi nu era niciun suflet de om căruia să-i ceară informații. La început, Thóra îi însoțise pe cei doi, dar când i-a devenit limpede că eforturile lor nu aveau să dea rezultate, a hotărât să aștepte în mașină și să încerce să se încălzească un pic. Din pricina umidității produse de ceață, se făcuse mai frig. Thórei îi amorțiseră toate mădularele, iar acum, stând pe bancheta din spate cu pălăria și mănușile acelea împrumutate, se blestema pentru prostia de care dăduse dovadă când își făcuse bagajul. Îi vedea pe Matthew și Finnbogi așteptând în fața ușii în speranța că, în sfârșit, o să le răspundă cineva. În cele din urmă, au ciocănit atât de tare, încât zgomotul s-a auzit chiar și din mașină. Au așteptat câteva clipe, apoi au pornit spre casa alăturată. Geamurile camionetei se aburiseră, iar Thóra s-a ridicat de pe banchetă să le șteargă, ca să-i poată urmări în continuare pe cei doi. Când s-a așezat la loc, a dus imediat mâinile la piept și a țipat ușor. Cineva stătea chiar lângă mașină și se uita țintă la ea.

Părea să fie o femeie destul de tânără, cu toate că era greu să-i estimezi vârsta, atât din pricina ceții, cât și din pricina hainelor groase cu care era îmbrăcată. Avea o mină inexpresivă și se uita fix în ochii Thórei, care se străduia să-și domolească bătăile inimii. Femeia a rămas așa câteva secunde, iar după ce Thóra s-a liniștit suficient de mult cât să coboare geamul, a continuat să stea nemișcată ca o statuie. Singurul lucru care o deosebea de manechinele din vitrine era că, din când în când, clipea. Thóra și-ar fi dorit să plece de lângă mașină, dar știa că, dacă ar fi alungat-o, Matthew și Finnbogi ar fi omorât-o, dat fiind că bătuseră satul în lung și-n lat în căutarea unor localnici cu care să stea de vorbă.

Bună ziua, a spus Thóra în daneză. Vă pot ajuta cu ceva?

Vorbise inutil de tare și pe un ton strident.

La început, femeia pur și simplu s-a holbat la ea, iar Thóra și-a închipuit că probabil nu știa daneza, însă chiar înainte să încerce și engleza, tânăra a deschis gura și a zis ceva. Partea de față care îi era descoperită dădea de înțeles că avea între douăzeci și treizeci de ani. Avea trăsături pronunțate, iar pomeții proeminenți îi erau accentuați și mai mult de roșeața din obraji. Avea ochi negri și limpezi, dar nuanța galbenă care-i colora albul ochilor îi știrbea un pic înfățișarea de om sănătos.

N-ar trebui să fiți aici, a zis femeia.

În aburii respirației ei se amesteca un iz de alcool.

În sat? a întrebat Thóra. Nu vrem decât să punem câteva întrebări. S-au rătăcit doi oameni și ne gândeam că poate că au trecut pe-aici.

Ar trebui să vă duceți acasă, a zis femeia, uitându-se în continuare la Thóra cu o mină inexpresivă. Înapoi acasă. Oriunde ar fi casa voastră.

O să plecăm în curând.

Thóra voia să înțeleagă ce era în neregulă. Acum, daneza ei avea să fie pusă la grea încercare. A început să vorbească și, cu toate că vocabularul ei era sărăcăcios, spera ca tânăra să-i lămurească măcar în linii mari lucrurile pe care voia să le afle.

Aveți ceva împotriva proiectului? Sau ați avut cumva de suferit de pe urma angajaților din tabără?

Femeia a privit-o cu un aer iscoditor, nu cu mult diferit de cel cu care o studia Thóra.

Stați într-un loc rău, a zis tânăra. Nimeni n-ar trebui să stea acolo. Duceți-vă acasă.

Cum adică e rău?

Thóra a apăsat pe butonul de pe portieră ca să coboare de tot geamul dintre ele, care o împiedica să înțeleagă despre ce vorbea groenlandeza.

E rău, a repetat tânăra pe un ton nerăbdător  în sfârșit avea o reacție. Nu trebuie să înțelegeți de ce. Credeți-mă pe mine. Luați-vă prietenii, plecați de-aici și să nu vă mai întoarceți niciodată.

De ce spuneți asta?

Thóra și-a zis că poate conversația aceea ar fi decurs mai ușor dacă s-ar fi dat jos din mașină și ar fi stat față-n față.

Va trebui să mă plătiți pentru mai multe informații, a spus tânăra, iar chipul ei a redevenit inexpresiv.

Thóra nu știa ce să-i răspundă. Nu avea niciun ban la ea, în afară de câteva sute de coroane islandeze  o sumă infimă, dar care probabil era suficientă, întrucât nu se aștepta ca informațiile tinerei să fie foarte valoroase.

Trebuie să-mi spuneți mai mult de-atât dacă vreți să vă plătesc.

Spera ca medicul sau Matthew să aibă niște bani la ei. Matthew probabil că își luase la el niște coroane daneze, pentru orice eventualitate. Din cele mai multe puncte de vedere, era opusul perfect al Thórei  deseori se bizuia doar pe Dumnezeu și pe noroc.

Nimeni altcineva din sat n-o să vă spună nimic. Oamenii de-aici nu vor să aibă de-a face cu dumneavoastră, a zis femeia, mijind ochii cu un aer îngândurat. Eu trec printr-o perioadă grea acum, altminteri n-aș fi stat de vorbă cu dumneavoastră. Cât îmi dați dacă accept să stăm de vorbă?

Depinde de ce ne puteți spune.

Thóra spera ca doctorul și Matthew să nu se întoarcă în grabă și s-o sperie pe femeie. Era limpede că avea ceva de spus, iar acum încerca să stabilească un preț pentru informațiile ei.

În primul rând, vreau să aflu ce s-a întâmplat cu doi bărbați care au dispărut de curând din tabără.

Femeia a oftat, împrăștiind iarăși un iz neplăcut de alcool.

Știu la cine vă referiți.

Thóra s-a străduit să-și ascundă entuziasmul  oare era posibil să se afle în sat cei doi angajați?

V-ați întâlnit cu ei de curând? a întrebat ea, dar tânăra a clătinat energic din cap. Au venit cumva pe-aici după ce toți ceilalți angajați s-au întors acasă?

Unul dintre ei. Cel gras. A venit singur.

Când anume? Și ce voia?

După aceea, Thóra s-a oprit  trebuia să-și țină întrebările în frâu, cu toate că-i veniseră o mulțime în minte. Fotografia cu muncitorii era la Matthew și Finnbogi, așa că nu-i putea cere femeii să-i arate la care dintre ei se referea. Dacă n-o înșela memoria, Bjarki era mult mai mare decât Dóri, dar asta nu prea îi era de ajutor, din moment ce doar unul dintre ei venise în sat, iar femeia nu avea cum să facă o comparație.

Tânăra a dat din umeri, ridicându-și ușor geaca albastru-deschis, care era atât de groasă și țeapănă, încât materialul a avut nevoie de o clipă pentru a reveni la forma inițială, timp în care femeia a părut că n-are gât.

Nu știu exact când a venit. S-a întâmplat în urmă cu mai mult de-o săptămână. Poate chiar două. Voia să dea un telefon.

Să dea telefon?

Thóra nu-și amintea să fi citit în jurnalele muncitorilor despre vreun telefon dat în perioada la care se referea tânăra. Conexiunea telefonică a taberei se întrerupsese la câteva zile după ce specialiștii în foraje fuseseră lăsați singuri și nu știa ca ei să mai fi luat legătura cu cineva după aceea.

Aveți idee pe cine voia să sune?

Femeia s-a uitat la Thóra cu buzele strânse.

Sigur o să mă plătiți?

Thóra a încuviințat din cap, iar tânăra a continuat, deși părea foarte reticentă.

Nu știu. Poate un doctor. Sau la poliție. Parcă așa ceva.

Și a putut să dea telefon? a întrebat Thóra, sperând că răspunsul avea să fie da.

Poate că cei doi muncitori fuseseră arestați și, din pricina birocrației, rămăseseră blocați într-o închisoare groenlandeză, fără ca autoritățile islandeze să știe nimic despre ei. Arestarea lor putea chiar să aibă legătură cu cadavrul pe care îl descoperiseră în stratul de gheață.

Nu, a zis femeia în cele din urmă. Nimeni n-a vrut să-l primească. Mi s-a părut foarte ciudat și nici nu mi-a trecut prin cap să-i deschid. Cel mai bine era să se întoarcă acasă, după cum i-am și zis prin ușă. Dar n-a vrut să m-asculte.

De unde știți că nu s-a dus acasă?

Păi, când a văzut că nu poate să sune, a plecat din sat și nu putea să se ducă decât înapoi în tabără. N-ai cum să pleci de-aici decât cu elicopterul și, de când a plecat grupul ăla mare de angajați și până ați ajuns dumneavoastră aici, n-a mai venit nimeni cu elicopterul. Nu există niciun drum care să ajungă până aici, iar bărbatul ăla nu avea nicio ambarcațiune  și oricum, n-ar fi putut naviga pe gheață.

Nu putea să plece cu o sanie trasă de câini sau cu un snowmobil?

Thóra nu văzuse niciun snowmobil în tabără, deși era imposibil ca Berg Technology să nu-i fi echipat și cu asemenea vehicule. Probabil că cei doi încercaseră să ajungă cu snowmobilul într-o localitate aflată mai la sud, dar muriseră pe drum din pricina frigului.

N-a plecat cu o sanie trasă de câini, asta-i sigur, a răspuns femeia fără nicio urmă de îndoială în glas. Nimeni din sat n-ar fi vrut să-l ducă, și nici n-a furat vreun câine sau vreo sanie. Și n-am văzut niciun snowmobil. Sunt foarte zgomotoase, iar câinii latră când le aud.

Și-a vârât mâinile în buzunare și a dat din umeri, iar haina i s-a ridicat iarăși, făcând să-i dispară gâtul pentru câteva clipe.

Câinii știu că sunt o amenințare pentru ei, a continuat tânăra. Uneori, pot înlocui câinii, dar nu întotdeauna.

Dar și-a dat imediat seama că se îndepărtase de la subiect, așa că a revenit.

Nimeni nu l-ar fi luat pe omul acela cu sania sau cu snowmobilul.

De ce n-ar fi vrut nimeni să-l ducă, din moment ce avea nevoie de ajutor? a întrebat Thóra, care bănuia că femeia nu știa chiar tot ce se întâmpla în sat, așa cum voia să dea de înțeles. Chiar atât de mult vă displac străinii?

Thóra deja vorbea aproape numai în engleză, deoarece vocabularul ei danez nu mai făcea față conversației, dar lucrul ăsta nu părea s-o deranjeze pe tânără.

Nu ne purtăm urât cu străinii, s-a încruntat femeia. Dar nu ne place locul în care ați ales să stați. Nimeni n-ar trebui să locuiască în zona aia. Răscoliți răul care se află acolo și, în felul ăsta, ne puneți pe toți în pericol. Nu vrem decât să vă duceți în altă parte.

Într-un fel, Thóra se simțea un pic ușurată, întrucât prejudecățile localnicilor împotriva proiectului puteau fi folosite pentru a justifica întârzierile acumulate de Berg Technology. În contract nu exista nicio stipulare care să protejeze compania într-o astfel de situație, dar se putea susține că ar fi trebuit să conțină și o astfel de clauză. Nu era exclus ca băștinașii să nu se fi rezumat la a le spune angajaților să se întoarcă acasă.

Dar ce nu-i în regulă cu zona aia?

Femeia părea să se fi panicat.

N-ați putea să înțelegeți. Iar acum, vreau să-mi dați banii.

Trebuie să-mi spuneți, a insistat Thóra. E o zonă considerată nefastă din cauza a ceva ce s-a întâmplat acolo sau e vorba de altceva? Ceva concret, cum ar fi urșii polari sau alte pericole de genul ăsta?

Femeia deja se enervase. Mijise ochii și dădea ușor din picioare, uitându-se în jur ca și când ar fi vrut să vadă câți oameni o urmăreau stând de vorbă cu Thóra. Deși nu se vedea nimeni prin preajmă, cu siguranță erau spionați din spatele perdelelor de cei care locuiau în casele învecinate.

Habar n-am, a zis tânăra în cele din urmă. Toată lumea știe că-i un loc rău. Și periculos. Noi nu ne ducem niciodată acolo și, dacă ne-ați fi ascultat, acum n-ați fi fost nevoiți să-l căutați pe omul ăsta.

Și-a încetat căutarea disperată a unor eventuali spioni și s-a uitat țintă în ochii Thórei. Pupilele ei negre ca smoala străluceau pe fundalul gălbui al ochilor.

N-o să-l găsiți niciodată.

Înainte ca Thóra să-i poată răspunde, Matthew și Finnbogi au pornit spre camionetă, iar femeia părea că s-a speriat.

Sunt prietenii mei, a zis Thóra, încercând s-o liniștească.

Înțelegea cât de dificilă trebuia să fi fost situația ei, din moment ce acceptase să stea de vorbă cu o străină în speranța că va fi plătită  în satul acela nu erau multe posibilități de a face bani. Bărcile legate de chei erau dintre cele folosite la pescuitul pentru propria gospodărie; ambarcațiunile mai mari nu aveau cum să intre în micul port înconjurat de gheață. Localnicii ar fi trebuit să considere proiectul minier ca pe o sursă de oportunități de lucru. Dar faptul că nu erau deloc interesați să profite de pe urma lui dovedea cât de adânc înrădăcinată era teama de locul acela nefast.

Thóra a făcut un semn cu mâna spre Matthew, care se apropia de ele împreună cu Finnbogi.

El are banii.

Femeia a încuviințat din cap cu un aer îngrijorat. În timp ce Thóra le explica despre ce era vorba, groenlandeza stătea nemișcată, ca și când s-ar fi așteptat ca străinii aceia să-i facă felul.

Niciunul dintre ei nu știa cu cât ar fi fost bine s-o plătească. Finnbogi era convins că, dacă i-ar fi dat prea mult, în scurtă vreme localnicii i-ar fi asaltat cu tot felul de povești inventate, numai ca să câștige niște bani. Până la urmă, i-au dat cinci sute de coroane daneze, pe care tânăra le-a luat imediat, fără să arate dacă era mai mult sau mai puțin decât se aștepta. Le-a mulțumit cu glas scăzut, îndesând banii în buzunar.

Unde locuiți? a întrebat-o Thóra.

De ce? a zis femeia pe un ton bănuitor, încruntându-se în mod instinctiv.

Poate o să mai avem nevoie de dumneavoastră, i-a explicat Thóra. Dacă nu putem restabili conexiunea telefonică din tabără, s-ar putea să ne trebuiască telefonul dumneavoastră. Bineînțeles, o să vă plătim. Și aș vrea să aflu mai multe despre locul unde e amplasată tabăra. Și poate îi întrebați pe sătenii mai în vârstă de ce e zona aia atât de temută.

Tânăra a clătinat din cap.

Nu vreau să vorbesc cu ei pentru dumneavoastră. Va trebui să faceți singură lucrul ăsta.

Și totuși, părea nehotărâtă  poate că încă n-o luase din loc pentru că spera să mai primească niște bani. Și-a mutat privirea de la Thóra și iarăși a scrutat ferestrele caselor din jur.

Știți bine că nu putem convinge pe nimeni altcineva să stea de vorbă cu noi. Sunteți singura persoană care s-a oferit să ne ajute. Vă promit c-o să vă plătim pentru ajutorul pe care ni-l dați.

Femeia s-a uitat încă o dată de jur împrejur, iar apoi s-a întors spre Thóra și a făcut un semn discret în direcția portului:

Vedeți casa aia de la capătul satului? Aia albastră.

Thóra și-a dat seama că-i arăta casa care îi sărise în ochi atunci când străbătuseră satul. Nici din unghiul acela nu arăta mai bine decât înainte. De peretele casei erau sprijinite niște schiuri portocalii, dar în rest, nu se vedeau multe semne care să dea de înțeles că acolo locuia cineva căruia îi plăceau sporturile și viața sănătoasă. Thóra bănuia că în spatele perdelelor care se mișcaseră când treceau pe lângă casa cu pricina se afla chiar tânăra din fața ei.

Acolo stau, a zis ea, apoi le-a aruncat o scurtă privire celor doi bărbați. Puteți să dați telefon de la mine dacă vreți. Dumnealor nu. Doar dumneavoastră.

Apoi s-a răsucit pe călcâie și a dat să plece fără să-și ia la revedere.

Și cu informațiile cum rămâne? a întrebat Thóra. Încercați să aflați mai multe despre trecutul zonei?

Tânăra i-a răspuns fără să se întoarcă:

Nu. Ați putea încerca să vorbiți cu Igimaq. El ar trebui să știe povestea acelui loc.

Cine e Igimaq? a intervenit medicul, iar Thóra s-a străduit din răsputeri să-și ascundă iritarea  era limpede că lui n-avea să-i răspundă, ci numai ei.

Tânăra s-a întors și i-a aruncat o privire încruntată Thórei, ca și când cei doi bărbați nici n-ar fi fost de față. Finnbogi a fost suficient de inspirat cât să nu mai deschidă gura.

E un vânător bătrân care cunoaște bine împrejurimile. Și știe din proprie experiență ce poți păți dacă stai prea mult în locul ăla: acolo și-a pierdut fata.

Ce vreți să spuneți? a insistat Thóra, gândindu-se iarăși la un urs polar. A murit înghețată?

Întrebați-l pe Igimaq. Locuiește la vest de sat. Dacă o luați spre stânca aia neagră care se vede în fața ghețarului, o să dați de cortul lui.

Și-a luat privirea de la Thóra și s-a uitat la camionetă.

N-o să ajungeți acolo cu mașina. Trebuie să faceți rost de sănii cu câini sau de snowmobile.

S-a întors iarăși cu spatele și a luat-o din loc.

Sper să-l găsiți, a mai zis ea. Succes!

Au urmărit-o tustrei îndepărtându-se cu un aer foarte semeț, iar Thórei i s-a părut remarcabil felul cum reușea să-și țină coloana atât de dreaptă. Ai fi zis că se uitau la cea mai admirată femeie din sat. În ciuda ochilor îngălbeniți și a izului de alcool, cu toții i-au intuit mândria, care probabil venea din faptul că se trăgea dintr-un neam mai robust decât ei. Era ca și când în tânăra aceea ar fi locuit două persoane, una la vedere, iar cealaltă ascunsă: cea dintâi se poticnise pe drumul vieții, iar cea profundă încă era semeață și triumfătoare.

Am înțeles, deci mergem la Igimaq, a zis Finnbogi.

Apoi s-a uitat spre cer, în speranța că-și va putea da seama cam unde ajunsese soarele în scurta sa zi de lucru. Dar și-a adus aminte imediat că era ceață, așa că n-a reușit să identifice sursa luminii cenușii care îi învăluia.

Poate c-ar fi bine să vedem dacă nu putem găsi măcar un snowmobil.

Apoi a scos un oftat.

Am uitat să-i arătăm osul și Tupilak-ul, a zis el, pipăindu-și buzunarul hainei.

Nu contează, i-a răspuns Matthew. Oricum, cred că Igimaq știe despre lucrurile astea mai multe decât ea.

Presupunând că acceptă să stea de vorbă cu noi, a precizat Thóra, ridicând geamul portierei.

Era de prisos să mai inspire aer rece și umed, din moment ce avea la dispoziție aer un pic mai cald. Nu întotdeauna putea să aleagă. Nu pe un snowmobil, de exemplu.

Până la urmă, n-au avut cum să dea de Igimaq. Au găsit un snowmobil într-un depozit din spatele taberei, însă nu era în stare funcțională, ceea ce n-a surprins-o deloc pe Thóra. Alvar și-a petrecut restul zilei încercând să-l repare, dar fără succes. Aflaseră unde e păstrat de la Friðrikka și Eyjólfur, iar acesta din urmă îl condusese pe Alvar până acolo, bucuros că poate lua o pauză de la reparatul parabolicelor. Nu făcuse niciun progres, iar antenele păreau să fi suferit o defecțiune cât se poate de ciudată. Cea de pe acoperișul clădirii administrative căzuse pe o parte, însă acoperișul și cablurile care încă o țineau prinsă de inelele de fixare o împiedicaseră să cadă. Foarte probabil că țăcănitul regulat pe care îl auziseră în timpul furtunii venea de la antenă. Eyjólfur o fixase la loc, dar încă n-o reparase, cu toate că, după părerea lui, era posibil ca, din când în când, conexiunea la internet să se restabilească, așa cum se întâmplase și înainte de venirea lor acolo, când parabolica se legăna pe acoperiș în funcție de capriciile vântului. Altfel stăteau lucrurile cu antena la care erau conectate telefoanele  aceasta era montată pe acoperișul clădirii de alături. Era într-o stare mai proastă decât cealaltă și părea că avusese mai mult de suferit înainte să se desprindă, iar în cele din urmă Eyjólfur a ajuns la concluzia că dispozitivul de emisie-recepție era atât de avariat, încât n-avea cum să restabilească legătura telefonică.

Era dificil să găsească motivul pentru care parabolicele ajunseseră într-un asemenea hal. Lui Eyjólfur i se părea puțin probabil ca stricăciunile să fi fost produse de vreme și înclina către ipoteza că cineva lovise antenele cu o rangă sau un alt obiect tare până se desprinseseră de pe acoperiș. În opinia lui, nu putea exista altă explicație pentru adânciturile găsite pe suprafața lor.

Probabil că Eyjólfur încă se gândea la parabolice atunci când a ajuns la depozit, pentru că primul lucru care i-a trecut prin minte a fost că cineva intrase acolo prin efracție. Depozitul era descuiat, iar în jurul inelelor pentru belciugul lacătului vopseaua sărise în câteva locuri și tabla era îndoită. Snowmobilul era înconjurat de cauciucuri de toate formele și mărimile, piese de schimb pentru mașini și alte componente. Eyjólfur n-a găsit nimic lipsă, așa că echipa n-a pus mare preț pe concluzia lui c-ar fi fost vorba de o intrare prin efracție. Ar fi putut exista alte explicații pentru crestăturile de pe inelele ruginite și poate că lacătul dispăruse cu multă vreme în urmă. Eyjólfur le-a explicat că nu era foarte interesat de mașini și de întreținerea lor, adăugând că mai fusese în depozitul acela o singură dată, așa că n-ar fi putut spune cu exactitate ce se afla în el. Și totuși, era sigur că ușa era întotdeauna încuiată. Friðrikka nu fusese niciodată în depozit, dar își aducea aminte că trecuse o dată pe lângă el și văzuse ușa deschisă  în schimb, nu-și amintea ce era înăuntru. Bineînțeles că era posibil să fi spart cineva lacătul ca să strice snowmobilul, cu toate că nu-și puteau da seama ce motiv ar fi putut sta în spatele unei asemenea acțiuni. Singura ipoteză care le-a trecut prin minte a fost că poate cineva încercase să limiteze libertatea de mișcare a muncitorilor, deși nimeni n-a putut avansa nicio idee atunci când Matthew i-a întrebat de ce-ar fi vrut cineva să facă una ca asta. Era limpede că stricăciunile  dacă într-adevăr era vorba despre așa ceva  nu erau de genul celor pe care le suferiseră parabolicele, din moment ce pe snowmobil nu se vedea nicio zgârietură sau adâncitură.

Când discuția cu privire la un eventual sabotaj era în toi, Friðrikka le-a amintit celorlalți că muncitorii aveau la dispoziție și două mașini, așa că a strica snowmobilul ca să le limitezi libertatea de mișcare ar fi fost o inițiativă inutilă. După ce ajunseseră în tabără, lăsaseră mașinile afară și nu-i trecuse nimănui prin cap să verifice dacă mai mergeau. Când s-au dus să vadă în ce stare se aflau, au descoperit că nu mai porneau și, la prima vedere, părea că unul dintre motoare se stricase.

Acum, Thóra stătea la computerul din biroul despre care Friðrikka îi spusese că-l folosise și Oddný Hildur. Avea de gând să descarce fotografiile pe care Eyjólfur le făcuse parabolicelor stricate. Mai încolo, urma să transfere pozele pe laptop, dar era mai ușor să se uite la ele pe un monitor bun, care să nu fie plin cu amprente de copii. Tot ce descoperise până atunci arăta că dispariția muncitorilor și, prin urmare, încetarea lucrărilor puteau fi atribuite intervenției umane, așadar, fotografiile s-ar fi putut dovedi utile băncii în litigiul cu compania minieră. Și totuși, habar n-avea cine se afla în spatele acestei povești și ce motive ar fi putut să invoce. Bineînțeles că nu era exclus ca toate stricăciunile să fi fost opera naturii, mai exact, ca un vânt puternic să fi smuls parabolicele de pe acoperiș, însă Thórei i se părea imposibil să fi fost amestecat vreun urs polar sau altă sălbăticiune  acoperișul era prea înalt. Iar adânciturile de pe antene nu păreau să fi fost cauzate de gheare sau dinți. Urmele acelea nu putea fi făcute decât cu o unealtă. După conversația cu tânăra groenlandeză, nu mai găsea întru totul absurdă presupunerea că fusese mâna unuia dintre localnici. Între a nu le oferi ajutor celor aflați la ananghie și a le produce neplăceri prin acte de vandalism era o graniță foarte ușor de trecut. Poate că băștinașii se simțiseră ofensați când văzuseră că străinii nu le iau în seamă avertismentele și hotărâseră să recurgă la aceste măsuri  ceea ce ridica întrebarea dacă nu cumva jucaseră un rol și în dispariția și moartea lui Oddný Hildur. Thóra alesese anume computerul la care lucrase aceasta, în speranța că avea să găsească în el un indiciu care să arunce puțină lumină asupra dispariției sale. Așa că după ce a descărcat fotografiile, Thóra a început să cerceteze în amănunt documentele din computer, iar în scurtă vreme s-a pierdut în jungla de fișiere.

După ce a terminat de văzut aproape tot ce considera c-ar fi putut s-o ajute, simțea că-i vuiește capul. S-a uitat la ceasul de pe ecran și, cu toate că trecuse destul de mult timp, nu se simțea mai bine informată. Oddný Hildur părea să fi fost o persoană foarte discretă, având grijă să nu lase pe computer niciun indiciu cu privire la viața ei personală. E-mailurile sale erau incredibil de banale și se refereau mai ales la chestiuni de serviciu; multe dintre ele erau scurte și aveau atașate rapoarte cu privire la progresul proiectului și la straturile geologice, din care Thóra nu înțelegea nimic. Și totuși, i-au stârnit interesul câteva mesaje către directorul companiei. În ele, Oddný Hildur se plângea de atmosfera din tabără și de hărțuirile la care susținea că era supus Arnar. Thóra a căutat și a găsit răspunsul șefului, care părea să nu ia în serios nemulțumirile lui Oddný Hildur și să nu pună mare preț pe rugămintea ei de-a interveni. Mesajul lui cuprindea sfaturi precum: Mi se pare că e vorba doar de niște tachinări cordiale, care n-ar trebui luate în serios și Sunt sigur că toate astea îl lasă rece, pentru că e un tip destul de nepăsător, iar Thóra n-avea cum să nu admire hotărârea femeii de a nu se da bătută. Trimisese ultimul e-mail pe tema asta cu două zile înainte să dispară  acest mesaj nu primise niciun răspuns. Oddný Hildur îi scrisese că deja nu mai putea să închidă ochii în fața acestei probleme, că Arnar se simțea prost din pricina remarcilor pe seama lui și că malițiozitatea colegilor nu-l lasă deloc rece, că hărțuielile erau din ce în ce mai grave și păreau să ducă la o înrăutățire iremediabilă a atmosferei. Thóra și-a adus aminte de disputa dintre Friðrikka și Eyjólfur cu privire la inginerul homosexual. Cu toate că nu putea fi pe deplin sigură, părea că bietul om fusese marginalizat complet din cauza prejudecăților pe care le aveau colegii săi. Cel puțin asta înțelesese din disputa lor, deși își amintea vag și ce spusese Eyjólfur, anume că inginerul le devenise antipatic din pricina alcoolismului  sau mai degrabă pentru că reușise să scape de acest viciu, după care se transformase într-un fel de pocăit foarte plicticos. Thóra nu-și putea da seama nici din mesajele lui Oddný Hildur, nici din răspunsul șefului ei dacă acele hărțuiri fuseseră provocate de orientarea sexuală a inginerului sau de renunțarea lui la băutură.

Thóra găsise și un schimb de e-mailuri între Oddný Hildur și Arnar însuși, din care nu reieșea limpede ce anume stătea la originea hărțuirilor și nici ce efect aveau asupra lui. Părerea Thórei era că inginerul încercase să le suporte cu stoicism și că nu-i făcea plăcere să se plângă, cu toate că se simțea ofensat de felul în care îl tratau colegii. Nu avea cum să nu se simtă lezat. Dacă observațiile lui Oddný Hildur erau adevărate, lui Arnar i-ar fi fost greu să îndure un astfel de tratament chiar și dacă ar fi avut o slujbă obișnuită  între opt și zece ore pe zi timp de cinci zile pe săptămână , dar, în cazul lui, casa și locul de muncă se suprapuneau o bună parte din an, nelăsându-i niciun refugiu. Astfel, fraze precum: Nu contează, n-o să mă las afectat de remarcile lor sau Din fericire, nu-mi pasă ce cred ceilalți despre mine nu aveau cum să fie complet sincere. Arnar le scrisese mai mult ca să se convingă pe sine decât pe Oddný Hildur  încerca să construiască un scut care să-l apere de ce se întâmpla în jurul său. Și totuși, Thóra a dat peste o propoziție care arăta cât se poate de limpede că, dacă avea un astfel de scut, nu era rezistent. Într-o seară, Arnar o invitase pe Oddný Hildur la o cafea în apartamentul lui, ca să mai stea de vorbă; îi spusese și că se gândea să renunțe la slujba aceea, pentru că așa nu mai merge. Acesta era ultimul lucru pe care i-l scrisese lui Oddný Hildur, iar e-mailul fusese trimis cu două zile înainte ca femeia să dispară. Dacă îi răspunsese în scris, probabil că mesajul ei fusese șters. Bineînțeles că nu era exclus să-i fi răspuns verbal: lucrau în aceeași clădire și mâncau zi de zi la aceeași masă. De fapt, chiar era ciudat că își trimiteau e-mailuri, deși Thóra știa foarte bine că și ea le scria colegilor atunci când nu avea chef să se ridice de la birou ca să stea de vorbă cu ei față-n față. Uneori, era mai simplu să le trimiți un e-mail. În orice caz, după întoarcerea în Islanda, trebuia să stea de vorbă cu acest Arnar.

Oddný Hildur părea să aibă puțini prieteni cărora le trimitea mesaje, dar poate că Thóra nu avea acces la toată corespondența ei electronică. În ceea ce-o privea, Thóra își separa corespondența de serviciu de cea privată, în afară de câteva situații excepționale. Pentru e-mailurile personale folosea o altă adresă, unde de obicei primea poze caraghioase, glume și tot felul de povestioare gândite să fie trimise mai departe la cel puțin alte zece persoane, cărora cu siguranță le păsa de prostioarele alea la fel de mult cât îi păsa ei. Nu era exclus ca și Oddný Hildur să fi fost asaltată cu e-mailuri de la prietenii și cunoștințele ei, dar ca acestea să fi fost stocate la o altă adresă din ciberspațiu. Dată fiind situația, nu prea avea rost ca Thóra să deschidă și alte aplicații de e-mail în speranța că femeia permisese computerului să-i salveze parola. Era destul de limpede că prietenii și rudele lui Oddný Hildur nu aveau legătură cu dispariția ei, dar, cine știe, poate că le trimisese descrieri mai amănunțite ale situației din tabără.

Dintr-odată, Thórei i s-a făcut foarte dor de familie. Niciodată nu mai rupsese legătura cu copiii ei pentru o perioadă atât de lungă. Ar fi vrut să afle ce făceau, dacă nepoțelul ei, Orri, învățase să stea pe oliță și dacă Sóley repeta la vioară, instrument pe care tocmai începuse să-l învețe la sugestia tatălui ei. Thóra bănuia că, atunci când notele stridente ale viorii aveau să-i răsune în casă, Hannes avea să fie mult mai puțin încântat de idee decât atunci când îi ceruse s-o încurajeze pe fiica lor să repete. Dar spera ca totul să fie în regulă și era îngrijorată mai ales din pricina relației lui Gylfi cu tatăl său  probabil că sfârșiseră prin a se certa de câteva ori cât timp Thóra lipsise de-acasă. Mica ei familie era destul de fragilă și, în absența sa, îi lipsea stratul protector care de obicei amortiza cele mai puternice șocuri ale vieții de zi cu zi. A trebuit să facă un efort ca să nu dea fuga la mașină  tare și-ar fi dorit să se ducă la tânăra groenlandeză ca să sune acasă. Probabil că foamea începuse să-i afecteze activitatea cerebrală. Trebuia neapărat să mănânce ceva.

Cum merge treaba? a întrebat-o Matthew, intrând în birou. Sunt lihnit de foame și cred că Bella a terminat de pregătit cina.

Bella? Ea a gătit?

La auzul acestei vești, senzația de foame pe care o încerca Thóra s-a evaporat precum roua în bătaia soarelui.

Și ce-avem în meniu: labe de focă la grătar și budincă cu țigări? a întrebat ea, închizând monitorul.

N-avea nimic de făcut, și m-am gândit c-ar fi sarcina ideală pentru ea, a zis Matthew cu un zâmbet. Te-aș invita la un restaurant, dar probabil că, prin partea locului, nu-i tocmai ușor să rezervi o masă într-un timp atât de scurt.

Apoi i-a cuprins umerii cu brațele.

Aproape c-am terminat ce-aveam de făcut aici. Elicopterul nu vine mâine, nici poimâine, ci răspoimâine, deci nu mai avem decât două zile până plecăm.

Thóra i-a răspuns tot cu un zâmbet.

Nu mai vorbesc niciodată cu tine dacă o să ne împiedice vremea, a zis ea, apoi s-a ridicat în picioare și s-a întins, iar vertebrele i-au trosnit ușor. Lucrul cel mai rău e că, din câte îmi pot da seama, nu prea am făcut progrese. Nu simt că înțeleg mai bine decât înainte ce s-a întâmplat aici, și fiecare nouă informație pe care o descoperim nu face decât să complice lucrurile și mai mult.

Măcar am reușit să vedem care-i situația la fața locului, iar Friðrikka spune că a înaintat foarte mult în evaluarea proiectului; e sigură că-și poate termina treaba înainte să plecăm.

A făcut un semn spre organigrama taberei lipită pe perete și a adăugat:

Cine știe, poate reușim să lămurim totul când o să stăm de vorbă cu angajații întorși în Islanda.

Dacă vor vrea să stea de vorbă cu noi. N-avem cum să-i obligăm, a replicat Thóra, dar și-a alungat imediat nota de pesimism din voce: Sigur, o să fie foarte interesant. Am găsit tot felul de lucruri pe adresa de e-mail a lui Oddný Hildur, care confirmă existența hărțuirilor de care pomenea Friðrikka. Poate că au avut și ele un rol în povestea asta.

Cum adică? a zis Matthew. Crezi că Oddný Hildur sau muncitorii au avut de suferit de pe urma lor?

Chipul lui era un mare semn de întrebare.

Crezi că oamenii ăștia s-au sinucis?

Dar înainte ca Thóra să-i poată răspunde, a adăugat:

Mă întreb dacă ar putea fi un motiv suficient pentru a scăpa Berg Technology de consecințele întreruperii lucrărilor.

Nu, probabil că nu. E de datoria firmei să se asigure că atmosfera de la locul de muncă nu este dăunătoare pentru angajați, fie fizic, fie psihic. În fine, nu la sinucidere mă refeream. Se pare că cei trei dispăruți nu au fost victime ale hărțuielilor. Oddný Hildur era preocupată de unul dintre ingineri și n-a pomenit nimic despre muncitori în contextul ăsta, cu toate că, din câte îmi pot da seama, cei doi erau mai degrabă agresori decât victime.

Pe ce te bazezi când zici asta?

Pe nimic anume. M-am uitat prin computerele lor și am rămas cu impresia că erau niște tipi puși pe șotii, clovnii clasei. Nu spun că ei ar fi fost principalii agresori, dar îmi închipui că nici nu s-au dat îndărăt, chiar dacă probabil nu pricepeau că-l hărțuiau pe bietul om.

Thóra și-a trecut palma peste față și a continuat:

De fapt, habar n-am despre ce vorbesc. Probabil că ceea ce s-a întâmplat aici n-are nicio legătură cu hărțuirile astea. Dar pur și simplu încerc să potrivesc lucrurile pe care le-am descoperit cu investigația noastră. Poate că tabăra era un mediu de lucru cât se poate de normal, mai ales dacă luăm în calcul condițiile de-aici. Și cred c-ar fi mai bine să ne concentrăm asupra legendelor băștinașilor cu privire la locul ăsta. S-ar putea să arunce o nouă lumină asupra poliței de asigurare, cu toate că probabil n-or să explice nimic concret.

O să încercăm să dăm de vânătorul ăla, a zis Matthew. Să sperăm că snowmobilul poate fi reparat. Dacă nu, poate găsim pe cineva care să ne ducă acolo cu sania…

Sau poate or să ne crească aripi și-o să zburăm până acolo, a zis ea pe un ton sceptic.

Apoi s-a dus la fereastră și a tras perdeaua. Habar n-avea de ce făcuse asta: afară era întuneric beznă și nu se vedea absolut nimic.

În rest, cum merge treaba? l-a întrebat ea după o clipă.

Matthew și doctorul se uitaseră iarăși prin toate apartamentele angajaților care stăteau în tabără perioade mai lungi, în speranța c-or să descopere ceva care le scăpase prima oară. Inițial, când încă nu reparaseră generatorul, dăduseră o raită prin ele la lumina torțelor.

Am găsit două lucruri ciudate, a zis Matthew. O să ți le arăt în drum spre sala de mese, dacă mai poți răbda câteva minute înainte să guști din delicatesele Bellei.

Și-au pus hainele și bocancii, apoi au ieșit în bezna de-afară. Frigul era înviorător, iar aerul, atât de nemișcat, încât aburii respirației nu se ridicau, ci atârnau în fața lor câteva clipe, după care dispăreau. Cerul era plin de stele  mult mai multe și mai strălucitoare decât cele cu care era obișnuită Thóra, ca și când Groenlanda ar fi fost mai aproape de spațiul cosmic. Și centura lată și densă a Căii Lactee se vedea mai limpede. Thóra s-a agățat de Matthew și s-a lăsat în seama lui, ca să se poată uita în voie la cer. Dacă exista viață și pe alte planete, spera să fie mai blândă decât aceea pe care o crease Mama Natură pe Pământ. Și să nu fie la fel de frig ca în Groenlanda.

Ai grijă, am ajuns la o platformă, a prevenit-o Matthew, încetinind pasul, iar Thóra aplecă capul.

Ajunseseră lângă una dintre clădirile de apartamente. Erau două construcții lungi, dispuse paralel, alcătuite din câte patru apartamente, iar în fața fiecăreia era câte o platformă. Au pășit pe cea din fața lor și au rămas pe loc până când Matthew a scos cheia și a vârât-o în broască. A răsucit-o de câteva ori, apoi a deschis ușa.

Ăsta e apartamentul lui Halldór Grétarsson, unul dintre muncitori, i-a explicat Matthew. Ai grijă să nu atingi nimic.

Au intrat în micul vestibul, unde se afla un cuier în care atârnau una lângă alta o salopetă galbenă cu benzi reflectorizante și o bluză de lână. Pe tăblia de deasupra lui era o cască zgâriată și murdară. Lângă vestibul era o mică baie cu o cabină de duș. Pe policioara chiuvetei se vedeau o mașină de ras, un aftershave ieftin, o periuță de dinți, o perie de păr, un deodorant și câteva bețișoare pentru urechi. Un fir de ață dentară ieșea dintr-o cutie albă și atârna peste marginea policioarei, până aproape de chiuvetă. Apartamentul avea o mică bucătărie care dădea înspre o cameră de zi foarte austeră, mobilată cu o canapea de două locuri  părea extrem de incomodă , un scaun modern, o măsuță de cafea cu o scrumieră pe jumătate plină și un corp de bibliotecă în care se aflau un televizor și un DVD player.

Pe raftul de deasupra DVD playerului erau câteva cărți, iar Thórei i s-a părut că toate erau romane polițiste străine. Pe speteaza scaunului din bucătărie atârna o haină cu puf, prin urmare, șansele ca muncitorul să fi reușit să plece din tabără păreau foarte mici. Dincolo de micul living era dormitorul, camera pe care voia să i-o arate Matthew. Înăuntru era vraiște. Pe podea erau împrăștiate prosoape și haine murdare, iar lângă pat se vedea o găleată.

Ce să zic, nu era cel mai ordonat om din lume, a observat Thóra.

Singura lui scuză era că probabil nu se aștepta să-i intre cineva în apartament.

Uită-te aici, i-a atras atenția Matthew, făcând semn cu mâna spre pat. Mie mi se pare c-ar putea fi sânge.

Thóra s-a dat mai aproape. Matthew avea dreptate: pe pernă se vedeau niște pete care sigur erau de sânge. Nu erau foarte mari, însă nici atât de mici, încât să-ți închipui că rămăseseră de la ultimul bărbierit. Erau patru în total și păreau să alcătuiască un fel de chip: doi ochi, un nas și o gură rânjită.

Crezi c-a fost lovit în cap în timp ce dormea?

Thóra s-a aplecat ca să se uite mai de-aproape la pete  ceva i se părea în neregulă.

Ai descoperit ceva asemănător în camera celuilalt muncitor?

Nu, a zis Matthew. Am găsit câteva pete mici pe podea, dar nimic asemănător. Poate că de data asta o să vină poliția, totuși.

Apoi a clătinat ușor din cap, adăugând:

Poate că celălalt muncitor l-a omorât pe cel care locuia aici, s-a descotorosit de cadavrul lui, apoi a fugit. Sângele din celălalt apartament ar fi putut să i se fi scurs de pe mâini după ce a comis fapta.

Auzi? a zis Thóra, ridicându-se în picioare. Trebuie să-ți arăt ceva care e la fel de înspăimântător. Ori mi-am pierdut eu mințile, ori petele de pe perna asta sunt exact la fel ca aceea de pe patul unuia dintre primii coloniști din zonă, care se presupune c-ar fi murit de foame. L-am văzut într-o fotografie veche.

Lui Arnar îi tremurau mâinile. Stătea pe pat și se uita țintă la peretele gol. Nu-l deranja că nu avea nimic altceva la care să se uite. Mișcările involuntare ale mâinilor îl iritau numai pentru că-l împiedicau să-și golească mintea, să se concentreze numai asupra vopselei și a stratului neregulat de ipsos de sub ea. Uitându-se fix la suprafața denivelată, reușea să îndepărteze gândurile supărătoare care îi dădeau târcoale. Se transforma dintr-un om chinuit de suferință și durere într-un trup care nu mai îndeplinea decât funcțiile de bază. Își privea cu furie degetele, care tremuraseră mai mult ca oricând în frigul din Groenlanda și care îi răpiseră pacea sufletească pe care și-o dorea atât de mult. Se gândise să-i ceară doctorului niște pastile care să-i domolească tremurul, dar nu îndrăznise. Trebuia să treacă prin încercarea aceea, să dea piept cu focul purificator fără niciun ajutor din partea industriei farmaceutice. Și oricum, nu avea nicio garanție că ar fi primit ceva de la medic.

Toată povestea aceea i se părea foarte nedreaptă. Orașul era plin de oameni care puteau să bea fără s-o ia pe panta pe care aluneca el de fiecare dată când își permitea să bea un păhărel. Dar și-așa avea suficiente pe cap, nu trebuia să se mai gândească și la asta. Bietul de mine, bietul de mine, ce-aș bea ceva…, și-a zis în sinea lui. Apoi și-a luat privirea de la mâinile lui tremurânde și s-a uitat iarăși la perete, în speranța că avea să-și recapete calmul. Trebuia să înceteze cu văicărelile. Făcuse suficientă terapie cât să știe că trebuia să lase deoparte autocompătimirea și să accepte în mod responsabil consecințele comportamentului său. Într-adevăr, era un ghinion că nu putea să țină piept alcoolului, dar nici nu-l obligase nimeni să pună gura pe băutură. A dus singur paharul la gură, știind foarte bine că, la scurt timp după aceea, avea să renunțe la respectul de sine și la judecata sănătoasă. Trebuia să-și întipărească adânc în minte că numai el putea să controleze problema asta, să-și încuie dependența în spatele unor gratii imaginare din mintea lui, unde avea să fornăie și să mârâie, dar n-avea să-l poată mușca. Înțelesese de mult că va trebui să trăiască toată viața tânjind după alcool  nu exista nicio soluție magică pentru a scăpa. Șpilul era tocmai să accepte lucrul ăsta, să nu ajungă să dea pe gât prima gură de băutură, care l-ar fi încredințat că totul avea să fie bine și că încă un pahar n-avea cum să-i facă rău. Problema nu era că se simțea rău atunci când scăpa frâiele  nu s-ar fi gândit nicio clipă să continue să bea dacă nu s-ar fi simțit bine după prima înghițitură. Când se îmbăta, sentimentul de euforie dispărea destul de repede, însă după aceea nu se simțea tocmai rău, ci, pur și simplu, îl cuprindea un fel de amorțeală, iar tot ce conta pentru el era să se asigure că avea la îndemână încă un pahar. Deci alta era problema: pentru el, primele guri de alcool erau atât de bune  periculos de bune , încât se lăsa tentat iar și iar, de fiecare dată fiind convins că avea să pună dopul la loc după două, cel mult trei pahare. Ce prostie din partea lui! Cum de se putea lăsa păcălit? Arnar se uita țintă la vopsea și se străduia să se concentreze asupra texturii ei. Poate că avea să se interneze acolo pentru totdeauna. Ar fi putut sta, pe marginea patului, holbându-se la perete, în timp ce anii și viața se scurgeau pe lângă el. Pământul ar fi continuat să se învârtă și dacă el n-ar mai fi existat.

S-a auzit un ciocănit ușor în ușă și Arnar a fost nevoit să-și ia ochii de la perete. Nici nu s-a ridicat în picioare, nici n-a invitat înăuntru persoana din spatele ușii. După o clipă, ușa s-a deschis, iar prin crăpătura ei s-a ivit capul unei femei pe care o văzuse pe coridor cu o zi înainte. Făcea parte din personalul clinicii, dar nu avea nevoie de uniformă pentru a se deosebi de pacienți. Avea un aer prea vesel ca să fie acolo pentru tratament. Arnar s-a uitat la ea, așteptând să spună cu ce treabă venise.

Cum vă simțiți? a zis ea, zâmbind.

Arnar s-a întrebat oare de câte ori rostise întrebarea aceea, cu exact același zâmbet, dar nu i-a răspuns nimic.

Speram c-o să vă simțiți suficient de bine cât să veniți la întâlnire, dar am văzut că n-ați apărut.

Arnar nu-și amintea să i se fi spus despre întâlnirea aceea, cu toate că n-ar fi avut niciun motiv să se ducă: povestirile melodramatice ale altora despre propriile lor probleme cu băutura nu prea îl interesau în momentul acela.

V-ar prinde bine să vă întâlniți cu alți oameni și, în plus, trebuie să luați parte în mod activ la program, dacă vreți să aibă rezultate.

Arnar s-a întors cu spatele la peretele pe care îl privise până atunci, apoi a întrebat:

Ce părere aveți despre uciderea animalelor?

Eu? a replicat tânăra, ca și când Arnar s-ar fi putut referi la altcineva. Nu-mi face plăcere să mă gândesc la asta, dar mi se pare în regulă dacă sunt omorâte ca să fie mâncate.

Dar despre uciderea oamenilor? a continuat Arnar, fără să-și modifice expresia sau tonul. Și asta e în regulă?

Liniștea din pragul ușii dădea de înțeles că femeia nu mai discutase niciodată acest subiect, cu toate că probabil auzise câte ceva pe această temă în cariera ei.

Nu, a răspuns ea în cele din urmă, pe un ton ușor ezitant. N-aș putea spune asta.

Arnar se uita țintă la ea. Era frumoasă, dar caraghioasele șuvițe blonde din părul ei lung, bronzul artificial și cerceii stridenți nu prea o avantajau. Ai fi putut s-o confunzi cu una dintre nenumăratele fete care umpleau străzile din centru în week-end-uri, umblând de colo-colo în grupuri mici, cu speranța că vor fi remarcate. Și totuși, o judeca prea aspru: era puțin probabil să fie băutoare, și poate că bronzul era natural, iar părul i se decolorase de la soare. Arnar a simțit că tânăra era stânjenită de felul în care o privea.

Eu cred că uneori este în regulă, a zis el.

Înțeleg.

Tânăra părea un pic iritată. Venise acolo să-l convingă să ia parte la o întâlnire, nu ca să discute probleme morale  dacă sau când poate un om să omoare un alt om. Arnar nu reușea să-și dea seama ce slujbă avea: asistentă, psihologă, terapeută sau cu totul altceva. Nu putea fi medic, pentru că era prea tânără; sau poate că-i subestima vârsta. Pe măsură ce îmbătrânea, îi era din ce în ce mai greu să aprecieze vârsta tinerilor. Spre marele său regret, se îndepărta din ce în ce mai mult de tinerețe.

Dar credeți că e justificat să-i pedepsești pe cei care au omorât pe cineva? a insistat el, dându-și seama că tânăra nu înțelegea nimic din ce-i spunea. Răul deja a fost făcut, așa că ce rost mai are pedeapsa?

Femeia s-a uitat la ceas și a aruncat o privire nerăbdătoare spre coridor.

Nu mă ocup cu asta, dar cred că oamenii trebuie pedepsiți pentru crimele pe care le comit. Nu e bine să ne purtăm ca și când nimic nu s-ar fi întâmplat și să nu-l răzbunăm pe cel omorât.

Să-l răzbunăm? a repetat Arnar cu un aer gânditor, luându-și privirea de la ea. Dar dacă cel care a comis crima răzbuna de fapt moartea altcuiva? N-ar fi un cerc vicios?

A închis ochii, dorindu-și pentru a milioana oară să fi fost religios  i-ar fi fost mult mai ușor să împartă lucrurile în bune și rele.

Aveți vreun motiv concret pentru care vă gândiți la asta? a întrebat tânăra, iar zâmbetul care îi lumina chipul când deschisese ușa dispăruse complet.

Nu, doar mă gândeam.

Arnar nu voia s-o împovăreze cu problemele lui. Probabil că le avea pe-ale ei  ca toată lumea, de altfel.

V-aș sugera să stabiliți o întâlnire cu psihiatrul, a zis ea.

Tânăra părea să stea în cumpănă: să insiste ca Arnar să ia parte la întâlnire sau oare starea și comportamentul lui dădeau de înțeles c-ar fi fost mai bine să-l lase să se odihnească în continuare?

Gândurile de felul ăsta nu fac deloc bine, a adăugat ea, și sunt sigură că v-ați simți mai bine dacă ați sta de vorbă cu cineva. Dar nu eu sunt persoana potrivită.

Arnar a încuviințat din cap.

Într-adevăr, poate că nu sunteți.

A stat pe gânduri o clipă și și-a dat seama că n-ar fi trebuit să discute despre problema lui nici cu tânăra aceea, nici cu nimeni altcineva. Nu era atât de prost încât să-și închipuie că a trăncăni despre asta avea să schimbe ceva. Unele lucruri pur și simplu nu puteau fi schimbate. Morții nu revin la viață.

A încercat să repare această omisiune.

Nu vă faceți griji. N-am nevoie să stau de vorbă cu nimeni, atâta doar că-s cam tulburat momentan.

Apoi s-a ridicat în picioare.

Ar fi mai bine să vin la întâlnire.

Mâinile îi tremurau mai tare ca niciodată.

Vă interesați, vă rog, dacă mi se poate da ceva pentru asta?

A întins mâinile în față, și amândoi s-au uitat la degetele lui tremurânde  părea că o făcea înadins, exagerând la fel ca pacienții care își puneau sufletul pe masă la întâlniri. Dar nu exagera deloc. Sistemul lui nervos îi făcea degetele să tremure de capul lor. Poate că era o consecință a frigului din inima lui nefericită, de care nu l-ar fi putut scăpa nicio căldură de pe lumea asta. Pastilele n-aveau să schimbe nimic; deja regreta că le ceruse și spera ca tânăra să-i uite rugămintea. Nu voia să-l vadă un medic  nu voia să vadă pe nimeni. Nu voia decât să fie lăsat în pace, astfel încât disconfortul pe care îl resimțea acum să-i pătrundă în tot trupul și să i se întipărească în măduva oaselor. Nu merita să se simtă mai bine. Dacă suferea suficient de mult, poate că, în timp, ar fi reușit să se purifice și să scape de sentimentul de vinovăție, iar apoi să încerce să înceapă o viață nouă.

•

Pe Igimaq nu-l deranja să aștepte, iar Sikki, fostul său prieten, știa că nu avea să cedeze  îl cunoștea mult prea bine pe Igimaq. Altfel ar fi trebuit să încerce Sikki să scape de el, pentru că niciun alt vânător nu era mai bun decât el la a sta nemișcat și a lăsa timpul să treacă: Igimaq petrecea zile întregi pe gheață, așteptându-și răbdător prada. Tatăl lui îl învățase cel mai bun mod de-a face asta: trebuia să te eliberezi complet de influența gândurilor, să le lași să-ți rătăcească prin minte ca și când ai visa cu ochii deschiși. Putea să-și inducă această stare mentală fără să închidă ochii, fără să-și mute atenția de la ce era în jur. După ce nevasta lui Sikki îi trântise ușa în nas, spunându-i că soțul ei nu era acasă și că n-avea să se întoarcă prea curând, se așezase pe treptele din fața casei și se pusese pe așteptat. Încerca pentru a treia oară să dea de el, iar de data asta avusese grijă să se apropie de casă fără să fie văzut, astfel încât Sikki să nu afle de sosirea lui. În plus, venise mai spre după-amiază, când era mai probabil să fie acasă.

Soția lui Sikki se uita din când în când pe fereastră, în speranța că plecase, dar, în afară de asta, nimic altceva nu tulbura liniștea vânătorului. La un moment dat, o adolescentă îi trecuse prin față și se uitase chiorâș la el, apoi grăbise pasul și dispăruse. În sat nu mai era nimeni care să se îmbrace la fel ca el, așa că fata nu avusese nevoie de multă perspicacitate ca să-și dea seama cine stătea pe trepte. Umbletul ei îi amintise de al fiicei sale  Usinna  de pe vremea când avea aceeași vârstă; Igimaq fusese întotdeauna fascinat de felul în care fiecare pas al ei părea să aibă un scop, părea s-o apropie de aventurile neașteptate despre care era convinsă că o așteptau la fiecare colț. Nu fusese deloc surprins când, câțiva ani mai târziu, insistase să-i dea voie să meargă la studii în Danemarca  Igimaq nu se opusese deloc, întrucât știa că ar fi fost inutil. Usinna oricum s-ar fi dus. Dar, chiar și-așa, tot regreta că nu-i interzisese să plece, că nu-i ceruse să aibă grijă de familia ei, să-și găsească un soț și să continue ciclul vieții. Dacă ar fi făcut asta, poate că acum lucrurile ar fi stat cu totul altfel.

A auzit ușa scârțâind în spatele lui și a întors capul. Sikki stătea încruntat în prag.

Ia uite cine-a venit. Nu prea te-ai schimbat, Igimaq. Doar la înfățișare, că altfel, văd că ești la fel de ramolit ca mine.

Vânătorul s-a ridicat în picioare și s-a uitat în ochii prietenului său din copilărie.

Trebuie să stau de vorbă cu tine.

N-avea niciun rost să-i reproșeze lui Sikki că-l făcuse să aștepte în frig.

Aș vrea să discutăm într-un loc în care să nu fim deranjați, a adăugat el.

Bănuia că Sikki ar fi preferat să nu-l lase în casă și, cu toate că n-ar fi avut nimic împotrivă să rămână afară, problema pe care voia s-o discute era foarte delicată și nu putea fi discutată în public.

Sikki s-a încruntat încă o dată, dar apoi i-a făcut semn să intre. L-a condus într-o cameră mică și destul de urâtă, luminată doar de o veioză cu picior înalt.

Trebuie să schimb becul din tavan, a bombănit Sikki înainte să ia loc.

Într-adevăr, avea un aer autoritar, deși nu era ca tatăl lui, care nu și-ar fi permis slăbiciunea de a-și lua privirea de pe chipul lui Igimaq. Tatăl lui s-ar fi uitat țintă la el, cu un aer degajat.

Sunt obosit, Igimaq. Ce-i așa de urgent?

Au mai venit niște oameni în tabără.

Igimaq nu stătea comod în scaunul pe care se așezase. În plus, gazda sa nu se oferise să-i pună haina în cui, și simțea că fierbe în hainele lui groase.

Da, am aflat, a zis Sikki, apoi s-a răsucit în scaun și a dat caloriferul mai tare.

Nu-ți aduci aminte ce-am fost învățați? a întrebat vânătorul, uitându-se țintă la prietenul lui. Suntem răspunzători pentru locul ăla.

Își amintea foarte bine că sarcina aceea le fusese încredințată lor doi: lui, pentru că, prin tatăl lui, se trăgea din cei mai mari vânători ai satului, iar lui Sikki, pentru că era menit să devină următorul angekokk  adică șaman , la fel ca tatăl și bunicul lui. Se presupunea că Sikki era capabil să-i vindece pe bolnavi și să intre în legătură cu sufletele morților, cu toate că Igimaq nu văzuse niciodată la prietenul lui vreun semn al unor astfel de puteri. Când le-a fost încredințată această mare responsabilitate, amândoi împliniseră deja șaisprezece ani și era limpede că aveau să urmeze calea care le fusese menită, cale bătătorită de strămoșii lor, deși probabil că Sikki nu deținea puterile cu care fuseseră dăruiți din naștere înaintașii lui.

Sikki a mijit ochii și a inspirat pe nas, ca și când ar fi încercat să pară mai important. Dar nu i-a ieșit, așa că și-a luat o expresie firească și a spus:

Lumea s-a schimbat, Igimaq. Lucrurile pe care le-am învățat noi nu se mai aplică în ziua de azi, iar încercarea ta de a păstra vechiul mod de viață nu schimbă cu nimic faptul că e pe ducă. Uită-te la noi, de exemplu. Eu n-am niciun fiu, iar al tău nu îți calcă pe urme, din câte am înțeles.

Sikki, știi foarte bine că lucrurile astea n-au nicio importanță, a zis Igimaq, simțind cum i se prelinge pe spate o picătură de sudoare. Nu-i vorba despre modul de viață tradițional.

Știu, știu, a bombănit Sikki. Dar ce vrei să fac? Să-i alung? a pufnit el. Mina asta e cel mai bun lucru care ni s-a întâmplat în ultimii ani. Poate că în sfârșit o s-avem locuri de muncă pentru tineri. N-ai idee cât de mult își doresc să aibă o slujbă decentă. Nu pentru toată lumea e sănătos să trăiască din ce primește de la stat într-un plic o dată pe lună, iar în rest, să stea degeaba. Vor să aibă ceva de făcut: și ar trebui să-ți fie la fel de clar pe cât îmi e mie că nu-și pot câștiga existența dedicându-se ocupațiilor tradiționale. S-au dus vremurile alea. Nimeni nu mai vrea să cumpere ce avem noi de vânzare. În ziua de azi, putem să ne considerăm norocoși dacă primim trei sute de coroane daneze pe o piele de focă  asta dacă găsim pe cineva care vrea să cumpere așa ceva. Și știi foarte bine cât de greu e să tăbăcești pieile.

Igimaq a ridicat din umeri, iar pe spate i s-au prelins alte câteva picături de transpirație. Toate ocupațiile care pe vremuri țineau satul în viață fuseseră interzise. Acum, le-ar fi fost mai ușor să vândă zăpadă decât piei de focă sau produse obținute din sacrificarea balenelor.

Le-ai jurat strămoșilor tăi c-o să ai grijă ca în locul ăla să nu se construiască nimic și nici să nu fie agresat în vreun fel, a zis vânătorul. Mina poate fi construită și în altă parte.

Sikki se uita țintă la Igimaq, renunțând la încercarea caraghioasă de a-și impune autoritatea în fața lui. În schimb, acum avea o expresie tristă, ca și când i-ar fi părut rău pentru el mai mult decât putea mărturisi în cuvinte.

Nu așa merg lucrurile, i-a răspuns el. Mina va fi sau acolo, sau în cu totul altă parte  la o distanță atât de mare, încât pentru noi o să fie un loc la fel de îndepărtat ca stelele de pe cer.

A clătinat din cap foarte încet, ca și când și-ar fi dorit ca amândoi să aibă iarăși șaisprezece ani, să fie puternici și gata de orice, iar nu doi bătrâni care nu mai aveau aproape niciun control asupra lucrurilor care contau.

Nu putem face nimic, a conchis Sikki.

Ce s-a schimbat de când a fost Usinna mea acolo? a întrebat Igimaq, simțind că inima îi stă un pic în loc  preț de o secundă, căldura insuportabilă n-a mai contat pentru el. Spune-mi.

Lui Sikki i-a apărut la rădăcina părului o picătură mare de sudoare, care i-a alunecat încet pe frunte.

Nu da vina pe mine pentru asta.

Nu te învinovățesc, Sikki. Pur și simplu, te întreb ce s-a schimbat. Pe atunci îți luai responsabilitățile foarte în serios…

Dar n-a mai putut continua. Mersul fetei pe care o urmărise trecând pe drum îi deschisese răni vechi, pe care le credea vindecate.

Sikki a frecat ușor brațele fotoliului cu mâinile lui groase și puternice.

Tocmai ți-am explicat. Acum, e în joc viitorul nostru. Dacă nu se construiește mina, satul nostru n-o să supraviețuiască. Toți oamenii de-aici or să plece în altă parte. Cei mai mulți încă sunt speriați de mină, dar asta o să se schimbe și poate că, peste câțiva ani, tinerii noștri or să poată umbla cu fruntea sus. Ascultă-mă pe mine, dacă se alege praful de mină, toată lumea o să plece. Nu peste noapte, ci în timp.

Și ce dacă? a zis Igimaq printre dinți, înfuriindu-se mai tare decât ar fi vrut. Dacă oamenii vor să-și trăiască viața la fel ca orășenii, atunci n-are niciun rost să mai rămână aici. La Nuuk{15} se găsesc slujbe pentru toată lumea din sat.

Sikki nu avea cum să-l contrazică.

Totul o să fie bine, a replicat el. Ai încredere în mine.

Așa cum am avut încredere în tine și când a fost vorba de fiica mea? a întrebat Igimaq cu glas scăzut. Asta a costat-o viața. Câți oameni trebuie să mai moară înainte ca prețul pentru locurile astea de muncă să fie considerat prea mare?

Mai bine ne oprim aici, a zis Sikki, ridicându-se în picioare, roșu la față. N-am cum să discut problema asta cu tine. N-ai cum să înțelegi.

Igimaq s-a ridicat și el în picioare.

Înțeleg perfect. Tu nu înțelegi nimic.

Apoi a ieșit din cameră, fără s-o salute pe soția lui Sikki, care stătea în hol cu ochii larg deschiși. Probabil că trăsese cu urechea, dar pentru Igimaq era ultimul lucru de care-i păsa. Sikki l-a urmat până în vestibulul care abia putea fi traversat din pricina perechilor de încălțări ce acopereau podeaua. Când Igimaq a pus mâna pe clanță, Sikki a deschis iarăși gura  voia să aibă el ultimul cuvânt.

Stătea în puterea ta s-o salvezi, Igimaq, a zis el încet, cu emoție în glas. Ba chiar a crezut până la sfârșit c-ai s-o salvezi, dar, în locul ei, ai ales onoarea și obligațiile învechite față de strămoși. Să nu uiți asta atunci când mă condamni.

Ca și când vânătorul ar fi putut uita vreodată.


Capitolul 16

21 martie 2008

Snowmobilul și mașinile nu s-au stricat singure. Cine ar fi putut să umble la ele?

Alvar vorbea uitându-se la un ghiveci cu flori de pe pervazul din camera de zi. Planta cunoscuse și zile mai bune, iar acum era căzută pe-o parte, maronie și veștejită. Toată lumea se gândea la ipoteza că fusese turnat ceva în rezervoare: zahăr sau altă substanță care defectase motoarele atunci când fuseseră pornite.

Nu cumva, la un moment dat, s-a bănuit și că cineva a umblat la instalația de foraj? a întrebat Alvar, întorcându-se spre ceilalți membri ai grupului, dar fără să se uite în ochii nimănui, după care a început să-și studieze mâinile. Sau parcă așa am înțeles…

Alvar, vreau să vii cu mine să facem fotografii ale vehiculelor avariate, a zis Thóra pe un ton binedispus, având grijă totuși să nu pară ridicolă. Și ar fi bine dacă ai putea întocmi un scurt raport despre ce-ai descoperit.

Apoi s-a întors spre Matthew.

Ba chiar mă întreb dacă nu cumva ar fi bine să cerem să fie transportate în Islanda pentru a fi inspectate cu atenție de mecanici, sau poate să chemăm pe cineva aici.

Matthew a încuviințat din cap și a încercat fără succes să-și stăpânească un căscat. După ce terminaseră cina, nu mai spusese nimic  începea să se cunoască lipsa somnului din ultimele nopți, iar mâncarea simplă nu prea îi dăduse putere: paste cu un sos de la conservă care era atât de fad, încât ar fi putut foarte bine să folosească lapte în locul lui. Și nu era singurul care se simțea obosit: doctorului Finnbogi îi fusese destul de greu să mănânce printre căscături, iar Thórei i se păruse că, la un moment dat, pe Friðrikka o furase somnul. După masă, Eyjólfur se dusese direct în cameră să se culce, în timp ce toți ceilalți se strânseseră în camera de zi, cu excepția Bellei, căreia îi fusese dată sarcina să spele vasele. Și poate că lipsa lor de inițiativă era cauzată de oboseală; Thóra nu știa cum erau ceilalți, dar ea întotdeauna se simțea adormită după ce petrecea mult timp în aer liber, inspirând prea mult oxigen.

Nu cumva am putea devansa ziua întoarcerii? a întrebat Friðrikka. Părea foarte obosită: era palidă la față și avea cearcăne foarte pronunțate. Venirea noastră aici a fost o greșeală.

N-o să mai dureze mult, a bombănit doctorul, apoi s-a întors spre fereastra cu ghiveciul și s-a uitat la geamul negru ca smoala. Dacă nu se strică vremea.

Sunt sigură că n-o să se strice, a zis Thóra cu un fals optimism în glas  nu voia să ia în seamă șuierul discret al vântului care pătrundea în camera de zi. Crezi c-o să ai timp să termini toată treaba?

Friðrikka a încuviințat din cap cu un aer jalnic.

Da, sigur. Mâine o să termin aproape tot, apoi va trebui să fac copii ale documentelor pe care nu le pot citi aici, urmând să mă uit pe ele în Islanda.

Discuția despre sarcinile ei părea s-o mai fi înviorat.

Nici n-am avut chiar atât de multă treabă. Lucrările au avansat destul de puțin după plecarea mea, așa că parcurgerea documentelor a fost relativ simplă. Echipa n-ar fi trebuit să lucreze după Anul Nou.

Apoi a adăugat cu un aer satisfăcut:

După cum i-am și zis de mai multe ori.

Thóra și-a amintit vag că, undeva în documentele care însoțeau contractul, se preciza că, din pricina condițiilor meteo, era aproape imposibil să se lucreze acolo în primele patru luni ale anului. Companiei Berg Technology i se dăduse libertate totală în ceea ce privește perioada din an în care urma să-și desfășoare activitatea, dar îi fusese furnizată această informație pentru a-și da seama că nu se putea aștepta să lucreze la capacitate maximă pe toată durata anului.

Și de ce a continuat să muncească după Anul Nou? a întrebat Thóra. Din pricina întârzierilor?

Da, cred că da, a răspuns Friðrikka. Ideea asta a fost propusă înainte să-mi dau demisia și bineînțeles că n-a fost întâmpinată cu entuziasm. Unul dintre motivele pentru care angajații își doriseră această slujbă era concediul de iarnă, care ar fi trebuit să fie destul de lung. Pentru mine, chestia asta a fost picătura care a umplut paharul. După ce-a dispărut Oddný Hildur, nu mai aveam de gând să-mi asum responsabilități suplimentare pentru un angajator care se purta atât de urât cu noi.

Alvar s-a ridicat imediat în picioare. Era ca și când s-ar fi simțit insultat de negativismul Friðrikkăi și nu-i mai putea suporta lamentațiile.

Mă duc la culcare, a zis el.

La naiba! a exclamat doctorul, lovind ușor brațele fotoliului. Voiam să vă ofer câte un păhărel înainte de culcare. Toată lumea se bagă-n pat?

Alvar s-a oprit, încurcat. Era cât se poate de limpede că îi ardea gâtul după un pic de băutură și că s-ar fi răzgândit cu dragă inimă.

Păi, cred că somnul poate să mai aștepte un pic, a zis el, luând iarăși loc. Nu mă grăbesc.

Thóra s-a străduit să nu zâmbească, aducându-și aminte de cumpărăturile pe care le făcuse ea însăși la duty-free.

Bună idee, i-a zâmbit ea doctorului. Am și eu o sticlă de lichior de lemn-dulce{16}, marca Opal.

Matthew s-a încruntat, dar s-a ridicat în picioare să aducă sticla  Thóra știa că doar o tărie cu aromă de floricele i-ar fi putut displăcea lui Matthew mai mult decât lichiorul de lemn-dulce. Doctorul a plecat după el, iar Thóra spera că, în timp ce mergeau împreună pe coridor, aveau să mai discute despre petele de sânge de pe perna lui Dóri.

După ce le examinase cu atenție, Thóra îl târâse pe Matthew înapoi în clădirea administrativă, ca să-i arate fotografiile vechi pe care le descoperise și să-l convingă că petele de pe pernă erau ciudat de asemănătoare cu cele de pe paturile primilor coloniști din zonă. Matthew trebuise să admită că similaritățile erau uimitoare și, înainte să meargă la cină, l-au chemat pe doctor să vadă atât camera lui Dóri, cât și pozele. Finnbogi n-a putut să spună nimic despre pete și nici de ce erau atât de asemănătoare cu cele din trecut, dar a ajuns la concluzia că era o simplă coincidență. Thóra avea cu totul altă părere, susținând că, din cine știe ce motiv, cineva încercase să imite modelul găsit pe așternuturile din corturi. Și totuși, ea și Matthew erau de acord că asta nu însemna în niciun caz că primii locuitori muriseră din altă cauză decât foametea  nicidecum pentru că i-ar fi omorât cineva; argumentul lor principal era că nimeni n-ar fi avut vreun motiv să le vrea moartea. Era puțin probabil să fi fost într-un conflict cu cineva  sigur nu cu locuitorii din așezările învecinate, pentru că nu exista niciuna în jur. Dar doctorul și Matthew au ezitat un pic atunci când Thóra i-a întrebat dacă decesul prin inaniție provoca sângerări ale capului, dar momentul de ezitare a dispărut când doctorul a zis că, foarte probabil, petele din fotografie nu erau de sânge, ci umbre sau urme de murdărie care puteau fi explicate și altfel decât ca semne de violență. Dacă ar fi fost pete de sânge, ar fi fost și mai mari, și mai întinse. Deși cu greu s-ar fi putut ajunge la o concluzie în legătură cu petele din fotografii, Thórei îi era destul de limpede că cele de pe perna muncitorului nu puteau fi decât de sânge  chiar dacă n-ar fi putut spune cum ajunseseră acolo.

Bella a intrat în camera de zi și pe chipul său se putea citi că spălatul vaselor nu era tocmai distracția ei cea mai mare. Thórei i se părea de înțeles: apa era obținută prin topirea zăpezii, așa că îi luase mult timp să spele cele câteva farfurii și pahare pe care le folosiseră.

Nu mai fac asta înc-o dată, a tunat secretara. Și n-o să-mi pese cât de ocupați o să pretindeți că sunteți, a adăugat ea, uitându-se cu dispreț la Thóra, Friðrikka și Alvar, care stăteau relaxați în living.

Draga mea, ia loc și calmează-te, i-a zis Friðrikka. O să vină rândul fiecăruia dintre noi să le spele.

Expresia chipului ei nu era mai prietenoasă decât a Bellei, iar Thóra avea impresia că nimerise la reuniunea unor persoane cu grave probleme sociale.

Nu vrem decât să ne relaxăm și să stăm un pic de vorbă. Dar nu despre tabăra asta, a adăugat Friðrikka, uitându-se la Thóra.

Thóra i-a răspuns cu un zâmbet, în speranța că va mai însenina atmosfera. Dacă femeia întotdeauna reacționa în felul ăsta, Thóra nu putea să se gândească decât cu compătimire la cei care fuseseră colegi cu ea, pe vremea când încă lucra în tabără.

Întru totul de acord, a zis Thóra. Există o mulțime de alte subiecte. Alegeți unul și n-o să mă dau în lături.

Dar nimeni n-a spus nimic, iar după ce s-a așezat și Bella pe un scaun, cu toții au rămas nemișcați. Singurele subiecte care-i treceau Thórei prin minte aveau legătură cu proiectul și era sigură că același lucru era valabil atât pentru Matthew, cât și pentru Friðrikka. Spera ca Matthew și doctorul să se întoarcă repede cu sticlele. Băutura le-ar mai fi dezlegat limbile, ba chiar și Alvar ar fi început să turuie ca o moară hodorogită după câteva păhărele de lichior. Poate că atmosfera avea să se anime atât de mult, încât Thóra ar fi putut să arunce pe ea niște haine de petrecere, dat fiind că pusese atât de multe în valiză. Podeaua de pe coridor a scârțâit și toată lumea s-a înviorat.

Avem niște pahare de vin la îndemână? a întrebat Thóra, uitându-se în jur.

Nu, a răspuns Friðrikka. Regulamentul de ordine interioară interzice consumul de alcool în tabără, așa că singurele pahare sunt cele din bucătărie.

A dat să se ridice în picioare ca să le aducă, dar Thóra i-a luat-o înainte.

Și chiar toată lumea de-aici respecta regulile? a întrebat ea, apropiindu-se de ușă.

Nu, a zis iarăși Friðrikka. E imposibil să le interzici adulților să bea, exceptând cazul în care interferează cu munca lor. Arnar era complet împotriva consumului de alcool în tabără, dar nimeni nu-i dădea ascultare. E drept că nici nu era multă băutură aici: stăteam în tabără cu lunile și niciodată nu aduceam mai mult decât ne dădeau voie vameșii, iar din când în când, dacă aveam timp, mai luam câte o navetă de bere din Kulusuk înainte să venim aici. Arnar se făcea nevăzut ori de câte ori beam aici, în camera de zi, ceea ce se întâmpla foarte rar. Uneori, la ocazii speciale, compania ne dădea vin la masa de prânz, iar pe seară ne ofereau și alte băuturi  ocaziile de genu ăsta erau, de exemplu, sărbătorile pe care trebuia să ni le petrecem aici.

Friðrikka a făcut semn cu mâna spre un poster lipit lângă ușă, prin care se anunța Petrecerea de la mijlocul iernii, care fusese organizată într-o sâmbătă, pe 16 februarie. Cu toate că tabăra avea un personal restrâns, se făcuseră multe eforturi; fusese numit un maestru de ceremonii, iar distracțiile serii fuseseră foarte variate: de la tombolă până la karaoke.

Presupun că s-a dat de băut și atunci, a adăugat ea.

Când a ajuns la ușă, Thóra a dat nas în nas cu Matthew și Finnbogi. Matthew ținea în mână o sticlă de plastic pe care era scris Opal, iar doctorul, o sticlă de coniac  Thóra spera că n-o să-l deranjeze dacă o să-l bea dintr-un pahar obișnuit. Singurele pahare pe care le-a găsit în dulapuri erau identice cu cele pe care le folosiseră la cină  pahare de bucătărie împrăștiate printre ceșcuțe albe de cafea și căni colorate. Acestea din urmă păreau să aparțină angajaților, iar Thóra a început să se uite la ele în mod automat. Când a pus mâna pe o cană împodobită cu flori albastre, pe care scria Oddný Hildur, buna dispoziție care, încetul cu încetul, îi estompase oboseala fizică a dispărut iarăși. A așezat repede cana la locul ei, fiind surprinsă că ceilalți angajați nu o luaseră de acolo ca să nu-și aducă aminte tot timpul de dispariția ei. Poate și-au închipuit că ar fi o înfrângere simbolică: descotorosindu-se de cană, ar fi recunoscut că era moartă. În cele din urmă, a luat repede șapte pahare  unul pentru Eyjólfur, în caz că apărea și el.

Frigiderul a pornit dintr-odată, scoțând un zgomot puternic, iar Thóra a tresărit atât de tare, încât le-a mulțumit stelelor ei norocoase că n-a scăpat paharele. Adrenalina i s-a împrăștiat în vene, iar inima a început să-i bată nebunește  dar s-a calmat repede, după care a ieșit imediat din camera aceea pustie.

La puțin timp după ce au umplut paharele, a apărut și Eyjólfur, cu părul ciufulit:

Vasăzică aici erați? Eu am adormit.

Apoi s-a trântit pe un fotoliu de lângă ușă.

S-a întâmplat ceva în timp ce dormeam? a întrebat el pe un ton sarcastic, evident convins că nu erau mai aproape de lămurirea situației decât înainte să se bage el în pat, iar când a văzut că nu-i răspunde nimeni, și-a întors privirea spre fereastră cu un aer indiferent. Vremea se înrăutățește. M-au trezit trepidațiile geamului de la dormitor.

A râs sec și a adăugat:

Eram atât de confuz când m-am trezit, încât preț de o clipă am crezut că e cineva afară care bate în fereastră. Ba chiar am crezut că e Bjarki, a zis el căscând.

Of, Eyjólfur, a spus Friðrikka, punând jos paharul. Încercăm să uităm ce s-a întâmplat aici. Nu știu ce părere au ceilalți, dar nu mi-ar plăcea deloc să-mi apară Bjarki în față, ca un zombi.

Apoi a tăcut.

Dintr-odată, becul din tavan a început să pâlpâie. Au auzit o pocnitură și au văzut o lumină puternică venind de-afară.

Ce naiba? a exclamat Alvar, care se afla lângă fereastră, ridicându-se în picioare și făcând mâna streașină la ochi.

Friðrikka a scos un geamăt ușor, iar Eyjólfur s-a apucat cu ambele mâini de brațele fotoliului, strângându-le până când i s-au albit încheieturile. Cu toate că erau și ei uimiți, lumina nu le-a produs reacții atât de puternice Thórei, Bellei, lui Matthew și doctorului Finnbogi.

Ce-a fost asta? a întrebat Thóra, când a observat că nimeni altcineva n-avea de gând să spună nimic. A trecut o mașină prin fața ferestrei?

Poate că piloții elicopterului veniseră cu mașina să-i ducă la pistă.

Friðrikka respira precipitat.

Sunt proiectoarele montate după dispariția lui Oddný Hildur. A fost ideea responsabilului cu securitatea.

Și? a întrebat medicul, părând la fel de surprins ca Thóra.

Și se aprind atunci când senzorii detectează mișcare. Ideea era să speriem urșii polari sau orice alt musafir nepoftit.

E vreun urs polar în preajma taberei?

Lichiorul începuse deja să-și facă efectul, iar Thóra era foarte încântată de ideea de-a vedea un urs. S-a ridicat în picioare, s-a apropiat de fereastră și s-a uitat afară. Reflectoarele montate pe doi stâlpi înalți făceau ca zăpada să pară și mai albă  nici măcar nu le observase până atunci.

Pleacă de la fereastră, i-a strigat Eyjólfur. Nu cred că-i un urs.

De unde știi? a întrebat doctorul, care urmase exemplul Thórei, iar acum se uita și el pe geam.

Însă n-a primit niciun răspuns.

Atunci ce e? a întrebat Thóra, îndepărtându-se de geamul rece.

Dacă fusese cherchelită cu câteva clipe mai înainte, acum îi trecuse dintr-odată. Și-a amintit de petele de pe perna muncitorului și s-a întrebat dacă nu cumva reflectoarele se aprinseseră și înainte ca el să înceapă să sângereze.

Nu-i un animal, a zis Friðrikka, trecându-și mâna prin părul roșcat. Sistemul nu era în funcțiune când am ajuns aici. Ba chiar și uitasem de el. Ca să meargă, trebuie să fie pornit, lucru pe care nu l-ar fi putut face un urs polar.

Abia acum înțelegeau cu toții de ce reacționaseră așa Friðrikka și Eyjólfur.

Unde sunt montați senzorii? a intervenit Matthew. Și de unde se activează sistemul ăsta?

Apoi s-a ridicat și el în picioare și s-a apropiat de fereastră, în ciuda avertismentelor lui Eyjólfur. S-a uitat afară, dar n-a văzut mai mult decât Thóra.

Senzorii sunt amplasați pe stâlpii reflectoarelor, iar panoul de pornire al sistemului se află în clădirea administrativă, i-a explicat Eyjólfur. E montat chiar sub scară. Și e destul de complicat, ceea ce înseamnă că nu poate fi activat din greșeală.

Apoi informaticianul s-a uitat la Friðrikka.

L-ai pornit cumva tu?

Bineînțeles că nu, a răspuns femeia, părând și mai alarmată. Ba chiar uitasem de sistemul ăsta, a adăugat ea, iar vechea lor animozitate s-a reaprins. Acum urmează să spui că eu am declanșat reflectoarele? Eram aici, în caz c-ai uitat. La fel ca tine.

N-au fost declanșate de niciunul dintre noi, a intervenit Matthew, apoi s-a întors iarăși spre fereastră. Probabil că senzorii au fost declanșați de un animal rătăcit care apoi a fugit.

S-a uitat pe rând la toți cei aflați în living.

A umblat cineva la dispozitivul de pornire?

Dar nu i-a răspuns nimeni.

Matthew a aruncat o ultimă privire pe fereastră, uitându-se la peisajul încremenit până când reflectoarele s-au stins dintr-odată, lăsându-l față-n față cu propria lui reflecție în geamul întunecat.

Probabil că sistemul a fost activat de o pană de curent. Poate că a fost tot timpul pornit, iar în seara asta cineva a pornit iarăși curentul și, fără să vrea, a reconectat sistemul.

Toată lumea a fost mulțumită de această ipoteză. Era unul dintre acele momente când e bine să ai o explicație oarecare, oricât de improbabilă. Cuvintele au puterea de a risipi îndoielile, așa că toată lumea l-a susținut, murmurând: Bineînțeles și Asta trebuie să fie.

S-au așezat la loc cu un aer rușinat și au încercat să învie atmosfera veselă de mai înainte. Sticlele s-au golit cu repeziciune și n-a trecut mult timp până când Alvar a început să se foiască în fotoliu. Friðrikka, părând și ea dornică să mai bea, s-a ridicat în picioare și i-a anunțat că se duce să vadă dacă vinul păstrat pentru ocazii speciale încă era la locul lui.

Eyjólfur, a mai rămas vreun pic de băutură după Petrecerea de la mijlocul iernii?

Habar n-am. Nu eram aici.

Friðrikka a plecat, iar Thóra a băut ultima gură de Opal din paharul ei. Nu era sigură că voia să mai bea și după întoarcerea femeii  alcoolul ar fi făcut-o și mai somnoroasă. Avea senzația că și Matthew era la fel de toropit ca ea, dar celorlalți băutura părea să le fi reîmprospătat energiile. Nici măcar Bella nu mai era încruntată, cu toate că se afla la câteva pahare distanță de un zâmbet. Așa că probabil oboseala a fost motivul pentru care Thóra și Matthew au reacționat ultimii la țipetele Friðrikkăi.

Mâinile lui Arnar s-au oprit din tremurat, dar, în loc să se simtă ușurat, era copleșit de regrete. Însă asta nu prea conta: nu se aștepta să se simtă bine foarte curând, iar regretele nu erau lucrul cel mai neplăcut. Ceea ce-l deranja era că nu știa ce regretă, ce îi lipsește. Oricum, avea de unde să aleagă: greșeli din trecut pe care știa că nu le va putea îndrepta niciodată, bani care se duseseră pe apa sâmbetei, lăsând în urmă datorii, prietenii care nu aveau să fie reluate niciodată. Dar nu părea să fie nimic din toate astea.

Totul începuse cu un somn fără vise, care nu-i oferise niciun pic de odihnă: când s-a trezit, se simțea la fel de epuizat ca în clipa când pusese capul pe pernă. Poate că, de fapt, nu dormise decât foarte puțin; își pierduse ceasul și, pentru că nu i se dădea voie să aibă telefon mobil în timpul terapiei, nu putea să se uite la el ca să afle cât timp trecuse. Afară era întuneric beznă, dar asta nu însemna nimic: în acea perioadă a anului, soarele răsărea abia pe la ora nouă. Ar fi putut ieși pe hol să-l întrebe pe gardian cât e ceasul, însă nu avea niciun chef, știind că, dacă s-ar fi dat jos din pat, i-ar fi fost și mai greu să adoarmă la loc. A încercat să se gândească la ceva pozitiv, dar, în afară de zădărnicia vieții lui, nu i-a venit în minte decât celălalt pat din salon. Până de curând, fusese ocupat de un alcoolic care avea aritmie și trebuise să fie dus la spital. Fostul lui coleg sforăia îngrozitor și, din când în când, vorbea în somn, așa că lui Arnar ar fi trebuit să-i fie mai ușor să doarmă acum, după ce plecase, dar nu se întâmpla așa. Oricum, patul liber avea să fie ocupat de cineva într-un timp destul de scurt, ba chiar era un pic ciudat că golul nu fusese umplut a doua zi după plecarea bătrânului cu aritmie. Arnar bănuia că era din pricina orientării lui sexuale, pe care o mărturisise în fața grupului în timpul celei de-a doua zile de terapie. Hotărâse să facă această dezvăluire cât mai repede, astfel încât bărbații să nu-i vorbească despre gagici și despre agățat. Vestea se răspândise cu iuțeala fulgerului în toată clinica. Dar puțin îi păsa: toată lumea de acolo avea probleme în primul rând cu alcoolul și cu siguranță le făcea plăcere să mai discute și despre altceva. În plus, își asigurase o oarecare intimitate, întrucât, după această dezvăluire, bărbații începuseră să-l evite; pe de altă parte, femeile  care erau în minoritate  îi acordau mai multă atenție decât înainte. Arnar nu credea că bărbații îl ocoleau pentru că aveau ceva cu homosexualii, ci, pur și simplu, pentru că aveau suficiente probleme pe cap ca să nu-și mai complice viața petrecând timp cu un alcoolic care ar fi putut să le facă avansuri. Dar Arnar nu era interesat de nimeni de la clinică, nici ca partener sexual, nici ca prieten  avea să treacă mult timp până când să i se trezească iarăși nevoia de sex sau companie. Și, din fericire, cei din jurul său nu știau asta.

Poate că fostul lui coleg de salon, bătrânul care sforăia, inventase aritmia de teamă că Arnar ar fi putut încerca să se dea la el în somn. La gândul ăsta, Arnar a zâmbit pentru prima oară de când se internase. Colegul lui era trecut de șaizeci de ani și dormea cu proteza dentară, drept care începutul și sfârșitul fiecărui sforăit erau însoțite de un ușor plescăit. Așa că ideea de a-i face avansuri i se părea lui Arnar dincolo de orice închipuire.

Zâmbetul i-a dispărut la fel de brusc pe cât i se așternuse pe chip. Nu merita să-și recâștige fericirea  nu mai mult decât un om care, în mod prostesc și egoist, a stins lumina din ochii altei făpturi umane. Și-a adus aminte de vorbele unei tinere alături de care luase prânzul. Femeia stătea chircită deasupra farfuriei, cu aerul unui om complet distrus. În condiții obișnuite, probabil că ar fi fost atrăgătoare, dar acum arăta ca un zombi. Îl salutase din cap atunci când se așezase la masă, dar nu continuase cu obișnuita flecăreală de complezență. După ce și-a plimbat absentă furculița prin farfurie o vreme, fără să ia nicio îmbucătură, tânăra s-a întors dintr-odată spre Arnar și i-a spus că pastele fuseseră dintotdeauna mâncarea ei preferată. A spus-o mecanic, de parcă ar fi citit de pe o foaie de hârtie. Când a deschis gura, i s-a desfăcut o mică rană de pe buza superioară. O picătură de sânge gros și închis la culoare i s-a format în colțul gurii și a căzut pe farfuria maro, apoi s-a prelins ușor în grămada de tortellini{17}. Femeia n-a schițat niciun gest pentru a opri sângerarea, ci a continuat să vorbească, mărturisindu-i lui Arnar că nu va mai avea niciodată o mâncare preferată și că nici nu se va mai bucura vreodată de ceva. Că nu va mai zâmbi niciodată. Apoi și-a luat farfuria în mâinile ei delicate și s-a ridicat de la masă fără să-și ia la revedere. Arnar nu trebuia să aibă puteri paranormale ca să observe dunga albicioasă de pe inelarul ei stâng. Era ușor să-și închipuie ce se întâmplase. Adesea, pacienții cu problemele cele mai mari de la Clinica Vogur erau tinere care, din pricina alcoolului, își pierduseră soțul sau chiar copiii. I-a pierit și lui pofta de mâncare când și-a închipuit niște copii care stăteau la masă doar cu tatăl, întrebându-se de ce mama lor nu putea fi la fel cu celelalte mame. Era o adevărată binecuvântare că el nu avea niciun urmaș pe care să-l îndurereze cu dependența lui.

S-a întors pe-o parte și și-a dorit să-și fi putut aduce iPod-ul. De obicei, muzica îl ajuta atunci când voia să se gândească la altceva decât la situația lui mizeră. Tot ce putea face era să-și imagineze melodiile pe care le-ar fi ascultat, dacă ar fi avut iPod-ul la el. După ce și-a întocmit o listă în minte, a lăsat piesele să cânte din memorie și, cu toate că nu întotdeauna își aducea aminte versurile, a reușit să reproducă melodia în cazul celor mai multe dintre ele. Când a ajuns la jumătatea celei de-a cincea piese, și-a dat seama că toți interpreții erau foarte triști și numai buni pentru a-i hrăni autocompătimirea care îl copleșise și mai înainte. Așa că și-a abandonat tonomatul interior. Dar oare de ce nu aveau voie să se uite la televizor? La cât de plicticoase erau emisiunile, ar fi fost un excelent somnifer. Ba chiar și bătrânul sforăitor ar fi fost mai bun decât nimic  Arnar s-ar fi putut uita la el, imaginându-și că urmărește o transmisiune directă dintr-un reality show. Ceea ce ar fi fost mult mai bine decât să se întrebe ce anume îi pricinuise tristețea care îl năpădise.

Arnar și-a acoperit picioarele cu plapuma. Era frig în salon, deoarece lăsase fereastra crăpată ca să se asigure că n-o să se scoale cu dureri de cap, ca în urmă cu o zi. Și-a amintit de Groenlanda, țara aceea rece și pustie  la fel ca el. Halatul îi atârna pe perete, într-un cârlig de la capătul patului, și s-a gândit să-l ia pe el ca să se mai încălzească. Dar până la urmă a hotărât să n-o facă, întrucât și-așa i se părea insuportabil că trebuia să-l pună și să-l scoată de mai multe ori în fiecare zi, fără să fie nevoit să repete asta și noaptea. Cât stătuse în Groenlanda, avusese o pilotă excelentă, pe care și-o cumpărase la al doilea drum în insulă. Plapuma pe care o primise de la Berg Technology era asemănătoare cu cea sub care stătea întins acum  era plină cu poliester sau ceva asemănător și, la fiecare mișcare, se îndoia și rămânea țeapănă deasupra lui. Spera să nu-i ia nimeni pilota înainte să ceară să i se trimită lucrurile înapoi în țară. Dacă intra cineva în apartamentul lui, nu avea ce altceva să-i fure, în afară, poate, de un laptop vechi pe care îl folosea mai ales ca să vadă filme. Nu-și putea imagina cine și-ar fi putut dori hârbul ăla, și totuși… Lucrurile care îi dispăruseră din tabără nu erau tocmai importante sau valoroase. Pierduse o pereche de bocanci și o căciulă pe care își închipuia că un eventual hoț n-ar fi avut cum să le vândă. Avea bocancii de mulți ani și singurul motiv pentru care nu-i aruncase era că îi trebuiau niște încălțări ponosite cu care să străbată distanța dintre clădirile taberei. Când lucrurile i-au fost furate, s-a gândit inițial că era încă una dintre farsele colegilor, așa că n-a întrebat de ele până când i-a devenit limpede că nu asta era explicația. Hoții care îi furaseră perechea de bocanci ponosiți și căciula  ambele de aceeași culoare  ar fi putut foarte bine să șterpelească și un laptop. Ba chiar și pilota. În plus, nu era exclus ca unii dintre colegii lui să i-o fi luat și să i-o fi rupt, numai ca să-i facă viața amară  ar fi fost ceva obișnuit din partea lor.

I se părea neplăcut să-și amintească de fostul său loc de muncă, cu toate că reușea să nu se gândească la lucrul care îi provoca suferința cea mai mare. Era suficient de dureros să-și aducă aminte de tachinările nesfârșite care deveneau din ce în ce mai greu de suportat pe măsură ce trecea timpul. Amintindu-și de ele, a simțit un junghi în piept și o durere familiară  așa se simțea și atunci: ca și când l-ar fi înțepat cu ceva. Singura diferență era că, în cazul în care colegii l-ar fi supus unor agresiuni fizice, durerea ar fi dispărut de multă vreme, odată cu vânătăile. Lucrul cel mai rău era că nu putea vorbi despre asta în ședințele de grup, nici cu un psihiatru sau un terapeut. Probabil că s-ar fi simțit ușurat dacă ar fi discutat cu un specialist și totuși, dat fiind că efectul ar fi putut fi altul decât cel scontat, i se părea că nu merită să-și asume acest risc. Voia ca oamenii să-l placă, ceea ce nu s-ar fi întâmplat dacă ar fi spus întreaga poveste, așa cum se întâmplase cu adevărat. L-ar fi considerat un tâmpit care merita tratamentul pe care i-l aplicaseră colegii din tabără. Personalul clinicii deja începuse să se uite chiorâș la el, simțind că nu suferea doar din pricina alcoolului. Fusese o greșeală că stătuse de vorbă despre bine și rău cu tânăra aceea. Probabil că deja îi povestise terapeutului conversația lor din seara precedentă, deoarece acesta îi acordase mai multă atenție decât până atunci și trecuse de mai multe ori pe la el să vadă cum se simte.

De exemplu, terapeutul îl întrebase de ce nu-și suna niciodată rudele sau prietenii. Era clar că îl ținea pe Arnar sub observație, pentru că, atunci când a mințit că dăduse câteva telefoane în dimineața aceea, terapeutul a clătinat din cap, spunându-i că nu era tocmai adevărat  știa că nu mai sunase pe nimeni din ziua internării, când îi dăduse telefon șefului să-i spună că era la dezalcoolizare. Așa că Arnar a preferat să renunțe la subiect decât să spună adevărul: că nu avea pe cine să sune. Mama lui murise, iar relația cu tatăl său era atât de fragilă, încât cu siguranță ar fi fost serios zdruncinată dacă l-ar fi sunat  iarăși  de la Clinica Vogur. Cei doi frați ai săi se săturaseră până peste cap de el și același lucru era valabil pentru micul grup de oameni pe care cândva îi considerase prieteni. Dacă ar fi vrut să-și aline necazurile la telefon, ar fi trebuit să sune la linia de consiliere gratuită de la Crucea Roșie, însă deocamdată nu ajunsese chiar atât de rău. A doua zi, avea de gând să întrebe dacă putea să-și ia niște bani din buzunarul hainei pe care trebuise s-o lase la garderobă atunci când se internase. Apoi avea să sune la informații și să ceară numerele de la niște adrese alese la întâmplare. Cu puțin noroc, poate avea să-l observe cineva din personalul clinicii, închipuindu-și că sună la niște apropiați. Poate că atunci s-ar fi uitat la el ca la orice alt pacient.

Arnar a auzit pași pe coridor. Era sau gardianul, sau cineva din schimbul de dimineață care tocmai își începea lucrul. Nu-și dădea seama care dintre cele două variante era mai rea: că noaptea abia începuse sau că se apropia dimineața  niciuna nu-i era pe plac. A hotărât să încerce să doarmă. Să nu se mai gândească la trecut, dat fiind că, la urma urmelor, nu avea niciun rost  nu putea să schimbe nimic. Și era la fel de inutil să se gândească la viitor, întrucât nu-l putea controla. Clipa prezentă era singura pe care o putea stăpâni, așa că mai bine încerca să se odihnească și să nu-și facă griji pentru nimic de pe lumea asta. Arnar a închis iarăși ochii și a început să numere în gând. Dar procedeul n-a avut efectul scontat. Unu  un angajat dispărut, doi  încă un dispărut, trei  trei morți. Unu  un angajat dispărut, doi  încă un dispărut, trei  trei morți. Unu  un angajat dispărut, doi  încă un dispărut, trei  trei morți. Voia cu disperare o gură de băutură, cu toate că hotărâse să se lase. În mod surprinzător, nu-l tenta amețeala beției, ci somnul fără vise, posibilitatea de a-și îneca luciditatea în băutură și de a-și dezactiva creierul, ca să se poată odihni. Nici măcar remușcările nu-i puteau ține piept alcoolului. Băutura câștiga întotdeauna.

•

Friðrikka izbucnise în plâns de mai multe ori, iar fața umflată îi era plină de lacrimi și mucus. Thóra a avut grijă să nu-i dea de înțeles că-i displăcea s-o vadă în halul ăla, încercând să-și păstreze calmul și s-o liniștească. Nu prea știa cum să aline suferințele oamenilor în toată firea și habar n-avea de unde să înceapă. În cele din urmă, s-a mulțumit să ofteze și s-o atingă ușor pe umăr. Bărbații, care până atunci stătuseră încurcați în jurul colegei lor, păreau ușurați. Cu toții se uitau la Thóra, în speranța că avea să facă ceva. Deși nimeni nu scosese un cuvânt, considerau că ea era cea care trebuia să se ocupe de asta, fiind singura femeie în afară de Friðrikka și Bella.

O să fie bine, a zis Thóra, nevenindu-i nimic mai bun în minte. O să anunțăm poliția și o să vină imediat.

Am vin roșu pe șosete, a scâncit Friðrikka, trăgându-le din picioare. Zici că-i sânge.

Nu era singura cu această problemă: scăpase pe jos două sticle de vin și cu toții călcaseră în el când alergaseră să vadă ce se întâmplă.

Ce făceai în camera frigorifică? a întrebat-o Thóra, gândindu-se că probabil era mai bine să vorbească normal decât să-i stârnească alte lacrimi printr-o atitudine prea compătimitoare. Că vinul sigur nu era acolo.

Poftim? a zis Friðrikka, ridicând capul și uitându-se la Thóra cu un aer dezorientat.

Ținea în mână una dintre șosete și vorbea împleticit, iar de vreo două ori s-a întrerupt din pricina câte unui sughiț.

Vinul e păstrat în biroul bucătarului, și mai întâi m-am dus acolo. Am găsit doar trei sticle și m-am gândit că n-or să ne-ajungă, așa că am zis să văd dacă nu cumva mai e și niște brennivín.

Cu coada ochiului, Thóra l-a văzut pe Matthew înfiorându-se.

La Petrecerea de la mijlocul iernii organizată acum un an, eram și eu aici și știu că nu s-a băut tot brennvínul. Și m-am gândit că poate s-a servit și la petrecerea de anul ăsta și poate a mai rămas. Anul trecut, era păstrat în camera frigorifică, așa că m-am dus acolo.

Camera frigorifică era destul de mare și avea pereții acoperiți cu rafturi  deși multe erau goale, pe unele încă se vedeau pachete de carne, pâine congelată și pungi cu legume. Avea o ușă de oțel de mari dimensiuni, care acum era întredeschisă, lăsând aerul rece să pătrundă în bucătărie. Un mic bec roșu de urgență se aprinsese pe perete, pentru a-i anunța că ușa nu era închisă cum trebuie.

Dar de ce-ai ridicat folia de plastic? a întrebat Thóra. Brennvínul nu era pe un raft?

Friðrikka a închis ochii, iar lacrimile i s-au prelins iarăși pe obraji, însă a reușit să-și înăbușe hohotul de plâns  părea că retrăiește momentul acela de groază.

M-am gândit că bucătarul s-ar putea să fi ascuns sticla ca să nu bea nimeni pe furiș. Am văzut grămada din fundul camerei frigorifice și m-am uitat sub folie să văd dacă nu cumva sticla e acolo.

A deschis ochii.

Dar nu mă așteptam să găsesc asta.

Nu s-a uitat nimeni sub folie de când am ajuns aici? a întrebat Eyjólfur. De exemplu, atunci când i-am căutat pe Dóri și Bjarki.

Toți au clătinat din cap.

Nu ne-a trecut prin cap c-am putea găsi pe cineva aici, a zis doctorul pe un ton de scuză. Am căutat în bucătărie, dar nu m-am gândit să verific și în camera frigorifică.

Eu cred c-ar trebui să închidem ușa și să nu mai intrăm acolo, a intervenit Matthew. Va trebui să vină poliția și e foarte important să nu distrugem eventualele indicii. A fost o greșeală c-am dat buzna înăuntru și ar fi bine să nu înrăutățim lucrurile.

Mai înainte, intraseră cu toții în camera frigorifică, să vadă ce o speriase atât de tare pe Friðrikka.

Era Oddný Hildur? a întrebat aceasta, întorcându-se spre Matthew. Eu nu m-am uitat. N-am putut.

Matthew a clătinat din cap.

Nu, din câte mi-am putut da seama, era un bărbat.

Friðrikka a oftat ușurată, apoi și-a luat iarăși o mină jalnică.

Dóri sau Bjarki?

Nu, a răspuns Eyjólfur. Nu era niciunul dintre ei.

Dar ce s-a întâmplat aici? a întrebat Bella, pe care nimic din toată povestea asta nu păruse s-o afecteze până acum, dar, dintr-odată, era la fel de uluită ca toți ceilalți. Trei oameni dispăruți, iar când, în cele din urmă, dăm de cineva, e o cu totul altă persoană.

Thórei i s-a făcut pielea de găină. Cine naiba era în camera frigorifică? Cine se chinuise să pună acolo cadavrul dezgustător al acelui necunoscut?

E posibil să fi fost aici tot timpul? a întrebat ea. Sau poate c-a fost adus în camera frigorifică atunci când s-au aprins proiectoarele, iar cel care-a făcut asta încă e în clădire.

S-a uitat instinctiv în jur, ca și când s-ar fi așteptat ca din mașina de spălat vase să sară un țicnit.

Friðrikka a țipat încă o dată  era țipătul unui om înnebunit de spaimă.

Friðrikka s-a oprit din plâns. Era ca și când canalele ei lacrimale în sfârșit secaseră. A mai scâncit de câteva ori, după care s-a liniștit. N-a zis nimic multă vreme, dar apoi i-a anunțat că nu va dormi în clădirea aceea câtă vreme va fi un cadavru în camera frigorifică. Câțiva dintre ei au încercat s-o convingă să rămână acolo, dar n-au avut niciun succes. În cele din urmă, s-a luat hotărârea ca Thóra și Bella să doarmă cu ea în clădirea administrativă, dat fiind că n-aveau cum s-o lase singură acolo în starea în care se afla, mai ales că nu era deloc limpede ce se întâmplase. Au cărat saltelele prin zăpadă până la clădirea de birouri și, cu toate că vremea era relativ liniștită, vântul domol împingea cu destul de multă putere bucățile acelea mari de burete. Plăpumile au fost mai ușor de cărat prin vânt și până la urmă au reușit să mute toate cele trebuincioase, după care au pregătit trei paturi pe podeaua sălii de ședințe.

Thóra a încercat să-și imagineze un așternut mai puțin comod, dar n-a reușit. Simțea podeaua prin buretele subțire, iar respirația grea a Bellei îi amintea constant în compania cui se afla. Cu toate că nu le fusese frig atunci când stătuseră în picioare, era destul de răcoare pe podea. În plus, Friðrikka insistase ca luminile să fie lăsate aprinse, iar strălucirea neoanelor era atât de puternică, încât nu scăpai de ea nici când închideai ochii. Unul dintre ele se aprindea intermitent, pocnind ușor.

Ești trează? a întrebat Friðrikka, iar Thóra i-a zis că da  împărtășeau aceeași soartă. Cine ar putea fi? a continuat tovarășa ei, răgușită de la atâta plâns.

Nu știu. N-am reușit să-l văd prea bine și nici nu cunoșteam pe niciunul dintre angajații companiei, a zis Thóra, încercând totuși să-și aducă aminte ce văzuse. Sigur era un bărbat, și mi s-a părut că era groenlandez. Cel puțin purta o haină făcută din piei, cu toate că nu l-am văzut decât de la umeri în sus. N-am vrut să distrugem eventualele indicii.

Thóra s-a ridicat într-un cot, să se uite la Friðrikka  nu-i plăcea să privească în tavan în timp ce femeia îi vorbea.

În tabără nu lucra niciun băștinaș, nu-i așa?

Friðrikka a clătinat din cap.

Nu. Au încercat să-i convingă pe câțiva să lucreze aici, dar, din câte îmi amintesc, nimeni nu s-a arătat interesat. Sătenii s-au ferit de angajații taberei încă de la început. Dar nu aveau niciun motiv să fie circumspecți, pentru că întotdeauna ne-am purtat frumos cu ei. În plus, nu folosiseră niciodată la nimic pământul unde urmează să se construiască mina. Așadar, nu cred că erau reci cu noi pentru că le luaserăm pământul. Ci, pur și simplu, pentru că, din câte am înțeles, consideră zona asta ca fiind un loc rău.

Sau poate că localnicilor nu prea le plac străinii. Sunt sigură că nu vin mulți turiști pe-aici. Ar avea unde să se cazeze în zona asta?

Nu, nu cred, i-a răspuns Friðrikka  care își mai revenise și părea că-i face bine să stea de vorbă în liniște. Mă rog, sunt câteva colibe și niște adăposturi pentru vânători, dar nu prea cred c-ar fi bune pentru turiști, i-a explicat ea, strâmbând din nas. Chiar am intrat într-o astfel de colibă și n-am cuvinte să-ți descriu mizeria din ea. Aș prefera să dorm într-un troian.

Sau pe podeaua unei clădiri de birouri? i-a zâmbit Thóra.

Femeia s-a uitat la ea și i-a răspuns tot cu un zâmbet:

Ce bine că tu și Bella ați venit cu mine! N-aș fi putut să dorm acolo. Mersi.

A tăcut câteva clipe, apoi a continuat:

Nu ți se pare uimitor cât de multe lucruri sunt dispuși să facă oamenii pentru bani? Când am plecat din tabără, am jurat că n-o să mă mai întorc niciodată, dar iată-mă aici. Și numai pentru că mi-au propus o sumă tentantă. De fapt, inițial am acceptat să lucrez în locul ăsta din același motiv, așa că nu se poate spune c-aș fi inconsecventă. M-am angajat la Berg cu câțiva ani înainte să înceapă acest proiect, dar nu m-am gândit niciodată c-o să mă exilez într-o tabără ca asta. Dar când am auzit cât de mare era salariul, lucrurile s-au schimbat. N-o să mă mai las mânată de lăcomie în viața mea, asta-i sigur. Aș fi zis că deja m-am învățat minte, dar se pare că nu-i așa. De exemplu, slujba asta m-a costat căsnicia, dar tot m-am întors…

Vai, îmi închipui c-a fost dureros, a zis Thóra pe un ton plin de compasiune. Și eu sunt divorțată și știu că nu-i ușor. Și totuși, acum nu mai regret nimic, iar cu timpul probabil c-o să fii mulțumită c-ai luat decizia asta.

Nu eu l-am părăsit, ci el. Și-a văzut de viața lui cât am fost plecată de-acasă, iar apoi s-a ascuns după pretextul că ne-au îndepărtat absențele mele. Aiurea!

Ah…

Thóra cunoștea majoritatea motivelor de divorț, iar în cazul ăsta părea că soțul își încercase norocul în altă parte.

Te-a părăsit pentru altă femeie?

Nu, s-a înroșit Friðrikka. Pentru un bărbat.

Am înțeles… a zis Thóra, pe biroul căreia încă nu ajunsese niciun astfel de divorț. Îmi închipui c-a fost destul de dureros.

Îngrozitor de dureros. Și umilitor, a adăugat Friðrikka, ridicând un pic capul, poate ca să-și amintească sieși, dar și Thórei, că încă mai avea mândrie. Dispariția lui Oddný Hildur a fost picătura care a umplut paharul; în plus, eram foarte moralizată și nu voiam să rămân singura femeie din grup. Banii deja nu mai erau așa de importanți, dar, după cum ți-am zis, se pare că sunt în stare să-mi las principiile deoparte dacă mi se oferă o sumă suficient de mare. Cred că ăsta e cel mai deprimant lucru din câte am descoperit în expediția asta.

Oamenii trebuie să trăiască, i-a răspuns Thóra. Așa e viața și n-are niciun rost să ne împotrivim. Sunt o mulțime de alte lucruri mai grave decât încălcarea deciziei de a nu te mai întoarce niciodată aici.

Și onorariul Thórei ar fi trebuit să crească semnificativ pentru a accepta o nouă expediție în tabără.

Unde mai pui că nimeni n-avea de unde să știe ce ne aștepta aici, a adăugat ea. Eu, una, mărturisesc că nu mă așteptam la așa ceva. Cel mai rău lucru pe care mi-l imaginasem era c-o să-i găsim pe cei doi angajați înghețați într-un troian. Nu cred că te-ai mai fi întors aici, dacă ai fi știut ce-o să găsim.

Nu, asta-i sigur, a zis Friðrikka pe un ton ferm. De fapt, întotdeauna am avut presimțiri nefaste în legătură cu locul ăsta, așa că, în adâncul meu, știam că totul o să sfârșească prost.

Dintr-odată, a întors capul și s-a uitat țintă în ochii Thórei.

Nu cred în forțe supranaturale sau ceva de genu ăsta. Vreau să spun doar că am avut un presentiment vag, fără să-mi dau seama exact despre ce-i vorba. Gândindu-mă retrospectiv, îmi dau seama că nu prea mi-a plăcut locul ăsta, ca să nu spun mai mult.

Dar ce simțeai, mai exact?

Nu știu, poate că era din pricina atmosferei din grup  ceva nu era în regulă. Cei mai mulți dintre angajați lucrau împreună aici de câțiva ani, și impresia mea e că stările lor sufletești începuseră să fie extrem de asemănătoare. Poate fi nesănătos să trăiești și să lucrezi într-un mediu atât de intim. În plus, ca femeie, e un dezavantaj să lucrezi într-un astfel de grup  niciodată nu te simți în largul tău, ca într-o comunitate adevărată. Și, pe lângă faptul că nu sunt femei, nu sunt nici bătrâni sau copii. Nu știu cum e pe mare, dar îmi închipui că-i cam la fel.

Te referi cumva la felul în care era tratat Arnar?

Da, și la asta, dar nu era singura problemă. Nu-mi place să recunosc, dar, într-o oarecare măsură, Eyjólfur avea dreptate în legătură cu el. Era prea obsedat de faptul că se lăsase de băut și se purta destul de aspru cu noi, pentru că nu eram la fel de virtuoși ca el. Dar asta nu putea justifica felul în care îl tratau. După cum ți-am zis, mi-e greu să-ți descriu atmosfera de-atunci: erau chestii subtile, bârfe, lucruri de genu ăsta.

A făcut o pauză, apoi a continuat:

Știu că pare ciudat, dar, din păcate, nu-ți pot explica mai clar de-atât. Hărțuielile propriu-zise aproape că erau mai ușor de suportat, pentru că măcar erau fățișe. Cei mai mulți dintre colegi îl antipatizau și îi arătau lucrul ăsta pe șleau. Luau în râs tot ce spunea. Dacă mergeau undeva în timpul liber, niciodată nu era loc și pentru el. Nici nu le trecea prin cap să ia mai multe mașini. De câteva ori, Arnar a mers singur cu mașina în urma celorlalți, dar ei l-au ignorat complet. Așa că, în zilele lui libere, făcea excursii de unul singur.

Ce urât din partea lor, a remarcat Thóra.

Știa că mulți copii erau supuși la un astfel de tratament din partea celor de-o seamă cu ei, dar auzise foarte rar de adulți persecutați de colegii lor.

Așa a fost din prima zi? a întrebat ea.

Nu. E drept că n-a fost niciodată un tip popular, dar la început situația nu era chiar atât de rea. Și totuși, izolarea n-are efecte benefice asupra nimănui, așa că treptat lucrurile s-au înrăutățit. Mai întâi, doar îi aruncau priviri încruntate atunci când Arnar spunea sau făcea ceva care nu era pe placul lor, însă până la urmă, persecutarea a devenit evidentă pentru toată lumea. Întotdeauna mânca singur în sala de mese. Dacă se așeza lângă cei care nu-l suportau, aceștia se mutau la altă masă. Noi, ceilalți, nu voiam să ajungem în aceeași situație, așa că, din lașitate, evitam să stăm în preajma lui. Oddný Hildur era singura căreia părea să nu-i pese de ceea ce credeau ceilalți. Se așeza din proprie inițiativă lângă el, fie și numai pentru că nu suporta tratamentul care îi era aplicat colegului său. Eu nu eram la fel de generoasă și nu mă gândeam decât la mine, cu toate că încercam să fiu cât mai prietenoasă cu el. N-am luat niciodată parte la persecuțiile astea, dar eram un martor tăcut, ceea ce poate că era la fel de nedemn. Acum regret profund atitudinea de care am dat dovadă, însă, cum se întâmplă de multe ori, e prea târziu să spun că-mi pare rău.

Oddný Hildur a informat șeful cu privire la problema asta, a zis Thóra. Chiar înainte să dispară, i-a scris și i-a cerut să intervină în favoarea lui Arnar. Crezi că asta a influențat în vreun fel atitudinea colegilor față de el?

Nu cât am mai stat eu aici. Mi-am dat demisia la o lună după dispariția ei, iar în intervalul ăsta nu s-a schimbat nimic. De fapt, înțelegi, cred, că grupul a fost destul de abătut după ce Oddný a dispărut, așa că hărțuielile s-au mai domolit un pic.

Crezi că e posibil ca Oddný Hildur să fi avut de suferit pentru că i-a povestit șefului ce se întâmplă aici?

Thóra și-a formulat întrebarea cu multă grijă, ca să n-o tulbure pe Friðrikka. Deși acum era calmă, cu siguranță încă nu era complet stăpână pe emoțiile ei.

E posibil ca unul dintre hărțuitorii lui Arnar să fi aflat de e-mailurile ei către șef, după care să-i fi jucat o festă? Poate că nu voia s-o facă să dispară, dar s-a produs un accident și, până la urmă, asta s-a întâmplat.

Ce vrei să spui? a întrebat Friðrikka, obrajii ei palizi îmbujorându-se dintr-odată. Că a fost omorâtă?

Nu, nu asta, a lămurit-o Thóra, regretând profund ce spusese mai înainte. Ci că s-ar putea să fi fost o farsă scăpată de sub control.

Femeia a tăcut câteva clipe înainte să-i răspundă.

Nu cred. Îmi aduc aminte tot, ca și când s-ar fi întâmplat ieri, și toată lumea era la fel de tristă ca mine. Niciunul dintre ei nu era un actor atât de bun, încât să facă pe nevinovatul dacă ar fi fost implicat.

Iarăși a tăcut câteva clipe.

Dar m-am întrebat dacă nu cumva i-a făcut rău cineva din sat. Știi că violența împotriva femeilor e destul de răspândită în Groenlanda.

Thóra nu știa ce să spună. Nu era exclus ca localnicii să fi avut un rol în dispariția lui Oddný Hildur și totuși era mai probabil ca femeia să se fi rătăcit într-o furtună de zăpadă sau să fi fost omorâtă de cineva mai apropiat ei. Părea puțin plauzibilă ipoteza că băștinașii veniseră din sat în tabără în speranța că vor întâlni o femeie singură  ar fi fost mult mai probabil să dea peste un bărbat.

Dar aici nu e ca peste tot în lume? Adică nu-s abuzate mai ales soțiile și iubitele? a întrebat Thóra. Iar tu știai că Oddný Hildur îl informase pe director?

Da, mi-a povestit chiar ea. Eram prietene. Dar nu cred că mai știa și altcineva. E limpede că n-avea motive să trâmbițeze chestia asta și nu prea cred că directorul a povestit vreunuia dintre colegi fără știrea ei.

Cum a reacționat Oddný Hildur când a văzut că directorul nu ia nicio măsură?

A fost furioasă, bineînțeles, dar nu s-a lăsat foarte afectată de chestia asta.

Știi cumva de ce n-a făcut nimic mai înainte? Deja erați aici de un an când a semnalat problema asta.

Pentru că atunci se înrăutățise situația, după cum ți-am zis. Un alt motiv a fost că urma să rămânem aici o perioadă mai lungă decât era plănuit. În loc să stăm acasă câteva luni, începând cu Crăciunul, am fost nevoiți să ne întoarcem în tabără la jumătatea lui ianuarie și să rămânem aici în cea mai urâtă perioadă a anului. S-a gândit că asta înrăutățea situația, și probabil că avea dreptate. Eu chiar am crezut că decizia avea să fie revocată, dar din păcate nu s-a întâmplat așa.

Thóra a pus iarăși capul pe pernă. În sfârșit, i se făcuse somn, iar frigul de la nivelul podelei devenise suportabil, întrucât sub cearșafuri se făcuse destul de cald. 

Sunt sigură c-o să găsim explicații pentru toate astea, a spus ea, deși nu era deloc sigură. Iar în scurtă vreme o să ne întoarcem acasă.

A zis noapte bună și a așteptat câteva clipe, în speranța că Friðrikka avea să propună să stingă lumina  dar dorința nu i s-a îndeplinit.

Oare cum o fi ajuns omul ăla în camera frigorifică? s-a auzit din nou vocea tremurătoare a colegei ei.

Nu știu. La fel cum nu știu nici cine a pus oasele în sertarele birourilor… Poate că bietul om a intrat acolo din greșeală și a murit înghețat. Dar ar fi destul de ciudat, pentru că ușa se poate deschide foarte ușor dinăuntru.

Da, e posibil, a zis Friðrikka pe un ton sceptic. Știi, am citit undeva că, pe vremuri, groenlandezii nu aveau nicio religie, niciun fel de credință, ci doar frica.

Respirația ei era regulată, ca și când mai avea un pic și adormea.

Așa mă simt și eu, a continuat ea. Nu sunt credincioasă, dar am o frică permanentă de ceva, cu toate că nu știu de ce anume.

Thóra n-a spus nimic. A rămas întinsă cu ochii închiși, atentă la rozul iluminat dinăuntrul pleoapelor sale. Era prea obosită ca s-o contrazică și, într-un sens, știa exact ce simțea Friðrikka.

•

Cred că omul ăsta e mort de multă vreme, a spus doctorul Finnbogi, sprijinindu-și mâinile pe masa din bucătărie, după ce-a pus jos solnița pe care o învârtea între palme de câteva minute bune. Bineînțeles că nu l-am examinat îndeaproape, dar, cu toate că nu l-am văzut decât de la umeri în sus, mi se pare imposibil să fi murit de curând.

Matthew a încuviințat din cap.

Ai idee cum ar fi putut muri?

Medicul a zâmbit ironic.

N-aș putea spune, din moment ce nu m-am uitat la el decât vreo două minute. Dar nu avea răni vizibile la nivelul capului și nu părea să se fi asfixiat  în cazul ăsta, ar fi trebuit să fie albastru în jurul gurii. Și n-am văzut nici urme de degerături pe nas sau pe urechi, care sigur ar fi apărut în caz c-ar fi murit de hipotermie. Și totuși, n-am exclus decât trei explicații posibile. Oamenii pot muri din multe alte cauze, și va fi nevoie de o autopsie pentru a stabili ce-a pățit de fapt. Habar n-am cine se ocupă de treaba asta în Groenlanda, însă presupun că, în unul dintre spitalele de pe coasta de vest, există condiții pentru efectuarea unei autopsii. Și sunt sigur că va dura mult timp. M-aș putea duce încă o dată în camera frigorifică să examinez cadavrul mai în detaliu, dar nu cred c-aș obține un răspuns mai precis. Nu mi-e teamă de o eventuală infecție, pentru că acolo sunt sub zero grade.

Nu mai intră nimeni acolo înainte să vină poliția.

Matthew era foarte hotărât în privința asta. Îi era limpede că medicul ardea de nerăbdare să se ducă iarăși acolo, întrucât era puțin probabil să mai vadă vreodată așa ceva. Eyjólfur și Alvar se întorseseră în living, dar numai după ce Matthew insistase să iasă din bucătărie  erau atât de interesați de cadavru, încât îi era teamă ca nu cumva să se strecoare înăuntru să facă poze. Era foarte neplăcut  eufemistic vorbind  că acel cadavru fusese descoperit când în tabără era atât de multă lume.

De fapt, ar trebui să plecăm de-aici, a zis Matthew, dar nu știu unde am putea pleca, așa c-o să rămânem până vine poliția sau elicopterul.

De unde vrei să suni la poliție? a întrebat Finnbogi. De la femeia aia din sat?

Avem altă variantă? i-a răspuns Matthew. Să sperăm c-o să ne primească. Cel mai bine ar fi să mergem acolo imediat, dar mă rog…

Te gândești c-am băut cam mult? a zis medicul pe un ton surprins. Totuși, n-am băut chiar atât de mult încât să nu putem conduce până în sat.

Matthew s-a înfuriat că fusese întrerupt. Se săturase de toată povestea asta și nu voia decât să se întoarcă acasă, la dușul lui.

Nu, mă gândesc că n-ar fi indicat să-i lăsăm pe ceilalți în tabără. Nu știu ce le-ar putea trece prin cap lui Alvar și Eyjólfur și, în plus, nu-mi place deloc ideea de-a lăsa femeile aici.

Bine că nu ne pot auzi, a glumit Finnbogi. Bella sigur își închipuie că poate să aibă grijă de ea și singură.

Judecând după fotografii, nici muncitorii nu erau niște sfrijiți și totuși au dispărut.

Matthew a făcut semn cu mâna în direcția bucătăriei.

Iar prietenul nostru congelat pare să fi fost foarte puternic, dacă ne luăm după cât de mare e corpul de sub folia de plastic. Oricum, nu putem să mergem în noaptea asta, pentru că trebuie să vină și Thóra cu noi. Femeia din sat părea să aibă încredere în ea și nu-s sigur că ne-ar deschide dacă ne-am duce doar noi doi. Cred că Thóra ne-ar însoți chiar și acum, dar nu știu cum ar reacționa Friðrikka dacă am lăsa-o doar cu Bella. Nu cred că mai suport și alte lacrimi în noaptea asta.

Nici eu. Mă întreb cum ar fi reacționat dacă ar fi fost prietena ei.

Matthew a scos un oftat.

Mai că-mi vine să sper că n-o s-o găsim niciodată.

Dar, înainte să-și termine fraza, reflectoarele s-au aprins iarăși.


Capitolul 19

21 martie 2008

Thóra s-a simțit extrem de ușurată că Friðrikka dormea atunci când lumina puternică a inundat sala de ședințe pe a cărei podea erau întinse. A ieșit cu grijă de sub plapumă și s-a apropiat în vârful picioarelor de fereastra cea mai luminată. La rugămintea Friqrikkăi, Bella trăsese perdelele, așa că Thóra a trebuit să le depărteze puțin ca să poată arunca o privire pe geam. Afară era un om. A fost atât de uluită, încât a lăsat perdelele din mână și a făcut un pas înapoi. Știa că bărbatul nu apucase s-o vadă, pentru că era cu spatele la ea, uitându-se spre sala de mese. Și totuși, nu putea scăpa de senzația c-o văzuse. S-a străduit din răsputeri să-și aducă aminte dacă încuiase ușa de la intrare, dar nu mai știa pe care dintre ele o închisese atunci când plecaseră bărbații. S-a uitat la Friðrikka și Bella, care dormeau liniștite, și s-a întrebat dacă nu cumva ar fi fost bine să le trezească. Cât despre prima dintre ele, răspunsul era foarte simplu, dar secretara probabil c-ar fi rămas calmă, ba poate chiar ar fi reușit să-l gonească pe bărbatul de afară.

Bella, Bella, a șoptit Thóra numele secretarei sale, scuturând-o de umăr, mai întâi ușor, iar apoi cu mai multă putere. Trezește-te! E cineva afară.

Bella n-a deschis decât un ochi, dar a reușit să-i arunce Thórei o privire care dădea de înțeles cât de mult o deranja că fusese trezită.

Scoală-te, i-a zis Thóra tot în șoaptă. Dar ai grijă să n-o trezești pe Friðrikka.

Proiectoarele s-au stins, iar în cele din urmă Bella s-a urnit din așternut. S-a sprijinit într-un cot și s-a ridicat în picioare. Amândouă aveau un aer caraghios. Secretara purta pijamale de flanel, iar Thóra, o rochie dintr-un material foarte moale, motiv pentru care se gândise c-ar fi putut s-o folosească pe post de cămașă de noapte.

Cine-i afară? a întrebat Bella cu glas răgușit, apoi s-a dus la fereastră și a aruncat o privire. Nu văd pe nimeni.

Acum, că se stinseseră proiectoarele, îi era și mai greu să distingă ceva afară, din pricina luminii puternice dinăuntru. Bella a depărtat un pic mai mult perdelele, ca să vadă mai bine, după care s-a întors imediat și a șoptit cu respirația tăiată:

L-am văzut. Se îndreaptă spre bucătărie.

Thóra rămăsese înmărmurită. În condiții obișnuite, l-ar fi sunat pe Matthew să-l prevină, dar în zonă nu era semnal de mobil.

Nu crezi c-ar trebui să-i anunțăm? a zis ea, încercând să-și amintească dacă nu cumva clădirea de birouri avea și o intrare secundară, dar n-a reușit. Am putea sări pe o fereastră din spate și să mergem în cealaltă clădire fără să fim observate.

Bella a ridicat o sprânceană.

Ți-ai pierdut mințile?

Dar dacă dorm cu toții, iar ăsta e omul din filmuleț? a zis Thóra pe un ton agitat, dând din picioare pe podeaua rece.

Ce filmuleț? La ce te referi, mai exact?

Bella ridicase vocea un pic prea mult, iar Friðrikka s-a răsucit în așternut.

Cuprinsă de spaimă, Thóra uitase că ceilalți membri ai grupului habar n-aveau că exista o înregistrare cu picioarele unui om întins pe jos, care părea să fie decapitat sau bătut, în timp ce sângele sărea în toate părțile.

Nimic, nu contează, a zis ea repede. Dar trebuie să-i anunțăm, ca să nu fie luați prin surprindere de intrus.

Atunci cel mai bine ar fi să te duci tu, a bombănit Bella. Una dintre noi oricum trebuie să rămână cu Friðrikka. N-o putem lăsa singură.

Thóra n-avea timp să se certe cu Bella.

Bine, mă duc eu, dar promite-mi c-o să mă urmărești pe geam, a zis ea, mijind ochii. Să nu-ți iei ochii de la mine și nici să nu ieși la o țigară.

Bella a încuviințat, iar Thóra a dat fuga în vestibul și s-a îmbrăcat cu o salopetă direct peste rochie. Era atât de grăbită, încât n-a stat să aleagă, așa că a nimerit una care îi era prea largă. Apoi și-a pus niște bocanci care de asemenea îi erau prea mari  măcar erau mai ușor de încălțat decât ghetele ei. A strigat-o pe Bella să-i spună că era gata, dar n-a primit niciun răspuns. Și totuși, trebuia să se miște cât mai repede. N-avea cum să încapă pe fereastră așa cum era îmbrăcată, drept care a hotărât să iasă pe ușă, sperând că totul avea să fie în regulă. Dacă, în cazul cel mai rău, ar fi fost atacată de intrus, ar fi țipat din toți rărunchii. Și-a îndepărtat din minte gândul că era un plan ridicol  nimeni nu i-ar fi putut sări în ajutor la timp  și a deschis ușa.

Era ger, dar, pentru prima oară de când ajunsese în Groenlanda, nu-i păsa de frig; se gândea doar la distanța care despărțea clădirea de birouri de sala de mese. Dar intrusul nu se vedea nicăieri. Thóra își simțea bătăile inimii ca niște lovituri de ciocan, pentru că nu se aștepta să nu-l mai vadă. Presupusese că bărbatul se îndrepta spre sala de mese și că avea să fie cu spatele la ea, ceea ce i-ar fi permis să se strecoare nevăzută printre clădiri. A încercat să distingă niște urme noi, dar aproape toată zăpada din jurul ei era răscolită, fiindu-i imposibil să-și dea seama care urme aparțineau intrusului. Nu putea decât să meargă înainte, sperând că n-o aștepta ascuns pe undeva. A iuțit pasul, apropiindu-se direct de ușa care dădea spre sala de mese, în loc să facă un ocol, așa cum plănuia inițial. Întrucât intrusul nu se vedea pe nicăieri, era foarte probabil să fi intrat deja în clădire. Salopeta largă și incomodă îi încetinea înaintarea, iar marginile pantalonilor i se târau prin zăpadă, ceea ce însemna că nu mergea atât de silențios pe cât ar fi vrut. Atentă la foșnetele salopetei, Thóra n-a observat urmele care se îndepărtau de cărare, apropiindu-se de lada de gunoi, iar când a ajuns lângă ea, s-a speriat îngrozitor: în umbra ei, stătea bărbatul. Thórei i s-a tăiat respirația.

Purta o haină din piei de animale și o pereche de pantaloni albi, care păreau făcuți din blană de urs polar. Intrusul ar fi putut fi foarte robust sau foarte plăpând  hainele lui erau atât de groase, încât era imposibil să-ți dai seama. Avea ochi de un căprui foarte închis, aproape negri. Dar nu avea un aspect fioros, chipul lui lăsând impresia unui om mai degrabă trist, nu rău. Thóra rămăsese înlemnită, neștiind ce să facă. Dăduse uitării planul ei inițial de a striga după ajutor, iar frica îi paralizase judecata sănătoasă, așa că nu i-a trecut prin cap altceva decât să-i spună bună seara. Dar, imediat după aceea, nu și-a mai putut aminti în ce limbă vorbise. Probabil că în islandeză, din moment ce bărbatul se uita țintă la ea, părând că nu înțelesese. Thóra a repetat salutul în daneză, ca să fie sigură.

Trebuie să plecați de-aici.

Intrusul îi vorbise în daneză, dar Thóra își putea da seama că nu era limba lui maternă.

De ce? a întrebat ea.

Cu toate că nu spera să primească un răspuns din partea lui, nici intrusul nu se putea aștepta ca ea să zică da, apoi să meargă înăuntru și să-și facă bagajele.

Prietenii dumneavoastră n-or să se mai întoarcă. Duceți-vă acasă.

Din tonul lui nu reieșea dacă era o amenințare sau un sfat.

De unde știți? a întrebat Thóra, simțind dintr-odată frigul pe care nu-l luase în seamă cât timp venele ei fuseseră inundate de adrenalină. Ce s-a întâmplat cu ei?

S-au dus, i-a răspuns el fără să clipească. E un loc rău.

Poate că era bătrânul vânător pe care îl pomenise femeia din sat. Hainele lui ciudate sugerau că trăia undeva în sălbăticie. Thóra și-a adus aminte numele lui și a hotărât să-l întrebe pe loc:

Dumneavoastră sunteți Igimaq?

Bărbatul a părut surprins de întrebare, dar a aprobat.

Am auzit că mi-ați putea spune câte ceva despre locul ăsta.

V-am spus deja. E un loc rău. Plecați imediat.

Dar n-a întrebat-o pe Thóra cine îi povestise despre el.

Nu puteți înțelege și n-aveți ce căuta aici, a adăugat el. Spuneți-le și celorlalți. Locul ăsta e rău.

Acum era momentul ca Thóra să scoată de la el câteva informații despre ce era în neregulă cu locul în care se aflau. Ar fi fost aproape imposibil să dea iarăși peste omul acela ciudat, dacă nu voia să fie găsit, iar dacă avea vreo legătură cu dispariția muncitorilor sau a lui Oddný Hildur, era foarte probabil să se ascundă atunci când avea să vină poliția.

Trebuie să-mi explicați mai bine. Poate c-o să plecăm dacă o să înțelegem de ce trebuie să facem asta.

Bărbatul se uita țintă la ea, părând că se înfurie.

Aici au murit oameni.

Primii oameni care s-au stabilit în zonă? a întrebat Thóra, amintindu-și de așezarea ai cărei locuitori muriseră cu toții de foame. La ei vă referiți?

În cartea din bucătărie nu se menționa nimic de genul ăsta, dar i se părea destul de probabil ca, după moartea lor, să fi apărut legenda că locul acela ar fi fost blestemat. Nu era sigură că povestea asta ar fi putut servi băncii, și totuși…

Oamenii care au murit atunci n-au avut urmași, pentru că toți copiii lor s-au prăpădit odată cu ei. Așa că sufletele lor n-au putut renaște în nepoții și strănepoții lor și încă bântuie pe-aici, deși au murit cu mulți ani în urmă. Or să rămână aici pentru totdeauna. Nu e un loc bun, iar cei care vin în locul ăsta s-ar putea să nu mai plece niciodată.

Thórei i se făcuse foarte frig, și nu numai din cauza gerului. Cu toate că nu era religioasă și nici nu credea în stafii, era foarte mișcată de ideea că bieții oameni nu scăpaseră de frig și de lipsuri nici după moarte.

Deci sufletele celor care au murit de foame aici sunt de vină pentru disparițiile din tabără?

Gheața păstrează multe lucruri și nu distruge nimic, iar până la urmă, înapoiază tot ce-a înghițit.

Bărbatul și-a dat jos una dintre mănușile de piele. A întins mâna spre ea, iar Thóra a văzut că îi lipsea arătătorul și că ținea în palmă un pătrățel alcătuit din mărgele colorate.

Soția mea lucra la el în urmă cu treizeci de ani. N-a apucat să-l termine, pentru că l-a pierdut. L-am găsit ieri într-un loc unde am obiceiul să merg în perioada asta a anului. Gheața se topește și dă la iveală ce păstrează în adâncul ei. Nu e bine să fii aici, acum mai mult ca niciodată.

Părea că nu se putea obține de la el un simplu da sau nu.

Din câte am înțeles, cunoașteți zona mai bine ca oricine. Vreți să-mi spuneți ce-i în neregulă cu locul ăsta? Vin cumva pe-aici urși polari?

V-am spus. Dar nu mă ascultați, a zis bărbatul, care iarăși se înfuriase.

Ba da, v-am ascultat, dar mi-e greu să înțeleg ce spuneți. Acolo unde locuiesc eu, se vorbește și se gândește altfel. De exemplu, sufletele noastre nu bântuie într-un anumit loc după ce murim.

Thóra știa că nu avea mult timp la dispoziție ca să afle ce o interesa  bărbatul deja începuse să arunce priviri în jur, ca și când ar fi vrut să hotărască pe unde să plece. Pentru Thóra, era o suprafață nesfârșită de gheață care ducea sau spre munți, sau spre mare, dar pentru el, probabil că peisajul era cu mult mai variat.

Din tabăra noastră au dispărut doi bărbați și o femeie. Ați spus că prietenii noștri n-or să se întoarcă. La ei trei vă referiți? Sugerați cumva că au murit? a întrebat Thóra, dar bărbatul nu i-a răspuns, ci a rămas cu privirea ațintită în zare. Au murit?

Pentru prima oară de când rămăsese nemișcată lângă lada de gunoi, Thóra a îndrăznit să facă un pas în așa fel încât să ajungă chiar în dreptul privirii lui.

Trebuie să știu, a insistat ea.

Plecați de-aici și spuneți-le celorlalți să nu mai vină în locul ăsta, i-a spus el, privind-o în ochi. Dacă nu, o să regretați.

Era limpede că bărbatul nu voia să-i dea și alte explicații, așa că Thóra a hotărât să încerce o tactică diferită.

Ce s-a întâmplat cu fiica dumneavoastră? Am auzit că a murit chiar în locul ăsta.

Igimaq a mijit ochii, iar colțurile gurii i-au căzut.

Ce s-a întâmplat cu fiica mea nu vă privește. Nu mai e aici.

Exact, și-a zis Thóra.

A pățit același lucru ca și oamenii pe care-i căutăm?

O să aflați singuri, dacă nu plecați. Dar atunci o să fie prea târziu.

Bărbatul a vârât pătrățelul de mărgele în buzunar, apoi și-a pus mănușa la loc.

Când o să vedeți semnele, o să înțelegeți despre ce vorbesc, a mai zis el, apoi a trecut pe lângă ea. Dar atunci deja o să fie prea târziu.

Poftim?

Venise rândul Thórei să se înfurie.

Ce semne? Nu puteți să-mi explicați mai clar? La ce semne vă referiți?

Dar Igimaq a continuat să meargă, fără să se uite înapoi.

De ce-ați venit aici? a strigat Thóra în urma lui, sperând să-l mai rețină un pic.

Am făcut lucrul pentru care am venit. Am venit să vă cer să plecați.

Igimaq s-a întors, iar acum, chipul îi era încadrat de gluga de blană pe care și-o trăsese pe cap când o luase din loc.

Dar nu vreți să ascultați, la fel cum n-au ascultat nici cei care au fost aici înainte.

Dumneavoastră ați stricat antenele parabolice și snowmobilul?

Întrucât cunoștințele ei lingvistice erau destul de limitate, Thóra nu știa cum se numeau lucrurile astea în daneză, dar spera ca danezii să fi preluat întocmai numele englezești, așa cum obișnuiau când era vorba de termeni tehnici. Igimaq s-a uitat în urmă încă o dată, dar expresia lui sugera că nu-i înțelesese întrebarea.

Thóra l-a privit cum se îndepărta în noapte. Îl aștepta un drum lung și înainta prin zăpadă fără să facă niciun zgomot, ca și când s-ar fi înțeles cu ea să nu-i scârțâie sub tălpi. Când a trecut printre stâlpii reflectoarelor, acestea s-au aprins din nou, dar el n-a părut surprins de lumina foarte puternică. Thóra n-a luat-o din loc decât după ce Igimaq a dispărut cu totul. Sunt sigură că Bella nu m-a urmărit, și-a zis în sinea ei, deschizând ușa sălii de mese. În tot acest timp, bărbatul acela ar fi putut s-o omoare de câteva ori, ba chiar s-o și mănânce, și totuși, îngerul ei păzitor, care fuma țigară de la țigară, încă nu dăduse niciun semn. Dar poate că fusese mai bine așa, pentru că Igimaq probabil s-ar fi făcut nevăzut dacă ar mai fi apărut cineva. Dar a hotărât să rămână o vreme acolo, înainte să se întoarcă în clădirea de birouri, numai ca s-o tortureze un pic pe Bella, s-o facă să străbată sala de ședințe în lung și-n lat, îngrijorată din pricina ei. Voia să-l caute pe Matthew și să bea un pahar de vin în living înainte să se întoarcă în așternut. La scurtă vreme după ce-a închis ușa în urma ei, Matthew și medicul au apărut în vestibul, în timp ce ea își dădea jos salopeta.

Ce-ai pățit? a întrebat-o Matthew, apoi a apucat-o de umăr ca să nu se dezechilibreze, când a văzut că Thóra s-a împiedicat încercând să-și scoată al doilea picior din salopetă. S-a întâmplat ceva?

S-a uitat nedumerit la rochia ei, dar n-a comentat nimic  ultima oară când o văzuse îmbrăcată cu ea, merseseră la teatru.

Nu chiar. M-am întâlnit cu Igimaq, vânătorul despre care ne-a povestit tânăra din sat. A venit aici să ne spună să plecăm.

Poftim? a izbucnit Matthew furios. Și ce căutai pe-afară?

Veneam să vă avertizez. S-au aprins reflectoarele și am văzut un om. Se îndrepta în direcția asta, și m-am gândit că poate dormeați.

Dintr-odată, Thóra și-a dat seama ce idee proastă fusese. Poate că Oddný Hildur făcuse exact aceeași greșeală atunci când dispăruse. Pe vremea aceea, proiectoarele încă nu fuseseră montate, dar ar fi putut foarte bine să-l vadă pe vânător chiar și fără lumina lor  poate că ieșise afară și se luase după el prin frig.

În fine, nu s-a întâmplat nimic. A vorbit foarte criptic, și mi-a fost imposibil să scot vreo informație utilă de la el. Trebuie să punem un localnic să discute cu el pentru noi.

Ce-a fost în capul tău când ai ieșit afară? Ți-ai pierdut mințile? Mai ales că văzuseși un străin.

Matthew aproape că țipa.

Îmi pare foarte rău, și știu că a fost o idee ridicolă, a zis ea pe un ton cât se poate de spășit, dar important e c-am reușit să stau de vorbă cu el. Deci a meritat, pentru că nu mai e nevoie să mergem la el cu snowmobilul, a conchis ea, agățând salopeta în cui. În linii mari, mi-a confirmat că Bjarki și Dóri au murit, la fel ca Oddný Hildur.

Cum adică, în linii mari? a intervenit Finnbogi.

A zis că prietenii noștri nu se vor mai întoarce. Nu pot interpreta chestia asta în niciun alt sens.

A fost implicat în moartea lor? a întrebat Matthew.

Încă era enervat de hotărârea impulsivă a Thórei de-a ieși afară. Și fără îndoială că furia lui era alimentată de faptul că el și Finnbogi stătuseră la fereastră și se uitaseră printr-o crăpătură a perdelei când se aprinseseră reflectoarele, dar nu reușiseră să vadă nimic și nici nu le trecuse prin minte să iasă afară să afle ce se întâmplă. Sigur îl irita faptul că, de data asta, Thóra se dovedise mai plină de inițiativă decât el.

E posibil, a răspuns ea. Habar n-am.

S-au dus cu toții în living, unde le-a povestit tot ce-și amintea din conversația cu Igimaq. Nici Matthew, nici Finnbogi n-au înțeles la ce semne se referea vânătorul. S-au gândit că poate era vorba despre niște simboluri sau semne prevestitoare, despre niște fenomene naturale care, într-o gândire primitivă, puteau reprezenta o serie de pericole ascunse. După ce-au băut câte un pahar de vin, Thóra s-a întors în clădirea administrativă, însoțită acum de Matthew. Când au intrat în sala de ședințe, Bella nu umbla agitată de colo-colo, așa cum spera Thóra, ci sforăia sub plapumă.

Oqqapia s-a uitat prin bucătărie și a oftat resemnată. Toate farfuriile și paharele erau murdare. Teancul din chiuvetă se înălțase atât de mult, încât nu mai era posibil să speli doar ce-ți trebuia pe moment fără să riști ca toate farfuriile să se prăvălească pe podea. Nu-și putea permite să înlocuiască vesela, așa că în ultima vreme ajunsese să șteargă farfuriile și paharele de care avea nevoie, folosind o cârpă ponosită care nu era cu mult mai curată decât vasele. Nu le-ar fi putut spăla nici dacă ar fi reușit să se mobilizeze. Satul nu avea apă curentă, ceea ce însemna că mai întâi ar fi trebuit să umple rezervorul casei înainte să se apuce de treabă. Cu mulți ani în urmă, autoritățile săpaseră după apă, dar nu se gândiseră să construiască și o rețea de țevi care să aprovizioneze casele. Dacă sătenii voiau apă, trebuiau să și-o care singuri: o scoteau cu pompa dintr-o baracă special amenajată și o turnau în tot felul de recipiente. În gospodăria lor, asta era treaba lui Naruana, dar în ultima vreme fusese neobișnuit de leneș și căzuse în starea aceea în care devenea complet inutil. Oqqapia era cu totul altfel, poate pentru că nu-și permitea să nu-i pese. Nu avea cine știe ce slujbă, dar era destul de importantă. Treaba ei era ca, o dată la trei zile, să golească bazinele de colectare de la closetele tuturor caselor din sat și să le deverseze conținutul în mare. Făcea o mulțime de drumuri până pe plajă cu gălețile urât mirositoare și, cu toate că greutatea era considerabil mai mică la întoarcere, nu era în stare să ducă mai mult de două o dată. Cu trei ani în urmă, când începuse slujba asta, încercase adesea să care patru o dată, dar, în scurtă vreme, își dăduse seama că era o sarcină irealizabilă, pentru că aproape se goleau pe drum, așa că se mulțumise să facă mai multe drumuri cu mai puține găleți. Dacă se întâmpla cumva să sară o tură, era certată imediat, însă cei care o muștruluiseră de cele câteva ori când se întâmplase asta nu-i mulțumeau niciodată când își îndeplinea sarcinile potrivit calendarului. Și-ar fi dorit să facă și altceva, dar sătenii știau că nimeni nu era nerăbdător să-i preia îndatoririle, așa că aveau grijă să nu-i dea de veste când se iveau și alte slujbe.

De aceea, Oqqapia nu intenționa ca, pe lângă sarcina de a goli latrinele, să adauge și căratul apei în bazin. De asta trebuia să se ocupe Naruana. Dacă ar fi adus apa în locul său, lui Naruana ar fi început să i se pară ceva de la sine înțeles și, în scurtă vreme, ar fi devenit sarcina ei, iar el ar fi rămas fără nicio responsabilitate. Așa că, preț de câteva clipe, s-a uitat cu scârbă la gura murdară a unei cutii de suc și, în cele din urmă, a băut direct din ea. Din cutia veche se răspândea un miros urât de fiecare dată când o ducea la gură. Conținutul încă nu se stricase, dar clipa de dinainte ca lichidul să-i intre în gură era foarte neplăcută  de-ar fi avut măcar un pahar curat.

Naruana a apărut în prag. Părul lui negru era murdar și nu mai fusese tuns de foarte mult timp, iar bustul lui gol, deși încă era musculos, nu mai arăta nici pe departe ca atunci când îl văzuse dezbrăcându-se pentru prima oară. Era dureros de limpede că viața îi tocise foarte mult și că încă nu terminase cu ei. Oqqapia scosese oglinda de deasupra chiuvetei din baie cu mult timp în urmă. Oricum îi era greu să se trezească dimineața cu sentimentul că moartea i se cuibărise în pântece, așa că nu voia să-și mai vadă și chipul în oglindă. Dar asta nu rezolvase nimic. Pentru că încă se vedea pe sine  și halul în care ajunsese  ori de câte ori se uita la Naruana.

Dă-mi și mie, a zis el, luându-i cutia din mână.

A dus-o la gură și a golit-o, apoi a pus-o pe masa din bucătărie, alături de cutiile de bere goale.

Nu mai avem deloc? a întrebat el, iar Oqqapia n-avea nevoie să-i explice la ce se referea  semănau prea mult unul cu altul.

Tânăra a clătinat din cap.

Ai băut ultima cutie azi-noapte.

Oqqapia cotrobăise prin casă după o bere, însă fără succes. De fapt, nici măcar nu-și amintea care dintre ei o băuse pe ultima, dar presupunea că fusese el. Așa se întâmpla de fiecare dată și așa avea să se întâmple mereu. Naruana avea prioritate, cu toate că ea aducea mai mulți bani în casă. De exemplu, cumpăraseră berea cu banii primiți de la străina cu care stătuse de vorbă. Dacă nu i-ar fi avut, noaptea de dinainte ar fi fost cât se poate de tristă; chiar și-așa fusese foarte plicticoasă, însă asta era altă poveste. Alcoolul îi amorțea sentimentele și îi făcea viața suportabilă. Dacă, în cele din urmă, s-ar fi pus pe picioare, Oqqapia n-ar mai fi avut niciun motiv să bea. Dar când avea să se întâmple asta și ce-ar fi trebuit să facă? Cu doi ani în urmă, la fel ca toți ceilalți săteni, își închipuise că aveau să vină zile mai bune odată cu mina care urma să se construiască în apropiere. În sfârșit, ea și alții ca ea urmau să aibă mai mult decât o slujbă ocazională de jumătate de zi, iar viața ei avea să-și recapete ritmul firesc: trezit, mers la muncă, somn. Ar fi fost mai bun decât cel de-acum: trezit, băut, somn. Încă își amintea dezamăgirea care i-a cuprins pe săteni atunci când au aflat că mina avea să fie construită într-un loc pe care fuseseră învățați să-l evite, un loc unde le era interzis să umble. Stupefacția produsă de această descoperire a fost îngrozitoare, iar viața devenise chiar mai rea decât înainte să fie îmbiați cu promisiunea unei bunăstări viitoare.

N-ar fi trebuit să stai de vorbă cu femeia aia, i-a reproșat Naruana.

Dar când Oqqapia venise cu bani acasă, nu se arătase deloc nemulțumit, ci dăduse fuga la Kajoq, proprietarul magazinului din sat  dacă se putea numi așa. Nu știai niciodată dacă o să găsești acolo ce-ți trebuie, dat fiind că aprovizionarea se făcea de două ori pe an, primăvara și toamna. Alimentele proaspete erau disponibile doar câteva săptămâni pe an, însă din magazinul lui Kajoq nu lipseau niciodată berea și tăriile  Oqqapia nu-și amintea să-l fi găsit vreodată cu stocul epuizat.

N-ar fi trebuit să vorbești cu femeia aia, a repetat Naruana, la fel ca bătrânii care stăteau pe chei și discutau zi de zi despre aceleași subiecte.

Nu i-am zis nimic. Doar am sfătuit-o să stea de vorbă cu taică-tu.

Oqqapia știa că lucrul ăsta avea să-l necăjească. Veștile despre tatăl său  oricât de neînsemnate  îl întristau de fiecare dată. Cu toate astea, nu vedea de ce i-ar fi ascuns sfatul dat străinei. Când era mică, unul dintre învățătorii care locuiseră în sat o vreme îi sădise în suflet convingerea că trebuie să spună adevărul întotdeauna; tot de la el învățase și că, uneori, vorbele nespuse erau la fel de dăunătoare precum minciunile fățișe. Dar oare ce trebuia să mărturisești și ce era mai bine să lași deoparte? Și totuși, Oqqapia făcea tot posibilul să aplice acest principiu, deși nu mai respecta multe dintre virtuțile pe care le ținuse la mare cinste pe vremuri.

De ce naiba i-ai zis asta? Dacă-i pe-așa, de ce n-ai invitat-o și la noi acasă?

Naruana s-a întors spre ea, luându-și privirea de la frigiderul deschis. Era mai furios decât înainte, și nu numai pentru că nu găsise nicio cutie de cola sau alt suc.

Oqqapia știa că dăduse de necaz, iar obrajii i se înroșiseră un pic. Să profite de ocazie și să-i spună că, de fapt, chiar îi promisese străinei că poate veni să sune de la ei, sau mai bine să tacă din gură? N-o invitase propriu-zis la ei, așa că putea nega acuzația aceea cu conștiința împăcată. Până la urmă, a hotărât să nu scoată o vorbă despre asta, deși poate nu era tocmai onest din partea ei. Poate că străina nici n-avea să vină, sau poate că avea să vină când Naruana nu era acasă  ar fi putut foarte bine să fie plecat pe chei sau în vizită la cineva care avea niște bere.

Ei, hai, că doar ieri erai foarte bucuros.

Nu-s bucuros niciodată. Ar trebui să știi asta.

A trântit ușa frigiderului, zgâlțâind borcanele cu gem și alte recipiente, dintre care multe erau goale. În afară de vasele nespălate, acesta era încă unul dintre lucrurile pe care le neglijaseră: curățenia în frigider.

Nu vreau decât să fim lăsați în pace de oamenii de teapa lor, iar dacă vorbești cu ei, nu faci decât să tulburi apele. Dacă nu le spune nimeni nimic, până la urmă or să plece, și totul o să fie ca înainte.

Apoi au tăcut amândoi. Faptul că totul avea să fie ca înainte însemna două lucruri: că aveau să se îmbete în continuare și că urmau să fie priviți cu același dispreț de sătenii care nu o apucaseră pe același drum ca și ei. Iar oamenii de felul ăsta reprezentau majoritatea și ieșeau mai des din casă, așa că era foarte probabil să se întâlnească pe stradă cu unul dintre ei. Ceilalți  aflați în aceeași situație cu ei  ieșeau rar din casă și dormeau până târziu, așteptând să le treacă mahmureala, ca să se poată ridica din pat și să parcurgă încă o dată cercul vicios în care intraseră.

I-am spus străinei și despre Usinna, a zis Oqqapia, fără să-și dea seama de ce făcuse această adăugire.

Dacă Naruana era foarte sensibil când venea vorba de tatăl lui, sora lui era un subiect și mai exploziv. Nu vorbea despre ea decât atunci când era atât de beat, încât nu mai știa ce spune, și de obicei adormea la scurt timp după aceea. Întrucât, de cele mai multe ori, și Oqqapiei i se întâmpla cam același lucru, rareori își putea aduce aminte ce spunea Naruana în momentele acelea. Și totuși, își amintea unele frânturi, dar erau atât de ciudate, încât era sigură că n-auzise bine sau înțelesese greșit. Niște bolboroseli despre semne și despre strămoșii care nu puteau fi trădați  o poveste înfiorătoare despre soarta Usinnei, pe care nu avea cum s-o verifice. Fie că o înșela memoria, fie că nu, cert e că, a doua zi după ce spunea acele lucruri ciudate despre Usinna, Naruana începea să vorbească despre copii, întrebând-o dacă nu cumva ar fi fost bine să facă și ei unul. În rest, nu pomenea niciodată de acest subiect  din punct de vedere oficial, nu alcătuiau un cuplu, și niciunul dintre ei n-ar fi fost în stare să crească un copil. La început, se simțise flatată când Naruana deschisese această discuție, dar, când și-a dat seama că nu era sincer până la capăt, l-a tras de limbă și a descoperit că dorința lui de-a face copii nu avea nicio legătură cu ea: pur și simplu, voia să aibă moștenitori și, din întâmplare, ea era la îndemână. Sufletul Usinnei avea nevoie ca în neamul lui să se nască niște urmași, și numai el mai putea asigura perpetuarea familiei. Oqqapia suferise mult de-a lungul anilor, dar ăsta era lucrul care o durea cel mai mult. Era dovada limpede că lui Naruana nu-i păsa deloc de ea. În mintea lui, Usinna încă era cea mai importantă, cu toate că murise cu mult timp în urmă.

Ce i-ai spus? a întrebat-o Naruana.

Rămăsese lângă frigiderul închis, cu spatele la ea. Mușchii lungi și subțiri de pe spatele lui robust s-au încordat, iar respirația i-a încetinit.

Nimic. I-am zis doar că Usinna a murit acolo. Nimic altceva.

Își dorea să nu-i fi pomenit despre asta. Poate că voise să-l pedepsească pentru că, în sufletul lui, o prețuia mai mult pe Usinna. Fusese o decizie prostească, care cu siguranță n-avea să schimbe nimic. Usinna n-ar fi făcut niciodată una ca asta  era prea desăvârșită. Preț de o clipă, Oqqapia s-a gândit să-i atragă atenția că sora lui era prea bună ca să rămână în satul ăla și că, dacă ar fi fost în viață, ar fi fost ultima persoană care să respecte tradițiile. Dacă destinele lor ar fi fost inversate, ea n-ar fi făcut niciodată copii numai ca să-i asigure întoarcerea sufletului în lumea asta. Usinna era cu câțiva ani mai mare decât ea, dar Oqqapia încă și-o amintea foarte bine. Nici n-ar fi avut cum s-o uite. Grația și firea ei aleasă erau admirate de toată lumea. Când Oqqapia era adolescentă, Usinna plecase în străinătate la studii și se întorsese câțiva ani mai târziu, chiar mai elegantă decât înainte: lumina pe care părea s-o degaje avea acum un aer cosmopolit. Deci nu era surprinzător că Naruana voia să-i asigure reincarnarea.

Să nu îndrăznești să-i mai rostești numele vreodată, curvă nenorocită ce ești! a strigat Naruana, întorcându-se cu fața spre ea și lovind frigiderul cu toată puterea  pumnul lui a lăsat o urmă mare pe tabla zgâriată a frigiderului.

Oqqapia n-a zis nimic. Nu degeaba fusese crescută de o mamă bețivă și violentă: învățase câteva lecții. În astfel de momente, era mai înțelept să nu te aperi. Dar o făcuse curvă. Iar aceea era casa ei, oricât de urâtă ar fi fost. Nu era chiar atât de curvă încât Naruana să nu poată trăi sub acoperișul ei și să nu bea berea cumpărată cu banii obținuți de ea, prin divulgarea unor informații lipsite de importanță. Din punctul ăsta de vedere, el era curva, nu ea. Oqqapia nu decăzuse ca el, ci pur și simplu se născuse la marginea societății și rămăsese acolo. Când era mică, nu visase niciodată că Naruana, fiul marelui Igimaq, avea să trăiască sub același acoperiș cu ea, fata târfei satului și a unui târâie-brâu care, într-o iarnă, leșinase pe drum de beat ce era și murise înghețat. Nu-și aducea aminte de taică-su, dar maică-sa și alte persoane cărora le făcea plăcere să-i reproșeze ce moștenise de la el îi aminteau mereu cât de netrebnic era. Singurul lucru pentru care Oqqapia îi putea fi recunoscătoare era că fusese suficient de bărbat încât să ridice casa în care locuia acum. La fel ca în cazul multor case din sat, cele trebuincioase pentru ridicarea ei fuseseră donate de danezi  aceștia le ofereau materiale tuturor celor care voiau să-și construiască o locuință, iar dacă locuiau în ele timp de câțiva ani, deveneau proprietarii lor. Deci Oqqapia moștenise de la părinții ei și altceva decât un gust amar în gură. Singurii oameni care se purtaseră afectuos cu ea fuseseră învățătorii  pe când era mică, aceștia veneau uneori în satul lor. Își amintea de toți cu drag. Plecarea fiecăruia dintre ei îi pricinuise același sentiment de dezamăgire ca și promisiunea neîmplinită a unei slujbe mai bune la compania minieră. N-o făcuseră niciodată curvă și nici nu-i aruncaseră în obraz vreo altă insultă. O asigurau că era la fel de bună ca toată lumea, iar unii îi spuseseră chiar că Dumnezeu și Fiul Său o iubeau la fel de mult ca pe ceilalți oameni, oricât de netrebnici erau părinții ei.

Dintr-odată, s-a simțit la fel ca în copilărie, când, în inocența ei, îi credea pe oamenii care spuneau că nu era mai puțin demnă de respect decât ceilalți. La urma urmelor, era adevărat, iar dobitocul furios din fața ei dovedea asta din plin. Familia lui se trăgea din două neamuri bune, și totuși, Naruana ajunsese la fel de rău ca și ea. Mama lui era în aceeași situație și, cu toate că tatăl lui nu bea, reputația lui scăzuse în ochii sătenilor. Deci el era cel care se prăbușise mai jos, nu ea. Oqqapia nu putea să meargă decât în sus. Inima ei era plină de furie și revoltă față de toți și de toate, nu în ultimul rând față de sine. Viața ei era în propriile sale mâini și încă se putea salva de la ruină. Încă avea toți dinții în gură, așa că nu era la fel de consumată pe cât fusese maică-sa când era de-o seamă cu ea și, în ciuda vieții pe care o ducea, trupul ei se păstrase destul de bine și încă era puternic. Poate că, la urma urmelor, Dumnezeul despre care îi vorbeau învățătorii ținuse o mână protectoare în jurul ei, asigurându-se că va avea ocazia să se schimbe, dacă va găsi în ea dorința s-o facă. S-a ridicat în picioare.

Tu vorbești? Eu nu i-am făcut niciun rău surorii tale.

Oqqapia a hotărât să caute cartea pe care i-o lăsase omul acela de la organizația împotriva alcoolismului. Cu toate că nu citise mult la viața ei, sigur n-o aruncaseră la gunoi, la fel cum nu aruncau nici celelalte gunoaie care ajungeau în casa lor. S-a uitat la Naruana și n-a văzut decât un om de nimic, la fel cum fusese și mama ei.

Păcat că nu se poate zice același lucru și despre tine, a împroșcat ea vorbele care știa că aveau să-l doară cumplit. Când ești pe jumătate adormit și bolborosești despre ea, întotdeauna te plângi că, la urma urmelor, tu ai fost cel care s-a purtat cel mai rău cu Usinna.

Naruana a urlat ca un animal și s-a repezit asupra ei. Chiar înainte ca pumnul lui să-i izbească fața, Oqqapia și-a amintit de mama ei moartă, dându-și seama cât de puțin îi simțea lipsa.

•

În cele din urmă, Thóra a reușit să se spele pe față cu apa călduță care îi fusese alocată. De dimineață, Matthew umpluse o oală mare cu zăpadă, o topise în bucătărie, apoi le-o împărțise în mod egal, ceea ce, în absența dușului, era mai bine decât nimic. După ce s-a șters pe față cu prosopul, Thóra s-a simțit mult mai bine. Apoi s-a îmbrăcat în cea mai bună ținută pe care a găsit-o în valiză: o bluză de flanelă și o fustă, iar pe sub ea, o pereche de colanți pe care și-i luase pe post de izmene. S-a simțit ușurată când a văzut că avusese dreptate în legătură cu bagajul lui Matthew  deja își terminase hainele mai comode și începuse să poarte pantaloni la dungă, cămăși elegante și sacouri de lână. Amândoi făceau notă discordantă cu toți ceilalți, dar era ultimul lucru care conta  cu toții aveau treburi mai importante decât să se gândească la gafele lor vestimentare. Thóra n-ar mai fi ieșit atât de mult în evidență dacă ar fi găsit o salopetă pe măsura ei, cu care să-și acopere ținuta. Aveau să meargă direct în sat, în speranța că vor putea da telefon.

Toată lumea era în sala de mese, mai puțin Bella, care  la fel ca Thóra  își prelungise surogatul acela de baie. Lipsea și Friðrikka, dar Thórei nu i s-a părut deloc surprinzător, dat fiind că rămăsese fermă pe poziții și refuzase să pună piciorul în complexul pentru locuit. A fost de neclintit în decizia ei atunci când Thóra și Bella au plecat din clădirea administrativă. Nimeni n-a fost bine dispus în timpul micului dejun, care devenea din ce în ce mai mohorât cu fiecare zi. Și nu prea aveau poftă de mâncare, știind că era un cadavru în camera frigorifică, aflată atât de aproape de sala de mese. Thóra a luat loc, dar s-a mulțumit cu o cafea și un biscuit  ar fi preferat să se înfometeze până aveau să plece de-acolo, dar, la cât de frig era afară, n-ar fi fost o decizie tocmai înțeleaptă, după cum le sugerase și Finnbogi. Medicul le supraveghease îndeaproape meniul zilnic și, întrucât mulțumită lui nu mâncaseră nimic din alimentele pe care le găsiseră în tabără, Thórei i s-a părut că cel mai bine era să-i urmeze sfatul. Dacă Finnbogi n-ar fi fost atât de insistent, probabil că toți ar fi mâncat câte ceva din camera frigorifică.

Când plecăm? a întrebat Thóra, rupând biscuitul și înmuind o jumătate în cafea.

Imediat ce-o să fim gata, a zis Matthew, care terminase de mâncat și abia aștepta s-o ia din loc. Mergem doar noi doi. Am ajuns la concluzia că e mai bine să rămână în tabără cât mai multă lume, ca să fim siguri că nu intră nimeni în camera frigorifică. Or să se supravegheze unii pe alții, ca să zic așa.

Thóra a zâmbit în sinea ei, întrucât i se părea mai probabil ca restul grupului să cadă la învoială să se uite cu toții în cameră  în afară de Friðrikka, bineînțeles. În ceea ce-o privea, Thóra era sigură că ea ar fi cedat tentației. De multe ori, lucrurile înfiorătoare sunt și foarte fascinante. Cealaltă variantă ar fi fost să meargă cu toții în sat, ceea ce nu era tocmai indicat. Cu cât mergeau mai mulți, cu atât era mai puțin probabil să li se dea voie să folosească telefonul  nu trebuia să pară un fel de invazie asupra satului.

Sunt gata, a molfăit Thóra, ducând la gură ultima bucată de biscuit.

Când au ajuns în vestibul, a căutat în cuier o salopetă cât mai mică și a avut noroc: în spatele uneia uriașe a găsit una care îi venea foarte bine. Când a luat-o și a dat să-și vâre picioarele în ea, a văzut ce era scris pe guler: Oddný H. Thóra a ezitat câteva clipe, dar, până la urmă, a câștigat rațiunea: ce importanță avea dacă purta hainele femeii dispărute? Și-a luat inima-n dinți și s-a îmbrăcat cu salopeta, dar, înainte să iasă afară, iarăși a trebuit să se încurajeze: nu avea niciun dubiu că Oddný Hildur murise și era foarte neplăcut să porți hainele unui mort. Din câte își amintea, nu mai făcuse asta niciodată. Nu putea scăpa de gândul că salopeta ar fi putut prelua controlul asupra ei și, împotriva voinței sale, s-o ducă acolo unde zăcea proprietara acesteia. Și-a imaginat propriul ei trup înghețat și abandonat în zăpadă, cu ochii sticloși privind spre cerul întunecat al dimineții, în speranța că va vedea o stea căzătoare și își va putea pune dorința de-a fi găsită și dusă înapoi în Islanda, pentru ca rămășițele ei să se odihnească în pământul natal.

Totul e-n regulă? a întrebat-o Matthew, ținând mâna pe clanță.

Da. Am căzut pe gânduri…

Ce-o fi fost în mintea ei? Ca și când hainele ar fi putut să-i aducă mesaje de pe lumea cealaltă!

Abia când a dat să iasă pe ușă a simțit agenda din buzunarul lateral al salopetei.


Capitolul 21

22 martie 2008

Micul dejun nu era deloc rău, dar lui Arnar nu-i era foame. Nu i se părea că masa de dimineață era cea mai importantă, așa cum susținea înțelepciunea populară, iar pentru el era un mare efort chiar și să ia prânzul și cina. Dar știa că trebuie să mănânce. Poate că, în felul acesta, avea să scape de tristețea care îl copleșea. A început să învârtă în iaurt cu un aer distrat.

Dintr-odată, femeia deprimată pe care o văzuse cu o seară în urmă a apărut lângă el, ținând în mână o tavă, și l-a întrebat dacă putea lua loc la masa lui. Arnar i-a răspuns că da și a fost surprins să vadă că tânăra a ales chiar scaunul de lângă el, cu toate că mai erau câteva libere la masă. La început, a rămas nemișcată și cu capul plecat, fără să scoată o vorbă, dar apoi a dus ceașca la gură cu mâinile ei uscățive și a luat o gură de cafea  Arnar a observat că era fără lapte.

Nu suport pâinea prăjită, a zis ea, apoi a mai luat o gură. Îmi aduce aminte de hoteluri. Hotelurile îmi amintesc de baruri, iar barurile, de alcool.

Arnar nu prea a înțeles legătura. E drept că nici nu-și amintea să fi luat vreodată micul dejun la un hotel, așa că nu era exclus ca hotelurile să servească dimineața doar pâine prăjită.

E prima oară când vii aici? a întrebat-o el.

Da.

Tânăra a pus jos ceașca și a început să-și scarpine dosul palmei, într-un loc unde avea pielea roșie și iritată, însă expresia ei nu s-a schimbat deloc și părea să nu simtă niciun pic de durere.

Eu am fost internat de mai multe ori, i-a mărturisit Arnar.

Apoi a scos lingurița din iaurt și a pus-o pe tavă. Învârtise destul. Deși tot nu-i venise pofta de mâncare, compania ei îl înseninase un pic. Abia acum își dădea seama cât de singur fusese în ultima vreme.

Încetul cu încetul, o să te simți mai bine. Cam cu un minut mai mult în fiecare zi, a adăugat el cu un zâmbet șters, însă femeia iarăși plecase capul. O zi are 1 440 de minute, deci o s-ajungi să te simți bine toată ziua și toată noaptea cam în patru ani.

Excelent, i-a răspuns ea, dar în glasul ei nu era niciun pic de bucurie, și nici măcar furie sau amărăciune  era complet lipsită de energie.

Ai copii? a întrebat-o Arnar pe un ton cât se poate de blând și afectuos, de teamă ca nu cumva să-i sporească suferința.

Nu, a zis ea, dar, probabil dându-și seama că replicile ei erau prea scurte, a adăugat repede: Nu poți bea când ești însărcinată. Cel puțin nu cu conștiința împăcată.

Acum își scărpina dosul palmei cu și mai multă îndârjire.

Dar, pentru soțul meu, ăsta nu era un motiv suficient pentru a nu mări populația lumii. Fostul meu soț, s-a corectat ea repede.

Ah…

Arnar nu se gândise la acest detaliu: bineînțeles că, în timpul sarcinii, alcoolul trecea de la mamă la făt. Oare câte femei care băuseră în timpul sarcinii se aflau în sala de mese? Gândul de a fi mahmur în timp ce te aflai înăuntrul altcuiva, fără ca măcar să poți lua un sedativ, îi dădea fiori.

Dar, dacă vrei, poți să faci un copil mai încolo, a zis el. Spre deosebire de mine.

N-ai de unde ști.

Pielea de pe dosul palmei i se umflase de la atâta scărpinat, dar dintr-odată tânăra s-a oprit și a pus mâinile în poală.

Cu ce te ocupi? l-a întrebat.

Sunt inginer.

Arnar a hotărât să nu încerce s-o impresioneze spunându-i că lucra în străinătate. Din fericire, niciunul dintre ei nu avea chef să se laude în fața celuilalt. Cele mai multe conversații din clinică urmăreau să stabilească cine era cel mai mare bețiv, iar poveștile celor internați erau  aproape fără excepție  înțesate cu regrete.

Poduri și chestii de genu ăsta? a întrebat ea, părând încântată că putea vorbi și despre altceva decât problemele lor.

Arnar a zâmbit pentru prima oară după multe zile și, dintr-odată, s-a simțit mai bine.

Mulți ingineri își încheie cariera fără să fi lucrat vreodată la un pod. Eu lucrez pentru o firmă de construcții care nu se ocupă cu așa ceva.

Ce bine! Eu sunt șomeră. De fapt, sunt specializată în masaj fizioterapeutic, dar am fost dată afară de la sala de fitness unde lucram, pentru că am adormit și am căzut peste un client.

Nu pot să cred că te-au dat afară doar pentru atâta lucru! i-a zâmbit Arnar.

De data asta, tânăra i-a întors zâmbetul. Era un zâmbet crispat și fugar. Se vedea clar că nu mai zâmbise demult.

Da, ai dreptate, a zis, luând încă o gură de cafea.

Apoi a pus ceașca jos și s-a uitat țintă în ea. Părea că nu era sigură dacă să-și dea voie să se simtă mai bine stând de vorbă cu Arnar. Și el simțea la fel. Avea impresia că era mult mai ușor să se lase pradă depresiei; în felul acesta, ar fi putut foarte bine să renunțe la orice activitate fizică sau mentală, ceea ce era o perspectivă foarte tentantă. Efortul de a te scutura de tristețe era mult mai solicitant.

Tânăra s-a uitat la el.

Uleiurile de masaj aveau un miros atât de puternic, încât acopereau damful de alcool. Dar tu? Și tu ai băut la muncă?

Arnar a clătinat din cap.

Nu. Nu mai pusesem o picătură-n gură de vreo doi ani. Pe vremuri, când lucram pentru Regia Autonomă de Drumuri, mai beam din când în când, dar nu-și dădea seama nimeni.

Sentimentul de tristețe a revenit: oare exista ceva mai jalnic decât să mergi la serviciu, să stai între mulți oameni și să fii beat fără să observe nimeni?

Excelent! Ar fi trebuit să mă fac ingineră. Așa aș fi putut să-mi amân dezintoxicarea cu câțiva ani. Concedierea a fost picătura care a umplut paharul. Nu prea are rost să fii alcoolic, dacă n-ai bani să bei. N-am putut niciodată să beau alcool etilic sau alte chestii de genu ăsta  mi se pare dezgustător. Așa că băutul a fost un hobby scump pentru mine. De fapt, hobby nu e cuvântul potrivit; în cele din urmă, am ajuns o profesionistă.

Te înțeleg.

Dacă ar fi trăit într-o societate utopică și totul ar fi fost gratis, Arnar ar fi fost în stare să bea toată viața. Nu avea nicio ambiție, iar slujba nu era importantă pentru el. De fapt, nici măcar nu înțelegea de ce muncea  sau de ce se chinuia să facă ceva pe lumea asta. Și totuși… Era mult prea slab de înger ca să se sinucidă, așa că mai bine să aibă ceva de făcut în viața care îi fusese dăruită.

Mi-ar plăcea să fiu paznic de far, a zis femeia. Nu trebuie să faci nimic și nu te vizitează nimeni. Din salariu mi-aș putea cumpăra tot vinul alb de care aș avea nevoie și aș putea sta în turn, numărând de câte ori se învârte raza farului.

S-a uitat iarăși la Arnar și l-a întrebat:

Dar tu?

Nu știu. Orice-aș face, voi rămâne întotdeauna eu însumi. Dacă aș putea fi altcineva, cred c-aș încerca să fac unele lucruri.

Dar ești blocat în tine însuți, așa cum și eu sunt blocată în mine însămi, și n-avem cum să schimbăm asta, a conchis tânăra, oftând ușor.

Arnar s-a gândit că, în cele din urmă, femeia avea să-și revină, chiar dacă avea să-i ia destul de mult timp. Prima parte a tratamentului întotdeauna era cea mai grea. Atunci începeai să-ți dai seama cum te purtaseși față de tine și față de alții.

Tânăra a luat încă o gură de cafea și a zis:

Dar n-arăți chiar atât de rău, așa că nu văd de ce te plângi.

Cu toate că tânăra nu-și propusese să-l flateze și îi vorbise pe un ton neutru, Arnar a simțit că se înseninează auzind acest compliment de la o femeie străină. Nu era obișnuit ca oamenii să-i vorbească așa. Fusese tachinat, insultat și agresat încă din școala primară; se simțea rău chiar și atunci când oamenii nu-i spuneau în față ce credeau despre el, însă îi auzea fără să vrea când îl bârfeau.

Mulțumesc!

Iaurtul nu era mai apetisant decât înainte, dar, dintr-odată, lui Arnar i-a trecut prin minte că ar putea mânca o felie de pâine.

Îți mulțumesc că ai luat loc lângă mine, a adăugat el. Ieri, nu mi-au ținut de urât decât pereții camerei mele.

Femeia s-a răsucit pe scaun și l-a privit.

Ai de gând să te înscrii în Alcoolicii Anonimi?

Deja sunt membru, i-a răspuns el. Poate nu cel mai activ, și totuși…

Ai parcurs cele doișpe etape pe care le-au descris la seminar?

Erau obligați să ia parte la atât de multe seminare, încât Arnar nu le mai ținea minte pe fiecare. Dar, deși nu știa exact la care dintre ele se gândea tânăra, a înțeles că se referea la pași, nu la etape. Cei doisprezece pași nenorociți.

Da, le-am parcurs.

Dar dintr-odată a simțit că nu mai e în stare să spună nimic și l-a cuprins dorința de a se încuia singur în camera lui.

E foarte dificil?

Ezitarea din glasul femeii dădea de înțeles că voia să se dedice programului trup și suflet, deși poate n-ar fi spus-o pe șleau. Sigur se temea că ar fi putut da greș și s-ar fi ales cu o nouă dezamăgire  era mai bine să se poarte ca și când nu i-ar fi păsat.

Arnar nu știa cum să-i răspundă. Să-i laude acest sistem și s-o încurajeze sau să-i spună s-o ia ușor, pas cu pas?

E nevoie de efort. Dar ar fi mai bine să discuți cu un consilier, nu cu mine.

S-a ridicat în picioare. Nu mai putea vorbi despre asta. Nu cu ea. Cu nimeni. Deja făcuse destule lucruri rele și provocase suficiente pagube.

Femeia a rămas la masă, surprinsă și rănită. În timp ce-și împingea scaunul la loc, Arnar a văzut că tânăra reîncepuse să-și scarpine pielea iritată de pe dosul palmei.

•

Mașina înainta încet pe zăpadă. Viteza aceea cu siguranță era pe placul Thórei. Ei îi era groază să conducă pe gheață și se îndoia profund de abilitățile lui Matthew în acest domeniu. Și totuși, în aceste condiții, avea mai multă încredere în el decât în sine însăși. Frica i-ar fi copleșit judecata sănătoasă imediat ce mașina ar fi început să patineze. Ajunseseră pe o bucată de drum drept, ușor înclinat, așa că a slăbit strânsoarea mâinii cu care se ținea de mânerul fixat în plafon, iar cu cealaltă a început să răsfoiască paginile micii agende pe care o găsise în buzunarul salopetei lui Oddný Hildur.

Pare să fie mai ales chestii legate de prospecțiunile geologice, a zis ea, dând pagina. Cel puțin, eu, una, nu înțeleg nimic din diagramele și numerele astea.

Poate că cel mai bine ar fi să i-o arătăm Friðrikkăi, i-a sugerat Matthew, dar n-a întors capul spre ea, ci a rămas cu privirea ațintită la drum și cu ochii mijiți, ca să se apere de lumina puternică reflectată de peisajul înzăpezit.

Da, mi se pare o idee înțeleaptă. Sunt și niște însemnări care par să n-aibă legătură cu straturile de rocă și alte chestii de genu ăsta, dar mi-e imposibil să le separ de informațiile strict profesionale, a zis ea, continuând să dea paginile. De exemplu, aici e o listă cu numere de telefon care ar putea avea legătură cu proiectul sau cu ceva complet diferit.

Cele mai multe numere păreau să fie islandeze, cu toate că unul era mai lung decât celelalte.

Cum încep numerele de telefon din Groenlanda?

Cu 299, dacă nu mă înșel.

Matthew a luat o mână de pe volan și a bâjbâit după compartimentul cu capac dintre scaunele din față, însă n-a reușit să-l deschidă.

Te uiți, te rog, după ochelarii mei? Sunt în compartimentul ăsta sau în torpedou.

Am găsit un număr groenlandez, a zis Thóra, apoi a căutat unde i-a cerut Matthew și a găsit niște ochelari de soare cu ramă galbenă de plastic.

Sunt incredibil de urâți, dar alții n-am găsit, a comentat el, punându-i la ochi cu un aer complet satisfăcut. Sunt niște ochelari de soare foarte buni, a adăugat, fiind limpede că nu-i păsa cum arăta cu ei.

Și-a relaxat ușor umerii și a continuat:

Numărul groenlandez probabil că are legătură cu elicopterul sau cu aeroportul. Dacă aș lucra aici, aș vrea să am numerele astea la îndemână.

Thóra i-a citit numărul și l-a întrebat:

Îl recunoști? Că doar i-ai sunat pe cei de la serviciul de elicoptere, nu?

Nu-l recunosc, dar asta nu înseamnă mare lucru. Am numărul lor în portofel, dacă poți să mi-l scoți din buzunar.

Thóra a găsit portofelul și, după ce-a scotocit un pic printre carduri și chitanțe, a dat de hârtia cu pricina.

Nu-i același număr.

Sau poate m-am înșelat, a zis Matthew, intrând într-o curbă foarte largă  se apropiau de sat încet, dar sigur. Ar putea fi numărul de la hotelul din Kulusuk, de la un spital sau de altundeva.

Poate…

Apoi Thóra a tăcut, încercând să-și imagineze ce număr groenlandez ar fi vrut Oddný Hildur să aibă la îndemână, dar nu i-a trecut niciunul prin cap. A răsfoit încă o dată agenda, dar n-a găsit nimic. În afară de numerele de telefon, i-au mai atras atenția cuvintele Usinna și analize de sânge  după acestea din urmă era un semn de întrebare. Toate apăreau pe aceeași pagină. Nu prea te așteptai ca, în agenda unui geolog, să găsești cuvintele analize de sânge. Thóra nu-și putea da seama ce era cu acele însemnări.

Mă întreb ce-o fi Usinna, a zis ea cu voce tare. E scris cu majusculă, așa că s-ar putea să fie un nume. Îți sună cunoscut?

Nu. Habar n-am de ce naționalitate e. Nici dacă e nume de bărbat sau de femeie. Ar putea fi groenlandez.

Pare să fie nume de femeie, din moment ce se termină în a, a remarcat Thóra, închizând agenda. Desigur, presupunând că e un nume de persoană, nu un toponimic.

Știi cum o cheamă pe femeia care a zis că ne lasă să sunăm de la ea? Nu mai avem mult până acolo.

Of, n-am întrebat-o. Cine știe, poate o cheamă Usinna.

Matthew a oftat și s-a uitat la ea.

Și ce-o să faci dacă îți răspunde soțul sau copilul ei? Că doar n-o să le spui: Pot să dau un telefon? Femeia care locuiește aici mi-a zis că-mi dă voie.

Thóra nu i-a luat în seamă bombăneala. Matthew avea obiceiul să-și facă griji din pricina unor detalii prea mărunte. Tocmai de-aia se înțelegeau ei atât de bine: ea era obișnuită să meargă mai departe, iar el, să rămână în același loc. Așa că s-a mulțumit să-i zâmbească.

Ceva de genu ăsta. Nu-ți face griji, o să ne răspundă chiar ea. Și nu cred că are copii. Oricum, sper să nu: pare să aibă destule probleme pe cap și fără ei. Iar dacă ne deschide soțul, pur și simplu o să-i explic situația.

Au urcat pe coasta dealului dincolo de care se întindea micul sat. La fel ca data trecută, părea să fie pustiu  doar pe chei se vedeau forfotind niște oameni. Thóra a zărit casa în care locuia femeia. La fel ca toate celelalte, și aceasta avea un aer părăsit. Au coborât încet panta  atât de încet, încât ai fi zis că merg pe jos , iar când au ajuns pe teren drept, Matthew a accelerat un pic, și amândoi au început să caute cu privirea o lumină aprinsă sau alt semn care să dea de înțeles că era cineva acasă. Dar n-au văzut niciun astfel de semn, iar perdelele erau trase.

Poate doarme, a zis Thóra.

Atunci o s-o trezim când o să ciocănim la ușă, i-a răspuns Matthew, desfăcându-și centura de siguranță. Sau o să-i trezim pe soțul și copiii ei.

I-a zâmbit Thórei, deschizând portiera.

Nu putem afla decât într-un singur fel.

Amândoi au tresărit când un snowmobil a pornit dintr-odată și a ieșit în viteză din curtea casei alăturate. La ghidon se afla un bărbat care nici măcar nu le-a aruncat o privire, iar în spatele lui era o fetiță care reușea cu greu să-i cuprindă talia cu mâinile ei scurte, lipindu-se strâns de spinarea sa. Fetița era cu fața spre ei și, preț de câteva clipe, i-a țintuit cu ochii săi negri ca smoala. Matthew și Thóra au văzut că avea o cicatrice mare pe față, care se întindea de la ochi până la bărbie. Fata n-a schițat niciun gest să-și ascundă obrazul bucălat. Satul acela îi stârnea Thórei o atât de mare repulsie, încât a găsit ceva neplăcut până și în privirea fetiței, așa că era recunoscătoare pentru zgomotul puternic al motorului, care le acoperea pe toate celelalte. Nu era sigură c-ar fi vrut s-audă cuvintele pe care le rostise fetița: și ea, și Matthew văzuseră că-și mișcase buzele.

Au urmărit în tăcere cum snowmobilul se îndepărta, dispărând în cele din urmă. Thóra a închis portiera și a inspirat adânc. Fetița aceea ciudată o tulburase grozav. Iar acum își reproșa că n-o întrebase pe tânără cum o cheamă; dintr-odată, lucrul acesta nu-i mai era tocmai indiferent. Vopseaua de pe ușă era scorojită, iar clanța slăbită te trimitea cu gândul la o floare ofilită. Scârțâitul discret al uneia dintre foile de tablă ondulată cu care era acoperită casa i-a dat fiori Thórei. Probabil că tânăra femeie fusese secătuită de energie tocmai de casa aceea dărăpănată.

Dumnezeule! a exclamat ea, urcând pe platforma de lemn din fața ușii.

S-a uitat la Matthew ca să se asigure că încă era acolo și a ciocănit. Dar nu s-a întâmplat nimic. Apoi a ciocănit și Matthew  mai tare, cu pumnul , iar schiurile portocalii proptite de peretele casei s-au clătinat ușor. După câteva clipe, au auzit zgomot de pași, care s-au apropiat de ușă, iar în cele din urmă s-au oprit. Apoi s-a auzit vocea unui bărbat mormăind ceva ce n-a înțeles niciunul dintre ei.

Bună ziua! a zis Thóra.

N-a primit niciun răspuns, însă clanța s-a răsucit, iar ușa s-a deschis suficient cât să poată fi văzuți de bărbatul dinăuntru. Thóra și Matthew au reușit să-i vadă jumătate de față.

Ce-i? a zis el în daneză, pe un ton grosolan.

Doamna e acasă? a întrebat Thóra, dându-și seama că întrebarea suna caraghios  ar fi trebuit să se străduiască mai mult la daneză în timpul școlii.

Doamna? a repetat groenlandezul, fără să deschidă ușa mai mult. Care doamnă?

Thóra s-a gândit că acela era momentul în care i-ar fi prins bine să știe numele femeii.

Usinna, a riscat ea.

Reacția bărbatului i-a luat complet prin surprindere.

Thóra se aștepta ca, din clipă-n clipă, canapeaua pe care se așezaseră ea și Matthew să cedeze sub greutatea lor, ceea ce ar fi fost cireașa de pe tort. Încă nu-și revenise după primirea de care avuseseră parte: când auzise numele Usinna, bărbatul își pierduse complet cumpătul și începuse să țipe asurzitor. Probabil că singurul lucru care îl împiedicase să sară cu pumnii la ea fusese prezența lui Matthew: cu toate că groenlandezul era destul de robust, neamțul era cu un cap mai înalt decât el. În schimb, și-a descărcat furia pe ușă și pe toc, continuând să strige la ei. Bineînțeles că Thóra nu înțelegea o vorbă din ce spunea, dar era limpede că bărbatul le arunca un noian de insulte și că nu era deloc încântat de venirea lor. S-a întors de câteva ori cu spatele la ei, urlând și spre interior, probabil ca să-și împărtășească bucuria cu biata femeie care locuia acolo. În cele din urmă, Matthew s-a săturat și a țipat și el, cerându-i groenlandezului să tacă un pic. În germană. Când l-a auzit, bărbatul s-a oprit brusc și a dat buzna înapoi în casă. A lăsat ușa deschisă și, cu toate că Thóra și-ar fi dorit din tot sufletul să dea fuga la mașină, s-a străduit să arunce o privire înăuntru, întrebând dacă puteau da un telefon. Niciun răspuns. Thóra a strigat iarăși numele Usinna  acum, era aproape sigură că așa o chema pe tânăra cu pricina. După o clipă, femeia a venit fuga la ușă și i-a făcut semn Thórei să tacă, iar aerul îngrijorat al tinerei a convins-o să nu mai spună nimic.

Fața groenlandezei era umflată, iar pe la colțul gurii i se prelingea un firicel de sânge. Avea buza de jos de două ori mai mare decât atunci când se văzuseră prima oară, iar când a ajuns în prag, și-a sprijinit unul dintre antebrațe în cealaltă mână. Era îmbrăcată cu niște pantaloni de trening decolorați și cu un pulover sintetic ponosit, care era atât de uzat, încât aproape că-i dispăruse modelul. Când Thóra i-a spus că ar vrea să dea un telefon, tânăra a refuzat să-i primească în casă, spunându-le că nu era un moment potrivit. Dar, imediat după ce le-a răspuns, s-a auzit o ușă trântindu-se undeva în casă. La auzul acestui zgomot, atitudinea femeii s-a schimbat radical, și i-a invitat înăuntru. Le-a explicat că bărbatul cu care trăia plecase pe ușa din spate, așa că puteau să sune, dar să se grăbească. Apoi i-a condus în camera de zi, unde au luat loc pe canapeaua ponosită. Pe măsuța de lângă ea era un telefon.

Ce-ați pățit? V-a lovit bărbatul acela? a întrebat-o Thóra.

Tânăra stătea desculță în fața lor, pe un scaun pliant din plastic, care și el cunoscuse zile mai bune.

Se mai întâmplă. O să treacă, a zis ea, înfigându-și degetele de la picioare în blana de urs polar de pe podea.

Îmi puteți spune cum vă cheamă? a întrebat-o Thóra, lăsând în seama lui Matthew încercarea de a lua legătura cu poliția  putea să stea de vorbă cu ofițerul de serviciu în engleză și, în plus, numai ea era în stare să poarte o conversație în daneză cu biata femeie.

Oqqapia.

Tânăra a dat drumul cotului pe care-l sprijinea cu mâna și și-a îndreptat spatele, ca și când și-ar fi dat seama dintr-odată că oferea o priveliște jalnică și ar fi vrut să facă o impresie mai bună.

Thóra i-a spus cum îi chema pe ei și i-a mulțumit încă o dată pentru că-i primise în casă.

Nu știu ce ne-am fi făcut dacă nu ne-ați fi ajutat. Am adus bani să vă plătim.

Mulțumesc, nu-i nevoie, a zis femeia pe un ton sobru. Nu-i vreau, pentru că nu fac decât să înrăutățească lucrurile.

Înțeleg.

Thóra nu știa ce altceva ar fi putut să-i ofere femeii la schimb și se simțea ușor stânjenită. A hotărât să continue conversația cu un subiect neutru și a întrebat-o despre fetița pe care o văzuse pe snowmobil.

E o fetiță deosebită, a răspuns Oqqapia, frecându-și palmele  părea foarte emoționată de prezența lor în living. A fost rănită la față, și de-aia arată așa. Adoră snowmobilul, iar taică-su întotdeauna o ia cu el când merge pe undeva. Dar e o fetiță extraordinar de bună, cu toate că-i mutilată. Biata de ea…

A rostit ultimele cuvinte cu foarte multă afecțiune și deja părea să-și recapete stăpânirea de sine.

Thóra a profitat de ocazie și a schimbat subiectul:

Ce înseamnă Usinna? E un nume?

Judecând după reacția ei și a concubinului, foarte probabil că era vorba de o blasfemie sau un fel de injurie. Poate că Oddný Hildur și-l notase în agendă ca să țină minte că nu trebuie să-l folosească niciodată.

Oqqapia s-a uitat încă o dată peste umăr, ca și când s-ar fi așteptat ca bărbatul să i se furișeze pe la spate.

Da, e un nume. Un nume de femeie.

Deci Thóra nu se înșelase.

Dar de ce era atât de furios bărbatul când m-a auzit rostindu-l? Am crezut că ar putea fi numele dumneavoastră.

Femeia și-a trecut vârful roz al limbii peste colțul însângerat al gurii, apoi peste buza umflată.

N-ar fi trebuit să-i pomeniți numele. Naruana e foarte sensibil când vine vorba de ea și, în plus, era deja furios. Ați venit în cel mai prost moment posibil.

Naruana e soțul dumneavoastră? a întrebat Thóra, sperând că nu era așa. Mi se pare că nu-i un partener de viață tocmai potrivit, a adăugat ea ezitant.

Femeia a zâmbit ușor, suficient cât să-și dezvelească dinții albi din față. Între ei erau firișoare de sânge închis la culoare.

Nu suntem căsătoriți. Doar locuiește aici, i-a explicat ea, împingându-și în față maxilarul și mișcându-l dintr-o parte în alta, ca pentru a verifica dacă era rupt. De obicei, nu se poartă așa, dar, după cum v-am zis, ați nimerit într-un moment nepotrivit.

Thóra a hotărât să nu comenteze. N-o cunoștea pe femeia aceea, nu știa nimic despre viața ei și, cel mai probabil, n-avea s-o mai vadă niciodată. Cine era ea s-o judece și să-i dea sfaturi? Și oare ar fi fost gata să-i ofere o mână de ajutor la nevoie? Nu, tânăra din fața ei era o adultă, iar Thóra n-avea de ce să-i atragă atenția că aceea nu era cea mai dezirabilă relație din lume.

Poate n-ar fi rău să scăpați de el, a fost tot ce i-a zis Thóra înainte să schimbe subiectul. De ce-l înfurie atât de tare numele Usinna?

Femeia a tăcut o clipă, uitându-se stânjenită în ochii Thórei. Apoi a început să vorbească cu un aer hotărât, cu toate că glasul îi tremura ușor.

Așa o chema pe sora lui. A murit acum câțiva ani, iar Naruana a fost foarte afectat.

Înțeleg.

Oare ce căuta numele acelei femei moarte în agenda lui Oddný Hildur? Cu coada ochiului, Thóra l-a văzut pe Matthew încercând pentru a patra oară să formeze numărul despre care credea că era al poliției groenlandeze. Dar încă nu-i răspunsese nimeni.

Când a murit? a continuat Thóra.

În urmă cu aproape cinci ani.

Iar el încă nu s-a împăcat cu asta?

Thórei i s-a părut foarte ciudat. Nu știa nicio pereche de frați care să fi fost atât de apropiați, încât unul dintre ei să aibă nevoie de ani la rând pentru a trece peste moartea celuilalt.

A murit foarte tânără?

I-ar fi fost imposibil să estimeze vârsta bărbatului care le deschisese: ar fi putut avea orice vârstă între douăzeci și cinci și patruzeci de ani.

Nu, era mai mare decât el. A murit când avea douăzeci și ceva de ani, aproape treizeci.

Matthew a închis și i-a întins Thórei bucata de hârtie pe care o avea în față.

Întreab-o, te rog, dacă e ceva în neregulă cu numărul ăsta. Nu-mi răspunde nimeni.

Thóra a întrebat-o, iar tânăra s-a uitat la bucata de hârtie, apoi i-a dat-o înapoi, spunându-i că, din câte își putea da seama, nu era nimic în neregulă cu numărul. Atâta doar că, uneori, putea fi foarte greu să prinzi o legătură bună, așa că trebuia să mai încerce. Apoi Matthew i-a cerut Thórei s-o întrebe dacă nu cumva îi fusese tăiat telefonul. Femeia s-a înroșit un pic, dar le-a explicat că autoritățile locale plăteau o taxă fixă pentru serviciile telefonice ale satului și că totul era în regulă. În cele din urmă, Matthew a hotărât să mai încerce.

Thóra a revenit la ce discutau înainte să le întrerupă Matthew.

Și cum a murit Usinna? Avea cumva nevoie de sânge? Sau suferea de o boală a sângelui?

Thórei i-a trecut prin minte că analizele de sânge pomenite în agenda lui Oddný Hildur aveau legătură cu Usinna. Poate că avusese nevoie de niște analize, dar problema transportului o împiedicase să fie tratată la timp. Cu acest gând în minte, nu era exclus ca Naruana să-i fi învinovățit pe străini pentru moartea surorii lui, deși Thórei nu prea îi venea a crede.

Oqqapia s-a încruntat cu un aer dezorientat, dar încruntătura i-a provocat durere  a dus repede mâna la maxilar și și-a mângâiat pielea umflată.

Moartea ei n-a avut nicio legătură cu o boală de sânge. Pur și simplu, a dispărut.

Thóra a rămas pe gânduri câteva secunde.

Unde a dispărut?

În zona unde v-ați construit tabăra. S-a dus acolo, deși fusese prevenită să n-o facă. Eu n-aș merge niciodată acolo.

Și apoi ce s-a întâmplat? S-a dus acolo și nu s-a mai întors? N-a căutat-o nimeni?

A plecat într-o dimineață, iar pe seară, când au văzut că nu mai apare, și-au dat seama că nu mai era nicio speranță să se întoarcă a doua zi. Nu avea niciun rost s-o caute, deși Naruana și taică-su au încercat. Pur și simplu, dispăruse.

Și nu i se pare nimănui ciudat că tot dispar oameni în zona aia?

Thóra era uluită. Oare despre ce era vorba? Nu știa suficient despre regiunea aceea, cât să-și dea seama care erau principalele pericole cu care se confruntau oamenii. S-a gândit la avalanșe și la urși polari, dar despre lucrurile astea s-ar fi putut vorbi în termeni simpli, fără să fie nevoie să se spună că locul acela era blestemat sau rău.

Se vedea clar că întrebarea Thórei o iritase pe Oqqapia.

Bineînțeles că tuturor ni se pare ciudat. Tocmai de aceea nici nu mergem acolo și încercăm să-i prevenim și pe alții să n-o facă. A fost unul dintre primele lucruri pe care le-am învățat când eram mică.

Nu mă refeream la oamenii din sat, ci la poliție și la celelalte autorități. Nu fac cercetări atunci când dispare cineva?

Femeia a clătinat din cap și s-a uitat la Thóra cu un aer nedumerit.

Păi, de la cine să afle?

La celălalt capăt al canapelei, Matthew a oftat, renunțând la încercările de a lua legătura cu poliția. Poate că așa se explica de ce oamenii din zonă nu erau înclinați să raporteze persoanele dispărute.

Deci moartea acestei femei n-a fost niciodată adusă la cunoștința autorităților? a întrebat Thóra.

Nu știu, s-ar putea. Nu trăiam cu Naruana pe-atunci, i-a explicat Oqqapia, lingându-și buzele, dar sângele deja se oprise  poate că și amintirea bătăii începea să dispară. Ne-am apropiat după ce-a dispărut Usinna. El rămăsese pe drumuri, iar eu moștenisem casa asta de la mama.

După expresia Thórei, Oqqapia și-a dat seama că acesteia i se părea un aranjament neconvenabil, apoi a adăugat:

Uneori, lucrează în port și vine acasă cu foci și pește.

Bărbatul acela ar fi trebuit să facă mult mai mult pentru gospodărie dacă ar fi vrut ca Thóra să-i închirieze fie și garajul, dar poate că asta nu arăta decât că între situația ei și a Oqqapiei erau diferențe extrem de mari.

Câți oameni au dispărut acolo? a întrebat ea.

Nu mulți. Nu-mi aduc aminte de altcineva în afară de Usinna și de oamenii din tabără. Noi toți avem grijă să ne ținem departe de locul ăla, așa că nu prea ajunge nimeni acolo: turiștii vin extrem de rar pe-aici.

Dar fiica lui Igimaq, vânătorul despre care mi-ai povestit?

Fiecare rid de pe chipul lui rămăsese bine întipărit în mintea Thórei, cu toate că, de obicei, avea probleme în a reține fețele oamenilor; își amintea foarte bine mâna lui mutilată și ochii lui de un căprui atât de închis, încât păreau negri.

Usinna era fiica lui Igimaq. Iar Naruana e fiul lui.

Deci erau una și aceeași persoană.

Ce credeți că se întâmplă de fapt? Credeți că sufletele celor care au murit de foame cu ani în urmă au început să ucidă oameni?

N-avea cum să fie asta: banca nu putea fi salvată de la plata asigurării cu o astfel de explicație.

Da, așa cred. E un loc rău, dar nu știu exact ce se întâmplă și nici nu vreau să aflu. Poate că sufletele lor îi ademenesc pe oameni printre stânci sau îi transformă în animale. Pe-aici se mai întâmplă lucruri dintr-astea. Poate că nu și în țara dumneavoastră, dar la noi, da.

Eu cred că există o altă explicație, una mai puțin neobișnuită.

Thóra și-ar fi dorit ca Matthew să le înțeleagă discuția: cu siguranță ar fi fost mai puțin iritat de telefon, dacă ar fi putut urmări conversația. Îi părea rău pentru el și știa că, în locul lui, s-ar fi înfuriat la culme și ar fi început să dea cu receptorul în brațul canapelei.

Dar cum de s-a dus Usinna în locul ăla, din moment ce, încă din copilărie, e întipărit în mintea tuturor sătenilor că nu trebuie să pună piciorul acolo? Avea un scop anume?

Probabil uitase că era un loc periculos. A plecat din sat de mică: a făcut școala la Nuuk, apoi s-a dus la facultate la Copenhaga. Era foarte deșteaptă.

Deci era în vizită?

Nu venea des pe-aici  poate o dată pe an. Îi plăceau satul și oamenii de pe la noi, deși știa că n-avea să se mai întoarcă niciodată aici. Când a dispărut, făcea nu știu ce studiu, care cred că avea legătură cu mina. Un studiu de biologie, dacă nu mă-nșel.

Deci Usinna făcuse cercetări în zona aceea, care avea o reputație atât de proastă în rândul localnicilor? Thóra se străduia să-i pună întrebări cu multă precauție, de teamă ca nu cumva să dea impresia că ridiculizează folclorul în care Oqqapia părea să creadă cu tărie.

Studia cumva urșii polari sau ceva asemănător, și de-aia s-a dus în zona interzisă?

Oqqapia a clătinat din cap și s-a uitat la Thóra cu un aer revoltat.

Nu, făcea un studiu despre nașterile de la noi din sat și dintr-un sat aflat mai la nord.

Despre nașteri? s-a mirat Thóra, întrucât nu văzuse multe animale printre troiene. Adică despre nașteri umane?

Daneza Thórei nu era suficient de bună cât să știe dacă se folosea același cuvânt și când era vorba despre animale: poate că studiul se referea la foci sau alte mamifere.

Da, exact. La noi în sat nu s-au mai născut băieți de mulți, mulți ani. Iar Usinna voia să afle de ce.

Thóra a rămas pe gânduri o clipă. Dintr-odată, și-a adus aminte că nu văzuseră decât fete prin sat. Bineînțeles că putea foarte bine să fie o coincidență, dar n-avea niciun motiv să pună la îndoială spusele femeii.

Și avea cumva o teorie despre cauzele fenomenului?

Ah, n-am nicio îndoială că avea, dar n-aș putea să vă spun care era, a zis Oqqapia, plecând capul. Oricum, eu n-o să am copii, așa că nu prea mă interesează care-i explicația.

Matthew a trântit receptorul în furcă și s-a întors spre Thóra.

Ai luat agenda din mașină? Vreau să încerc și numărul pe care l-ai găsit în ea.

Thóra a scos agenda din buzunarul salopetei pe care  deși nu fuseseră invitați să se dezbrace  și-o dăduse jos până la brâu. Matthew a ridicat receptorul, a format numărul și, dintr-odată, a zâmbit cu un aer victorios.

Merge! Dar sună ocupat.

Pe cine sună? a întrebat Oqqapia, care nu înțelesese ce-și spuseseră.

Thóra a luat agenda și i-a întins-o femeii. I-a arătat numărul și a întrebat-o dacă îl recunoaște. Oqqapia a tăcut câteva clipe, apoi a zis pe un ton suspicios.

De unde aveți numărul ăsta?

Asta e agenda femeii care a dispărut din tabără. Recunoașteți numărul?

Thóra a luat agenda și i-a dat-o iarăși lui Matthew, ca să mai încerce.

Da, a răspuns Oqqapia, care dintr-odată părea să-și fi pierdut încrederea în Thóra. E numărul meu.

Tot ocupat, a zis Matthew, care deja se înveselise.

Nu-i deloc surprinzător: suni chiar la numărul de pe care suni.

Lui Matthew nu-i venea să creadă.

Glumești.

A pus receptorul în furcă, a închis ochii și-a dat capul pe spate. După ce și-a revenit, a copiat numărul din agendă pe bucata de hârtie pe care era notat și numărul poliției. Apoi a ridicat iarăși receptorul și a încercat în continuare să ia legătura cu autoritățile.

Thóra nu și-a putut stăpâni un zâmbet, dar n-a comentat nimic, apoi s-a întors spre Oqqapia.

Cum de-a ajuns numărul dumneavoastră în agenda asta? V-ați întâlnit vreodată cu femeia care a dispărut?

Se poate. Nu-mi dau seama, a zis Oqqapia cu un aer dezorientat, evitând privirea Thórei în timp ce vorbea. Nici măcar nu știu cum arăta… Adică nu știu cum arăta femeia care a dispărut.

Deci v-ați întâlnit cu o femeie din tabără? a continuat Thóra, încercând să-și stăpânească valul de enervare care o copleșise dintr-odată.

Canapeaua era incomodă, picioarele îi fierbeau în salopetă, și deja începea să nu mai aibă răbdare cu răspunsurile vagi ale Oqqapiei.

Da, dar nu-mi aduc aminte cum o chema. N-am văzut-o decât o dată, i-a explicat femeia, iar chipul i s-a luminat brusc: Dar îmi aduc aminte numele bărbatului care a adus-o aici. El ar putea să vă spună cine era.

Un bărbat? Ce bărbat?

Arnar, domnul de la Alcoolicii Anonimi, a zis Oqqapia, pronunțându-i numele incredibil de bine, dat fiind că nu știa deloc islandeză. Venea deseori în vizită la Naruana. Îl ajuta să se lase de băut. A adus cărți și broșuri care ar fi trebuit să-l ajute. Odată, a venit cu el și o femeie, poate cea care a dispărut. Au trecut vreo șase luni de-atunci. Și, din câte-mi aduc aminte, atunci n-au vorbit numai despre alcool, ci și despre Usinna. Nu știu cum au ajuns să discute despre ea, dar știu că, la un moment dat, femeia a întrebat despre fetița care fusese transportată de urgență la spital. Voia să știe cum se mai simte și, din una-n alta, au ajuns și să discute despre problema satului nostru: că aici nu se nasc decât fete  poate se gândea că ar putea să se molipsească și ea de fenomenul ăsta ciudat. Nimeni nu vrea doar fete: nici groenlandezii, nici străinii.

Thóra era sigură că Oddný Hildur avea și alte preocupări în afară de sexul fătului. Dacă Thóra ar fi plănuit să facă încă un copil, cu siguranță s-ar fi interesat de toate fenomenele neobișnuite în legătură cu nașterile înregistrate în zona în care locuia.

Iar Naruana a vorbit despre sora lui fără să-și piardă cumpătul, cum i s-a întâmplat cu noi?

Naruana îl considera pe acest Arnar prietenul lui. Se bucura când venea să-l viziteze și avea încredere în el. Cred că îi făcea plăcere compania lui Arnar, cu toate că n-avea de gând să se lase de băut. Se simțea în largul lui să stea de vorbă cu el, întrucât era prietenos și nu ne judeca pentru modul nostru de viață.

S-a răsucit în scaun și a scos o hârtie împăturită din buzunarul de la spate.

Mă gândesc să încerc și eu tratamentul ăsta. Vreau să fac ceva cu viața mea, la fel ca Usinna. Aș putea reuși dacă m-aș lăsa de băut. Și eu sunt deșteaptă.

Se uita la broșura aceea ca și când ar fi conținut o vrajă care putea să schimbe totul. Thóra spera din tot sufletul să fie așa. Oqqapia și-a luat privirea de la broșură, iar când s-a uitat iarăși la Thóra, părea să fi observat îndoiala din ochii ei.

Sunt sigură că pot să învăț. M-am uitat prin cărțile Usinnei și am înțeles destul de mult din ele.

Thóra i-a vorbit pe îndelete, deși era din ce în ce mai încântată că, în cele din urmă, lucrurile începeau să se limpezească.

Bineînțeles că poți să înveți. Dacă știi să citești și poți să memorezi informații, toate drumurile îți sunt deschise.

Apoi a adăugat cu multă grijă:

Despre ce cărți e vorba? Usinna a lăsat cumva în urmă ceva legat de studiile ei?

Da. Mă rog, nu aici, dar le-a adus Naruana când s-a mutat la mine. A adus și o mulțime de alte lucruri pe care le avea la maică-sa, a zis ea, făcând semn cu mâna spre blana de urs polar de pe podea. A împușcat ursul ăsta când avea doar doisprezece ani. Ar fi fost un mare vânător, dacă n-ar fi…

Dar glasul i s-a stins.

În sfârșit! a strigat Matthew, ridicându-se de pe canapea cu un aer triumfător. Sună! a zis el, apoi a sprijinit receptorul cu umărul și a vârât hârtia cu numerele înapoi în portofel.

Bineînțeles că Thóra s-a bucurat, dar nu voia să rateze ocazia de-a arunca o privire prin documentele Usinnei, în caz că se aflau printre cărțile de care pomenise Oqqapia. Era puțin probabil să conțină date despre zonă, dar exista totuși o speranță.

Aș putea vedea și eu cărțile astea? Știți dacă a lăsat în urmă și niște însemnări?

Thórei i se părea incredibil de frig în clădirea de birouri, dar Friðrikka i-a explicat că, atunci când temperatura dinăuntru scădea foarte mult, sistemul termic pe bază de curent avea nevoie de o perioadă mai lungă ca să încălzească toate clădirile. Însă Thóra spera că aveau să plece de-acolo înainte să se încălzească de-a binelea. Și-a strâns mai bine bluza de lână cu câteva numere mai mari pe care o găsise într-un birou, pe speteaza unui scaun. Înainte s-o îmbrace, se uitase cu grijă pe etichetă să vadă a cui era, pentru că o îngrozea ideea de-a mai purta haine ale unor oameni care aproape sigur muriseră  nu era chiar atât de frig ca să mai facă asta.

Păi, și când vin? a întrebat Friðrikka.

Se strânseseră cu toții în sala de ședințe, unde specialista în geologie stătea lângă fereastră, uitându-se afară.

N-ar trebui să le ia atât de mult să ajungă de la Angmagssalik până aici în caz de urgență, a continuat ea. Ar trebui să aibă prioritate la elicoptere.

La fel ca toți ceilalți, și ea aștepta cu nerăbdare să vină poliția, dar, spre deosebire de ei, nu se străduia deloc să ascundă acest lucru. După ce Matthew reușise să ia legătura cu un polițist care vorbea acceptabil engleza, i se ceruse să se întoarcă în tabără și să strângă toată lumea în clădirea de birouri, astfel încât locul unde fusese găsit cadavrul să fie afectat cât mai puțin. Și deja se făcuseră trei ore de când așteptau în sala de ședințe.

Le ia ceva timp să se pregătească de plecare, a zis Matthew, sătul de văicărelile Friðrikkăi  ba se plângea că trecuse mult timp, ba că vremea putea să se schimbe în orice clipă.

Ce-o să mâncăm dacă nu ajung azi? Toată mâncarea e în cealaltă clădire, a bombănit și Bella. Mi-ajung problemele de pân-acum, n-am de gând să mai și mor de foame.

Atunci o să aduc ceva de mâncare din bucătărie, i-a răspuns Matthew, care stătea la masa de ședințe și se uita la Finnbogi.

Medicul cerceta cu atenție documentele Usinnei, pe care Thóra reușise să le ia de la Oqqapia în dimineața aceea. La început, Matthew și Thóra încercaseră să-și facă singuri o idee despre datele pe care le conțineau, dar în scurtă vreme s-au împotmolit și l-au rugat pe doctor să preia sarcina de-a le examina. Mai încolo, Bella avea să fotocopieze documentele, întrucât Thóra promisese că avea să le înapoieze cu prima ocazie. Oqqapia nu voia ca Naruana să descopere că dăduse din casă cutia cu dosare și, cu cât cutia rămânea mai mult la Thóra, cu atât era mai probabil ca el să-i observe lipsa.

Dar nu putem să mergem în bucătărie. Doar ne-ai spus că poliția ne-a interzis asta, a intervenit Friðrikka, întorcând capul spre Matthew.

Vocea ei părea gata să se frângă.

Totul o să fie bine, i-a răspuns el, oftând. Or să ajungă aici imediat.

Femeia a deschis gura ca și când s-ar fi pregătit să obiecteze, dar Thóra i-a luat-o înainte.

Friðrikka, de ce nu ne-ai zis niciodată că Arnar avea cunoștințe în sat? Ai susținut că angajații de-aici nu aveau niciun fel de legătură cu localnicii, exceptând scurtele întâlniri de genul celor pe care le-am avut noi în expediția asta.

Apoi i-a aruncat o privire acuzatoare și lui Eyjólfur, care era absorbit de laptopul său.

Lucrul ăsta e valabil și pentru tine.

Friðrikka a tăcut cu un aer rușinat, iar Eyjólfur s-a uitat la Thóra și i-a spus:

Habar n-aveam de chestia asta, așa că n-ai de ce să-mi faci reproșuri. Nu l-am văzut niciodată cu cineva din sat și nu l-am auzit niciodată pomenind de vreun localnic. Dacă se întâlnea cu băștinașii, nu s-a întâmplat cât am fost eu aici.

Apoi a aruncat o privire spre colega lui, care se întorsese iarăși spre fereastră, roșie la față.

Ea a fost aici mult mai mult decât mine.

Ce-ai de zis în apărarea ta, Friðrikka? De ce nu ne-ai spus niciodată chestia asta? a insistat Thóra.

Specialista în geologie s-a întors iarăși spre ei.

Nu mi-am dat seama că e important. Și, dacă-mi aduc bine aminte, tu ai întrebat dacă a lucrat vreun groenlandez aici, ceea nu s-a întâmplat, s-a scuzat ea, apoi a inspirat adânc, iar Thóra spera să nu se pregătească pentru o nouă criză de plâns. Din câte știu, s-a dus în sat de câteva ori, în zilele de duminică, dar nu mi-a povestit multe despre vizitele lui și nu mi-a zis niciodată c-ar fi avut vreun prieten acolo. Cred că încerca să pună bazele unui grup al Alcoolicilor Anonimi. Însă n-am fost niciodată cu el, așa că asta-i tot ce știu.

S-a luminat brusc la față, ca și când i s-ar fi aprins un beculeț în cap.

Dar bineînțeles că-l puteți întreba pe el când ne întoarcem în Islanda.

Dar prietena ta? Oddný Hildur ți-a zis vreodată că a fost cu el în sat?

Friðrikka s-a încruntat și iarăși s-a aprins la față  ai fi zis că pleoapele ei palide erau date cu fard roșu.

Poftim?

Thóra a repetat, întrebându-se dacă nu cumva era posibil să fi fost vorba de o altă femeie. Dacă nici Oddný Hildur, nici Friðrikka nu se duseseră cu Arnar în vizită la Naruana, nu rămânea nimeni altcineva, pentru că erau singurele femei care apăreau în organigrama taberei.

E posibil să se fi dus acolo fără să-ți spună? a adăugat Thóra.

Friðrikka era nesigură:

Păi, nu prea cred, dar e drept că nici n-am fost cu ea în toate duminicile. De exemplu, am fost bolnavă câteva zile, și nu-i exclus ca în perioada aia să fi mers în sat. Și totuși, sunt sigură că nu mi-a povestit nimic de genu ăsta.

Ce ciudat! a exclamat Thóra pe un ton iritat. Aș fi crezut că noile subiecte de conversație erau cât se poate de binevenite în tabără.

Alvar și-a dres glasul ca să le amintească de prezența lui. Timid cum era, avea tendința de a se face una cu mediul în care se întâmpla să fie.

E ceva de băut pe-aici? Mi-e foarte sete.

Finnbogi și-a ridicat privirea din dosare:

Să nu bei nimic de-aici. Tot ce-i în frigiderul ăla mic e vechi, și ar fi prea riscant. Va trebui să aduci de-afară niște zăpadă.

Cu siguranță nu era cel mai ciudat sfat pe care îl primise în viața lui, pentru că Alvar s-a ridicat în picioare fără să se plângă și a ieșit din cameră.

Chiar nu mai e nimic altceva? a întrebat Bella. Și eu mor de sete, dar nu mi-am dat seama decât acum, când a vorbit Alvar. Și totuși, n-am de gând să-mi încălzesc o mână de zăpadă, a pufnit ea.

Atunci o să rabzi de sete, a zis Finnbogi fără ca măcar să se uite la ea.

Apoi s-a cufundat iarăși în lectură, iar după o vreme a închis un dosar, ridicându-și pe frunte ochelarii pentru citit  stăteau mai bine acolo decât pe nas, dat fiind că unul dintre brațele lor era stricat. În cele din urmă, s-a întors spre Matthew și i-a spus:

Vii cu mine pe hol să discutăm ceva? O s-avem mai multă liniște acolo.

Deci Friðrikka și Bella au început să-i calce pe nervi și pe ceilalți, și-a zis Thóra în sinea ei în timp ce-i urma pe medic și pe Matthew afară din cameră.

Nu știu cât de multe e bine să dezvălui de față cu toată lumea, a zis Finnbogi după ce-a închis ușa și i-a condus câțiva pași pe coridor. Dar cred că nu e bine să vorbim despre nimic ieșit din comun de față cu Friðrikka. S-ar putea să-și piardă cumpătul.

Ai găsit ceva în dosare? a întrebat Thóra, cuprinzându-și trunchiul cu brațele  pe coridor era și mai frig decât în sala de ședințe.

Încă n-am terminat cu ele, dar cred că am parcurs ce era mai important. O parte din date mă depășesc  ceea ce, sincer să fiu, mi se pare destul de surprinzător , așa că am cercetat cu atenție fiecare detaliu. Studiul pe care-l făcea această Usinna nu era o temă pentru liceu sau un referat pentru facultate, pentru că are o bază teoretică mult prea complicată.

Dar are vreo legătură cu zona asta? a intervenit Thóra  dorea să-l oprească înainte să intre în datele tehnice ale cercetării.

Da și nu. Ipoteza de lucru a studiului este că anumite toxine artificiale din alimentație pot afecta genul fătului. Aceste toxine sunt poluanți organici care nu se descompun în natură, așa că se acumulează în lanțul trofic, iar de cele mai mult ori ajung în mare. Cu cât ajung mai sus în lanțul trofic al mării, cu atât concentrația lor e mai mare, prin urmare, cele mai mari cantități se găsesc la suprafața apei, unde trăiesc animalele mai dezvoltate. E vorba despre substanțe precum DDT, bifenili policlorurați  care sunt folosiți ca agent de congelare , chimicale ignifuge și alți compuși care afectează sistemul endocrin. Se știe de multă vreme că în organismul focilor și al urșilor polari se găsește un nivel ridicat al acestor toxine  de un milion de ori mai mare decât în plancton, de exemplu. Iar carnea acestor animale este principalul aliment în dieta inuiților, așadar, nu-i tocmai surprinzător că sunt cei mai afectați de această poluare.

Asta da ironie a sorții, întrucât nu cred că există oameni care să polueze mai puțin decât ei, a zis Thóra, care nu auzise niciodată despre problema asta, întrucât nu se omora cu știrile, ci se mulțumea să arunce o privire pe titlurile principale din ziare.

Medicul era și el indignat.

Da, într-adevăr. Se crede că, dacă toxinele sunt prezente în exces în primele săptămâni de sarcină, pot fi transmise fătului prin sângele matern. Odată ajunse în el, copiază hormonii care controlează sexul copilului și împiedică formarea unui făt de sex masculin. Statisticile cu privire la raportul dintre sexe în zona arctică sprijină această teorie. În rândul inuiților din Rusia și din Groenlanda, din trei nou-născuți, doar unul e băiat. Iar în unele sate, nu se nasc băieți deloc  cum pare să fie cazul în zona asta.

Expresia lui Matthew dădea de înțeles că situația i se părea îngrijorătoare.

Copiază hormonii care controlează sexul copilului? E vorba de un fel de schimbare de sex care are loc în uter?

Nu, nu tocmai. În primele săptămâni de dezvoltare, feții masculini și feminini sunt identici, iar organele genitale ale celor două sexe se formează din aceleași celule. Potrivit statisticilor realizate de-a lungul timpului, chiar și fără acești poluanți, la nivel mondial se nasc mai multe fete decât băieți. Diferența e foarte mică, dar e în continuă creștere în întreaga lume. Am găsit în dosarele Usinnei un articol potrivit căruia, începând din 1970, în Japonia și Statele Unite se nasc în fiecare an cu aproximativ 250 000 mai puțini băieți decât fete. Până acum, nimeni n-a reușit să explice această evoluție, dar e posibil să fi avut un rol și poluanții în cauză. Bineînțeles că aceste chimicale produc multe alte daune mediului natural, dar într-o societate de vânători, în care bărbații sunt cei care fac rost de hrană, problema modificării sexului este extrem de importantă.

La fel de importantă ca oriunde altundeva, a adăugat Thóra. Nicio altă comunitate nu-și dorește să i se dezechilibreze raportul dintre sexe.

Nu, bineînțeles că nu, a zis doctorul. Dar deocamdată este doar o teorie, iar studiile acestei femei încercau să demonstreze că există dovezi în acest sens.

Un sat în care nu se nasc decât fete nu e o dovadă suficient de puternică? a întrebat Matthew.

Finnbogi a zâmbit cu un aer condescendent.

Luat în sine, lucrul ăsta nu dovedește nimic despre relația dintre aceste substanțe și raportul numeric dintre sexe. Dezechilibrul despre care vorbim ar putea fi provocat de cu totul altceva. Pentru a demonstra teoria în cauză e nevoie, între altele, de recoltarea unor probe de sânge de la mamele fetelor, iar Usinna tocmai asta făcea.

Așa se explica însemnarea din agenda lui Oddný Hildur în legătură cu Usinna  analize de sânge.

Și a reușit să demonstreze ceva? a intervenit Thóra. A recoltat probele de sânge?

Finnbogi a inspirat adânc înainte să continue:

Am găsit o listă care, dacă nu mă înșel, conține numele mamelor, și nu e niciuna în dreptul căreia să nu apară câte o bifă. Deci probabil că a recoltat probele, însă n-am găsit consemnat niciun rezultat al analizelor. E foarte puțin probabil să fi avut aici echipamentul necesar pentru a identifica substanțele cu pricina. Nu știu dacă a făcut mai multe drumuri până aici, păstrând mostrele în altă parte, sau dacă încă erau aici atunci când a dispărut. Oricum, nu contează, pentru că pot fi recoltate oricând unele noi.

Altfel zis, nimic din toate astea nu ne poate ajuta să aflăm ce s-a întâmplat aici? a zis Thóra pe un ton ușor dezamăgit  cu toate că teoria era interesantă, nu părea să schimbe cu ceva situația în care se afla banca. Mă întreb de ce-o fi venit în locul ăsta, că doar nu se gândea c-o să găsească niscaiva mame în tabără.

Încă n-am terminat, a întrerupt-o medicul, pe un ton nerăbdător. Usinna voia să caute cadavrele primilor locuitori din zonă, care au murit la începutul secolului trecut, ca să demonstreze că nivelul toxinelor din sângele localnicilor a crescut. Se pare că primii coloniști au fost îngropați undeva în apropiere.

Matthew și Thóra se uitau țintă la medic. Matthew a fost primul care a deschis gura:

Sânge? După atâta timp, din oamenii ăia n-au mai rămas decât scheletele, nu?

Finnbogi a ridicat din umeri, iar ochelarii i-au căzut de pe frunte pe nas. I-a pus la loc și a continuat:

Am găsit scoase la imprimantă niște e-mailuri schimbate între Usinna și coordonatorul ei de la universitate. În ele, Usinna spune că are suficiente motive să creadă că unii dintre primii coloniști nu fuseseră îngropați în pământ; muriseră în toiul iernii și fuseseră îngropați în zăpadă. Din e-mailurile cu pricina pare să rezulte și că știa unde se aflau aceste morminte temporare, cu toate că nu dă nicio informație despre amplasamentul lor. Deci cadavrele au fost puse la gheață, ca să zic așa, urmând ca, după venirea primăverii, să le găsească locuri de veci propriu-zise. Iar Usinna credea că acești coloniști nu mai apucaseră să fie îngropați în pământ.

Primăvara n-a mai venit, a observat Thóra, amintindu-și ce scria în cartea din sala de mese. Cel puțin, nu pentru coloniștii care ar fi trebuit să-i îngroape, dat fiind c-au murit și ei. Potrivit textului pe care l-am citit în ghid, câțiva dintre ei au dispărut. Printre ei se aflau un copil și mama lui  poate că pe ei spera Usinna să-i găsească.

Nu înțeleg un lucru, a intervenit Matthew, care ascultase conversația cu atenție. Cum de-și închipuia Usinna că știe unde erau îngropați, din moment ce toți coloniștii muriseră? Thóra, mi-ai zis că după iarna aceea, nu s-a mai auzit nimic de ei. Nu înțeleg de unde-a aflat ea că unele cadavre fuseseră îngropată în gheață, cu atât mai puțin unde anume.

Thóra nu știa ce să-i răspundă, și nici doctorul nu-și putea da seama de unde obținuse Usinna aceste informații.

În orice caz, cred că acum avem o explicație pentru oasele pe care le-am găsit în sertarele birourilor, a zis Finnbogi.

Sunt ale celor care au murit aici în urmă cu o sută de ani? a întrebat Thóra, căreia i se părea o ipoteză foarte probabilă. Dar nu prea s-ar fi putut obține sânge din ele…

Nu, dar se pare că aparțineau unei singure persoane. În ultimul deceniu, stratul de zăpadă s-a subțiat considerabil. S-ar putea ca tot ce a fost adânc îngropat în gheață până acum să înceapă să iasă la suprafață. Deci cred că oasele sunt mai recente decât mi-am închipuit inițial. Și nu-i exclus ca în gheață să se afle și alte cadavre, care încă n-au ieșit la suprafață. Fotografia cu mâna pe care ai găsit-o în computer s-ar putea să înfățișeze încă un cadavru care a fost îngropat la o adâncime mai mare și care tocmai de aceea n-a intrat în putrefacție, ci a rămas congelat.

Și asta ce înseamnă? a întrebat Thóra, simțind că deja o lovise o durere de cap care se întețea cu repeziciune  în scurtă vreme, avea să ia un calmant, chiar dacă ar fi trebuit să-l înghită cu o mână de zăpadă. Dacă locul ăsta e plin de cadavrele primilor coloniști, nu poți permite continuarea lucrărilor în condițiile în care au început să iasă la suprafață.

Matthew s-a luminat:

Ai dreptate! Nu cumva cadavrele sunt încadrate la categoria vestigiilor arheologice?

Thóra nu era foarte sigură, dar i se părea destul de probabil.

Să sperăm. Cred că povestea asta e un temei suficient pentru a negocia o amânare cu Arctic Mining.

Se simțea ușurată, dar a trebuit să-și aducă aminte că statutul cadavrelor nu era o certitudine, ci doar o presupunere.

Și să sperăm că, atunci când zona va fi cercetată în amănunt, vor fi găsiți și Oddný Hildur și cei doi muncitori, a adăugat ea. Altminteri, nu cred că ceilalți angajați se vor întoarce aici. Iar dacă nu vor să revină în tabără, nicio amânare din lume nu ne va fi de folos  proiectul nu va fi dus la bun sfârșit fără muncitori.

Tare aș vrea să mă uit încă o dată la bărbatul din frigider, a zis Finnbogi. Abia dacă am reușit să arunc o privire. După ce vine poliția, nu vom mai avea șansa asta, și nu putem fi siguri c-o să obținem de la ei informațiile de care aveți nevoie pentru soluționarea cazului.

Ce informații? a întrebat Matthew cu un aer circumspect, care Thórei i se părea pe deplin justificat  oare doctorul încerca să profite de situație, mascându-și curiozitatea medicală în spatele interesului pentru soarta băncii și a proiectului minier? Crezi c-am putea avea nevoie de vreo informație pe care poliția groenlandeză ar refuza să ne-o pună la dispoziție?

Medicul probabil că le-a intuit neîncrederea.

În dosarele Usinnei era mai mult decât v-am spus până acum. De exemplu, erau indicații pentru prevenirea îmbolnăvirii cu gripa aviară.

Finnbogi a făcut o pauză și le-a aruncat o privire plină de înțeles.

Nu vreau să fac speculații deplasate, dar mi-a trecut prin minte că e posibil ca și cei doi muncitori s-o fi contractat. Din câte știu, până în prezent nu s-a diagnosticat niciun caz într-o zonă atât de nordică, dar asta nu exclude ipoteza mea. Poate că și bărbatul din camera frigorifică a murit tot de aviară. Nu vreau decât să examinez cadavrul ca să văd dacă nu cumva găsesc vreun indiciu al cauzei morții. Groenlanda are un trecut ciudat în ceea ce privește epidemiile, dat fiind că așezările de-aici sunt atât de izolate de restul lumii. În 1962, o treime din populație s-a îmbolnăvit grav de pojar, care până atunci afectase doar o mică parte a țării. Deci nu-i exclus să fie vorba despre o boală obișnuită care să fi apărut aici pentru prima oară. Nu-mi dau seama ce boală ar putea fi, dar gripa aviară ar putea face prăpăd în rândul băștinașilor. Nu trebuie decât să vă amintiți de gripa spaniolă, despre care unii cred că, de fapt, a fost gripă aviară: imediat după al Doilea Război Mondial, a făcut 100 de milioane de victime în toată lumea. Întâmplarea face să nu fi ajuns până aici, dar îmi închipui c-ar fi avut consecințe devastatoare.

Se prea poate, dar nu gripa aviară i-a omorât pe cei doi muncitori, a zis Thóra pe un ton hotărât. În primul rând, unde le sunt cadavrele, dacă au murit din cauza unei boli? Iar în al doilea rând, pe-aici nu sunt păsări. Sau cel puțin eu n-am văzut niciuna până acum.

Ar fi putut mânca pui infestat, i-a răspuns Finnbogi, întorcându-se spre Matthew. Să mergem să aruncăm o privire. Oricum, am intrat o dată în camera frigorifică, așa că nu putem face mai multe stricăciuni decât am făcut deja.

Matthew a cedat. Dar când au ridicat folia de plastic de pe cadavru, le-a fost limpede că nu gripa aviară era cauza morții. Bărbatul avea în piept o gaură atât de mare, încât puteau vedea prin ea podeaua acoperită cu gresie albastră.

Hotelul din Kulusuk nu putea fi inclus în categoria celor mai bune din lume, dar era curat și îngrijit și, lucrul cel mai important, avea duș. Thóra spera ca apa caldă să nu fie foarte scumpă, pentru că pur și simplu nu-i venea să mai iasă de sub jetul fierbinte. Spuma de săpun se prelingea în cada smălțuită în timp ce Thóra încerca să curețe stratul de murdărie care își imagina că i se depusese pe tot corpul de când se spălase ultima oară. I se părea că groaza pe care o trăise în tabără i se lipise de piele și nu se mai lua. Dacă ar fi reușit s-o îndepărteze, poate că ar fi putut șterge și amintirea găurii din cadavrul bietului om, care zăcea într-o ladă frigorifică de la capătul lumii. Știa că nu era decât o iluzie pricinuită de oboseală și foame, dar asta n-o împiedica să-și curețe trupul iar și iar. În cele din urmă, a rămas fără energie; a pus săpunul jos și a închis ochii, lăsând apa să-i mângâie trupul. Și totuși, nu putea rămâne sub duș până aveau să plece din Groenlanda, așa că, în cele din urmă, Thóra s-a liniștit și a oprit apa. A ieșit din cabină cu trupul aburind și s-a înfășurat într-un prosop mare. I s-a făcut pielea de găină din pricina aerului rece care intra pe fereastră  din fericire o lăsase deschisă, altminteri baia ar fi fost acum o adevărată saună. În timp ce-și ștergea părul, a aruncat o privire în dormitor și l-a văzut pe Matthew dormind direct pe plapumă. Deci de-aia nu venise să vadă de ce nu mai ieșea odată din baie. Era târziu, iar ora de odihnă care li se dăduse înainte de cină trecuse demult, așa că rataseră masa. Cină poate nu era tocmai cuvântul potrivit  fusese, de fapt, o gustare de la miezul nopții. Ziua păruse nesfârșită și uitaseră sau nu avuseseră timp să ia prânzul. După ce se întorseseră în clădirea administrativă, se întâmplaseră atât de multe lucruri, încât detaliile precum mâncarea li se păruseră neglijabile.

Poliția venise la o oră după ce Thóra, Matthew și Finnbogi se întorseseră din expediția lor științifică în camera frigorifică. Thóra fusese atât de șocată de ce găsiseră sub folia de plastic, încât trebuise să se întindă pe podeaua din sala de ședințe. Acum regreta că nu urmase sfatul lui Matthew de a rămâne afară. Gaura din cadavru era atât de incredibilă, încât i-a luat mult timp să accepte ce vedea peste umerii lui Matthew și Finnbogi. Rana era destul de curată, iar marginile nu erau deloc zdrențuite, așa cum s-ar fi așteptat. În mod ciudat, ceea ce făcea ca rana să fie atât de înfiorătoare era faptul că avea marginile foarte netede: bărbatul semăna cu un personaj de desene animate în care se trăsese cu tunul, atâta doar că nu era nimic amuzant. Nu numai Thórei i se păruse o priveliște tulburătoare  nici pe chipurile polițiștilor veniți de la Angmagssalik nu se vedea vreo urmă de zâmbet.

În timp ce Thóra își punea o fustă și o bluză elegantă  spera să fie în regulă, din moment ce se afla într-un hotel , și-a amintit cum îi interogaseră polițiștii. La fața locului fusese trimis un grup alcătuit din cinci oameni; veniseră cu același elicopter care îi adusese și pe ei în tabără și căruia i se ceruse să aștepte la fața locului. Doi dintre ei erau piloți, iar ceilalți, polițiști: doi groenlandezi și un danez. Thóra fusese interogată de unul dintre groenlandezi și, cu toate că acesta se purtase extrem de politicos, s-ar fi putut lipsi bucuroasă de această experiență. Mai luase parte la interogatorii de câteva ori, dar întotdeauna în rolul de avocat din oficiu. De fapt, era destul de interesant să fii interogat, deși probabil trebuia să mai treacă niște timp înainte să ajungă și ea la această concluzie. Se purtase exact ca majoritatea clienților ei, agitându-se prea mult și încercând prea insistent să dea o mână de ajutor și să demonstreze că nu făcuse nimic rău. De-a lungul interogatoriului, a fost întru totul convinsă că polițistul o bănuia că-l ucisese pe bărbatul din camera frigorifică și că era responsabilă atât de oasele găsite în birouri, cât și de dispariția celor trei islandezi. Și toate astea numai pentru că se simțea vinovată că intraseră încă o dată în camera frigorifică, deși li se interzisese să facă asta. În ceea ce-o privea, Thóra era sigură că ar fi știut cum să răspundă dacă ar fi fost întrebată ce făcuseră după ce sunaseră la poliție, dar era îngrijorată din pricina lui Finnbogi. Matthew n-ar fi recunoscut mica lor abatere, dar ajunsese să-l cunoască suficient de bine pe medic, încât să-și închipuie cum ar fi reacționat dacă ar fi fost supus la un asemenea stres.

Până la urmă, Thóra și-a amintit sfatul pe care îl dădea clienților ei în astfel de situații  să spună doar ce erau întrebați. Asta a și făcut: a răspuns cuminte la întrebări, fără să adauge nimic, iar după fiecare dintre ele se uita la masa care o despărțea de polițist. Pe ea se aflau câteva dintre obiectele găsite în jurul gropii și în instalația de foraj  Matthew le predase polițiștilor imediat după sosirea lor. Thóra îl întrebase pe cel care o interoga dacă, din câte își putea da seama, aveau vreo legătură cu cazul, iar el ridicase din umeri și îi răspunsese că, în mod evident, erau obiecte foarte vechi și că era puțin probabil să fie relevante. De exemplu, osul cu două găuri și o curea de piele reprezentau o pereche de ochelari pe care o purtau vânătorii ca să-și protejeze ochii de albul zăpezii. Nimeni nu-i mai folosea în prezent, pentru că erau mult prea rudimentari în comparație cu ochelarii de soare moderni. Thóra înțelegea perfect: trebuia ca zăpada să-i orbească amândoi ochii înainte să poarte o drăcovenie ca aia. S-a simțit foarte ușurată după interogatoriu, când s-a întors în sala de ședințe, unde li se spusese să aștepte. Nu fusese întrebată nici ce făcuseră cât așteptaseră să vină poliția, nici de câte ori intraseră în camera frigorifică. Întrebările se refereau în principal la scopul pentru care veniseră în tabără, la ce descoperiseră și la motivul pentru care luaseră legătura cu poliția abia în dimineața aceea.

Thóra îi explicase că legătura telefonică era întreruptă și că poliției groenlandeze îi fusese adusă la cunoștință situația de la fața locului înainte ca ea și colegii ei să pornească într-acolo, dar nu considerase că e necesar să vină în tabără, la care polițistul îi răspunsese că, la momentul acela, aveau de făcut lucruri mai importante decât să caute persoane dispărute în munți  de obicei, cazurile de acest gen nu erau treaba lor, cu toate că le înregistrau în mod oficial. Thóra și colegii ei ar fi trebuit totuși să ia legătura cu ei imediat după ce găsiseră oasele. Atunci ar fi fost limpede pentru toată lumea că nu era vorba doar de câțiva islandezi rătăciți într-o furtună de zăpadă. Thóra îi explicase decizia lor prin faptul că oasele nu păruseră chiar atât de importante, întrucât se vedea clar că erau foarte vechi. Prin urmare, se gândiseră să informeze poliția despre ele abia după ce ar fi restabilit legătura telefonică. În plus, adăugase ea pe un ton triumfător, lăsaseră oasele aproape așa cum le găsiseră, ca să nu încurce ancheta poliției. Groenlandezul se uitase la Thóra ca și când ar fi fost o imbecilă și îi spusese că oasele nu erau nicidecum foarte vechi. Cu toate că mai întâi trebuiau examinate de un specialist, era evident că oasele aparținuseră unei persoane din generația actuală. Thóra rămăsese perplexă și îl întrebase de ce credea asta, iar polițistul îi explicase că în mandibulă încă mai erau înfipte două implanturi dentare, deci era exclus ca acel craniu să fi aparținut unui om dintr-o generație trecută. Singura reacție a Thórei la această lămurire a fost: Ah… Deci doctorul Finnbogi nu era atât de deștept pe cât pretindea. Sau, în orice caz, nu văzuse cei doi dinți falși.

Dar acum și-a adus aminte că medicul se concentrase asupra craniului și nu dăduse multă atenție mandibulei  stabilirea sexului fusese mai importantă decât dinții. Dacă era adevărat ceea ce îi spusese polițistul, nu era exclus ca oasele să-i fi aparținut lui Oddný Hildur. Poate că Finnbogi pur și simplu se înșelase cu privire la vârsta lor. Thóra și-a amintit și că își bazase estimarea pe faptul că oasele erau curate, dar nu era exclus ca, din pricina factorilor de mediu, cadavrul să se fi descompus mai repede decât de obicei  dar se cam îndoia de asta. Oddný Hildur dispăruse la începutul acelei ierni, cu câteva luni în urmă, și era puțin probabil ca, începând de atunci, temperatura să se fi ridicat peste zero grade. Sau poate că oasele fuseseră curățate de animalele sălbatice, dar, în acest caz, foarte probabil că mandibula n-ar mai fi fost găsită lângă craniu, după cum le explicase Finnbogi. Oricum, un lucru era sigur: dacă acelea erau oasele lui Oddný Hildur, atunci angajații de la Berg Technology sigur erau niște ciudați. Thóra a hotărât să n-o întrebe pe Friðrikka dacă prietena ei avea la ea mulți bani, de teamă ca nu cumva aceasta să-și piardă cumpătul de tot. Era un miracol că făcuse față onorabil anchetei desfășurate de poliție  Thóra nu credea că Friðrikka avea să reziste interogatoriului. Își făcuse griji chiar și pentru Eyjólfur: tânărul măsurase sala de ședințe în lung și-n lat câtă vreme își așteptase rândul, bombănind că nu știa nimic despre toate astea și că mai bine n-ar fi venit. Iar în tot acest timp, neoanele din tavan au pâlpâit întruna. Însă nimic din toate astea nu părea s-o tulbure pe Bella, ba chiar părea să-și aștepte rândul cu nerăbdare. Thóra răsufla ușurată la gândul că, atunci când plecaseră să examineze încă o dată cadavrul din camera frigorifică, le spuseseră că se duceau să aducă apă din sala de mese, întrucât Bella sigur le-ar fi zis adevărul polițiștilor, numai ca să-și bage șefa în necaz.

Acum, Matthew s-a mișcat ușor, simțind prezența Thórei în cameră.

Cât e ceasul? Mor de foame.

Thóra s-a așezat pe marginea patului și l-a lovit ușor pe burtă.

E târziu. Am pierdut cina.

Matthew a deschis un ochi.

Glumești?

Thóra a clătinat din cap, iar Matthew a închis iarăși ochiul, potrivindu-și perna.

Atunci o să mor aici.

Sigur o să găsim ceva de mâncare. E drept că nu putem da fuga la un bar să ne luăm câte un hot-dog… Dar sigur au la hotel niște sandviciuri sau ceva de genu ăsta.

I-a dat un ghiont în coaste.

Hai să vedem. Luăm o gustare, iar apoi ne întoarcem la somn. Sau, oricum, în pat… N-o să regreți.

Sună bine, a zis Matthew, ridicându-se în capul oaselor. Pot să fac un duș mai întâi?

Îmi pare rău, dar cred că am folosit toată apa caldă de pe coasta de est a Groenlandei. Ba poate chiar din toată țara.

Thóra s-a ridicat în picioare, simțindu-și trupul și sufletul împrospătate.

Mai bine mergem direct. N-o să dureze mult, și poți să faci duș dup-aia.

Știa că Matthew tânjea după o baie de multă vreme, așa că a adăugat:

O să terminăm foarte repede. Promit.

•

Mâncarea nu era foarte bună, dar Matthew și Thóra erau atât de înfometați, încât au înfulecat-o de parcă n-ar mai fi văzut hrană de câteva zile bune. Sala de mese era pustie, așa că au trebuit să apeleze la bunăvoința barmanului, care era ocupat până peste cap să umple paharele mușteriilor: Alvar, Eyjólfur și Bella. Tânărul s-a oferit să verifice dacă mai era ceva de mâncare în bucătărie. S-a întors cu cinci cutii de iaurt, o banană, o pâine și câteva felii de șuncă. S-a scuzat că nu mai era nimic de la cină, dar Thórei i s-a părut că, date fiind împrejurările, era suficient de mult.

După ce a adunat cu lingurița ultima picătură de iaurt din cea de-a doua cutie și n-a mai lăsat din pâine decât o coajă, Thóra a simțit că-i arde gâtul după o gură de alcool.

Hai și noi la bar, vreau să beau ceva.

Și cu dușul meu cum rămâne? a întrebat Matthew, care încă nu-și terminase cel de-al treilea iaurt. Trebuie să mă spăl. Începe să mi se facă silă de mine.

A aruncat o privire spre bar, unde stăteau cei trei colegi ai lor.

Ia-o tu înainte, iar eu mă duc să fac duș. Vin după ce termin. O să fii cu un pahar înaintea mea, dar o să te ajung din urmă.

A pus lingurița jos și s-a ridicat de la masă.

O să fiu într-o formă mult mai bună după ce-o să mă spăl.

Thóra s-a ridicat și ea în picioare și s-a așezat lângă Eyjólfur. Bella era între el și Alvar, iar Thóra nu voia să stea prea aproape de acesta din urmă. Era umflat ca o cloșcă și turna bere în el cu o viteză impresionantă.

Arăți foarte bine, i-a spus Eyjólfur, uitându-se admirativ la picioarele Thórei când a văzut-o urcându-se pe taburetul înalt. Uitasem că femeile poartă și altceva în afară de pantaloni.

Thórei nu i-a picat bine că făcuse caz de vestimentația ei.

Nu sunteți obosiți? i-a întrebat ea după ce a comandat un pahar de vin alb. Nu-mi aduc aminte să mai fi fost vreodată atât de vlăguită.

Înseamnă că n-ai trăit destul, a mormăit Alvar, fără să se uite la ea.

Se uita țintă la sticlele de alcool de pe rafturile din spatele tejghelei, părând hipnotizat de strălucirea lor.

Asta a fost o insultă? a zis Eyjólfur, lovind-o ușor cu cotul pe Thóra. N-ai de gând să ripostezi?

Nici nu-mi trece prin cap, a răspuns Thóra, care n-avea chef să se ciondănească cu un bețiv morocănos la tejgheaua unui bar din Groenlanda. Auzi, îți amintești cumva dacă Oddný Hildur avea două implanturi dentare pe mandibulă?

Glumești, a făcut Eyjólfur, punând jos paharul, deși își dăduse seama că întrebarea ei era serioasă. Nu-mi aduc aminte, dar e drept că nici n-am avut vreodată ocazia să mă uit de-aproape la dinții ei.

Păi, și ai fi putut să-ți dai seama? a intervenit Bella, căscând. Pentru că, de multe ori, când te uiți la cineva, poți să-i vezi dinții de sus, dar nu și pe cei de jos.

Secretara avea dreptate: implanturile dentare erau mai vizibile atunci când oamenii zâmbeau și își dezveleau gingiile de deasupra dinților. Thóra ba chiar și-a adus aminte că, pe vremea când era mai tânără, a fost într-un club din Ibiza unde neoanele cu ultraviolete de pe ringul de dans îi obligau pe tinerii cu implanturi de porțelan să surâdă cât mai puțin cu putință.

N-ai fost niciodată cu ea la un club sau ceva de genu ăsta? l-a întrebat Thóra.

Eyjólfur a izbucnit în râs:

Eu, într-un club cu Oddný Hildur? Doamne, nu! N-am văzut-o niciodată în afara serviciului.

Apoi s-a oprit brusc din râs.

Dar ce întrebare mai e și asta? Au găsit cumva vreun dinte?

Nu, doar eram curioasă.

Vinul alb era rece ca gheața și aluneca foarte ușor pe gât. Păcat că nu era niciun pic de mâncare pe măsura lui.

Unde-s Friðrikka și Finnbogi? a întrebat ea.

Voia să renunțe la subiectul dinților și, în același timp, să afle unde era Friðrikka, s-o întrebe și pe ea. Dar trebuia să fie ceva mai subtilă decât cu informaticianul, astfel încât colega lor să nu-și dea seama unde bătea.

Doctorul a zis că se duce la culcare, iar Friðrikka a ieșit la plimbare.

Alvar a golit dintr-o sorbire un pahar de bere aproape plin, apoi a comandat încă unul. Thóra ar fi pus pariu că era al cincilea sau al șaselea la rând. Pentru cât de tăcut era de obicei, acum vorbea ca o moară stricată.

La plimbare? a întrebat Thóra pe un ton surprins. E miezul nopții. Nici nu știam că se poate ieși la plimbare în țara asta. Și de ce nu s-a întors încă?

Eyjólfur s-a aplecat peste bar și s-a uitat în ochii lui Alvar.

Tu ai vorbit cu ea. La ce oră a plecat?

Alvar părea iritat că trebuia să participe la conversație chiar în clipa când barmanul îi umpluse iarăși paharul.

N-a trecut mult. Să fie jumate de oră, poate o oră. Voia doar să se plimbe un pic în jurul hotelului. E lună plină, iar cerul e senin, așa că nu-i niciun pericol.

A spus toate astea foarte repede și, imediat după ce a terminat, a dus paharul la gură  jumătate din lichidul pe care-l conținea a dispărut imediat în trupul lui.

Dar tu faci parte din echipa de salvare, nu? a zis Bella pe un ton disprețuitor. Eu, una, nu te-aș chema, dacă m-aș rătăci.

Și nici eu n-aș veni să te caut, i-a răspuns el, trântind paharul pe tejghea.

Părea că era pe punctul de-a izbucni într-o criză de furie, dar asta ar fi însemnat să plece de la bar. Așa că s-a mulțumit să tacă, încordat ca un arc.

Dar Bella nu-și făcea griji.

Poate că s-a întors fără să băgăm de seamă, a zis ea, apoi și-a plimbat degetul pe paharul umed, lăsând o urmă lată pe suprafața lui alunecoasă.

Poate, a zis Eyjólfur cu un aer sceptic. Doamne, abia aștept să intru pe net. În cameră n-am nici modem, nici wireless. Dar fata de la recepție mi-a zis că în hol e un computer conectat la net. Cred că n-am mai stat atâta vreme offline de când s-a inventat internetul.

Erai născut pe-atunci? a întrebat Thóra, sorbind din pahar.

Abia aștepta să se întoarcă Matthew  conversația avea să devină mai antrenantă odată cu venirea lui.

Sigur ai făcut o copie a tuturor datelor de pe server? l-a întrebat, înainte ca informaticianul să riposteze la înțepătura ei.

Da, și-am copiat și datele de pe hard diskurile celor mai multe dintre computere. Când o să parcurgi fișierele, o să fie ca și când ai sta în clădirea de birouri a taberei, atâta doar că n-o să ai zăpadă în jur, i-a explicat el, apoi a ridicat privirea spre tavan: Abia aștept s-ajung acasă! N-ar fi mai bine să încălcăm interdicția de călătorie și să urcăm în prima cursă spre Reykjavík? Polițiștii încă sunt în tabără, așa că cine ar putea să ne împiedice? Nu-i ca și când am fi făcut ceva rău, nu?

Aeroportul de-aici nu-i cel mai tranzitat din lume. Și sunt sigură că polițiștii și-au informat colegii că nu avem voie să părăsim țara. Altminteri și eu aș urca în primul avion fără să stau pe gânduri, a zis Thóra, zâmbind.

Dintr-odată, barmanul s-a oprit din spălat pahare și s-a uitat în direcția recepției. Cei patru clienți au tăcut și s-au uitat în aceeași direcție. Au auzit închizându-se o ușă și, o clipă mai târziu, Friðrikka și-a făcut apariția în prag, îmbujorată de frig. A pornit spre grupul de la bar și, pe măsură ce se apropia de ei, cu toții au simțit un curent rece.

Credeam că v-ați culcat deja, le-a zis.

Iar noi credeam că te-ai rătăcit, i-a răspuns Eyjólfur, ridicând paharul în cinstea ei.

Din câte văd, căutătorii sunt la fel de motivați ca atunci când a dispărut Oddný Hildur, a ripostat Friðrikka, scoțându-și mănușile și vârându-le în buzunar. Când aveați de gând să începeți căutările? Mâine-dimineață? Sau poate mâine-seară?

Oamenii nu sunt considerați dispăruți după numai o jumătate de oră sau o oră, a zis Alvar, tărăgănând vorbele  berea începea să-și facă efectul. Probabil că te-am fi căutat înainte să mergem la culcare.

După expresia Friðrikkăi, Thóra și-a dat seama că discuția avea să ia o întorsătură neplăcută, așa că l-a bătut pe umăr pe Eyjólfur, care se întorsese cu spatele la bar, nu care cumva să piardă ceva.

Unde ziceai că e computerul ăla?

Pleci? a întrebat-o informaticianul cu regret în glas. Distracția abia a început.

A făcut un semn spre recepție.

Acolo, a zis el, apoi i-a aruncat o privire iscoditoare: ești cumva bloggeriță?

Thóra era gata să izbucnească în râs. Dacă ar fi avut vreun pic de timp liber după ce termina cu serviciul și cu treburile casnice, cu siguranță nu și-ar fi făcut un blog, ci ar fi dormit.

Nu, vreau să-i trimit un e-mail băiatului meu. Era atât de târziu când am ajuns la hotel, încât n-am mai putut să-l sun. Și nu, n-am blog.

Am înțeles. Am zis să te-ntreb. Blogurile pot fi foarte mișto. Unii dintre angajații de la Berg Technology aveau blog și postau informații despre tabără și chestii personale. Pe câțiva chiar eu i-am ajutat să și le facă. Bjarki și Dóri aveau un blog genial: înregistrări făcute de ei și alte chestii de genu ăsta care, dacă îi cunoșteai, ți se păreau superamuzante.

S-a oprit dintr-odată, amintindu-și că probabil erau morți, apoi le-a zis adresa blogului.

Când vine Matthew, spune-i, te rog, unde sunt, a spus Thóra, apoi și-a luat paharul și l-a bătut ușor pe umăr pe Eyjólfur.

Friðrikka stătea încurcată lângă bar, fiind limpede că nu știa dacă să rămână și ea sau nu, dar după ce-a plecat Thóra, s-a hotărât să ia loc pe taburetul proaspăt eliberat.

Computerul din holul hotelului era vechi, iar conexiunea, slabă, dar Thóra a reușit să-și acceseze căsuța poștală și să-i trimită lui Gylfi un e-mail în care îi spunea că spera să ajungă acasă în scurtă vreme. N-a pomenit de cadavru și de oase, cu toate că n-ar fi fost nicio problemă dacă i-ar fi scris despre ele. După ce l-a trimis, a încercat să intre pe blogul muncitorilor. Deși conexiunea era lentă, iar conținutul se încărca greu, Thóra a fost complet absorbită de el și l-a frunzărit până când Matthew și-a sprijinit mâna pe umărul ei și a întrebat-o cum merge. Matthew mirosea a aftershave amestecat cu parfum de săpun, iar Thóra abia aștepta să se întoarcă împreună cu el în cameră. Dar mai întâi trebuia să-i arate ce găsise pe blog.

Din păcate, n-o putea lăsa pe mai târziu.

De data aceasta, al patrulea pas avea să fie dificil. În încercările lui anterioare de-a se lăsa de băut, lui Arnar i se păruse că această etapă a recuperării era foarte ușoară. Dar acum, lucrurile erau diferite. Ne-am făcut un inventar moral minuțios și lipsit de orice teamă  așa suna formularea pasului cu pricina. Acum, trebuia să dea socoteală de ceva mult mai grav decât că nu-și plătise datoriile, își dezamăgise părinții, își trădase prietenii și colegii și lăsase dependența de alcool să-i afecteze munca. Cui i-ar fi putut mărturisi așa ceva? Lui Dumnezeu? Dar Arnar nu era convins că există. Și totuși, accepta că există o putere superioară lui, din moment ce îi era imposibil să se vindece fără să creadă asta. Dintr-odată, i-a trecut prin minte că în univers poate nu exista niciun Dumnezeu mărinimos, ci doar răul. Dacă așa stăteau lucrurile, Arnar își unise forțele cu Diavolul, de aceea nu putea spera la mântuire, nici în viața asta, nici în cea de după moarte, oricum ar fi fost ea.

La un moment dat, se străduise să citească Divina comedie a lui Dante. Cu toate că n-o înțelesese în întregime  nici măcar titlul ei ciudat , avusese un efect puternic asupra lui. Multe dintre imaginile poetului pentru viața de după moarte îi erau încă bine întipărite în minte. De exemplu, soarta falșilor profeți. Aceștia îl mâniaseră pe Dumnezeu, pretinzând că sunt în stare să prevadă viitorul, iar drept pedeapsă, capetele le fuseseră răsucite la spate; în plus, plângeau atât de mult, încât erau orbiți de propriile lor lacrimi. E drept că Arnar nu se făcuse niciodată vinovat de așa ceva, dar intuia exact unde avea să ajungă în Infernul lui Dante. Până de curând, crezuse că urma să fie azvârlit în adâncul celui de-al șaptelea cerc, rezervat celor vinovați de sodomie  acolo avea să rătăcească printr-un deșert încins, încercând fără succes să se apere de o ploaie de foc. Acum își dădea seama că avea să sfârșească și mai jos: în al nouălea cerc. Era locul destinat celor care-i trădaseră pe oamenii cei mai apropiați lor. Arnar nu-și mai amintea exact cum era alcătuit acest cerc, dar ținea minte că sufletele de-acolo erau prinse într-un lac înghețat; cât anume erau afundate în gheață depindea de cine erau cei pe care îi trădaseră.

Deci, ca muritor păcătos, nu avea decât două opțiuni: foc sau gheață. La prima vedere, ar fi preferat focul; cu toate că-l înspăimântau atât gerul etern, cât și marea de flăcări, cel puțin în al doilea caz n-ar fi fost atât de singur ca în lacul înghețat, unde nimeni nu putea să vorbească, iar sufletele nu puteau decât să privească neajutorate la ceilalți sărmani prinși în gheața strălucitoare. Comedie era un nume destul de ciudat pentru un poem care, în mare parte, era atât de lipsit de bucurie. În plus, lui Arnar îi era greu să împace această descriere a iadului cu ideea că Iisus își dăduse viața pe cruce pentru a ispăși păcatele omenirii. Dacă viziunea lui Dante cuprindea vreo fărâmă de adevăr, atunci ar fi însemnat că sacrificiul lui Hristos nu servise la nimic. Poate că, atunci când scrisese Divina comedie, poetul se simțise la fel cum se simțea Arnar acum: poate și el era sigur că soarele n-o să mai răsară niciodată.

Nu, lui Arnar nu-i venea în minte niciun om căruia să-i împărtășească ceea ce-l frământa. Nu era o opțiune nici persoana care avea să fie desemnată să-l ajute în parcurgerea pașilor. Arnar se detesta pe sine însuși atunci când se gândea la ce-i stătea pe suflet și nu suporta gândul c-ar fi putut vedea același dezgust și în ochii altcuiva. Se băgase singur în bucluc, iar dacă nu reușea să se răscumpere în propriii ochi, n-avea cum să se elibereze din ghearele lui Bahus. Amintirea a ceea ce făcuse l-ar fi ros pe dinăuntru și i-ar fi distrus slaba apărare în fața dependenței. Îi rămâneau două posibilități, ambele la fel de rele: să mărturisească și să facă față disprețului și condamnării, sau să se târască înapoi la alcool ca un câine prin praf. Orice ar fi ales  mărturisirea sau sticla , îi era limpede că-l așteptau multe alte nopți nedormite. Încă o dată, cea mai bună soluție i se părea să se sinucidă, ca un bărbat adevărat. Ceea ce-i oferea o a treia destinație posibilă în Infernul lui Dante: în mijlocul celui de-al șaptelea cerc, unde s-ar fi transformat într-un mărăciniș din care s-ar fi hrănit harpiile  făpturi înaripate cu cap de fecioară.

Arnar a izbucnit în râs în camera lui întunecată și singuratică. Oare ce era în capul lui? Chiar își închipuia că avea să-și recapete pacea sufletească gândindu-se la un vechi poem? Că avea să se elibereze de sentimentul de vinovăție pe care i-l pricinuiau trădarea și patima răzbunării? Și-a întrerupt râsul sec și trist, apoi s-a întors pe o parte, potrivindu-și perna. Cât de departe puteai merge în numele răzbunării? Existau cumva niște reguli nescrise sau niște norme etice de care el nu auzise? Puțin probabil. În clipa aceea, avea în minte două vorbe legate de răzbunare. Una era în acord cu ce făcuse: ochi pentru ochi, dinte pentru dinte, dar cealaltă era în total dezacord cu fapta lui: să întorci și celălalt obraz. Cea dintâi își avea originea în Codul lui Hammurabi, una dintre primele încercări ale oamenilor de a întocmi legi scrise, iar cea de-a doua era din Noul Testament. Aceste abordări erau separate de două mii de ani, iar de alte două mii de ani încă nu se născocise nicio altă opțiune. Sosise timpul să se inventeze o nouă formulă. Lui Arnar i-ar fi fost greu să spună cum avea să sune, dar bănuia că acțiunile lui ar fi contravenit și acestei noi maxime.

Dar poate că, până la urmă, nu se întâmplase nimic și nu trebuia să suporte niciun fel de repercusiuni. Nu era sigur că oamenii aceia sfârșiseră prin a se întâlni cu creatorul lor. Aveau și alte opțiuni, cu toate că Arnar nu-și dădea seama care ar fi putut fi. Exceptând intervenția lui Dumnezeu. Arnar s-a mai relaxat. Dacă Dumnezeu exista, atunci salvarea acelor oameni se afla în mâinile Lui. Tot așa cum Arnar le-ar fi putut arăta îndurare, dar alesese să nu facă asta. Și atunci cum ar fi putut stăpânul oștilor îngerești să-l judece pe el pentru același lucru? Poate că existau circumstanțe atenuante: dacă se simțise rănit de insultele și hărțuielile acelor indivizi și, drept urmare, nu se putuse abține? Doar oamenii erau achitați uneori pentru că se răzvrăteau împotriva persecutorilor lor. Nu trebuia să uite cât de mult îi fusese afectată viața  era necesar să sublinieze lucrul ăsta. Poate că astfel oamenii ar fi fost mai înțelegători cu el și l-ar fi judecat mai blând, ba chiar ar fi ajuns la concluzia că, în locul lui, ar fi făcut exact la fel. Poate. Sau poate nu. Cuvintele consilierului de la întâlnirea Alcoolicilor Anonimi din seara aceea încă îi răsunau în minte. Nu aveți nicio șansă să vă reveniți câtă vreme purtați în suflet păcate vechi. Vă vor împovăra cu un sentiment constant de vinovăție, iar în cele din urmă veți ceda imboldului perfid pe care vi-l dă dependența și veți bea un pahar. Mărturisiți-vă greșelile cu toată sinceritatea și veți simți că povara devine mai ușoară, iar viața, mai simplă și mai suportabilă. Dar trebuie să fiți sută la sută sinceri și onești. Nu nouăzeci și nouă la sută, ci sută la sută. Altminteri, n-o să vă meargă mai bine decât o scurtă perioadă de timp.

Arnar știa că omul acela avea dreptate. Sută la sută, nu nouăzeci și nouă la sută. Așa că nu era nimic de făcut. De fapt, se afla în aceeași barcă cu Bjarki și Dóri. Dumnezeu trebuia să-i vină și lui în ajutor  dacă într-adevăr exista și nu era prea ocupat. Noaptea avea să fie lungă, la fel ca și alte nopți din viitorul apropiat.

Afară, fulgii cădeau încet, ca și când nu prea voiau să facă asta. Oare acum ningea și în Groenlanda? Oare cadavrele lui Bjarki și Dóri aveau să fie acoperite cu totul de zăpadă? Poate dispăreau pentru totdeauna sau măcar până la primăvară. Dar ce avea să se întâmple atunci? Cum s-ar fi simțit Arnar, dacă rămășițele lor ar fi fost descoperite de un copil? Trebuia să facă ceva. Dar mai putea aștepta. Poate până la primăvară. Apoi va avea destul timp să-și ajusteze povestea, astfel încât să câștige un pic de simpatie din partea celorlalți.

•

Îți vine să crezi? a zis Thóra, lăsându-se pe speteaza scaunului. Și apoi l-au pus pe internet, ca și când ar fi fost un filmuleț amuzant.

Matthew nu era la fel de șocat ca ea.

Poate că n-a fost chiar atât de nasol pe cât pare. Nu știm cum s-a ajuns aici: uneori, evenimentele premergătoare pot arunca o altă lumină asupra unei anumite întâmplări. Și ce s-a întâmplat dup-aia?

Thóra i-a aruncat o privire încruntată:

Cum ar putea chestia asta să arate mai bine în funcție de ce s-a întâmplat înainte sau după?

A întins mâna spre mouse și a pus înregistrarea încă o dată. În timp ce se uitau la filmuleț pentru a treia oară, Thóra simțea că erau la fel de vinovați precum autorii farsei. Pe ecran, se vedea coridorul familiar al clădirii de birouri din tabără. Bărbatul care ținea camera chicotea și vorbea în șoaptă cu cineva care probabil îl urma. Thóra s-a străduit să distingă cuvintele: Crezi c-o să izbucnească în plâns? Întrebarea lui a fost urmată de chicotelile de nestăvilit ale tovarășului său. După aceea, au început să cânte La mulți ani  Thórei i se părea că falsau , iar în cele din urmă, camera s-a oprit în fața uneia dintre ușile de pe coridor, care era închisă. Cei doi au început să cânte mai tare, iar camera a focalizat asupra plăcuței de pe ușă, pe care era scris: Arnar Jóhannesson  inginer. În cadru a apărut o mână care a ciocănit cu putere, iar ușa s-a deschis aproape imediat. Pe chipul inginerului a apărut mai întâi o expresie arătând că era plăcut surprins, dar care a cedat repede locul suspiciunii.

Cei doi s-au oprit din cântat, iar inginerul a primit o cutie de pantofi de culoare albă, legată cu o panglică galbenă, lată pe care era tipărit un avertisment cu privire la cablurile subterane.

Ce-i asta? a întrebat el.

Un cadou de ziua ta, bineînțeles! Nu e ziua ta azi?

Cei doi bărbați din afara cadrului au chicotit iarăși, chiar mai răutăcios decât înainte.

Nu-l deschizi?

Nu, mulțumesc, a zis inginerul, întinzându-le cutia. N-am uitat ce-am primit de la voi anul trecut.

Ei, haide! Pur și simplu, nu ne-am adus aminte că te lăsaseși de băut. Sunt mulți cei cărora le-ar plăcea să primească o sticlă de tărie.

Mda, probabil, a răspuns el, apoi a clătinat ușor cutia, dându-le de înțeles că n-o voia. Luați-o și plecați de-aici cu camera. Am de lucru.

Hai, deschide-o! Ne-am chinuit foarte mult să facem rost de ce-i înăuntru, a zis bărbatul din spatele camerei, oprindu-se din chicotit. Deschide-ți cadoul, omule!

Inginerul s-a uitat în obiectiv, iar camera a surprins cu o precizie brutală momentul capitulării lui.

Ce-i înăuntru? a întrebat el.

În glasul lui se simțea o undă de neliniște, însă n-a primit niciun răspuns. S-a uitat încă o clipă în obiectiv, apoi a rupt panglica galbenă cu un gest brusc. Se vedea clar că nu-i făcea nicio plăcere faptul că se dăduse bătut, dar nici nu era în stare să azvârle cutia și să le închidă ușa în nas. Părea că nu avea soluție: dacă n-o deschidea acum, ar fi apărut pe masă la cină, sau în camera de zi sau în altă parte. Thóra s-a încruntat  trebuie să fi fost îngrozitor pentru omul acela să lucreze într-un astfel de mediu. Înainte să ridice capacul, Arnar a înălțat privirea încă o dată, cu un aer bănuitor. Apoi l-a aruncat pe podea cu un gest iute și s-a uitat în cutie. Thórei i-ar fi plăcut să vadă restul înregistrării pe fast forward, dar s-a străduit să-l urmărească încă o dată la viteză normală.

Inginerul a țipat și s-a uitat la cei doi cu un aer uluit.

N-aveți pic de suflet? a zis el cu o voce spartă.

Ce s-a întâmplat? a întrebat cel care ținea camera, cu uimire prefăcută în glas, iar Thóra bănuia că și expresia de pe chipul lui era la fel de falsă. Nu-ți place? Dacă ai ști cât ne-am străduit să punem mâna pe ea.

Plecați de-aici! a zis inginerul, dar n-a aruncat cutia pe jos, așa cum făcuse cu capacul, ci pur și simplu o ținea în mână și se uita în ea. Nu-mi închipuiam c-o să coborâți chiar atât de jos.

Cum? a continuat cameramanul cu falsă neîncredere. Nu ți-o doreai de multă, multă vreme? Gata, ți-am adus-o noi.

La mulți ani! a cârâit celălalt bărbat din spatele camerei, iar chicotelile au reînceput.

Plecați de-aici! a repetat inginerul, fără să ridice capul. Mă dezgustați!

După aceea, camera a focalizat asupra cutiei: era umplută cu fâșii înguste luate din coșul tăietorului de hârtie, iar în mijlocul ei se afla o vrăbiuță.

Acum nu mai trebuie să te chinuiești s-o ademenești la tine cu firimituri de pâine. Ar trebui să fii fericit.

Nu încercam s-o ademenesc. Îi dădeam de mâncare. Ca să nu moară.

Inginerul a ridicat privirea, iar acum, pe chipul lui se citea furia.

Niște imbecili ca voi n-ar fi avut cum să observe, dar pe-aici nu sunt păsări. Asta s-a rătăcit în tabără și avea nevoie să fie hrănită până la primăvară, când ar fi reușit să plece.

Dragul meu, nu fi atât de sentimental.

Cei doi au început iarăși să chicotească, iar camera s-a întors spre ei. Semănau destul de mult între ei, cu toate că nu arătau la fel, iar Thórei i s-au părut niște întruchipări ale grosolăniei  doi bătăuși de curtea școlii ajunși la maturitate. Unuia începuse să-i cadă părul, dar încerca să-și compenseze chelia printr-o barbă neîngrijită și decolorată. Celălalt avea un păr blond-închis și i-ar fi prins tare bine o tunsoare. Era mai durduliu decât prietenul lui și amândoi purtau bluze pe care era scris Berg Technology și pe care ar fi trebuit să le bage demult la mașina de spălat. Au râs batjocoritor și s-au strâmbat în fața obiectivului, strigând de mai multe ori: La mulți ani!, iar în cele din urmă au oprit camera.

Thóra s-a întors spre Matthew:

Cât de ticăloși erau!

Da, judecând după înregistrarea asta, nu par niște oameni tocmai plăcuți, a zis Matthew, care întotdeauna era precaut, așa că Thóra n-a încercat să obțină de la el o reacție mai vehementă. Presupun că sunt cei doi muncitori, Bjarki și Dóri, oamenii pe care îi căutăm.

Mda, și încep să cred că lumea e mai bună fără ei. Vreau să-ți mai arăt ceva de pe blogul lor, a zis Thóra, mișcând cursorul în jos pe pagină. E plin de porcării, și cele mai multe dintre ele sunt nasoale. Sunt gata să pariez pe mâna mea dreaptă că, dacă oasele din sertare sunt ale lui Oddný Hildur, ăștia doi s-au ocupat de ele și le-au curățat de carne. Sunt sigură că nu s-ar fi dat în lături de la treaba asta.

Te-ai uitat la toate filmulețele de pe blog? a întrebat Matthew, în timp ce ea trecea de la unul la altul.

Da, a zis Thóra, luând mâna de pe mouse  pe ecran apăruse încă un filmuleț care aștepta ca ea să apese pe butonul play. Ăsta e reprezentativ pentru toate celelalte: ei doi închipuindu-și că-s amuzanți. Nu știu cine a făcut înregistrarea asta, sau dacă nu cumva au fixat camera într-un loc și au lăsat-o să filmeze. De obicei, în cadru nu apare decât unul dintre ei.

Pe ecran, cei doi stăteau jos și fumau trabucuri cu vădită plăcere. Poanta pleca de la hotărârea conducerii de a le permite angajaților să decidă singuri dacă se fumează sau nu în birourile lor personale. Pe coridor fumatul era interzis. La fel și în fumoar. Dat fiind că acum deja devenise inutil, muncitorii făceau speculații cu privire la destinația pe care ar fi putut să i-o dea, iar glumele lor deveneau din ce în ce mai proaste cu o viteză exponențială.

Abia dacă înțeleg jumătate din ce spun, dar replicile lor mi se par cât se poate de inocente, a căscat Matthew. N-ar fi mai bine să mergem la culcare? Cine știe, poate că ancheta poliției a făcut progrese, iar mâine-dimineață va trebui să ne trezim devreme.

Thóra a oprit filmulețul.

Nu cred c-au descoperit ceva. Noi am stat acolo câteva zile și n-am făcut niciun progres.

Sunt mai bine dotați decât noi. Pot să detecteze urmele de sânge și să analizeze cum se cuvine toate lucrurile pe care am considerat că e mai bine să nu le atingem. În plus, se poate să mai fi chemat câțiva criminaliști, poate și niște câini dresați. Cel puțin, eu așa aș face dacă aș conduce o anchetă.

Thóra a oftat:

Te rog, lasă-mă să sper că mâine o să pot dormi până târziu.

Matthew s-a aplecat mai aproape de computer.

Ce-i asta? a zis el, făcând semn cu mâna spre filmulețul oprit. Face parte din glumă?

Thóra s-a dat și ea mai aproape, să vadă la ce se referea. Muncitorii erau încremeniți în poziții ciudate: unul cu ochii închiși și cu trabucul în aer, celălalt, întinzându-se după scrumieră și dând la iveală pete întunecate de transpirație la subsuori. Și totuși, atenția lui nu fusese atrasă de niciunul dintre cei doi, ci de ceva care apărea în cadrul ferestrei întunecate din spatele lor.

Putem să mărim imaginea? a întrebat Matthew, care se apropiase foarte mult de ecran. Pare că în dreptul ferestrei e o față ciudată.

Thóra s-a uitat cu atenție.

Unde? Nu văd nimic.

A mijit ochii, încercând să distingă ceva.

Ah, da! Ce e, o mască? Sau o cască?

Poate o cască de snowmobil, a zis Matthew, apoi i-a arătat ceva chiar deasupra obiectului aceluia neclar. Și stai: tipul pare să târască ceva pe geam.

S-a uitat la Thóra și a adăugat repede:

Sau tipa. N-avem cum să ne dăm seama.

Thóra s-a îndepărtat puțin de ecran și s-a uitat la data filmulețului.

Înregistrarea a fost făcută în aceeași zi în care a dispărut Oddný Hildur.

A apăsat iarăși pe play și au urmărit făptura aceea ciudată trecând prin fața ferestrei și dispărând cu repeziciune. Iar lucrul pe care îl târa a lăsat pe geam o dâră neregulată, închisă la culoare.

Crezi că poate să aibă vreo legătură cu dispariția ei? a continuat Thóra. Nu-i unul dintre angajații taberei, așa că e posibil să fi fost cineva care voia să le facă rău.

Nu ți se pare o ipoteză cam hazardată? i-a răspuns Matthew după ce s-a terminat înregistrarea. Probabil că are legătură cu poanta muncitorilor, sau poate că era unul dintre angajații de la Berg Technology.

Putem să aflăm, a zis Thóra, ridicându-se în picioare. Cel mai bine ar fi să le arătăm filmulețul Friðrikkăi și lui Eyjólfur. A fost postat în ziua când a dispărut Oddný Hildur, deci amândoi erau în tabără, și cred că toată lumea urmărea blogul ăsta.

Toată lumea, în afară de Arnar. Nu prea cred că aștepta cu sufletul la gură următoarea postare a lui Bjarki și Dóri.

Da, ai dreptate. Și va trebui să stăm de vorbă cu el. Cred că, dacă ne-ar spune ce l-ar convinge să se întoarcă în tabără, ar fi floare la ureche să-i facem și pe ceilalți angajați să revină în Groenlanda.

Friðrikka și Eyjólfur au urmărit filmulețul în liniște până la sfârșit, când, dincolo de fereastră, apărea făptura aceea ciudată.

Ce-a fost asta? a întrebat informaticianul.

Speram să ne spuneți voi, a zis Thóra.

Se strânseseră cu toții în fața computerului. Alvar și Bella stăteau mai în spate, dar încercau să vadă și ei peste umerii celorlalți.

N-ai mai văzut filmulețul ăsta? a continuat ea. Se pare c-a fost făcut în ziua când a dispărut Oddný Hildur.

Îmi amintesc vag de el, dar nu cred că l-am urmărit până la sfârșit, a zis Eyjólfur, frecându-se la frunte, ca și când ar fi încercat să-și pună memoria în funcțiune. Dacă nu mă-nșel, am primit filmulețul ăsta într-un e-mail de la Bjarki sau Dóri, dar mi-a fost trimis chiar înainte de cină, așa că l-am deschis abia a doua zi. Era atâta zarvă din cauza dispariției lui Oddný Hildur, încât m-am uitat la el doar câteva clipe. Sau, dacă l-am văzut pe tot, n-am observat chestia aia din fereastră. Oricum, cert e că nu l-am văzut pe blog, pentru că nu-l urmăream în mod constant.

Ție ți se pare cunoscut? a întrebat Matthew, întorcându-se spre Friðrikka.

Nu. După cum a zis și Eyjólfur, aveam alte probleme pe cap când am primit e-mailul. Și nici măcar nu l-am deschis când am văzut că era o nouă aiureală a muncitorilor. Întotdeauna puneau la cale câte o porcărie și n-aveam niciun chef de poantele lor infantile. Dar îmi amintesc precis că l-am primit, pentru că mi s-a părut incredibil cât de inadecvate puteau fi glumele lor uneori.

Mă rog, e limpede că n-aveau de unde ști ce se întâmplase atunci când ni l-au trimis, a ripostat Eyjólfur pe un ton tăios. Ar fi fost cu totul altceva dacă l-ar fi expediat a doua zi, după ce descoperiserăm că Oddný Hildur dispăruse.

Thóra a intervenit prompt, ca să prevină o nouă ciondăneală între Eyjólfur și Friðrikka:

Dar aveți idee cam ce-ar putea fi chestia din fereastră? O fi cineva care lucra în tabără sau un străin? Adică, vă aduceți aminte ca filmulețul să fi fost discutat a doua zi după ce l-ați primit? A zis cineva că era o glumă a muncitorilor, la care luase și el parte?

Amândoi au clătinat din cap.

Nu, n-am discutat despre el, a răspuns Friðrikka, și nu prea cred că a fost amestecat și altcineva. Glumele astea le făceau întotdeauna numai ei doi.

Văzând că Friðrikka e cea care a răspuns prima, Eyjólfur s-a simțit dat deoparte, așa că a intervenit și el:

Niciunul dintre noi n-a trecut prin fața geamului, unde mai pui că fereastra fumoarului era destul de departe de potecile noastre. Nu aveai cum să te apropii de ea decât dacă, din cine știe ce motiv, voiai să arunci o privire în fumoar. De fapt, nu se vede bine cine era, dar aș fi tare surprins să aflu că era unul dintre noi. Ne plăcea prea mult căldura dinăuntru ca să umblăm aiurea prin frig. În plus, pare că individul ăsta are pe cap ceva ciudat care îi acoperă toată fața, ceea ce iarăși nu prea are noimă: de ce-ar fi făcut așa ceva vreunul dintre noi?

Nu știu. Poate ca să-i sperie pe cei doi muncitori?

Thóra a derulat puțin filmulețul înapoi și l-a oprit în punctul în care individul dispăruse din cadrul ferestrei, iar în urma lui rămăsese dâra aceea întunecată.

Vă amintiți cumva să fi văzut dâra asta pe geam?

Friðrikka și Eyjólfur s-au apropiat și mai mult de ecran.

Nu, nu atunci când a dispărut Oddný Hildur, a zis informaticianul, îndreptându-și spatele. E drept că Bjarki a zis c-a găsit sânge uscat pe geam, dar asta s-a întâmplat un pic mai târziu. Bineînțeles că am fi vrut să ne uităm mai îndeaproape la urma aia, dacă ar fi avut legătură cu dispariția ei. Bjarki a observat-o când s-a dus acolo să fumeze și a crezut că fusese făcută de o pasăre care se izbise de fereastră. Ne-a întrebat dacă nu cumva auziserăm un fel de bufnitură. Nu-mi amintesc exact când s-a întâmplat, dar sigur nu era în timp ce o căutam pe Oddný Hildur. În perioada aia, am petrecut puțin timp în clădirea administrativă.

Deci se prea poate ca dâra aia să fie aceeași cu cea din filmuleț, a zis Matthew. Dacă n-ați stat mult în clădirea de birouri, înseamnă că n-a intrat nimeni în fumoar. Iar dacă fereastra e departe de potecile dintre clădirile taberei, după cum ai zis, atunci dâra nu putea fi văzută decât din interior.

Friðrikka s-a făcut palidă la față.

Crezi că-i sânge de la Oddný Hildur?

N-are cum, din moment ce e-mailul a fost trimis înainte de cină, a zis Thóra. N-a fost cu voi la cină?

Din câte își amintea, Oddný Hildur fusese văzută ultima oară de colegii ei la masa de seară. Apoi se dusese sau în apartamentul ei sau în clădirea de birouri, după care nu mai fusese văzută niciodată.

Da, dar n-aș putea spune dacă e-mailul venise deja înainte de cină, a precizat informaticianul. Poate că l-am primit în seara aia, dar după masă. Uneori, după ce mâneam, mergeam în clădirea de birouri ca să lucrăm sau să stăm pe net.

Eyjólfur s-a așezat în fața computerului și a căutat informații despre înregistrare, inclusiv data la care fusese creat fișierul.

Dacă vreți, pot ruga pe cineva de la compania mea să vadă dacă nu cumva imaginea poate fi redată mai clar. Și poate c-o să distingem mai bine ce e în spatele ferestrei.

De ce am face asta? a intervenit Matthew. Nu vrem să atragem atenția asupra acestui incident.

Sunt zeci de programatori care lucrează pentru compania noastră și nu au obiceiul să dea fuga la presă cu proiectele care le sunt încredințate, a replicat Eyjólfur, apoi a ridicat din umeri: Mă rog, era doar o idee. Ar costa ceva, bineînțeles, și nici nu-s sută la sută sigur că se poate.

Thóra s-a uitat la Matthew:

Nu ți se pare o idee bună?

În cele din urmă, Matthew a încuviințat.

În regulă, o să dau filmulețul unui coleg chiar mâine, a zis Eyjólfur, după care s-a întors spre ecran, unde erau afișate informațiile despre înregistrare. Într-adevăr, a fost făcut chiar în ziua când a dispărut Oddný Hildur, dar înainte de cină.

Apoi a închis fereastra cu pricina.

Deci n-ar avea cum să fie sângele ei decât dacă cineva a schimbat setările camerei video ca să pară că era un fișier mai vechi.

Pare puțin probabil, a intervenit Thóra, care nu vedea de ce-ar fi făcut cineva una ca asta  nu era ca și când aveau în față o dovadă copleșitoare, iar dacă intenția făptașului era să-și acopere o faptă penală, ar fi fost ciudat să împrăștie sângele femeii pe fereastră.

Și sângele? Era de la o pasăre? a întrebat Friðrikka  devenea din ce în ce mai agitată. Și dacă nu era de la o pasăre, atunci de la cine? Că sigur nu-i o pasăre ce se vede în filmuleț. Poate că individul din fereastră a omorât pe altcineva  poate un sătean , după care a atacat-o prin surprindere și pe Oddný Hildur.

N-are niciun rost să ne lansăm în ipoteze fanteziste, i-a răspuns Matthew pe un ton liniștitor. Ce-am văzut în filmuleț e foarte neclar și n-avem niciun motiv să ne închipuim ce e mai rău. E foarte probabil ca Oddný Hildur să se fi rătăcit, iar filmulețul ăsta să n-aibă nicio legătură cu dispariția ei. Mediul în care e amplasată tabăra e mult mai periculos decât oamenii care locuiesc în zonă  și mă refer atât la localnici, cât și la voi, angajații taberei.

Întotdeauna am crezut că sătenii sunt implicați în povestea asta. Ăsta sigur e unul dintre ei, a zis Friðrikka, făcând semn spre ecran cu un deget tremurător. Cine știe ce motiv bizar ar putea avea să împrăștie sânge peste tot? Ar putea fi orice. Poate chiar un sacrificiu, sau ceva de genu ăsta.

Inuiții nu fac sacrificii. În astfel de comunități, oamenii nu își permit să irosească mâncare sau alte resurse pentru genu ăsta de aiureli, a intervenit și Alvar, legănându-se ușor și lovind-o pe Bella peste umăr  secretara l-a împins cu un gest iritat, făcându-l să se clatine și mai tare. Povestea asta n-are nicio legătură cu sacrificiile, a conchis el.

Matthew și-a dres glasul:

Ce-ar fi să vă întoarceți cu toții la bar și să amânăm discuția asta până mâine? N-o să ajungem la nicio concluzie în noaptea asta și n-are niciun rost să ne pierdem în speculații fără niciun fundament.

Poți să eviți discuția despre filmuleț cât vrei, a ripostat specialista în geologie, care  în afară de Matthew  părea singura persoană trează din tot grupul. Dar, până n-o să fie găsită Oddný Hildur și n-o să se dea o explicație pentru ce i s-a întâmplat, o să continui să-mi spun părerile. Nu-mi poți interzice să fac asta.

Friðrikka părea că mai avea un pic și făcea o scenă, dar Thóra, care deja se săturase de colegii ei de grup, a intervenit repede:

Cum se face că pe blog am dat peste un alt filmuleț care pare să fi fost creat numai ca să-l batjocorească pe Arnar? Oddný Hildur era singura persoană care îi lua apărarea? Vouă, celorlalți, vi se părea că genul ăsta de comportament e acceptabil?

Nu, bineînțeles că nu, i-a răspuns Eyjólfur, privind-o în ochi. Eu nu stăteam acolo mult timp, altminteri poate aș fi făcut ceva. Cel puțin, așa cred.

Sau nu. Thóra s-a întors spre Friðrikka, dar a hotărât că n-are niciun rost să-și piardă timpul întrebând-o a doua oară  era sigură că avea să primească același răspuns.

E posibil ca Oddný Hildur să fi avut două implanturi dentare în mandibulă?

Caracterul neașteptat al întrebării a părut s-o dezarmeze pe Friðrikka  răspunsul ei a fost cât se poate de calm. Sau poate pur și simplu era bucuroasă că nu trebuia să justifice de ce închisese ochii în fața hărțuirilor la care era supus Arnar.

Nu. Cu siguranță nu. Avea niște dinți foarte frumoși.

Matthew s-a uitat la Thóra și a ridicat din sprâncene. Atunci ale cui erau oasele? Nu erau ale niciunuia dintre angajații de la Berg Technology și era complet exclus ca primii coloniști din zonă  care muriseră cu toții de foame  să fi fost cu câteva decenii mai avansați în tehnica dentară decât contemporanii lor. Poate că medicul avea dreptate și oasele fuseseră cumpărate de pe internet. Nu le rămânea decât să spere că poliția avea să găsească răspunsul.

Credeți că angajații ar putea fi convinși să se întoarcă în tabără? a întrebat Thóra, deși aproape că-i era teamă să audă răspunsul. Dacă poliția ar afla de ce au dispărut Oddný Hildur și muncitorii, credeți că ar fi mulțumiți? Probabil că ați stat de vorbă cu ei, mai ales tu, Eyjólfur.

Tânărul părea că nu se poate hotărî dacă, vorbind despre colegii lui, le-ar fi trădat încrederea. În cele din urmă, i-a răspuns tărăgănat, lăsând impresia că-și măsoară fiecare vorbă:

Depinde de rezultatul anchetei. Dacă reiese că toți trei au dispărut sau au murit din motive care pot fi ușor explicate, probabil că se vor întoarce. Slujbele de genul ăsta nu apar foarte des, iar colegii noștri s-au obișnuit cu salarii mari.

Deja începuse să vorbească mai repede.

Dacă, pe de altă parte, se descoperă că li s-a întâmplat ceva îngrozitor, nu știu ce se va întâmpla. De obicei, oamenii țin la pielea lor mai mult decât la banii din bancă. Dar sunt sigur că ceilalți angajați, care sunt programați să înceapă lucrul din vară, n-or să se sinchisească prea mult de lucrurile astea; or să construiască pista și or să continue lucrările necesare pentru inaugurarea minei.

Și de ce n-au făcut asta mai devreme? a întrebat Alvar, care se îndepărtase un pic de Bella, iar acum se putea legăna cât îi poftea inima. Cel mai bine ar fi fost ca mai întâi să facă aeroportul, pentru transportul materialelor de construcție și așa mai departe. Ca să nu mai spun că ar fi fost de mare ajutor în cazuri de maximă urgență.

Pentru că nu era posibil, s-a enervat iarăși Friðrikka. Mai întâi, trebuia să analizăm mostrele de rocă, astfel încât să amplasăm mina în locul potrivit. Ce rost ar fi avut să construim aeroportul acolo dacă mina ar fi fost săpată în altă parte?

Creierul plin de alcool al lui Alvar s-a străduit să proceseze informația:

Da, dar…

Apoi s-a oprit și s-a făcut roșu ca focul. Pentru prima oară, Thórei i-a fost milă de bietul om și s-a întrebat cum ar fi arătat o seară perfectă pentru el. Ce fel de companie îl făcea să se simtă bine și ce subiecte îl interesau? Poate poveștile despre vânătorii de cocoși de munte rătăciți în timpul furtunilor de zăpadă. Pe Thóra n-ar fi surprins-o deloc dacă ar fi aflat că tot despre asta era vorba și în cazul de care se ocupau.

•

Lui Igimaq i s-a părut că polițiștii se duceau în sfârșit la culcare, cu toate că în tabără încă mai erau aprinse câteva lumini. Nu mai observase nicio mișcare de multă vreme, iar singurul zgomot care se mai auzea era zumzetul generatoarelor electrice. Încă se găsea la o distanță destul de mare de clădiri, pentru că nu voia să declanșeze reflectoarele, dar sunetele se propagau foarte bine în aerul liniștit al nopții, așa că auzise murmurul polițiștilor care umblau pe-afară, dar fără să înțeleagă ce-și spuneau. Însă chiar dacă acum se duseseră la culcare, nu însemna că a doua zi nu aveau s-o ia de la început. Veniseră în două grupuri: mai întâi doar cinci bărbați, dar, după ce fuseseră evacuați străinii care stăteau în tabără de câteva zile, sosiseră încă trei, însoțiți de câțiva câini. Nu erau câini de sanie, iar vânătorului îi era greu să-și dea seama la ce foloseau. Nu păreau să fie animale de companie  din ăștia erau o mulțime în orașe , ci câini utili pentru diverse sarcini, cu toate că nu-și putea da seama ce anume știau să facă. Aveau părul scurt, iar urechile lor erau prea lungi și prea subțiri ca să poată îndura vremea de-acolo perioade mai lungi, și probabil că tocmai de aceea fuseseră băgați înăuntru și, de atunci, nu mai ieșiseră afară. Igimaq era bucuros că-și lăsase câinii suficient de departe, pentru că aceștia sigur nu ar fi îngăduit unor javre să se foiască în jurul taberei fără ca măcar să le arate cine era șeful prin părțile alea.

Spre deosebire de câini, care nu aveau niciodată îndoieli cu privire la modul cum să reacționeze în circumstanțe noi, Igimaq era derutat. Ce să facă? Așa se întâmpla când aveai încredere în alții. Când auzise prima oară de planurile pentru mină, Sikki îi promisese că zona interzisă avea să fie doar tranzitată  că nu urma să se facă nicio lucrare acolo. Igimaq îl crezuse, în ciuda acelei priviri familiare din ochii fostului său prieten, care îi dădea de înțeles că nu spunea adevărul. Când tabăra începuse să fie construită la marginea zonei cu pricina, vorbise iarăși cu Sikki, iar acesta îi promisese încă o dată că totul avea să fie în regulă: urma să le spună muncitorilor că nu era bine să avanseze mai la nord și că trebuiau să se rezume la zona de la sud de tabără. Igimaq iarăși văzuse acea strălucire în ochii lui  și totuși, alesese să creadă ce-i spunea Sikki, nu ce dădea de înțeles privirea lui ipocrită. Acum, povestea se repeta a treia oară și, cu toate că Igimaq n-ar fi trebuit să se lase păcălit, deja era prea târziu. Nu exista cale de întoarcere.

Dacă Igimaq s-ar fi ocupat de asta după ce fusese mințit prima oară, poate că altfel ar fi stat lucrurile. Dar, aidoma celor din generația lui, pur și simplu nu-i stătea în fire și era împotriva educației lui să se certe sau să se lase mânat de furie. Era un vechi obicei  oamenii care trăiau împreună în grupuri mici nu-și puteau permite să se certe, ceea ce însemna că cei care ridicau vocea sau se ciorovăiau erau priviți cu dispreț. Singurul mijloc de a-ți exprima dezaprobarea era să taci, pentru că vorbele spuse la mânie întotdeauna se înmulțeau și se întețeau, provocând o ostilitate care, în cele din urmă, ar fi pus în pericol supraviețuirea întregii comunități. Astfel, groenlandeza era lipsită de invective, iar Igimaq nu avea de gând să înceapă să înjure în daneză. Ar fi trebuit să fie mai insistent cu Sikki, să-l oblige să-i explice cum avea de gând să țină muncitorii la distanță de zona interzisă, cu toate că o astfel de discuție ar fi fost împotriva educației lui.

Fusese învățat și să arate un respect nemăsurat față de strămoși, și de la ei moștenise responsabilitatea de a feri locul acela de orice activitate umană. El și Sikki, prietenul lui din copilărie. Dar amândoi dăduseră greș. Igimaq nu putea da vina numai pe Sikki.

Încerca să-și imagineze ce avea să se întâmple mai departe. Știa foarte puține despre polițiști, întrucât rareori erau văzuți în zonă. De-a lungul anilor, se întâmplaseră tot felul de lucruri pe care poliția cu siguranță ar fi vrut să le investigheze, dar sătenii știau mai bine cum să-și rezolve problemele, cântărindu-le cu atenție și stabilind singuri vinovăția sau nevinovăția făptașilor. Și  lucrul cel mai important  tot ei erau cei care stabileau pedepsele pentru cei vinovați. De cele mai multe ori, era suficient ca nelegiuitul să trăiască cu rușinea de a fi făcut o faptă rea, dar Igimaq își amintea că, pe vremea când era tânăr, un tată își omorâse fiul cu brutalitate, fără să arate nici cea mai mică urmă de regret, drept care fusese exilat. Din când în când, ajungeau la ei vești despre omul acela și toate sunau la fel: era alungat pe rând din satele în care se stabilea imediat ce lumea afla cine era. În cele din urmă, nu s-a mai auzit nimic de el, iar lumea zicea că murise singur în sălbăticie. Poliția ar fi rezolvat cazul cu totul altfel, însă singura soluție corectă era cea aleasă de săteni. Omul acela nu avea ce să caute la închisoare, la fel cum n-avea ce să caute acolo niciun alt groenlandez. Groenlandezii nu trebuiau întemnițați  era o mare greșeală. Igimaq ar fi înnebunit dacă n-ar mai fi putut respira aerul rece de afară, iar ochii lui ar fi orbit dacă ar fi fost lipsiți de stimularea pe care le-o ofereau peisajele nesfârșite.

Nu, poliția nu avea ce căuta acolo, cu toate că patru dintre ei păreau să fie băștinași. Cu siguranță erau mai mult danezi decât groenlandezi  probabil de pe coasta de vest  și nu erau familiarizați cu situația locuitorilor de pe partea aceea a calotei glaciare. Niciunul dintre ei nu l-ar fi înțeles pe Igimaq, nici pe alt băștinaș care cunoștea istoria locului  și n-avea niciun rost să încerce să le explice. Ba poate erau chiar cea mai joasă speță de groenlandezi: cei care nici măcar nu-și vorbeau propria lor limbă, ci doar daneza. Fie că era așa sau nu, oamenii aceia probabil că ar fi răsucit lucrurile pe toate fețele și le-ar fi înțeles cu totul greșit. Poate că cel mai înțelept din partea lui ar fi fost să plece de acolo  să-și ia câinii și să se mute mai la nord. Într-un loc unde să nu-l găsească nimeni. Oricât de mult l-ar fi căutat, în cele din urmă ar fi renunțat. Putea foarte bine să locuiască departe de orice așezare omenească timp de câteva luni, ba chiar și câțiva ani o dată; cunoștea locuri în care n-ar fi putut ajunge decât niște vânători extraordinar de experimentați, și numai cu sănii trase de câini. Când venea vorba de distanțe lungi, snowmobilele nu se puteau compara cu vehiculele tradiționale, și nimeni nu putea evalua situațiile mai bine decât câinii. Igimaq însuși ar fi ajuns de mult pe fundul mării, dacă ar fi ales să traverseze marea înghețată cu un vehicul motorizat, deoarece câinii cunoșteau foarte bine gheața și știau pe unde era sigur să meargă; auzeau crăpături pe care urechea umană nu avea cum să le distingă și care nu puteau fi văzute la suprafața gheții  dar aceste mici crăpături prevesteau unele mult mai mari, care sfârșeau prin a da la iveală apele înghețate și necruțătoare ale mării.

Dacă ar fi plecat, nu s-ar mai fi întors niciodată  îi era limpede. De mult își dorea Igimaq să-și sfârșească viața în felul acesta: să-și strângă lucrurile, să plece spre nord împreună cu câinii lui și să nu mai ia legătura cu oamenii. Voia să vadă cât de mult avea să reziste și bănuia că putea să trăiască singur câțiva ani buni. Cât timp rămâneau câinii în viață, avea să supraviețuiască și el; când ar fi început să moară, lucrurile s-ar fi schimbat. Bunicul lui îl învățase că, atunci când vânătorul se afla pe gheață, câinii erau funia lui de salvare. Fără ei, n-ar fi reușit s-o traverseze suficient de repede cât să supraviețuiască. Iar distanțele dintre sursele de hrană erau prea mari pentru a fi străbătute pe jos. Igimaq auzise de multe ori povestea cartografilor danezi care rămăseseră fără hrană în nord-estul Groenlandei și, până la urmă, fuseseră nevoiți să-și mănânce câinii. Îi sacrificaseră unul câte unul, iar după ce l-au mâncat pe ultimul, le-a murit și speranța, și au pierit în sălbăticie. Băștinașul care le servea drept ghid s-a prăpădit ultimul, iar asupra lui a fost găsit jurnalul expediției, care descria în detaliu greutățile prin care trecuseră cu toții. Odată, Igimaq fusese luat de tatăl său în vizită la un prieten care știa să citească, și acolo ascultase câteva pasaje din jurnal, ca să învețe din greșelile acelor exploratori. Și învățase lecția: Igimaq mai degrabă ar fi murit de foame decât să-și mănânce câinii.

Nu, deocamdată n-avea să plece nicăieri. Trebuia să rămână acolo și să-și îndeplinească obligațiile, cu toate că nu-i era limpede cum ar fi trebuit să procedeze. A ridicat privirea spre bolta înstelată și a încercat să distingă animalele pe care auzise că le identificau pe cer oamenii din alte țări. N-a văzut niciunul, însă dintr-odată și-a dat seama ce putea face. Trebuia s-o ia pe Usinna de-acolo. Nu fusese singurul implicat în moartea ei și nu-i era limpede dacă lui Sikki și Naruana le-ar fi fost la fel de ușor ca și lui să se facă nevăzuți. Igimaq era bărbat adevărat și nu-i lăsa pe alții să plătească pentru acțiunile lui.

Afară era frig și bătea vântul, dar nu prea conta, din moment ce în hotel era cald și bine. Micul dejun era extraordinar, mai ales în comparație cu ce mâncaseră în ultimele dimineți. Bella era singura care se plângea de condiții. Era foarte nemulțumită că existau doar camere pentru nefumători.

Adică suntem în Groenlanda, a zis secretara. Putem să ieșim afară și să omorâm prima chestie care ne iese în cale și probabil că în hotelul ăsta avem voie să facem cam tot ce ne trece prin cap, mai puțin să fumăm. Mi se pare o mare tâmpenie!

Apoi s-a ridicat în picioare cu gesturi teatrale, și-a înhățat bluza neagră și a dat buzna afară.

A vorbit cineva cu polițiștii? a întrebat doctorul, ștergându-se la gură cu un șervețel alb, pe care după aceea l-a pus în farfuria goală. O să ni se dea voie să plecăm azi?

Nu, pentru că probabil le e la fel de greu să ia legătura cu lumea exterioară pe cât ne-a fost nouă. Sau poate că au telefoane prin satelit, a zis Thóra, uitându-se la ceasul mare care atârna pe unul dintre pereții sălii de mese. Abia e opt jumate, deci cred că încă nu s-au apucat de treabă.

Islanda era cu două ore mai înainte, ceea ce însemna că toți cei de-acasă erau deja la lucru. Putea folosi timpul pe care-l aveau la dispoziție ca să dea telefoane și să facă investigații în legătură cu cazul, dar bineînțeles că trebuiau să fie precauți. De obicei, era mai avantajos să stai de vorbă cu oamenii față-n față, în loc să iei legătura cu ei la telefon  dacă discuțiile telefonice nu decurgeau bine, era posibil să nu mai aibă o altă ocazie să obțină informații de la persoanele vizate.

Cum e acest Arnar? a întrebat Thóra, adresându-i-se Friðrikkăi, care stătea lângă ea. Cum crezi c-ar reacționa dacă l-aș suna să-i pun câteva întrebări? Poate știe ceva despre oasele din sertare.

Poate, a mormăit Friðrikka, apoi a luat o gură de cafea și a pus ceașca cu grijă la loc pe farfurioară. Nu l-am mai văzut de când a dispărut Oddný Hildur, dar e drept că nu eram deloc apropiați. Era foarte retras.

Și-a frecat fruntea pistruiată și a închis ochii, ca și când ar fi avut o migrenă. Chiar și pleoapele îi erau pline de pistrui.

Dacă știe ceva, probabil o să-ți răspundă la întrebări.

De unde pot să fac rost de numărul lui?

Eu nu cred că am vreun număr de-al lui, a zis Friðrikka, scoțând un Nokia vechi din buzunarul bluzei. Să văd dacă nu cumva mi-am notat vreunul în agenda mobilului, deși nu prea cred. Pe atunci, n-aveam mobile și nu-l cunoșteam pe Arnar suficient de bine cât să păstrăm legătura după ce ne-am întors în Islanda. Singura persoană cu care îmi petreceam timpul era Oddný Hildur.

A ridicat privirea de pe ecranul telefonului, apoi l-a băgat la loc în buzunar:

Nu, n-am niciun număr.

Dar tu, Eyjólfur?

Tânărul era în mijlocul unui căscat, dar s-a întrerupt brusc și a clătinat din cap.

Nu, nu eram apropiați și n-am știut niciodată unde locuiește. Caută-l în Pagini Aurii sau pe net.

Thóra deja se gândise la asta, dar numele Arnar Jóhannesson era foarte des întâlnit și voise s-o ia pe scurtătură.

Eyjólfur s-a întors spre Friðrikka și a zis pe un ton foarte malițios:

Dar poate că fostul tău soț are numărul lui. Probabil că au același grup de prieteni. I-am văzut la o petrecere organizată de Berg Technology și păreau destul de apropiați.

Friðrikka nu i-a răspuns și nici măcar n-a ridicat privirea. Nimeni în afară de Thóra nu înțelegea aluzia lui Eyjólfur, întrucât Friðrikka îi mărturisise doar ei adevărul despre orientarea sexuală a fostului soț  sigur nu discuta acest subiect cu oricine. Și totuși, în perioada divorțului probabil că circulaseră zvonuri pe tema asta în rândul colegilor de serviciu, iar lui Eyjólfur cu siguranță îi ajunsese la urechi motivul despărțirii. Thóra s-a uitat la informatician, mijind ochii.

Și de unde știm noi că nu faci și tu parte din același cerc restrâns? Oricum, mă așteptam ca un tânăr ca tine să aibă mai puține prejudecăți în privința asta.

Hei, doar încercam să dau o mână de ajutor, a ripostat Eyjólfur, fără să se simtă ofensat de insinuarea Thórei. Și nu-i nevoie să-ți faci griji în ceea ce mă privește. Dacă vrei, putem să mergem în camera mea să-ți dovedesc, a adăugat el, făcându-i cu ochiul.

Din fericire, Matthew era prins într-o conversație cu medicul și nu l-a auzit.

Nu, mersi, i-a răspuns Thóra.

Chiar în clipa aceea, o tânără groenlandeză s-a apropiat de masa lor și s-a oferit să le umple din nou ceștile cu cafea. Avea un zâmbet cald și prietenos și turna lichidul fierbinte cu multă grijă.

Ce vă aduce pe la noi? Vreți să urcați pe ghețar? i-a întrebat ea într-o engleză fluentă, cu accent danez.

Am fost la tabăra de lângă Kaanneq, unde urmează să se construiască mina, i-a explicat Thóra. Iar acum ne întoarcem în Islanda.

Tânăra a încuviințat scurt din cap. Zâmbetul i-a pierit imediat ce-a auzit numele satului.

Cunoști locul? a continuat Thóra.

Am stat o vreme acolo, cu ani în urmă: m-am dus s-o ajut pe mătușa mea. Fiind mică, mi s-a părut frumos, dar acum nu cred c-aș vrea să stau acolo, a zis tânăra, trecând de pe un picior pe altul în capătul mesei. Cum merg lucrările la mină? Am auzit că or să fie multe slujbe bine plătite după ce or să-i dea drumul.

Încă e într-o fază pregătitoare, i-a răspuns Thóra. Și o să mai treacă ceva timp până o să fie inaugurată.

În sfârșit, dăduse peste o persoană comunicativă care cunoștea zona din jurul minei, așa că a hotărât să scoată câteva informații de la ea.

S-a produs o mică întârziere, dar să sperăm c-or să recupereze timpul pierdut. Am auzit că, după părerea unora, întârzierea asta e din pricina locului în care urmează să se construiască mina. Pare că oamenilor nu le convine că se fac lucrări acolo. Știi ceva despre asta?

Tânăra se uita la Thóra cu un aer ezitant. Probabil din pricina unei dificultăți de limbă, pentru că, după câteva momente de deliberare, a răspuns pe un ton nesigur:

Când eram mică, mi s-a spus să nu mă duc în locul ăla, iar cât am stat la Kaanneq, bineînțeles c-am respectat interdicția asta. În plus, am auzit și am citit de multe ori despre povestea așezării întemeiate acolo înainte să se construiască noul sat. Și despre soarta primilor coloniști.

Apoi a zâmbit din nou, iar cele trei cute care îi apăruseră pe frunte au dispărut.

Întotdeauna ne-au plăcut poveștile de groază, iar asta chiar că ne bagă în sperieți. Faptul că există și fotografii care o ilustrează o face să fie și mai atrăgătoare. Cunoașteți povestea, nu?

Da. Doar nu-i un secret, nu? Îmi închipui că le ajunge la urechi tuturor celor care se duc în sat.

Da, așa-i. De fapt, cred c-o știe toată lumea din Tuku, a zis tânăra, dar, dându-și seama că Thóra nu înțelegea la ce se referea, a adăugat: Tuku e numele Groenlandei de Est.

Asta nu făcea decât să confirme ceea ce Thóra bănuia deja: toată lumea cunoștea povestea asta. Așa, și? Dacă nu putea să demonstreze că existau factori externi care contribuiseră într-un fel sau altul la întreruperea proiectului, n-avea niciun rost să scoată din joben astfel de povești vechi de-un secol.

Am înțeles c-au dispărut niște oameni în zona aia, a continuat Thóra, încercând să nu dea de înțeles că ar fi știut de vreo persoană dispărută acolo. Ai auzit și tu asta?

Cu ani în urmă, când stăteam acolo, mi s-a zis că oamenii care se duceau în locul ăla erau în pericol să dispară. Apoi mi s-a povestit despre un tânăr care a nesocotit tot ce auzise despre zona aceea și, împotriva tuturor avertismentelor, s-a dus acolo. De atunci, n-a mai fost văzut niciodată. Nu-mi amintesc niciun alt caz și nu știu când dispăruse omul ăsta sau alte detalii despre el. Era doar o poveste despre un tânăr vânător din așezările cele mai nordice, care se considera foarte puternic, dar care a fost nevoit să se plece în fața spiritelor.

Deci e vorba de spirite, nu de animale sălbatice, crevase sau altceva de genu ăsta? a întrebat Thóra, cu toate că răspunsul era evident.

Într-adevăr, nu-i vorba de așa ceva. Ci de spiritele sau sufletele celor care au murit și nu pot pleca de-acolo.

Expresia de pe chipul tinerei nu s-a schimbat deloc și nu părea câtuși de puțin stingherită de explicația asta. Chipul ei îi amintea Thórei de femeia din sat care le dăduse voie să folosească telefonul, cu toate că cea cu care stătea acum de vorbă era mai tânără și urmase o cale mai dreaptă în viață.

Mi s-a spus că ar exista și niște semne care au legătură cu locul ăla. Ai auzit cumva de ele?

Da, spiritele însemnează oamenii pe care au de gând să-i înhațe. Dar n-am văzut niciodată un astfel de semn, doar am auzit despre ele.

Și cum arată? a întrebat Thóra, care deja își imagina o frunte înfierată cu câteva cruci fumegânde, de culoare neagră.

E vorba de niște semne care au legătură cu trăsăturile feței. Am auzit că cei dispăruți își pierd tot sângele prin ochi, gură și nas  ba chiar și pe urechi. Și că se învinețesc. Iar după ce rămân fără sânge, cadavrele lor dispar în gheață și li se alătură celorlalți.

Tânăra a pus pe masă cafetiera aproape plină și a continuat:

Îmi închipui că trebuie să fie o moarte îngrozitoare. Tocmai ăsta e motivul pentru care sătenii se străduiesc să-i țină pe oameni departe de locul ăla. Nu vor să pățească nimeni așa ceva. În plus, trebuie să păzească zona aceea din datorie față de cei care au murit acolo.

Cum așa? a întrebat Thóra, așteptându-se să audă o poveste despre stafii care apăreau în visele oamenilor. N-a murit toată lumea? Cum au reușit primii coloniști să transmită că aceea este o zonă interzisă?

N-au murit toți. Unul a reușit să scape.

Unul a scăpat? s-a mirat Thóra, care nu-și amintea să fi citit asta în cartea din sala de mese.

Da, așa mi s-a povestit. Adică n-a supraviețuit, dar a luat-o spre sud și a reușit să dea de altă așezare. La început, oamenii au crezut că e o stafie, dar l-au dus la cineva din sat, care, după ce l-a studiat pe-ndelete, a confirmat că era un om viu. Cei doi au stat de vorbă, iar bărbatul i-ar fi spus angekkok-ului  care e un fel de șaman  ce zonă trebuie evitată și l-ar fi făcut să promită că va avea grijă ca nimeni să nu se ducă acolo. Nu știu ce altceva i-a mai spus șamanului, pentru că doar celor aleși li se dezvăluie întreaga poveste.

Cine sunt cei aleși? Niște oameni cu calități speciale sau orice persoană de peste o anumită vârstă?

Ah, nu! Doar descendenții șamanului. Fiii lui, urmașii lor și așa mai departe. Cred că în povestea asta era implicat și cel mai important vânător din sat. Mai târziu, oamenii chiar s-au mutat un pic mai la nord, ca să fie mai aproape de zona cu pricina și s-o poată păzi mai bine. Din câte-am auzit, așa a și fost întemeiat satul Kaanneq. Se zvonea că autoritățile voiau să încurajeze lumea să migreze mai spre nordul coastei, așa că oamenii din așezarea unde nimerise singurul supraviețuitor al coloniei s-au mutat mai aproape de locul unde sălășluiau spiritele, astfel încât să nu se așeze nimeni acolo. Deoarece cu cât pun mâna pe mai multe suflete, cu atât spiritele devin mai puternice.

De unde știi toate astea? Eu am citit o relatare despre prima colonie din zonă, dar nu scria că s-ar mai fi auzit ceva despre oamenii de-acolo. Într-adevăr, am citit și că niște vânători au zărit pe gheață  unul sau doi coloniști, însă, dacă nu mă-nșel, aceștia au fugit și n-au mai fost văzuți niciodată.

Ah, despre colonistul ăsta e vorba. Dar era singur. Iar după ce a transmis mesajul, a dispărut. Atunci când s-au consemnat cele întâmplate, lucrurile pe care i le spusese șamanului încă erau învăluite în mister. Oamenii se temeau de răzbunarea spiritelor în caz că ar fi vorbit despre ele. Așa că nu le spuneau nimic străinilor și nici nu discutau în public despre toate astea. Multă lume credea că ceea ce se întâmplase acolo avea legătură cu un Tupilak, că unul dintre primii coloniști crease unul ca să se răzbune, dar până la urmă Tupilak-ul scăpase de sub control: se răzvrătise împotriva creatorului său, iar apoi, împotriva tuturor celorlalți din colonie. Pe vremuri, nici măcar nu te puteai gândi la un Tupilak fără să te expui riscului de-a muri, darămite să vorbești despre el în public, și poate că așa se explică de ce nu voia nimeni să vorbească despre asta.

Un Tupilak? a zis Thóra, amintindu-și dintr-odată de sculptura pe care o găsiseră în cabina instalației de foraj. E vorba cumva de statuetele alea din os, cu dinții rânjiți?

Da, puteți citi despre ele în holul hotelului. E o vitrină chiar lângă ieșire. Bineînțeles că nimeni nu mai crede în așa ceva, dar sunt niște suvenire foarte populare. În ziua de azi, povestea primilor coloniști din zonă e văzută cu alți ochi. Nimeni nu se mai teme de un Tupilak, așa că oamenilor nu le mai e frică să discute despre ce s-a întâmplat atunci. Și, cine știe, poate că, în cele din urmă, textul pe care l-ați citit va fi modificat. Aici, în Kulusuk, povestea asta nu mai interesează pe nimeni; eu o știu numai pentru că am trăit o vreme în Kaanneq. Mama voia să învăț cât mai multe despre cultura vechilor vânători. Kulusuk e foarte învechit pentru gusturile mele și totuși e mult mai modern decât Kaanneq. Cel puțin, aici vin turiști.

Thóra i-a răspuns cu un zâmbet. Așa era peste tot: cu cât un om înainta în vârstă, cu atât i se părea mai atrăgător un mod de viață mai demodat. Părinții Thórei încercaseră de mai multe ori s-o trimită la țară, hotărâți să n-o lase să crească fără să încarce un car cu fân și fără să fi hrănit cu biberonul un miel orfan. La fel începea să simtă și ea, regretând că Sóley nu stătea mai mult pe-afară, să simtă pe pielea ei schimbările vremii, să sară coarda, să joace șotron sau jocul cu ața. Vechiul mod de viață, care era pe cale de dispariție, părea mai atrăgător decât cel din prezent, ca să nu mai vorbim de cel viitor.

Thóra i-a mulțumit fetei, care a luat cafetiera și a plecat. A hotărât să citească și informațiile despre Tupilak, pentru că oricum trebuia să meargă în holul de la recepție, ca să intre pe internet. Cu toate că vechile povești de groază cu monștri magici nu puteau avea nicio legătură cu cazul de care se ocupa, i se părea că erau destul de interesante.

Friðrikka nu spusese nimic în timp ce Thóra stătuse de vorbă cu tânăra, dar ascultase cu atenție. Era palidă și avea un aer obosit  părea că încă nu-și revenise după șocul pricinuit de cadavrul din camera frigorifică.

Crezi că or s-o găsească pe Oddný Hildur? a întrebat ea.

Era limpede că fusese tulburată de povestea despre sufletele care vârau oamenii în gheață. Nimeni nu voia să-și imagineze pe cineva apropiat trecând prin ce descrisese tânăra, oricât de fantezistă ar fi părut istoria aceea.

Probabil, a zis Thóra cu toată convingerea, deși nu era nicidecum convinsă.

Biata femeie ar fi putut muri înghețată într-un milion de locuri sau ar fi putut fi ascunsă oriunde, presupunând că fusese omorâtă. Iar în sălbăticia aceea acoperită cu zăpadă sigur existau animale care ar fi profitat imediat de o asemenea porție de hrană, cu toate că, în clipa aceea, Thórei nu-i trecea prin minte niciun necrofag groenlandez. Habar n-avea dacă urșii polari și alte animale autohtone mâncau doar prăzi proaspăt ucise sau dacă, la nevoie, se hrăneau și cu hoituri. Dat fiind că se aflau într-o țară cu foarte puțină hrană, Thóra a presupus că a doua variantă era mai aproape de adevăr  așa că era extrem de puțin probabil să se mai găsească vreun smoc de păr sau vreo bucată de piele din Oddný Hildur.

Trebuie s-o ducem în țară și s-o îngropăm. Nu poate rămâne aici, a zis Friðrikka, uitându-se țintă la fața de masă multicoloră.

Nu cumva i-ai uitat pe Bjarki și Dóri? a intervenit Eyjólfur, care stătea în capul mesei, privind pe fereastră la marea agitată. Nu trebuie să-i găsim și pe ei?

Părea că cei doi nu se puteau pune de acord în legătură cu nimic: dacă unul dintre ei spunea că cerul e albastru, celălalt zicea că e verde.

Bineînțeles că același lucru e valabil și pentru ei, a ripostat Friðrikka. Dar acum vorbeam de Oddný Hildur.

Thórei nu-i venea să creadă că-și începea ziua ascultând o nouă ciondăneală a celor doi. S-a uitat la ceasul de pe perete, iritată de diferența de fus orar. La ora la care se trezise, copiii ei deja plecaseră la școală, așa că trebuia să mai aștepte câteva ore până să-i sune și deja îi era foarte dor de vocile lor. Micuțul Orri cu greu putea fi convins să vină la telefon să stea de vorbă cu ea, așa că n-avea să-l audă decât la întoarcerea în Islanda. Nepoțelul ei nu vorbea decât la telecomanda televizorului, pe care o confunda cu un telefon mobil.

O să intru pe internet să văd dacă nu cumva găsesc numărul lui Arnar, a zis Thóra în cele din urmă.

Apoi și-a luat șervețelul din poală și s-a ridicat în picioare  acum, Friðrikka și Eyjólfur puteau să se certe cât le poftea inima.

•

Versiunea online a Paginilor Aurii cuprindea zece Arnar Jóhannesson și, cu toate că multe dintre ele aveau și al doilea nume de botez, asta n-o ajuta cu nimic. În dreptul niciunuia dintre ei nu scria că era inginer. Așa că l-a rugat pe Matthew să încerce să facă rost de numărul lui prin intermediul cuiva de la bancă, după care s-a apropiat de ușa de la intrare ca să citească despre Tupilak. Panoul cuprindea doar câteva paragrafe și fotografia unei creaturi hidoase care nu semăna deloc cu statueta găsită de ei, ci mai degrabă cu un câine scheletic care avea cap de om. Potrivit legendei, era o făptură creată de șamani din bucăți de animale și păsări moarte, ba chiar și din oase de om  cele mai puternice erau cele făcute din oase de copil. Tupilak-ul era creat într-un loc tainic din sălbăticie, unde șamanul îi dădea viață lăsându-l să sugă spermă din penisul lui. Thóra s-a înfiorat puțin când a citit asta, dar s-a străduit să continue. După aceea, Tupilak-ul era aruncat în mare ca să-și găsească victima și s-o ucidă. Bineînțeles că povestea asta avea și un șpil: făptura aceea era imprevizibilă, astfel că se putea întoarce împotriva creatorului și îl putea ataca  pe el sau pe cine îi ieșea în cale , mai ales dacă dușmanul era un șaman mai puternic decât cel care îi dăduse viață. În plus, Tupilak-ul putea împrăștia boli și putea masacra comunități întregi, fie abătând o molimă asupra lor, fie omorându-i unul câte unul. Thóra s-a gândit că scenariul acesta se potrivea mănușă cu povestea primilor coloniști din zona interzisă. Textul de pe panou spunea și că, deși pe vremuri Tupilak-ul le inspira o frică puternică băștinașilor, în prezent era considerat o simplă născocire numai bună de amuzat turiștii; și, întrucât nu se păstrase niciun Tupilak autentic, la începutul secolului al XX-lea localnicii se apucaseră să sculpteze pentru turiștii europeni statuete care reproduceau creaturile originale. Însă nu era sigur dacă aceste imitații semănau cu originalele de care oamenii se temeau atât de mult, deoarece Tupilak-ul era considerat atât de periculos, încât întotdeauna era distrus după ce-și îndeplinea misiunea  sau, potrivit legendei, uneori era îngropat în pământ sau în gheață.

Thóra s-a întors la Matthew.

Cred că am găsit o explicație pentru figurina de os din cabina instalației de foraj, i-a spus. Ar putea fi un Tupilak făcut de primii coloniști și care ulterior a fost îngropat. Și cred că se potrivește de minune cu ce ne-a povestit tânăra mai adineauri.

E de bine sau de rău? a întrebat Matthew cu un aer ușor distrat, continuând să tasteze la computerul din hol.

Pentru bancă, e de rău. Ar fi caraghios să susținem că e vorba de un caz de forță majoră, după care să scoatem la iveală o statuetă din os. Oricât de înfiorătoare ar fi.

Matthew s-a oprit din tastat.

Bine, atunci nu cred c-o să le spun șefilor mei despre chestia asta.

Singurul lucru la care mă gândesc e că s-ar putea să fie nevoie de niște săpături arheologice în zonă. În felul ăsta, am putea câștiga niște timp. Dacă e, într-adevăr, un Tupilak, s-ar putea să fie singurul exemplar original găsit până în ziua de azi.

Matthew a părut brusc interesat.

Ah, păi tot ar fi mai bine decât nimic.

Te-ai interesat de numărul lui Arnar? a întrebat Thóra, uitându-se la lista lungă de e-mailuri nedeschise din căsuța lui poștală. Și a ei arăta la fel cu o noapte înainte, dar hotărâse să nu le deschidă înainte să ajungă acasă.

Nu încă, doar am scris niște mesaje. Am găsit adresa directorului de la Berg Technology și i-am trimis câteva întrebări. Sigur are niște informații despre oamenii lui. I-am cerut să-mi spună numele câtorva angajați despre care crede că ne-ar putea ajuta. Aștept să-mi răspundă.

Să sunăm la sediul companiei, a zis Thóra, scoțându-și mobilul din buzunar.

A format numărul și i-a răspuns o femeie politicoasă, dar fermă, care nu s-a prezentat, iar Thóra i-a explicat pe scurt cazul de care se ocupa și legătura acestuia cu banca. După aceea, i-a cerut numărul de telefon al lui Arnar Jóhannesson.

Nu mă surprinde…, a zis Thóra după ce a închis telefonul. Trebuie să așteptăm un răspuns din partea directorului sau de la colegii tăi de la bancă, pentru că Arnar e la dezalcoolizare la Vogur și nu se poate da de el.

Nasol, a zis Matthew, părând chiar mai nemulțumit decât Thóra. Ar fi fost bine să le putem explica polițiștilor ce-i cu oasele din sertare, atunci când or să ia din nou legătura cu noi. Nu cred c-o să putem pleca de-aici înainte să se lămurească lucrul ăsta.

Dar bărbatul din camera frigorifică? Chiar dacă am reuși să aflăm de la cineva ce e cu oasele, pare improbabil ca oamenii să vrea să stea de vorbă la telefon despre un cadavru.

Să sperăm că polițiștii vor ajunge la concluzia c-a fost pus în camera frigorifică de curând, a spus Matthew. Oricum, bănuiala mea e c-a fost dus acolo după ce angajații au părăsit tabăra.

Thóra nu i-a răspuns. De unde era să știe ce se întâmplase? Nu era exclus ca persoana care vârâse oasele în sertarele birourilor să fi pus și cadavrul în camera frigorifică.

Chiar în clipa aceea, în căsuța poștală a lui Matthew a apărut un nou mesaj.

E-mailul era de la directorul companiei, care se afla în Insulele Azore. Din răspunsul lui reieșea limpede că era foarte îngrijorat, dat fiind că viitorul companiei lui depindea de faptul dacă ajungea sau nu la o înțelegere cu Arctic Mining, legată de ducerea la bun sfârșit a proiectului. Conținutul mesajului era destul de confuz și nu lămurea cum avea de gând Berg Technology să recupereze întârzierile din Groenlanda, în caz că angajații ar fi hotărât să se întoarcă în tabără. Directorul spunea că reușise să convingă alți doi muncitori ai companiei, care în scurtă vreme aveau să termine proiectul la care lucrau și urmau să preia sarcinile lui Bjarki și Dóri  era limpede că, după părerea lui, cei doi muriseră. De asemenea, era sigur că i-ar fi putut convinge pe ceilalți să-și reia lucrul, dacă s-ar fi găsit o explicație pentru ce se întâmplase în tabără, și le sugera Thórei și lui Matthew că ar fi fost bine să vină cu o poveste din care să reiasă că cei doi plecaseră într-o drumeție prin munți și avuseseră un sfârșit tragic  în felul acesta, ar fi existat o explicație rațională pentru dispariția lor. Dacă această explicație n-ar fi produs rezultatul scontat, atunci trebuiau să le trimită tuturor angajaților un mesaj întocmit cu multă atenție prin care să li se aducă la cunoștință că, dacă nu-și reluau lucrul, urma să li se facă rețineri din salariu și să fie dați în judecată. Iar la sfârșitul acestui mesaj ciudat, era o listă cu numerele de telefon și adresele de e-mail ale tuturor angajaților care refuzau să se întoarcă în Groenlanda. Nu erau mulți, iar Thóra și Matthew și-au împărțit sarcina de a lua legătura cu ei: ea avea să-i sune pe toți, iar el avea să le trimită e-mailuri celor care nu răspundeau sau care refuzau să stea de vorbă cu ea.

Ce gașcă simpatică! Încă un refuz, a spus Thóra, încheind conversația cu cea de-a cincea persoană de pe listă și uitându-se la Matthew, care deja începuse să-i scrie un mesaj. Ai zice că s-au înțeles cu toții să nu scoată o vorbă.

Poate că și-au angajat un avocat, i-a zâmbit Matthew. Ar fi îngrozitor…

Thóra s-a mulțumit să-l înghiontească ușor cu cotul. Simțea că avea și el dreptul să se revanșeze pentru ce se întâmplase cu o noapte înainte: deschiseseră televizorul din cameră și, după ce încercaseră să dea peste un post de știri, găsiseră  spre marea lui satisfacție  un post nemțesc. Dar entuziasmul i-a dispărut imediat când și-a dat seama că emisiunea era, de fapt, o suită de tinere care se fâțâiau de colo-colo goale pușcă, mângâindu-și cu entuziasm propriile trupuri și rozând niște coliere de perle pe care, din nu se știe ce motiv, nu păreau dornice să le dea jos. Thóra îl tachinase pe Matthew, spunându-i că știrile din țara lui erau cât se poate de neobișnuite și, la intervale regulate, revenea la postul cu pricina să vadă. Dacă nu cumva aveau să dea și un buletin de știri.

Thóra a format și cele două numere ale lui Arnar Jóhannesson  unul era de-acasă, însă nu i-a răspuns nimeni, iar celălalt era de mobil, dar fie avea telefonul închis, fie nu avea semnal. Ceea ce nu era tocmai surprinzător: dacă era la dezalcoolizare, probabil că-și pierduse telefonul la beție sau fusese nevoit să-l lase în grija personalului atunci când se internase. Thóra s-a întrebat dacă era cazul să sune la Clinica Vogur și să ceară să stea de vorbă cu el, dar a hotărât să mai aștepte, în speranța că l-ar fi putut convinge să vorbească măcar pe unul dintre ceilalți angajați. S-a uitat iarăși pe lista din care nu-i mai rămăseseră decât două persoane. Era foarte încrezătoare că aveau să fie mai ușor de înduplecat decât cei cu care vorbise înainte. Unul dintre ei nu i-a răspuns, iar după ce a format numărul celui din urmă  Sigmundur Pétursson , i-a zis lui Matthew:

Ține-mi pumnii.

A ascultat sunetul de apel de trei ori, iar în cele din urmă i-a răspuns fără entuziasm o voce răgușită de bărbat. Thóra s-a prezentat și a spus:

Aș vrea să știu dacă mi-ați putea explica proveniența oaselor găsite în clădirea de birouri. E foarte important, pentru că poliția s-a deplasat la fața locului ca să-i caute pe cei dispăruți.

A adăugat această ultimă informație atât pentru ca bărbatul să-și păstreze calmul, cât și pentru că nu voia să bată încă un cui în coșciugul proiectului. În plus, probabil că angajații nu s-ar fi întors acolo, dacă s-ar fi așteptat ca, după aceea, să vină și poliția  așa că era mai bine să știe că, la revenirea lor în tabără, totul va fi fost investigat și lămurit.

Polițiștii trebuie să fie siguri că oasele cu pricina nu le aparțin lui Bjarki și Dóri, a continuat ea, și, în plus, ancheta s-ar termina mai repede dacă s-ar găsi o explicație pentru proveniența lor.

Thóra deja ajunsese mult mai departe decât cu ceilalți angajați.

Da, oasele, a zis Pétursson pe un ton grav. Nu sunt ale lui Bjarki sau Dóri. Puteți să le spuneți asta polițiștilor.

Nu cred c-o să fie suficient pentru ei, a răspuns Thóra. Va trebui să le dau o explicație mai detaliată, astfel încât ancheta să nu fie întârziată de analiza oaselor pe care o vor face specialiștii, analiză care, la rândul ei, va întârzia căutările persoanelor dispărute.

Era o minciună, pentru că, în mod evident, căutările nu aveau să fie întreprinse de aceeași echipă care examina oasele.

Deci ar putea fi foarte important pentru colegii dumneavoastră: dacă Bjarki și Dóri au reușit să ajungă la un adăpost, e posibil să fie încă în viață.

La început, n-a auzit decât respirația grea a bărbatului, dar apoi acesta a vorbit  rar și apăsat , iar Thóra nu s-a îndoit de spusele lui.

Am dat peste un mormânt în zona pe care trebuia s-o curățăm ca să facem un drum pentru instalația de foraj.

Iar oasele acestea erau în mormânt? a întrebat Thóra, fluturându-și ușor mâna între ecranul computerului și fața lui Matthew, ca să-i atragă atenția că, în sfârșit, telefoanele erau încununate de succes.

Da. Erau îngropate, dacă se poate zice așa. Erau într-un sac făcut din pielea unui animal, iar sacul se afla sub un morman de pietre.

Un mic tumul, a intervenit Thóra. Erau îngropate sub un tumul. Dar cum de nu erau rupte din moment ce se aflau sub o grămadă de pietre?

Grămada era făcută din pietre mici, deci nu mi se pare tocmai surprinzător că erau întregi. Poate c-au fost protejate și de sac, nu-mi dau seama.

Unde anume se afla acest mormânt? a continuat ea, gândindu-se că poate la fața locului încă mai erau urme care i-ar fi convins pe polițiști de adevărul acelei explicații. Credeți că e posibil să găsim locul acela?

Pétursson a râs zgomotos.

Da, e posibil. Dar mormanul de pietre a fost dat la o parte ca să se facă loc pentru drum. Era chiar la capătul drumului cu pricina, în locul unde se află acum instalația de foraj.

Thóra a îndepărtat din minte imaginea sacului și s-a concentrat asupra conversației.

Și ce-ați făcut cu sacul? Știți unde e acum?

L-am aruncat. Era foarte scârbos, vă dați seama, pentru că în el putrezise un cadavru. Avea și câteva găuri, pe care probabil le făcuseră vulpile  pietrele erau îngrămădite la întâmplare, așa că spațiile dintre ele erau suficient de mari cât să se poată strecura o jivină de dimensiunile astea. În fine, ideea e că l-am aruncat.

Unde? a insistat Thóra, care nu-și putea imagina camioane de gunoi trecând pe acolo, prin urmare era destul de probabil să fie în același loc.

Puneam tot gunoiul în containerul de lângă sala de mese, dar era luat de-acolo în mod regulat și aruncat într-un loc special amenajat pentru asta. Dacă nu mă-nșel, containerul a fost golit la scurtă vreme după ce am aruncat sacul.

Deci poate că încă erau șanse să-l găsească, dacă se dovedea că era important. Friðrikka și Eyjólfur le-ar fi putut arăta unde era groapa de gunoi, așa că n-avea niciun rost să irosească acea conversație cu descrierea exactă a locului unde era amplasată.

Și ați găsit doar oase, nimic altceva? Nicio haină sau vreun obiect care ar fi putut ajuta la identificarea acelei persoane?

Era și niște păr, care putea fi atât de femeie, cât și de bărbat. Era negru ca smoala și avea o lungime medie  pentru o femeie, ar fi fost un pic cam scurt, iar pentru un bărbat, cu siguranță lung. După culoare, ai fi zis că era al unui groenlandez. Am găsit și niște bucăți de haine, dar erau ferfeniță, așa că n-ai fi putut spune dacă erau bărbătești sau femeiești.

Ați încercat să aflați dacă tumulul avea legătură cu oamenii din sat? Le-ați propus să-l mute de-acolo?

Bineînțeles, a răspuns bărbatul, părând surprins, ba chiar iritat de întrebare. Ne-am dus în sat și am încercat să aflăm mai multe despre el, dar, ca de obicei, nimeni n-a vrut să stea de vorbă cu noi. N-am fi luat oasele de-acolo fără să ne asigurăm că nu ofensăm pe cineva făcând asta. N-am reușit să obținem niciun răspuns de la ei, dar măcar am încercat.

Thóra își închipuia că pe angajații de la Berg poate îi enervase faptul că localnicii nu voiau să stea de vorbă cu ei și își vărsaseră nervii pe tumulul abandonat.

N-ați fi putut face drumul în altă parte?

Nu, ar fi fost imposibil, pentru că zona aia era presărată cu bucăți mari de stâncă și nu exista niciun alt loc printre ele. Instalația de foraj nu putea urca și coborî decât pante foarte puțin înclinate, așa c-am fost nevoiți să sacrificăm tumulul. Nu noi stabileam unde trebuia să forăm, ci Arctic Mining, compania de la care ne luam banii. Și nu ni s-a părut că are rost să-i amestecăm în povestea asta. Ar fi fost ridicol.

Toată lumea din tabără știa despre descoperirea oaselor? a zis Thóra, asumându-și un mic risc, deoarece întrebarea ei sugera că ar fi fost ceva neobișnuit în toată povestea asta.

La început, doar noi, cei care am dat peste ele. Inițial, am crezut că era doar o formațiune minerală mai ciudată, pe care o lăsase în urmă retragerea unui ghețar, dar când ne-am uitat mai de-aproape, am zărit ceva printre pietre și le-am dat la o parte să vedem mai bine. Dacă n-am fi observat nimic neobișnuit, buldozerul ar fi nivelat tumulul într-o clipă.

Deci ați scos oasele din sac și le-ați băgat în sertarele birourilor? a întrebat Thóra, căreia îi era greu să-și ascundă uluirea provocată de aceste metode de lucru  dar e drept că nici nu fusese vreodată în situația de-a avea un mormânt care să stea în calea îndeplinirii unei sarcini.

Da, așa-i: le-am luat de-acolo. Ni s-a părut că e mai bine decât să le aruncăm la întâmplare.

Pétursson n-a zis nimic despre noua destinație a oaselor  clădirea administrativă.

Dar de ce erau împrăștiate prin toate birourile? Nu le puteați pune pe toate într-un singur loc?

Ni s-a părut ciudat să le lăsăm la vedere prin clădire, așa că au fost băgate în sertarele birourilor, pe care oricum le lăsam descuiate. Iar acum, aș vrea să încheiem discuția despre ele. Alții trebuie să răspundă de felul în care a fost gestionată această situație. Dacă ați fost acolo, probabil ați observat că în biroul meu nu era niciun os.

Avea dreptate, iar Thóra a hotărât să nu mai insiste pe tema asta, ca nu cumva Pétursson să-i trântească telefonul în nas.

Și n-ați aflat nimic despre identitatea persoanei căreia îi aparținuseră?

Nu. Cu toate că în sac se mai afla ceva…

Pétursson a făcut o pauză.

N-am nicio îndoială că polițiștii vor obține suficiente informații dacă îi vor întreba pe oamenii din sat. Cred că sătenii știu exact cine era. Sunt sigur că localnicii n-or să trateze poliția cu răceala cu care ne-au tratat pe noi.

Dar ce-ați mai găsit în sac?

Thóra nu credea că localnicii nutreau vreun pic de respect sau teamă față de autorități, ori că vor fi mai primitori cu polițiștii și vor sta de vorbă. Dacă Pétursson știa și altceva, trebuia să-i spună el despre ce era vorba.

Poate că mormântul acela n-are nicio legătură cu sătenii, a continuat ea. Se feresc de zona aia ca de ciumă, așa că e puțin probabil să fi dus acolo un prieten mort. Așa că ce-ați găsit în sac ar putea fi important.

Thóra a închis ochii și s-a rugat în gând ca Pétursson să fie convins de argumentul ei.

Era un pandantiv.

Ați putea să mi-l descrieți sau să-mi spuneți ce s-a întâmplat cu el?

Dacă nu era foarte mare, poate că se afla în unul dintre sertare, sub oasele de care hotărâseră să nu se atingă.

Era un fel de podoabă tradițională inuită. Un os sculptat care nu atârna de o curea de piele, ci de un lănțișor de metal. Lănțișorul avea culoarea argintului, dar nu știu dacă era oțel sau un metal prețios  în orice caz, nu era ruginit.

A ezitat o clipă, apoi a continuat:

Ce ni s-a părut ciudat a fost că, atunci când am deschis sacul, nu l-am găsit în jurul gâtului, ca și când ar fi fost purtat pe post de colier, ci înăuntrul pelvisului. Am tăiat sacul cu multă grijă, așa că e exclus ca lănțișorul să fi alunecat acolo. M-am gândit că s-ar putea să fi fost în buzunarul hainei în care era îngropat și că, după ce materialul putrezise, căzuse acolo, dar colegul meu a zis că, după părerea lui, fusese în stomacul cadavrului. Și totuși, cine-ar înghiți un pandantiv?

Și unde e acum?

Nu știu. Ultima oară când l-am văzut, era atârnat de afișierul de lângă cafetieră. Poate că e tot acolo. Pandantivul era în formă de pescăruș, iar pe spatele lui era scrijelit ceva greu inteligibil. Poate chiar numele persoanei care a gravat pandantivul.

Și ce scria? a întrebat Thóra, luând pixul și carnetul lui Matthew de pe masă  poate că poliția reușea să descifreze acea inscripție.

Nu-mi aduc aminte exact. Era scris de pe o aripă pe cealaltă: un s, un n și câteva vocale. Poate ascuns sau născut, ceva de genu ăsta  dar în groenlandeză.

Thóra a pus pixul și carnetul la loc pe masă  nu era nevoie să-și noteze nimic.

Scria cumva Usinna?

Da, cred că da, a zis Pétursson, apoi a făcut o pauză și a adăugat: Credeți că au murit? Mă refer la Bjarki și Dóri.

Thóra trebuia să-i dea un răspuns sincer  orice alt răspuns ar fi fost incorect.

Da, din păcate, sunt destul de sigură c-au murit. Încă n-am găsit niciun semn care să infirme ipoteza că au murit înghețați. Probabil că s-au rătăcit într-o furtună de zăpadă.

A adăugat această ultimă propoziție ca să nu distrugă și ultima speranță că angajații s-ar fi putut întoarce în tabără fără proces și fără tăieri salariate.

Credeți c-au ieșit pe-afară în timpul nopții? Puțin probabil.

Ce vreți să spuneți? N-am aflat exact când au dispărut, dar nu cred să se fi întâmplat în timpul nopții.

Pétursson a tăcut preț de câteva clipe, apoi a zis:

Poate că nu știați, dar câțiva dintre noi au găsit pe telefoanele mobile apeluri ratate primite din tabără. Asta s-a întâmplat în prima noapte când Bjarki și Dóri au rămas singuri acolo. Apelurile au fost recepționate în toiul nopții, și de-aia n-a răspuns niciunul dintre noi, iar a doua zi, am sunat la numărul respectiv, dar suna ca și când postul telefonic ar fi fost deranjat. Așa că înțelegeți de ce nu suntem tocmai încântați să ne întoarcem acolo. Bjarki și Dóri probabil că sunau după ajutor, nu ca să ne dea de știre că plecau la plimbare. Nu pot să nu mă-ntreb ce soartă ar fi avut dacă unul dintre noi le-ar fi răspuns.

•

Thóra s-a așezat la micul bar de la capătul sălii de mese și a încercat încă o dată să-l sune pe Gylfi. Fiul ei îi răspunsese în urmă cu puțin timp, dar o rugase să-l sune mai târziu, întrucât era la volan. Nu-și dădea seama de ce, dar vocea lui a întristat-o; poate pentru că-i era dor de casă, poate pentru că viața copiilor ei continua ca și când nimic nu s-ar fi întâmplat, cu toate că era departe de ei. Dar poate motivul cel mai important era că, în locul în care se afla, era înconjurată de moarte  se simțea de parcă ar fi împresurat-o, ca și când ar fi vrut s-o înghesuie într-un colț, iar apoi s-o înhațe. Acum, după ce aflase că oasele din clădirea de birouri erau ale Usinnei  fiica vânătorului  moartea își făcuse, în sfârșit, simțită prezența. Ar fi fost absurd să presupună că o altă femeie fusese îngropată cu un pandantiv în exact același loc în care această tânără  foarte dotată, după cum reieșea din ce aflaseră despre ea  își găsise odihna veșnică. Și totuși, ipoteza asta nu era în acord cu informațiile pe care le obținuseră în sat: li se spusese că Usinna nimerise în zona interzisă și dispăruse, nu că fusese îngropată. Ceea ce nu însemna neapărat că fusese omorâtă, dar cel puțin era sigur că cineva o găsise moartă  desigur, nu erau excluse nici variantele mai sumbre. Era greu de spus cine ar fi putut fi persoana care o găsise sau de ce păstrase totul secret  sau dacă islandezii dispăruți se odihneau în morminte similare, cam în aceeași zonă.

Gylfi! Bună, sunt eu, mami! a zis Thóra, auzindu-și cuvintele în difuzor ca un ecou. Acum ești acasă?

I-a săltat inima de bucurie închipuindu-și-l pe Gylfi, urmașul ei, alături Sóley și micuțul Orris.

Da. Uite ce voiam să-ți spun, a zis fiul ei, fără ca măcar s-o întrebe când avea să se întoarcă acasă sau cum fusese călătoria. Sigga și cu mine vrem să mergem în Spania în vara asta, iar azi-dimineață, exemplarul din Fréttablaðið{18} a venit cu broșura unei agenții de turism. Ne poți împrumuta niște bani? Că noi n-avem. Și ți-i dăm înapoi după ce ne luăm câte o slujbă de vară?

Gylfi vorbise atât de repede, încât Thóra a trebuit să facă mari eforturi ca să-și dea seama despre ce era vorba.

Să vă împrumut bani pentru o excursie în Spania? a întrebat pe un ton ușor derutat  în mintea ei, Spania era un amestec de bikini, loțiune de bronzat și bere, iar în clipa aceea, toate astea erau cât se poate de străine de preocupările ei.

Da, nu-i deloc scump. Iar dacă plătești acum, primești și o reducere, i-a explicat el, apoi a făcut o pauză, așteptând cu nerăbdare.

Și cu slujbele voastre cum rămâne? Cum aveți de gând să vă găsiți de lucru, dacă plecați în vacanță? De obicei, cei care își iau slujbe sezoniere țin locul celor care pleacă în vacanță  în Spania sau în altă parte. La asta nu v-ați gândit?

Așa o fi fost când erai tu tânără. Acum, nimeni nu se mai așteaptă ca lumea să rămână în Islanda pe perioada verii.

Thóra a încercat să privească jumătatea plină a paharului  cel puțin, fiul ei nu spusese cu ani în urmă, când erai tu tânără.

Mai bine stăm de vorbă despre asta când ajung acasă, a zis ea, uitându-se în oglinda de mari dimensiuni de pe peretele barului.

În secunda care a trecut între momentul când a văzut imaginea din oglindă și momentul în care și-a dat seama cine era, a descoperit cum o vedeau cei din jur: o femeie blondă și atrăgătoare, dar cu un aer cam îngrijorat, care ar fi trebuit să se încrunte mai puțin și să se îmbrace mai adecvat  bluza strălucitoare de mătase, cu decolteu adânc, nu prea se potrivea cu decorul.

Da, dar oferta asta e valabilă doar câteva zile, și cele mai bune excursii probabil c-or să se vândă imediat, a zis Gylfi, fără să-i explice care erau cele mai bune excursii în Spania și ce deosebea o excursie bună de una rea.

Lasă-mă să mă gândesc, și o să ne uităm împreună pe ofertă când ajung acasă.

Thóra a auzit deschizându-se ușa hotelului. Ar fi putut foarte bine să întindă gâtul ca să vadă cine intrase, dar n-avea niciun chef. Dacă mai stăteau mult acolo, cu siguranță ar fi făcut o adevărată obsesie pentru sosirile și plecările oamenilor, dar deocamdată nu ajunsese chiar în halul ăsta.

Trebuie să te gândești și la Orri, dragul meu. Nu prea cred că i-ar prii o astfel de excursie. E mult prea mic, i-a explicat, adăugând în sinea ei: Și ești prea tânăr ca să ai grijă de un copil mic în străinătate.

Ah, dar n-avem de gând să-l luăm cu noi, a replicat Gylfi cu un aer triumfător, convins că scosese asul din mânecă. O să rămână cu tine. Plecăm doar noi doi.

Thóra a deschis gura să zică ceva, dar a închis-o imediat. Pe treptele care duceau din holul de la intrare pe platforma unde se afla sala de mese urca polițistul groenlandez care o interogase în tabără.

Gylfi, te sun un pic mai încolo, după ce-o să aflu când mă întorc acasă.

A pus receptorul în furcă și s-a ridicat de pe taburetul înalt. Polițistul se apropia de bar cu un aer deloc mulțumit, iar când a ajuns în fața ei, a salutat-o dând ușor din cap.

Vă rog să vă strângeți colegii și să le spuneți să-și facă bagajele.

Thóra a sperat că urmau să fie trimiși acasă.

Trebuie să vă întoarceți cu noi în tabără, a adăugat polițistul.

Cât stătuseră la hotel, Thóra nu se mai gândise deloc la izolarea din tabără, la întunericul înăbușitor și la lipsa dușului, dar, într-o clipă, toate aceste gânduri au reapărut în mintea ei. S-a uitat la mânecile trei sferturi ale bluzei sale largi  dacă era inadecvată în hotel, în tabără avea să fie complet ridicolă.

Pot să mă schimb mai întâi?

Nu pot să mai stau aici. Trebuie să mă întorc acasă.

La fel ca mai înainte, Friðrikka stătea la fereastra sălii de ședințe și se uita afară, bombănind ca pentru sine.

Atmosfera din cadrul grupului era dominată de tensiune și îngrijorare. Vremea era foarte liniștită, dar previziunile meteo erau sumbre. Zăpada de un alb imaculat strălucea în lumina blândă a soarelui, dar pe măsură ce se lăsa noaptea, peisajul începea să-și arate adevărata față: acolo, lupta pentru supraviețuire era foarte grea  doar cei puternici supraviețuiau, iar celor slabi nu li se arăta niciun pic de milă.

Nu mă pot trimite oriunde au chef. Sunt islandeză și trebuie să mi se dea voie să merg acasă.

Eyjólfur stătea pe podea, sprijinit de perete cu ochii închiși, și mesteca energic o gumă  dacă nu i s-ar fi mișcat mandibula, ai fi zis că doarme. Faptul că fuseseră nevoiți să se întoarcă în tabără părea să-i fi afectat cel mai tare pe el și pe Friðrikka. E drept că nici ceilalți nu sărbătoriseră, dar primiseră vestea în tăcere și își făcuseră bagajele fără să se plângă. Oricum n-aveau de ales. Poliția le adusese la cunoștință că, dacă dădeau semne c-ar vrea să plece sau să cheme un avion să-i ia, pe numele lor putea fi emisă imediat o interdicție de călătorie. Tribunalul ar fi emis-o cu mult înainte ca vreun avion islandez să aterizeze în Groenlanda. Singurul lucru rezonabil era să colaboreze cu poliția și să facă tot posibilul să răspundă întrebărilor. Thóra vorbise pe scurt cu membrii grupului, spunându-le că lucrul cel mai important era că nu aveau nimic de ascuns; nu fuseseră la fața locului atunci când dispăruse Usinna sau când îi fuseseră descoperite oasele, nici când dispăruseră cei doi muncitori. Era în interesul lor ca soarta lui Oddný Hildur să fie lămurită cât mai curând cu putință și, în această privință, nu puteau decât să-și pună toate speranțele în ancheta poliției. Pur și simplu, trebuiau să accepte situația ca pe un inconvenient temporar. Iar când totul avea să se termine, urmau să se întoarcă acasă mândri că făcuseră tot posibilul pentru a afla ce se întâmplase cu acești patru oameni. Discursul Thórei a fost întâmpinat la fel ca toate discursurile: i-a convins pe cei care deja erau de acord cu ea; în schimb, n-a reușit să-i calmeze pe Eyjólfur și pe Friðrikka. Amândoi erau nemulțumiți că trebuiseră să se întoarcă în sălbăticie  el pentru că avea alte treburi de făcut, iar ea pentru că nervii săi păreau să nu mai poată suporta situația aceea.

Nu-s foarte sigur că înțeleg de ce-am venit aici, a zis Alvar, ștergându-și o picătură de sudoare de pe frunte.

Aerul din sala de ședințe era cald și înăbușitor, iar încercările lor de a da radiatorul mai încet nu avuseseră niciun rezultat. În ciuda previziunilor sumbre, vremea se încălzise un pic, dar clădirea părea să se răcească la fel de greu pe cât se încălzea.

Aș putea să dau o mână de ajutor la căutări, a adăugat Alvar. În felul ăsta, aș avea ceva de făcut.

Văzuseră câțiva oameni ieșind din cealaltă clădire; erau îmbrăcați cu salopete groase și aveau doi câini în lesă. Distanța până la ei era prea mare ca să-și dea seama cine erau, dar era limpede că grupul polițiștilor se mărise de la venirea primilor anchetatori.

Nu prea cred că vor să-i ajutăm în felul ăsta, a zis Thóra. Nu vor decât să stea de vorbă cu noi. Mai ales acum, când au aflat ale cui ar putea fi oasele din sertare.

Le povestise polițiștilor despre discuția telefonică pe care o avusese cu Sigmundur Pétursson și se dusese cu ei la cafetieră să caute pandantivul. Afișierul era acolo unde spusese el, dar pandantivul dispăruse, ceea ce făcea ca relatarea lui să fie un pic îndoielnică, și totuși, anchetatorii păreau mulțumiți de informațiile lui, chiar dacă Thóra înțelesese de la ei că, din moment ce Usinna nu fusese declarată dispărută sau moartă, nu aveau niciun temei să considere că toate astea aveau legătură cu fiica lui Igimaq. Thóra le-a dat numele complet și numărul de telefon al lui Pétursson, în caz c-ar fi avut nevoie de informații suplimentare. Nu prea înțelegea de ce poliția hotărâse să-i aducă pe toți înapoi, în loc să trimită unul sau doi polițiști la hotel să le ia declarații. Poate că ieșise la iveală un lucru pe care voiau să-l explice întregului grup, sau poate că voiau ca membrii grupului să le arate ceva. De exemplu, nu era tocmai floare la ureche să investighezi rețeaua de computere a taberei. Thóra nu s-ar fi descurcat fără ajutorul lui Eyjólfur, care cunoștea rețeaua ca pe buzunarul lui.

Au găsit ceva, a zis Finnbogi  părea să vorbească mai degrabă pentru sine decât pentru cei din jur, era sprijinit cu coatele de masă și avea capul plecat. Se poartă altfel decât ieri.

Thóra era de acord cu medicul, iar după expresia lui Matthew și-a dat seama că și el era de aceeași părere. Polițiștii păreau mult mai sobri, evitând să-i privească în ochi, iar când vorbeau cu ei, foloseau propoziții scurte, rostite pe un ton de o politețe rigidă.

Să sperăm că așa e, a zis ea cu nonșalanță. Că doar n-au venit aici în vacanță. Cu un efectiv atât de numeros, trebuie să găsească ceva. Dar e în interesul nostru să-și ducă investigația la bun sfârșit. Noi căutăm aceleași răspunsuri ca și ei, nu-i așa?

Doamne, abia aștepta să ajungă acasă și să nu mai trebuiască să fie responsabilul cu buna dispoziție în cadrul grupului.

Dintr-odată, s-a auzit un ciocănit în ușă, după care a intrat un polițist groenlandez. La început, Thóra a crezut că avea pistol la brâu, dar apoi și-a dat seama că era o stație de emisie-recepție de culoare neagră, agățată de centură. Stația a pârâit un pic, dar nu s-a auzit nicio voce.

Aș vrea să mai stau de vorbă cu dumneavoastră, a zis el, făcând semn cu mâna spre Friðrikka și Eyjólfur. Sunteți angajați ai companiei și lucrați aici, în tabără, nu-i așa?

Eyjólfur a oftat, însă Friðrikka nu părea să-l fi auzit.

De ce întrebați? a intervenit Thóra, care nu era sigură că cei doi ar fi putut da vreo mână de ajutor în starea în care se aflau acum. Niciunul dintre ei nu era aici când au fost găsite oasele: Friðrikka deja nu mai lucra aici, iar Eyjólfur nu venea în tabără decât din când în când. În plus, amândoi au pus prima oară piciorul în Groenlanda abia după moartea Usinnei, a adăugat ea, sperând să fie adevărat. De-aia mă întreb dacă nu cumva am putea să vă ajutăm noi, eu și Matthew. Ei doi sunt foarte obosiți.

Polițistul a deschis gura și părea pe punctul de-a începe să țipe, însă, chiar în clipa aceea, stația de emisie-recepție a pârâit din nou. Din difuzorul ei s-a auzit un nume nefamiliar, iar polițistul a dus-o la gură.

Sunt aici. Terminat, a transmis el, întorcându-se cu spatele spre grup. Nu sunt singur.

Apoi au auzit vorbind în daneză o voce bruiată de paraziți:

Cred c-ar fi bine să vii încoace. N-am cuvinte să-ți descriu ce-am găsit. Trimit pe cineva după tine.

•

Uite-i! a strigat Matthew de la fereastră.

Se adresase Thórei, dar bineînțeles că l-au auzit și ceilalți, și toți au vrut să vadă ce se întâmplă. Niște mașini înaintau extrem de încet pe drumul spre tabără, iar în cele din urmă, au oprit în parcare. Thórei i s-a părut că semănau cu un cortegiu funerar și, judecând după cât de repede plecase polițistul, era foarte probabil să fie vorba chiar despre asta. Ofițerul ieșise imediat, dar se întorsese în sala de ședințe după o clipă, să ia cheile de la jeepul companiei, dat fiind că erau prea mulți pentru o singură mașină, apoi văzuseră jeepul luând-o din loc și îndepărtându-se de tabără. De-atunci trecuseră cel puțin două ore, și toată lumea din sala de ședințe sufocantă avea ochii ușor încețoșați atunci când Matthew s-a întors spre Thóra să-i spună că se întorceau polițiștii.

Mașinile erau parcate lângă sala de mese, dar barele cromate și țevile de eșapament puteau fi văzute de la fereastra lor, strălucind puternic în timp ce împrăștiau gaze de eșapament în aerul rece și nemișcat.

Eu mă duc afară, a zis Thóra, luându-l pe Matthew de mână: Haide! Înainte să plece, polițistul n-a zis că n-avem voie să luăm o gură de aer proaspăt.

Pur și simplu a uitat, a intervenit Friðrikka pe un ton strident. N-ar trebui să ieșim de-aici. Dacă au adus niște cadavre? N-aș suporta să le văd.

Bine. Atunci tu poți să rămâi, dar eu ies de-aici, a zis Thóra, trăgând ferm de brațul lui Matthew. Hai!

După încă o încercare nereușită de a vedea pe fereastră ce era în mașini, Matthew a urmat-o, dar se vedea limpede că avea rețineri.

Or să ne trimită înapoi imediat ce-or să ne vadă. Ne îmbrăcăm degeaba. E revoltător de limpede ce vrem să facem. Cine iese afară pe vremea asta fără să aibă o treabă urgentă?

Thóra deja se gândise la asta.

Dă-ne niște țigări, Bella. O să zicem c-am ieșit să fumăm.

Vreau și eu una, a intervenit Finnbogi, care era la fel de curios ca și Thóra. Vin cu voi.

Secretara le-a întins pachetul, ținându-l strâns, nu care cumva să i-l ia cu totul.

Gata, să mergem, i-a îndemnat Thóra.

Cu cât iroseau mai mult timp ciondănindu-se, cu atât aveau să piardă mai mult din ce se întâmpla afară. În cele din urmă, cei trei, cărora li s-a alăturat și Bella, au ieșit din sala de ședințe, iar Eyjólfur și Alvar au rămas înăuntru cu Friðrikka  aceasta, atunci când Thóra a închis ușa în urma ei, încă nu-și terminase mica prelegere despre cât de proastă era ideea de-a ieși afară. Cu toții au bătut recordurile de viteză la îmbrăcat salopete și încălțat bocanci de zăpadă, și au dat dovadă de aceeași agilitate când și-au aprins țigările pe platforma de afară, după care au pornit în direcția mașinilor. Thóra nu îndrăznea să nu fumeze cum trebuie, dar a făcut mari eforturi ca să-și înfrângă greața. A observat că și Finnbogi părea să aibă aceeași problemă. În schimb, Matthew a scos din gură un nor cenușiu, aruncându-i un zâmbet.

S-au oprit la mică distanță de mașini. De acolo puteau vedea tot ce se întâmpla, fără să se expună riscului de a fi goniți înapoi în sala de ședințe. Polițiștii au observat fumătorii, dar nu păreau foarte îngrijorați din pricina lor, dat fiind că erau ocupați cu descărcatul uneia dintre camionete.

Thóra s-a simțit ușurată când a văzut că era vorba de câțiva saci de dimensiuni prea mici ca să poată cuprinde cadavrul unui adult, cu toate că păreau destul de grei. Polițiștii îi cărau în tăcere în clădirea în care se afla sala de mese. Cu toții erau de o seriozitate impunătoare, iar cei trei falși fumători au uitat să mai tragă din țigări  ba chiar Bella o lăsase pe-a ei să ardă molcom. În cele din urmă, ultimii doi saci au fost băgați înăuntru. Unul dintre polițiști n-a fost atent și a alunecat pe o bucată de gheață. A scos un țipăt puternic, dar fumătorilor nu li s-a tăiat respirația pentru că le era teamă să nu se fi rănit, ci pentru că, atunci când a scăpat sacul, din el a ieșit un braț.

•

Ce naiba era chestia aia? a întrebat Bella, agățându-și salopeta groasă, de culoare portocalie, într-un cârlig care deja era supraîncărcat, drept care în clipa următoare a căzut grămadă lângă cuier.

Nu s-a aplecat s-o ridice, însă nimeni n-a făcut niciun comentariu  aveau alte probleme mai importante.

Era un braț, nu-ncape niciun dubiu, i-a răspuns medicul, care se sprijinea de perete și își scotea bocancii. Nu știu al cui era sau de unde provenea, dar era un braț.

Nu cred că sunt multe persoanele cărora le-ar fi putut aparține, a zis Thóra. Aș fi foarte surprinsă dacă ar fi al altei persoane decât una dintre cele pe care le căutăm.

A pășit pe o platformă de lemn uscată, lăsându-și bocancii pe podeaua de ciment udă din pricina zăpezii topite.

Dar oare ce era în ceilalți saci? a continuat ea. I-a numărat cineva?

Nimănui nu-i trecuse prin cap să facă asta.

Ce le spunem celorlalți? a întrebat Finnbogi, apucând șovăielnic mânerul ușii care dădea spre coridor. Nu cred că Friðrikkăi o să-i pice bine povestea asta.

Nu le spunem nimic, a răspuns Matthew. Zicem că n-am văzut nimic. O să aflăm în curând al cui era brațul și unde a fost găsit, dar până atunci, n-are niciun rost s-o tulburăm și cu asta. Cred că e vorba de o persoană atacată de un animal  în mod normal, oamenilor nu le cad brațele.

Thóra n-a zis nimic, dar s-a gândit la filmulețul înspăimântător care era principalul motiv al expediției lor. Și-a adus aminte cum tresăreau picioarele acelea desfăcute și că, înainte de fiecare tresărire, se auzea un șuierat care se termina cu o bufnitură. Iar după fiecare bufnitură, țâșnea sânge. Atunci i se păruse sau că era dezmembrat un cadavru, sau că era omorât cineva, iar acum nu prea îi venea să creadă că brațul care ieșise din sac fusese smuls de un urs polar sau de o morsă furioasă. Platforma de afară a scârțâit, apoi s-a deschis ușa și au intrat trei polițiști. Primul era groenlandezul despre care Thóra credea că era șeful anchetei.

Le-a vorbit pe un ton rece, ceea ce nu i-a surprins deloc, atâta doar că, acum, glasul lui era încărcat de furie.

Vreau să stau de vorbă cu fiecare în parte, iar apoi unul dintre voi o să vină cu mine ca să identifice niște rămășițe umane. Am auzit că ați văzut ce s-a întâmplat afară și trebuie să vă spun că sunt dezamăgit că n-ați rămas înăuntru.

Am ieșit să fumăm o țigară. Fumoarul e prea umed din cauza zăpezii pe care am găsit-o înăuntru când am ajuns aici, a zis Matthew, iar Thórei i s-a părut c-a parat foarte bine acuzația polițistului. Habar n-aveam ce se întâmplă afară, altminteri am fi fumat pe fereastră.

Greu de spus dacă polițistul l-a crezut.

Asta e, s-a întâmplat, a zis el. Dar v-aș ruga să nu vă pierdeți timpul încercând să înțelegeți ce-ați văzut.

Însă ultima lui frază i-a intrat Bellei pe-o ureche și i-a ieșit pe cealaltă, pentru că, imediat după aceea, secretara a zis:

A fost atacat cineva de un urs polar?

Polițistul i-a aruncat o privire rece.

În ultimii șaptesprezece ani, n-a mai fost omorât nimeni de un urs polar, iar ultimul caz înregistrat a fost un accident nefericit. Într-o zi cu ceață groasă, o bătrână s-a apropiat fără să-și dea seama de un urs, iar acesta a lovit-o cu laba, strivindu-i partea superioară a craniului. Dar nici n-a mâncat-o, nici nu i-a smuls membrele. A murit la spital din pricina rănii de la cap. Urșii polari nu atacă oamenii decât în împrejurări foarte neobișnuite.

Apoi s-a întors spre Finnbogi.

Sunteți medic, nu-i așa?

Finnbogi a încuviințat, iar polițistul a continuat:

Am vrea să vă dați cu părerea în legătură cu ce-am descoperit. Nimeni nu poate ajunge aici mai devreme de mâine-dimineață  presupunând că vremea va fi bună , și ne-ar prinde bine să avem confirmarea câtorva lucruri.

Dar nu i-a dat niciun detaliu.

Bineînțeles. N-o să pot face multe analize, dar vă pot pune la dispoziție expertiza mea. Din păcate, nu pot face autopsii, pentru că n-am la mine instrumentele necesare.

Thóra a vrut să profite de faptul că polițistul părea dispus să le dea lămuriri.

E vorba cumva de una dintre persoanele pe care le căutăm? a întrebat ea, fără să știe dacă spera să primească un răspuns pozitiv sau unul negativ.

Polițistul nici nu s-a uitat la ea, nici nu i-a răspuns direct la întrebare.

Avem nevoie ca unul dintre dumneavoastră să identifice…

A ezitat o clipă, apoi a continuat:

Nu e o singură persoană. Cred că sunt două.

Situația era un pic mai clară. Probabil erau Bjarki și Dóri.

•

Thóra și Matthew aveau o problemă. La întoarcerea în sala de ședințe, amândoi reușiseră să se poarte ca și când nimic nu s-ar fi întâmplat  la fel și Bella. Friðrikka, Alvar și Eyjólfur nu păreau să bănuiască nimic: doar întrebaseră unde e doctorul, iar ei le spuseseră că se dusese să le arate polițiștilor de unde luase mostre de apă. Niciunuia dintre cei trei nu li s-a părut ceva ciudat, deci n-aveau nici cea mai vagă idee că ancheta intrase într-o nouă etapă. Și totuși, aveau să afle în curând, pentru că, imediat după ce medicul avea să examineze rămășițele, Friðrikka și Eyjólfur urmau să fie chemați să stabilească dacă erau ale muncitorilor. Asta era dilema Thórei și a lui Matthew: care dintre cei doi ar fi fost mai nimerit să identifice cadavrele? În clipa aceea, Eyjólfur părea mai puțin stresat decât Friðrikka, dar, pe de altă parte, informaticianul părea să devină din ce în ce mai neliniștit, în timp ce femeia părea că începuse să-și revină. Poate că pentru informatician ar fi fost prea mult să vadă cadavrele, în timp ce ei i-ar fi putut face bine. Friðrikka era mai preocupată de soarta lui Oddný Hildur decât de cea a lui Bjarki și Dóri, în timp ce pentru Eyjólfur părea să fie exact invers. Dacă doctorul ar fi stabilit că erau rămășițele unui bărbat și ale unei femei, alegerea ar fi fost mai simplă: ar fi mers informaticianul; dar, dacă ar fi fost doi bărbați, situația s-ar fi complicat un pic. Thóra citise undeva că celor îndoliați le face bine să-și vadă prietenul sau ruda decedată  îi ajută să se împace cu moartea acestora și să accepte mai ușor ce nu mai poate fi schimbat; altminteri, le-ar putea fi greu să accepte cele întâmplate și să-și trăiască suferința pricinuită de pierdere. În cazul de față, nici Friðrikka, nici Eyjólfur nu erau rude apropiate ale celor dispăruți, dar sfatul tot era valabil. Poate că identificarea rămășițelor avea s-o ajute pe Friðrikka să înceteze cu plânsul, iar pe Eyjólfur, să se calmeze. Dar poate că avea să-i dezechilibreze de tot  cadavrul din camera frigorifică deja o tulburase foarte tare pe colega lor.

Oare când o să putem pleca de-aici? a zis informaticianul, care stătea pe vine,  sprijinit de perete, sub o tablă de scris  pe ea erau scrise câteva cuvinte legate între ele prin săgeți care cu siguranță însemnau foarte mult pentru cei care le înțelegeau, dar care pentru Thóra n-aveau nicio noimă. O să intru într-un mare rahat dacă n-o să mă pot întoarce la serviciu în curând. Am promis că mă întorc pe 24 martie, adică mâine.

Nu-ți face griji, a zis Thóra, ridicându-se și apropiindu-se de fereastră  și ea simțea că-și pierde mințile pentru că era nevoită să taie frunză la câini în sala de ședințe. Sunt sigură că șeful tău o să înțeleagă situația. Nu-i ca și când tragi chiulul sau te prefaci bolnav.

S-a uitat cu coada ochiului la Bella, care făcea câte o gripă misterioasă o dată pe lună, mai ales în zilele de luni și marți, dar secretara s-a prefăcut că n-o aude și a continuat să joace Solitaire.

Doctorul Finnbogi a intrat în cameră. Thórei i s-a părut că-și schimbase hainele și că avea părul ud. Medicul a salutat pe toată lumea, dar i-a rugat pe Thóra și Matthew să vină să stea de vorbă cu el. Friðrikka i-a urmărit cu privirea în timp ce se apropiau de ușă, iar expresia ei s-a schimbat: înțelesese că voiau să discute despre ceva mai sinistru decât niște simple mostre de apă.

E vorba de doi bărbați, le-a zis Finnbogi când au ieșit pe hol, trecându-și mâna prin păr și închizând ochii preț de o clipă. Am reușit să pun bucățile cap la cap, cu toate că aș fi putut reconstitui cadavrele mult mai bine, dacă aș fi lucrat în condiții mai bune, nu pe niște mese obișnuite. Din câte mi-am putut da seama, cred că e vorba despre cei doi muncitori. Sau, cel puțin, sigur nu sunt groenlandezi.

Unde au fost găsiți? a întrebat Matthew cu un aer alarmat, același care se citea și pe chipul Thórei.

Câtă vreme cei doi nu fuseseră descoperiți, încă mai existau speranțe  mici, e drept  că erau în viață pe undeva. Acum, iluzia aceea fusese spulberată.

Pe o insulă din apropiere. Se pare că acum e legată de uscat, pentru că nivelul apei din golful care o înconjoară a scăzut. Câinii au găsit o urmă care ducea exact acolo. La început, echipa de căutare a crezut că se luaseră după alt miros, dar, în scurtă vreme, câinii au descoperit cadavrele dezmembrate sub stratul de zăpadă.

Ce miros? a întrebat Matthew. Ce alt miros?

Miros de oase. Din fericire, oase de animale, nu de oameni. Vara și toamna, când zăpada și gheața se topesc, câinii de sanie sunt ținuți pe insula aceea. E o perioadă în care devin o adevărată povară, așa că e mai bine să fie lăsați slobozi pe insulă, decât să stea în lanț în sat. Unde mai pui că, în felul ăsta, atunci când revine zăpada, sunt în formă mai bună. Stăpânii lor vin cu bărcile să le arunce carne o dată sau de două ori pe săptămână, și așa se explică prezența oaselor. Se pare că e un obicei răspândit, din moment ce toți polițiștii au acceptat această explicație.

Iar cele două cadavre au fost descoperite printre oasele astea? a întrebat Thóra, care încă se gândea că muncitorii fuseseră omorâți de un urs polar.

Nu, au fost lăsate lângă niște stânci din mijlocul insulei. Polițistul care m-a asistat mi-a zis că, după părerea lui, nu încape niciun dubiu c-au fost lăsate acolo pentru ca, la primăvară, câinii să șteargă toate urmele. Dacă sunt suficient de înfometați, nu mănâncă doar carnea, ci și oasele, iar câinilor hrăniți doar o dată pe săptămână li se face foarte foame după ce termină carnea adusă de stăpâni. Ca să nu vă mai spun că animalele astea sunt mai degrabă lupi decât câini.

Și Oddný Hildur? a întrebat Matthew. N-au dat de urma ei?

Finnbogi a clătinat din cap.

Nu. Dar nu-i exclus să fie tot acolo. Încă lipsesc câteva bucăți din cadavrele celor doi bărbați, așa că poate o să fie descoperit și corpul ei atunci când polițiștii or să meargă iarăși la fața locului.

Nu cumva ipoteza cea mai probabilă e că au căzut pradă unor animale? a întrebat Thóra, care-și dorea foarte mult ca lucrurile să fi stat așa: ar fi fost mai ușor pentru toată lumea să accepte concluzia asta, pe lângă faptul că ar fi întărit poziția băncii în negocierile cu Arctic Mining. Și poate că locul ăsta de lângă stânci e un fel de cămară de provizii. Știu că multe animale au obiceiul să-și depoziteze prada undeva dacă nu pot s-o mănânce pe toată.

Nu, oamenii ăștia n-au fost omorâți de animale, a zis doctorul, care părea foarte sigur pe el. Au fost tăiați cu o armă ascuțită: marginile bucăților erau prea netede ca să fi rezultat în urma sfârtecării. Intuiția mea e că filmulețul pe care l-am văzut înfățișează comiterea crimei. Nu pot înțelege în ruptul capului cum de-a putut cineva să facă așa ceva.

Și ce înseamnă asta? Că au fost omorâți de cineva din sat? Doar nu mai era nimeni în zonă; cel puțin, noi nu știm să mai fi fost cineva, a zis Matthew, care se vedea clar că era cel puțin la fel de uluit ca și Thóra  avea fruntea foarte încruntată.

Nu, nu cred asta. Mă îndoiesc că cei doi au fost omorâți de săteni.

Atunci de cine? a întrebat Thóra, care nu-și putea imagina cine ar fi putut veni acolo să-i omoare pe cei care i-ar fi ieșit în cale.

Nimeni. Teoria mea e că au murit din pricina unei boli sau a unei intoxicații. Lucrul ăsta se va stabili cu precizie la autopsie. Pe bucățile de cadavru pe care le-am pus cap la cap n-am găsit nicio rană care ar fi putut să le cauzeze moartea. Nu au leziuni la nivelul capului, nici răni de cuțit în plămâni sau în alte organe, și n-am dat peste nicio urmă de glonț care ar fi putut provoca o sângerare internă. În schimb, am găsit urme care sugerează o infecție severă a căilor respiratorii și a membranelor mucoase, dar, la fel ca toate observațiile făcute cu ocazia unor astfel de examinări rapide, și ale mele pot fi considerabil diferite de concluzia finală.

Nu e posibil să fi avut răni mortale în locurile unde cadavrele au fost tăiate? a întrebat Matthew.

În principiu, e posibil, însă tăieturile au fost făcute la încheieturi, unde oamenii nu pot fi răniți mortal, exceptând cazul când este secționată o arteră; dar, după cum v-am spus, oamenii n-au murit pentru că au pierdut prea mult sânge.

Ce boală ar fi putut contracta? a întrebat Matthew, apoi s-a îndepărtat ușor de chiuveta din colțul holului, aducându-și aminte ce spusese medicul despre boala legionarilor, care putea fi luată din conductele contaminate.

Nu știu, dar orice-ar fi fost, i-a omorât surprinzător de repede. Se întâmplă foarte rar ca o infecție să cauzeze moartea victimelor într-un timp atât de scurt precum cel care pare să fi trecut între momentul când grosul angajaților a părăsit tabăra și cel în care au murit acești doi oameni. Mă întreb dacă nu cumva a fost vorba de otrăvire sau de o toxiinfecție alimentară.

Dintr-odată, Finnbogi și-a luat un aer foarte mulțumit de sine.

Presupun că-mi sunteți recunoscători că v-am interzis să consumați băuturile și alimentele găsite în tabără.

Da, da, a zis Thóra cu un aer iritat  nu era momentul cel mai fericit să se laude. Dar dacă au fost omorâți de o bacterie sau de o otravă, atunci cine a ciopârțit cadavrele și cum au ajuns pe o insulă unde sunt ținuți câinii?

N-am nici cea mai vagă idee. Știu doar că cele două cadavre au fost sigilate și că nimeni nu se poate apropia de ele fără echipament de protecție. Ne-am pus măștile și mănușile pe care le-am adus cu mine pentru situații de genul ăsta, dar n-o să fie suficient dacă se dovedește că e vorba de o boală mortală. De exemplu, eu mi-am aruncat hainele și i-am pus pe polițiști să facă la fel. Sper ca gerul să-i fi protejat pe oamenii care au adunat bucățile de cadavru de pe insulă. Dacă e un virus, avem o mare problemă. Dintre cele două rele, cel mai mic e ca oamenii ăia să fi înghițit otravă din greșeală.

Și cum ar fi putut să contracteze o astfel de boală? E posibil să fi fost infectați și noi? a întrebat Matthew, îndepărtându-se și mai mult de chiuvetă.

Mă îndoiesc. Poate să se fi contaminat cel care a tăiat cadavrele, dar nici lucrul ăsta nu-i sigur.

De ce spui asta? Crezi că făptașul purta echipament de protecție?

Thóra nu-și putea imagina că individul care ciopârțea trupul din înregistrare purta o salopetă albă cu glugă și avea fața acoperită cu o mască de plastic. Acțiunile lui erau prea barbare ca să fie compatibile cu un nivel de precauție atât de ridicat.

Oricum, presupunând că făptașul a fost infectat, cred că e mort demult, dacă boala care i-a răpus pe muncitori e atât de gravă pe cât reiese din toate dovezile pe care le avem. Poate c-au murit și alții, dacă aveau familie sau a stat mult în preajma altor oameni. Dar, dacă ar fi fost așa, am fi auzit și noi de asta. Dacă ar fi fost internat într-un spital, ar fi fost obligat să le spună medicilor pe unde umblase în ultima vreme și, cu toate că n-ar fi zis nimănui că tăiase două cadavre pe o insulă pustie, sigur ar fi spus că trecuse prin zona asta, în speranța că i se va pune cât mai repede diagnosticul corect.

Finnbogi a adăugat imediat:

Însă țin să subliniez că nu mă bazez decât pe examenul extern a două cadavre dezmembrate. E nevoie să fie supuse unei autopsii în toată regula și la tot felul de analize înainte să putem spune ceva sigur despre cauza morții.

Cu alte cuvinte, Thóra putea să nu se mai întrebe care dintre cei doi  Friðrikka sau Eyjólfur  era mai nimerit să identifice rămășițele, pentru că lucrul acesta nu avea să se întâmple. În plus, acum trebuia să-și facă griji pentru sănătatea ei și a celorlalți membri ai grupului.

Dar Oddný Hildur? E posibil ca și ea să fi fost infectată cu ceva și să fi murit în noaptea în care a dispărut?

E foarte posibil, i-a răspuns doctorul. Iar în cazul ăsta, este absolut necesar să aflăm modul de transmitere al acestei boli. A trecut suficient de mult timp între cele două dispariții, cât să fie limpede că boala nu se transmite numai prin simpla apropiere de cineva infectat.

Și bărbatul din camera frigorifică? a intervenit Matthew, care era în continuare încruntat. A murit și el din cauza unei infecții?

Ce bine că m-ai întrebat, Matthew, a zis medicul pe un ton plin de importanță. Mi-au dat voie să-l examinez îndeaproape și, cu toate că există multe indicii care dau de înțeles că a murit din pricina acelei răni uriașe, e probabil să fi suferit de aceeași boală ca și ceilalți doi.

A clătinat din cap cu un aer îngândurat, apoi a adăugat:

Dar, la o examinare amănunțită, am descoperit ceva foarte îngrijorător.

Thóra și-a dat seama că Finnbogi nu se referea doar la gaura uriașă din pieptul bărbatului.

Ce anume?

Bărbatul acela a murit cu ani în urmă. Poate chiar acum câteva decenii.

Igimaq stătea nemișcat ca o stană de piatră, uitându-se spre zona interzisă. Îi displăcea profund să întârzie acolo multă vreme, dar neliniștea din mintea lui îl împiedica să se întoarcă. Câinii chelălăiau cu toții, unul mai tare ca altul, neînțelegând de ce fuseseră obligați să se oprească în locul acela, unde nu era nimic. Doar o gaură neagră într-un perete de stâncă, înăuntrul căreia palpita inima răului. Acum se vedea limpede că era o peșteră. Cu fiecare an, devenea din ce în ce mai vizibilă, deși totul începuse doar cu o dungă neagră pe fundalul cenușiu al stâncii. Acela era locul de care trebuiau să se ferească, locul care îl atrăgea în fundul abisului pe cel care se apropia prea mult. Spiritul i-ar fi fost smuls din trup, și n-ar mai fi rămas din el decât o carcasă goală, asemenea cochiliilor de scoici pe care Igimaq le arunca după ce le sugea carnea. Dar nu mica peșteră îl tulbura cel mai tare. O mai văzuse de multe ori și, de fiecare dată, avusese grijă să stea la o distanță suficient de mare, la fel ca acum. Nu, nu acea deschizătură din ce în ce mai mare din stâncă îi săgeta inima și îl umplea de disperare.

Tumulul Usinnei dispăruse. Acolo unde înainte se afla mica grămadă de pietre, acum era un drum pe care zăpada nu reușise să-l ascundă cu totul. Pe el se vedeau urme de cauciuc ce dădeau de înțeles că cineva fusese acolo cu puțin timp în urmă. Urmele în zăpada afânată  fie că fuseseră lăsate de animale, oameni sau vehicule  erau spulberate de vânt la fel ca spuma valurilor, așa că rafalele tăioase din ultimele zile le-ar fi șters pe toate, mai puțin pe cele foarte recente. Dar era limpede că tumulul dispăruse mai înainte. Igimaq a sărit din sanie și a făcut câțiva pași în direcția în care ar fi trebuit să se afle grămada de pietre. Nu avea nevoie de repere sau de alte mijloace ca să-l găsească. Pur și simplu știa unde fusese și avea să țină minte mereu. Îi era suficient să se uite cu coada ochiului la stâncile joase aflate de o parte și de alta a noului drum, ca să identifice locul unde fusese dusă Usinna să-și doarmă somnul de veci. S-a oprit în locul acela și a coborât privirea. Oare când fusese construit drumul acela? Fusese acolo cu câteva luni mai înainte, ca să se asigure că oamenii din tabără se ținuseră departe de zona aceea. Își simțise inima mai ușoară când întorsese sania, nu numai pentru că pleca dintr-un loc unde se simțea rău, ci și mulțumită speranței deșarte care îi încolțise în suflet, anume că Sikki, prietenul lui de-o viață, se ținuse de cuvânt. Igimaq făcuse ca și ceilalți: crezuse ceea ce voia să creadă. Dar își amintea și că se simțise mândru de el, întrucât, pe vremea aceea, locul acela încă nu fusese invadat de oamenii din tabără: poate fuseseră speriați de faptul că le sabotase utilajele care trebuiau mutate cu orice preț din zona periculoasă.

Chelălăielile câinilor deveneau din ce în ce mai puternice, dar lui Igimaq i se părea ca erau amestecate cu niște zgomote umane, cu tânguirile jalnice ale sufletelor chinuite care așteptaseră mai mult de-o viață de om să fie eliberate din peșteră. Voiau să se avânte în zbor împreună cu păsările, să privească pământul de deasupra, nu să stea vârâte înăuntrul lui, unde domnea întunericul veșnic, asemenea unei nopți de iarnă din nordul cel mai îndepărtat, atâta doar că în peșteră era chiar mai rău: lumina lunii sau a stelelor nu putea pătrunde acolo, să mai împrăștie bezna și s-o facă suportabilă. Sau poate că fusese plânsul unui singur suflet  sufletul care era mai aproape de inima lui decât oricare altul. Nu putea fi sigur, însă trebuia neapărat să plece de acolo. Plânsul acela semăna supărător de mult cu glasul tânguitor al fiicei lui din ziua când murise sub privirea tatălui și a fratelui ei. Amândoi stătuseră acolo, chiar în locul acela, încercând să nu ia în seamă rugămințile ei și să n-o lase să vadă că erau pe punctul de-a ceda și de a-i da o mână de ajutor. Igimaq nu regreta că se ținuse deoparte și urmărise totul de la o distanță sigură, dar când Sikki îi ceruse să fie de față, nici nu i-a trecut prin cap să se uite cum îi moare propria-i fiică într-o ascunzătoare. Bineînțeles c-ar fi putut proceda așa  erau suficiente stânci în spatele cărora se putea ascunde , dar mândria îl împiedicase să urmărească totul dintr-un loc ferit. Își îndeplinise datoria față de strămoși și față de sufletele care cereau răzbunare. Dacă Igimaq și-ar fi pierdut curajul, ar fi abătut asupra lui și asupra satului o soartă încă și mai cruntă. Nu putea să-și salveze fiica și să-i sacrifice pe ceilalți. Oricum, n-ar fi fost decât o simplă amânare. Fiica lui era însemnată, și de aceea murise. Usinna i-ar fi tras în ghearele morții și pe ei doi  pe el și pe Naruana. Mesajul era limpede: cei pe care îi însemnează moartea vor muri, și trebuie să moară singuri și neconsolați, întrucât cei care încearcă să le ușureze suferința vor avea aceeași soartă. Iar Igimaq nu voia să moară în locul acela.

Câinii se liniștiseră și așteptau în aerul rece și nemișcat, iar Igimaq putea auzi fiecare zgomot. Pacea care domnea în locul acela era foarte diferită de liniștea din jurul cortului său  era mai profundă. Darul de a descifra semnele venite din lumea de dincolo era din ce în ce mai rar; pe măsură ce se subția calota glaciară, cunoașterea păstrată în țara aceea timp de secole dispărea și ea, iar într-o bună zi, după moartea lui și a generației lui, avea să piară cu totul, la fel ca gheața. Liniștea l-a încurajat s-o ia din loc, să nu rămână acolo mai mult decât era necesar, dându-i de înțeles că haita îi aștepta comanda și devenea neliniștită și bănuitoare cu privire la intențiile lui. Câinii voiau să meargă mai departe în sălbăticie, până când n-aveau să mai vadă decât linia orizontului. Igimaq a tras adânc aer în piept și s-a uitat la drumul acoperit de zăpadă de sub tălpile sale. Avea să afle mai târziu dacă îndepărtarea tumulului și construirea drumului erau opera acelorași oameni sau dacă cele două n-aveau nicio legătură una cu alta. Oricum, era un detaliu lipsit de importanță. Răul deja fusese făcut. Se întâmplase ce nu trebuia să se întâmple. Usinna dispăruse din locul în care trebuia să se odihnească până când n-avea să mai rămână nimic din ea. Singurul lucru îmbucurător era că poliția nu avusese nicio legătură cu asta. Dovezile de la fața locului indicau că drumul era mult mai vechi  de fapt, numai oamenii din tabără ar fi putut să îndepărteze tumulul.

Vânătorul trebuia să remedieze situația. Usinna trebuia să-și doarmă somnul de veci acolo, chiar în locul acela. Nu pentru că așa considera el, ci pentru că așa îi promisese tatălui său și nu putea să-și încalce cuvântul. Când era tânăr și depusese jurământul, nu le trecuse prin minte  nici lui, nici tatălui său  că însăși fata lui Igimaq avea să încalce interdicțiile vechilor generații, abătând chinuri veșnice asupra sufletului ei, care n-avea să-și găsească liniștea niciodată. La fel ca Naruana, nici Usinna nu avea urmași. Și, la cum stăteau lucrurile, părea puțin probabil ca Naruana să-și îndeplinească datoria în privința asta, ceea ce însemna că sufletul Usinnei nu avea nicio șansă de scăpare  singura lui șansă ar fi fost să se întrupeze într-un copil al fratelui său. Până când avea să se întâmple asta, oasele ei trebuiau să se odihnească acolo, în apropierea sufletului ei, departe de cei vii, cărora le putea face rău în multe feluri  chiar să le provoace moartea. Igimaq știa foarte bine toate astea: trebuia să te temi și să te ferești de sufletele rătăcitoare. Nu puteau fi oprite nici cu un glonț, nici cu o salvă de împușcături. Cine era deja mort nu putea fi omorât încă o dată. Lui Igimaq nu-i era frică de moarte și nici nu-i înțelegea pe cei care spuneau că voiau să trăiască mai mult decât era firesc. Pentru a crea condițiile necesare unei noi vieți, trebuia să faci loc, și în curând avea să vină și rândul lui. Accepta lucrul acesta și totuși, voia să aibă un cuvânt de spus cu privire la propria-i moarte. Voia să moară așa cum trăise: sub cerul liber, cu pușca în mână, în armonie cu natura care avea să-l curețe de carne după ultima suflare. Nu voia să moară cu inima cât un purice, fugind de ceva fără nume care se ținea întruna după el. Nu putea accepta așa ceva. Trebuia să aducă înapoi oasele Usinnei. Știa cum trebuia să procedeze. Dacă era un lucru la care se pricepea, acesta era negoțul, pe care îl practicase de tânăr. Cei din tabără aveau să-i primească pe cei pe care îi căutau  sau un indiciu despre locul unde îi puteau găsi  în schimbul rămășițelor Usinnei. Igimaq a întors capul spre intrarea în peșteră și, preț de câteva clipe, a zăbovit privind gaura aceea neagră. Semăna cu gura unui monstru care fusese îngropat sub zăpadă și gheață și care acum încerca să iasă în iadul alb și rece, croindu-și drum cu gura. S-a răsucit pe călcâie și a pornit spre sanie. Câinii au ciulit urechile, iar harnașamentul s-a întins. Igimaq i-a urmărit ridicându-se unul câte unul și, deși știa că abia așteptau să alerge, i-a trecut prin minte că, de fapt, își doreau să plece de-acolo din pricina a ceva care ieșise din peșteră imediat ce se întorsese cu spatele la ea și care acum se apropia de el, târându-se pe zăpadă. Nu știa cum arătau sufletele și nici nu voia să afle. Așa că n-a întors capul, ci s-a uitat în continuare la câini, făcând pași din ce în ce mai mari spre sania care îl putea duce  repede și în siguranță  departe de locul acela.

•

O urai, a zis Friðrikka  se îndepărtase de la fereastră, iar acum era așezată la masă, aplecată deasupra tăbliei pline cu urme circulare de la ceștile de cafea.

Ce-ai pățit? a ripostat Eyjólfur, care încă stătea pe podea, cu spatele sprijinit de perete și cu picioarele întinse  de data asta, cearta izbucnise mult mai repede decât de obicei: trecuseră aproape imediat de la niște remarci prostești la un conflict deschis. N-o uram. Nu ești în toate mințile. Abia dacă o cunoșteam.

Informaticianul se uita la spatele Friðrikkăi cu aerul că i-ar fi plăcut să arunce cu ceva în ea.

Tu ți-ai găsit să vorbești de ură? Dacă-mi aduc bine aminte, îl urai pe Arnar! Poți să te prefaci cât vrei în fața acestor oameni, dar adevărul e că-l urai din toată inima!

Taci dracului din gură! a sărit Friðrikka, aproape țipând. De ce l-aș fi urât? Îmi părea rău pentru el. Tu te purtai îngrozitor cu el.

Hai, tu să taci. Nu mă purtam nicicum cu nimeni. E drept că nu contribuiai la glumele pe seama lui, dar nici nu făceai nimic să-l ajuți: tolerai tachinările și, câtă vreme nu te vedea Oddný Hildur, râdeai și tu la poantele răutăcioase ale celorlalți. Dar când ea era de față, aveai grijă să nu zâmbești.

Ba tu să taci! N-am râs niciodată. Poate că nu eram la fel de curajoasă ca Oddný Hildur, dar nici n-am încurajat glumele colegilor. E o minciună sfruntată! Și e o minciună că-l uram pe Arnar, la fel ca tot ce-ți iese pe gură, de altfel. Ce motiv aș fi avut să-l urăsc? Nu mi-a făcut niciodată nimic, a zis Friðrikka, apoi s-a întors dintr-odată și s-a uitat țintă în ochii lui Eyjólfur: Dacă în tabăra asta era cineva care ura, voi, bărbații, erați aceia. O urați pe Oddný Hildur pentru că v-a reclamat proprietarului că-l hărțuiți pe Arnar. Nu pe mine m-a reclamat!

Îl urai pe Arnar, pentru că Oddný Hildur era nemulțumită de felul în care te purtai cu el.

Eyjólfur și-a încleștat dinții, iar mușchii mandibulei i s-au umflat, ceea ce a făcut ca fața lui tinerească să pară mai matură, căpătând expresia de adult pe care avea s-o dobândească odată cu trecerea timpului.

Și să știi că nici eu n-am fost reclamat, a adăugat el.

Thóra a căscat discret. Ciondăneala lor începuse să se potolească, așa cum bănuia în clipa când luase decizia de a nu interveni.

Ei, gata, ajunge, a zis ea, fără multă convingere.

Nu pot să ascult cu indiferență lucrurile astea, a zis Friðrikka, uitându-se la Thóra în speranța că avea să primească sprijin din partea ei  se vedea limpede că se aștepta să găsească un aliat într-o altă femeie, dar se înșela.

Din câte-mi amintesc, tu ai început, a zis Thóra pe un ton la fel de indiferent ca mai înainte.

Îi era iarăși foame și îl invidia pe Matthew, care reușise să ațipească pe scaunul de lângă ea. Finnbogi părea pe punctul de a-i urma exemplul.

Da, dar…, a ripostat Friðrikka, părând să abandoneze lupta.

I-a aruncat o privire furioasă Thórei și s-a aplecat iarăși deasupra mesei.

Dar Bjarki și Dóri sigur o urau pe Oddný Hildur.

Doamne ferește! a răbufnit Eyjólfur, rămânând o clipă cu gura căscată. Nu pot să cred că arunci cu lături în oameni care nu-s de față și nu se pot apăra. Dar ăsta ți-e stilul, așa că nici nu știu de ce mă mai mir.

Niciunuia dintre ei nu i se spusese despre descoperirea cadavrelor ciopârțite, și nici n-ar fi fost bine să li se aducă la cunoștință în ziua aceea, întrucât păreau condamnați să rămână împreună în sala aia nenorocită pentru o veșnicie.

Ce contează dacă-s de față sau nu? a ripostat Friðrikka, ridicându-se iarăși de pe masă.

Zumzetul neoanelor s-a întețit, iar unul dintre ele a început să pâlpâie  nu era tocmai lucrul care ar fi putut calma niște nervi întinși la maximum.

O urau pentru că îi reclamase, a continuat Friðrikka, și, dacă n-ar fi dispărut, ar fi început s-o tachineze pe ea. Nu poți nega chestia asta.

Dumnezeule! a clătinat furios din cap informaticianul. Nu pot să cred! De unde știi tu cum ar fi decurs lucrurile dacă s-ar fi întâmplat cutare sau cutare lucru?

Gata, m-am săturat de ciondănelile voastre! Îmi vine să vărs când vă aud! a zis Bella, ridicându-se în picioare și lovind cu pumnul în masă.

Cărțile de Solitaire au sărit de pe tăblie și s-au împrăștiat, iar Eyjólfur și Friðrikka au întors capul spre secretara furioasă și se uitau prostește la ea.

Tăceți dracu din gură dacă nu sunteți în stare să vorbiți ca doi oameni normali! și-a încheiat ea intervenția, apoi s-a trântit pe scaun cu un aer teatral, a adunat cărțile și a început o nouă partidă de Solitaire ca și când nimic nu s-ar fi întâmplat.

Thóra a zâmbit în sinea ei, dar amuzamentul i-a fost de scurtă durată. Oare cum ar fi evoluat situația, dacă ar fi trebuit să mai stea acolo multă vreme? Polițiștii cu siguranță aveau să descopere și alte cadavre. A aruncat o privire în jur și a încercat să-și imagineze cum ar fi fost să lucreze acolo. Să fie obligată să trăiască cu colegii ei de serviciu săptămâni întregi, să nu poată scăpa de ei, să trebuiască să rămână în preajma lor indiferent de starea în care se afla. Dacă adăugai și conflictele  care era limpede că nu lipseau din tabără , atunci probabil că fusese o adevărată încercare să suporți atmosfera de-acolo o perioadă îndelungată. Poate că Eyjólfur și Friðrikka se certau întruna pentru că așa se obișnuiseră în tabără. Probabil că nu cunoșteau niciun alt mod de comunicare.

Dintr-odată, afară s-au aprins reflectoarele. Thóra s-a ridicat în picioare și s-a dus la fereastră, mai mult pentru că nu avea nimic altceva de făcut. Reflectoarele se aprinseseră și se stinseseră de mai multe ori din pricina polițiștilor care tot plecau și veneau cu mașina. Thóra habar n-avea ce făceau, dar bănuia că se duceau pe insulă să caute bucățile de cadavru care lipseau. Și totuși, afară se lăsase întunericul, deci probabil că nu asta făceau, însă era limpede că se întâmpla ceva. Poate că aveau treabă în sat: sigur voiau să-i interogheze pe fiul vânătorului și pe tânăra în casa căreia trăia. Și, bineînțeles, pe vânător. Probabil că asta și făceau: îl căutau peste tot. Thóra a văzut o mașină apropiindu-se de sala de mese. După cum bănuia, din ea au coborât niște polițiști.

Aș da orice pentru o cană de cafea, a zis Alvar, încercuind cu degetul una dintre urmele de cafea de pe tăblie. Din moment ce nu putem da nicio mână de ajutor, măcar ar trebui să avem ceva de băut.

Thóra s-a întors spre el.

Să-i întreb dacă ne pot da ceva?

Abia aștepta să iasă din sala de ședințe, măcar pentru câteva minute. Aerul proaspăt ar mai fi înviorat-o și ar fi ajutat-o să treacă de noaptea aceea.

Și eu aș bea o cafea, a zis ea.

Îi părea bine că Matthew și Finnbogi dormeau, pentru că altminteri s-ar fi dus unul dintre ei. S-a apropiat încet de ușă, ca să nu-i trezească, și a deschis-o cu multă grijă. După ce-a ieșit pe coridor, a inspirat adânc, bucuroasă că scăpase de aerul stătut din sala de ședințe. Dar plămânii ei au primit ce-și doreau abia când a ajuns pe platforma de-afară. A rămas pe loc preț de câteva clipe și s-a bucurat de aerul rece care i-a năvălit în piept. Apoi a luat-o din loc, având grijă să nu meargă prea repede, ca să se bucure de libertatea aceea cât mai mult cu putință. Dar bucuria i-a fost curmată repede. Când a dat colțul clădirii de birouri, a fost atât de uluită, încât energia care simțea c-o invadase s-a evaporat brusc în noaptea rece. Lângă perete era vânătorul. Thóra nu l-ar fi văzut, dacă acesta n-ar fi strigat-o în șoaptă când a trecut pe lângă el  se ascunsese în spatele unui troian care se formase în apropierea peretelui. Probabil că se strecurase în tabără atunci când mașina poliției declanșase reflectoarele.

Vânătorul nu era nicidecum invizibil și nici nu părea capabil să se facă nevăzut, dar, într-un mod imposibil de înțeles, părea să se contopească cu el, astfel încât cei care nu-și propuneau să-l caute, nu l-ar fi observat niciodată. Poate pentru că stătea complet nemișcat.

Cred că vă caută poliția, a zis Thóra cu o voce stridentă  era din pricina șocului, și nu se putuse controla.

Cu toții căutăm câte ceva, a replicat vânătorul, părând că nu-și mișcă niciun mușchi. Și eu caut ceva, dar nu pentru mine. O caut pe fiica mea. Oamenii din tabără au mutat-o de la locul ei și trebuie să aflu unde a fost dusă.

Thóra ar fi preferat s-o întrebe despre oricare dintre lucrurile care se întâmplaseră în tabără, numai despre acesta nu. A simțit că i se pune un nod în stomac. Ah, la ea vă referiți… Păi, a fost scoasă din mormânt și băgată în niște sertare de birou.

Nu e la mine, a fost singurul lucru care i-a trecut prin minte.

Am să fac un târg cu dumneavoastră. Știu că ați venit să căutați o femeie care a dispărut din tabără. O s-o primiți la schimb. Știu că ați mutat-o pe fiica mea ca să faceți drumul. Și vreau să facem schimb.

Vânătorul părea că vorbește serios. A făcut o mișcare discretă ca să-și aranjeze pușca pe care o ținea la șold. Thóra n-o observase până atunci, iar arma a neliniștit-o și mai tare.

Aveți femeia care a dispărut din tabără? a zis Thóra, întrebându-se în sinea ei cam cât le-ar fi luat polițiștilor să vină dacă ar fi țipat cu toată puterea. E în viață?

Nu, nu mai e în viață, i-a răspuns vânătorul, mijind ochii. Și nici fiica mea. Așa că e un schimb corect.

Thóra trebuia neapărat să-i pună o întrebare, cu toate că vânătorul avea o pușcă, iar ajutorul era la mare distanță:

Dumneavoastră ați tăiat cadavrele?

Igimaq a părut sincer surprins.

Nu. Nu știu la ce vă referiți. Vreți să faceți schimbul sau nu?

Nu pot. Oasele fiicei dumneavoastră sunt la polițiști, l-a lămurit Thóra, care și-a dat seama că vânătorul nu era mulțumit de veste. Cu siguranță o să le primiți înapoi, însă nu foarte curând.

Dar când?

Din depărtare s-a auzit urletul unui câine, căruia i s-au alăturat alți câțiva.

Trebuie să le primesc înapoi, a adăugat Igimaq.

Thóra a încercat să gândească logic.

Vă promit c-o să le primiți, dar în momentul ăsta nu e posibil. Oasele sunt în grija polițiștilor pentru că au fost găsite aici, în tabără. Tumulul ei a fost îndepărtat când s-a construit drumul, iar muncitorii au fost nevoiți să ia oasele de-acolo. Au încercat să stea de vorbă cu oamenii din Kaanneq iar, dacă sătenii ar fi fost de-acord să discute cu ei, probabil că oasele ar fi ajuns la dumneavoastră, nu în tabără.

A inspirat adânc, apoi a continuat:

Trebuie să aveți încredere în mine și să înapoiați femeia dispărută. Înseamnă foarte mult pentru noi, și are un soț în Islanda, care trebuie să afle ce s-a întâmplat.

A regretat aceste ultime cuvinte, întrucât, dacă Oddný Hildur fusese omorâtă de vânător, era caraghios să aducă vorba despre asta.

Are dreptul să nu mai spere că soția lui e încă în viață, a adăugat ea.

De multe ori, speranța e mai bună decât certitudinea, a zis vânătorul.

Dar, în clipa următoare, a devenit brusc foarte atent. Părea să fi auzit ceva care îi scăpase Thórei. S-a uitat la ea, apoi a încuviințat ușor din cap.

În foarte scurt timp, o s-o găsiți aici, în spatele clădirii. Duceți-vă înăuntru și nu mai ieșiți afară decât după jumătate de oră. Nu chemați polițiștii înainte să plec și nu le spuneți c-am fost aici, i-a cerut el, dându-și seama că Thórei îi era greu să accepte aceste condiții. Altminteri n-am s-o aduc. Și trebuie să primesc oasele Usinnei cât mai repede cu putință.

Bine. De acord, i-a răspuns Thóra, simțindu-și bătăile inimii ca niște lovituri de ciocan. Iar acum, plec.

Igimaq a încuviințat iarăși din cap. Când și-a dat seama că vânătorul n-avea de gând să mai adauge ceva, Thóra s-a răsucit pe călcâie și s-a întors în clădirea de birouri. A rămas mult timp în vestibul, încercând să-și facă ordine în gânduri. Dacă le spunea colegilor ei ce se întâmplase, sigur avea să afle și poliția. Nu-i putea povesti decât lui Matthew despre întâlnirea cu Igimaq. Problema ei era nu cum să-și ușureze povara, ci cum să le dea de știre polițiștilor că Oddný Hildur fusese găsită  și cât mai repede cu putință. Nu putea aștepta ca vulpile sau alte jivine să dea peste cadavru înainte ca poliția să-l găsească. Deja scotociseră zona din jurul taberei, și era puțin probabil să repete căutările fără un motiv întemeiat. Și-a scos bocancii și, în cele din urmă, a luat o decizie  deși n-o încânta deloc ideea de-a o duce la îndeplinire.

Fără cafea? a întâmpinat-o Alvar cu un aer surprins atunci când a intrat în sala de ședințe.

Ah, până la urmă, nu m-am mai dus să-i întreb, i-a răspuns Thóra, care deja uitase cu ce treabă plecase. Mi-am dat seama că n-are rost să-i deranjez: probabil că sunt ocupați cu treburi mult mai importante și nu le-ar plăcea să fie deranjați. Nu-i ca și când ar fi uitat că suntem aici, așa că, în scurtă vreme, sigur o să vină cineva să ne aducă de mâncare și ceva de băut.

S-a străduit să zâmbească, apoi a luat loc lângă Matthew, care încă dormea, și a încercat să se poarte ca și când nimic nu s-ar fi întâmplat.

Friðrikka și Eyjólfur tăceau cu un aer îmbufnat, iar Bella continua să joace Solitaire. Minutele se scurgeau foarte greu, iar un sfert de oră mai târziu, radiatorul a pornit din nou. Thóra a tresărit ușor pe scaun, înțelegând imediat ce se întâmplă. Din fericire, nimeni nu i-a observat reacția, în afară de Bella, care a ridicat din sprâncene, dar apoi a plecat iarăși privirea spre cărțile de joc întinse pe masă. La jumătate de oră după ce se întorsese în sala de ședințe, Thóra s-a prefăcut că aude ceva neobișnuit.

Ce-a fost asta? Ați auzit și voi?

S-a uitat de jur împrejur, sperând ca jocul ei să nu fie chiar atât de fals pe cât i se părea ei.

Ce? a întrebat Eyjólfur, care s-a arătat singurul interesat.

Alvar ridicase bărbia din piept, dar întrebarea Thórei nu părea să-i fi stârnit curiozitatea. Și totuși, când informaticianul s-a ridicat în picioare, la fel a procedat și el.

Mi s-a părut că aud un zgomot de pe coridor sau din spatele clădirii, a continuat Thóra, ridicându-se de pe scaun. Mă duc să văd despre ce-i vorba.

A căscat în speranța că acțiunile ei aveau să pară mai puțin premeditate decât erau de fapt, apoi a ieșit pe hol împreună cu Eyjólfur și Alvar. Matthew și Finnbogi dormeau în continuare, Bella era prea absorbită în partida de Solitaire ca să se ridice de la masă, iar Friðrikka încă era bosumflată. Thóra s-a prefăcut că se uită cu interes în ambele direcții ale coridorului, dar apoi s-a dus direct în biroul deschis aflat vizavi de sala de ședințe. S-a apropiat de fereastră și s-a uitat afară. Acum, talentul ei actoricesc avea să fie pus la grea încercare, dar Eyjólfur a salvat-o în ultima clipă, apropiindu-se de geam să arunce și el o privire afară.

Hopa! a sărit el de lângă fereastră. Ce dracu…?

Thóra se uita în tăcere la cadavrul lui Oddný Hildur, care zăcea cu fața în jos în spațiul dintre clădirea de birouri și cele două clădiri cu apartamente. Era îmbrăcată cu o haină largă, de un galben-deschis, în cap avea o căciulă de blană cu clapete, iar în picioare, ghete căptușite la exterior cu blană de aceeași culoare.

Dumnezeule! a zis ea, rămânând cu gura uscată preț de o clipă. Cine e?

S-a întors spre Eyjólfur, care stătea alături de ea, palid la față.

E cumva Oddný Hildur?

Tânărul a clătinat din cap. Expresia de om matur i-a dispărut de pe chip, iar acum părea și mai tânăr decât era de fapt.

E Arnar. Doamne, ce se întâmplă aici?

Arnar nu se putea hotărî ce-ar fi fost mai bine să facă după plecarea de la Vogur: să continue tratamentul sau să meargă acasă. Nu-i surâdea niciuna dintre cele două opțiuni  acasă nu-l aștepta nimic, iar la Centrul de Tratament Staðarfell avea să-și vadă starea jalnică oglindită în ceilalți pacienți. În orice caz, știa cam ce se întâmpla acolo și simțea că nu avea nevoie de așa ceva. Singurul lucru care l-ar fi putut împiedica să mai pună gura pe băutură era voința lui, nu tratamentul de la Staðarfell.

Cum te simți? l-a întrebat terapeutul.

Acesta se apropiase de Arnar pe la spate, fără ca el să-și dea seama  era prea absorbit de propriile gânduri, care păreau să se învârtă în niște cercuri din care îi era imposibil să evadeze.

A sosit timpul să iei decizia despre care am discutat, a continuat terapeutul. Nu vreau să te presez, dar o să fii externat în scurtă vreme și n-are niciun rost să amâni hotărârea asta până în ultimul moment. Niciodată nu e bine să procedezi așa.

E drept că terapeutul îi vorbea cu blândețe, dar pe Arnar îl enerva că i se adresa ca unui copil.

Știu, i-a răspuns Arnar, fără să facă nicio mișcare.

Nu-i plăcea deloc să poarte pijamale și halat în miezul zilei, iar dacă s-ar fi ridicat în picioare, ținuta lui absurdă ar fi ieșit și mai mult în evidență.

Cred c-o să mă duc acasă, a zis el.

Ți se pare decizia cea mai înțeleaptă? i-a zâmbit cald terapeutul, iar Arnar a întors privirea. Mulți oameni își închipuie că se pot folosi de experiența tratamentelor pe care le-au făcut după celelalte externări, așa că preferă să nu meargă încă o dată la Staðarfell, dar rareori se întâmplă așa.

Dintr-odată, Arnar a găsit o ieșire din cercul vicios în care era captiv și s-a hotărât.

Mă duc acasă. Asta e decizia mea finală. O să fie bine.

Terapeutul a luat loc în față lui Arnar, uitându-se țintă în ochii săi, ca și când ar fi vrut să intre în legătură cu sinele lui cel mai adânc.

Azi am primit un telefon pentru tine.

Lui Arnar i-a stat inima în loc preț de o clipă. Terapeutul îi dăduse vestea pe un ton atât de precaut, încât n-avea cum să fie ceva de bine. Ce-și închipuia, că nimic din toate astea n-o să iasă la lumină și că viața o să meargă înainte ca și când nimic nu s-ar fi întâmplat? După ce și-a revenit, Arnar a clipit și s-a uitat țintă la terapeut, ca și când acesta ar fi avut ceva în ochi.

Și? a zis el, având grijă să nu dea în vileag neliniștea care îl stăpânea.

Nu mare lucru. Dar am luat decizia de-a aștepta un pic înainte să-ți dăm vestea, întrucât pare să fie vorba despre ceva serios. Nu e bine să abordezi subiecte de acest gen atunci când cineva e într-un proces de recuperare.

Terapeutul și-a dres glasul cu un aer stânjenit.

Țin să-ți spun asta, pentru că te-ar putea ajuta să te răzgândești. Vei avea nevoie de sprijin, și n-o să ți-l putem acorda dacă te duci acasă. După tratament, nimeni nu face față bine unor evenimente dramatice.

Arnar ar fi vrut să scoată cât mai multe informații de la terapeut rămânând tăcut, dar nu era deloc sigur că stratagema lui avea să dea rezultate. Și trebuia să afle mai multe, așa că a întrebat:

Despre ce telefon e vorba? Cine a sunat?

Un polițist din Groenlanda. Apoi a sunat și o avocată islandeză care zicea că și ea e în Groenlanda și vrea neapărat să discute cu tine. De obicei, nu permitem nimănui să stea de vorbă cu cei internați, dar situația se schimbă atunci când e implicată poliția.

Terapeutul încerca să înțeleagă ce era în mintea lui Arnar după expresia de pe chipul său, dar n-a reușit.

Dacă autoritățile islandeze vor să vorbească cu pacienții noștri, trebuie să le dăm voie, chiar dacă lucrul acesta contravine politicii noastre. E pentru prima oară când un polițist din altă țară vrea să stea de vorbă cu unul dintre pacienții noștri, și ne gândim ce posibilități avem. Ofițerului groenlandez i s-a sugerat să ia legătura cu poliția islandeză, dacă e vorba de un caz serios, însă nu ne-a spus ce are de gând să facă. N-am vorbit personal cu el, așa că nu fac decât să-ți relatez ce mi s-a povestit.

Iar pe femeie cum o cheamă? Și ce voia?

Arnar știa foarte bine ce voia poliția, dar habar n-avea de ce l-ar fi căutat avocata. Poate că vremurile erau atât de dificile, încât avocații trebuiau să recurgă și la astfel de mijloace: să identifice oamenii aflați în rahat și să le ofere asistență.

A zis că e vorba de ceva legat de serviciul tău. De un proiect din Groenlanda. Nu lucrează pentru poliție, nici pentru cea groenlandeză, nici pentru cea islandeză.

Terapeutul nu și-a putut ascunde curiozitatea:

Parcă și tu ai lucrat acolo, nu?

Așa-i, i-a răspuns Arnar, care n-avea de gând să-și discute problemele cu el, însă voia să afle mai multe despre femeia aceea. Și-a lăsat cumva adresa ori numărul de telefon?

Da, a zis terapeutul, însă nu părea hotărât să i le dea. Nu cred c-ar fi bine să iei legătura cu nimeni. Lasă-i pe oamenii ăștia să lămurească singuri lucrurile și, cine știe, poate că până la urmă se va dovedi că nu-i nimic serios și vor rezolva problema fără să te implice și pe tine.

Terapeutul se legăna ușor pe scaun.

Dacă vrei să vorbești despre asta, să știi că sunt obligat să păstrez confidențialitatea lucrurilor pe care mi le împărtășești.

Nu, dar oricum, mulțumesc.

Arnar nu voia să pară nerecunoscător. Terapeutul era pur și simplu curios, la fel ca toată lumea. Bineînțeles că, pentru el, era o variație bine-venită să stea de vorbă cu un pacient implicat într-o anchetă a poliției, cu care putea discuta și despre altceva decât lupta cu alcoolul.

Probabil că e vorba de o confuzie din partea poliției, a adăugat el. Dar femeia s-ar putea să aibă legătură cu compania pentru care lucrez, așa că trebuie să vorbesc cu ea.

Era gata să parieze că avocata avea legătură cu compania doar în mod indirect  și numai datorită unor evenimente petrecute în tabără.

Deci am nevoie de numărul ei.

Terapeutul a deschis gura ușor, dându-și la iveală vârful roz al limbii. Părea că voia să încerce să smulgă mai multe informații de la Arnar, dar apoi s-a răzgândit:

E la recepție, pe o bucată de hârtie. Dacă vrei, poți merge cu mine să-l iei.

Au urcat împreună la etajul al doilea. Terapeutul a ieșit din secția de dezalcoolizare și s-a întors în câteva clipe cu un post-it galben, pe care i l-a înmânat lui Arnar cu reticență.

Îți recomand cu tărie să te înscrii la programul de la centrul Staðarfell și să lași povestea asta pe mai încolo. Nu uita că ești departe de-a te fi făcut bine.

Arnar a luat post-it-ul fără să spună nimic, apoi l-a salutat pe terapeut și a coborât scările. Avea niște monede în buzunar din ziua când se prefăcuse că sună pe cineva ca să facă o bună impresie personalului. A vârât o monedă de cincizeci de coroane în telefon și a format numărul de mobil al Thórei Gudmundsdóttir. Cu toate că nu auzise niciodată de ea, i s-a părut că era o idee bună s-o întrebe ce se întâmplă: ar fi putut afla dacă poliția începuse deja o anchetă, ceea ce i-ar fi oferit un mic avantaj în perspectiva interogatoriului. Dar pentru a obține acest avantaj, trebuia ca mai întâi să afle despre ce era vorba.

Bine-cunoscutul mesaj înregistrat l-a anunțat că abonatul nu se afla în raza de acoperire. Acum, totul depindea de telefonul pe care se temuse atât de mult să-l dea și pe care sperase să nu trebuiască să-l dea niciodată.

•

Lupta pentru a obține un loc chiar lângă fereastră era atât de aprigă, încât Thóra a trebuit să-și folosească toată forța pentru a-și păstra poziția. Stătea în locul cel mai bun, chiar în mijloc, între Matthew și Finnbogi. Friðrikka și Eyjólfur se străduiau să vadă pe lângă cei doi de pe margini, în timp ce Bella și Alvar erau nevoiți să se uite peste umerii lor. Polițiștii lucrau de zor: măsurau și fotografiau cadavrul întins pe zăpadă și cercetau cu atenție perimetrul din jurul său. Văzuseră că aveau spectatori, dar, după ce încercaseră să-i alunge pe cei de la fereastră cu semne din mâini, îi lăsaseră în pace.

Nu înțeleg, a zis Eyjólfur, care deja suna ca o placă zgâriată  spusese asta de atâtea ori, încât Thóra se oprise de mult din numărat. Arnar nu era aici. Se dusese acasă împreună cu ceilalți.

Poate că s-a întors în tabără să-i ciopârțească pe cei doi muncitori, a zis Bella oftând, iar Thóra i-a simțit în ceafă respirația caldă. Nu ei îl hărțuiau?

Eyjólfur a părut surprins că-l ascultase cineva:

Nu. Adică ba da… Atâta doar că lucrurile nu prea se potrivesc.

O fi altcineva, a sugerat Alvar. Cadavrul e întins pe burtă, așa că nu se vede mare lucru. Nu-mi dau seama cum poți fi atât de sigur cine e.

N-are cum să fie altcineva. Era singurul din tabără care avea pălărie și bocanci de genu ăsta.

Eyjólfur a făcut semn cu mâna spre bocancii înalți, căptușiți pe-afară cu blană. Poate că din respect pentru cel decedat, n-a făcut niciun comentariu asupra lor, deși toată lumea gândea același lucru: erau niște încălțări care pur și simplu te îndemnau să râzi de ele. Căciula făcută din aceeași blană ca și căptușeala exterioară a bocancilor era la fel de stridentă.

Fotograful s-a așezat pe vine, iar unul dintre polițiști s-a aplecat lângă el. Acesta din urmă și-a dat jos mănușile groase, după care și-a pus unele de latex și, cu ajutorul unei pensete, a ridicat partea din spate a căciulii. Blițul aparatului i-a orbit preț de o clipă pe spectatorii de la fereastră, dar și-au revenit imediat și au văzut cu toții ce era sub ea.

Omul ăsta n-a fost omorât de o boală, a zis doctorul, singurul căruia nu i s-a tăiat respirația când a văzut tăietura de mari dimensiuni de pe ceafa cadavrului.

Pe căptușeala din blană albă a căciulii era o pată mare, închisă la culoare, și părea că blana de iepure se lipise de rană sau înghețase repede pe ea, fiindcă pielea tăiată de pe ceafă s-a ridicat odată cu căciula. Era greu de stabilit dacă firele dintre cap și căciulă erau părul victimei sau peri din căptușeala de blană, dar Thóra spera să fie sau una, sau alta, nu altă chestie și mai dezgustătoare.

Thóra a auzit respirația precipitată a Friðrikkăi și îi venea să-și dea palme  ba chiar și lui Matthew  pentru că nu-i ceruse să aștepte la masa din sala de ședințe. Desigur, Matthew avea scuza că se trezise abia după ce apăruse cadavrul în spatele clădirii, așa că habar n-avea despre ce era vorba. Dar Thóra ar fi trebuit să fie mai precaută. I-a aruncat o privire femeii, dar nu-i putea distinge fața din pricina șuvițelor roșcate care îi căzuseră pe frunte. Stătea cu capul în piept, dar, după cum tremura, era limpede că se pierduse de tot cu firea.

Friðrikka? Te simți bine? Poate c-ar fi mai bine să iei loc. S-ar putea ca tot ce urmează să fie și mai rău.

Dintr-odată, hohotele de plâns ale femeii au umplut biroul. A înhățat perdelele și a încercat să le tragă, dar, întrucât inelele de pe corniză erau blocate, doar una dintre ele a cedat eforturilor sale mai ales că trăgea mai mult în jos decât în lateral.

Trageți perdelele! Trageți perdelele! i-a implorat Friðrikka cu glas răgușit. Nu mai pot să mă uit!

Atunci fă ce ți-a zis Thóra: pleacă de la fereastră și ia loc. Noi vrem să vedem, a zis Bella, încercând să profite de ocazie ca să prindă un loc mai bun.

Eyjólfur, care se apropiase și mai mult de fereastră, și-a schimbat refrenul:

La dracu! La dracu! La dracu!

Ce s-a întâmplat? a întrebat Matthew, luându-l de umăr și îndepărtându-l de geam.

Nu e Arnar, a zis informaticianul. El n-are părul atât de lung și nici nu e blond.

Eyjólfur a expirat prelung, părând să aibă o rezervă nesfârșită de aer în plămâni. Thóra și-a amintit că polițistul groenlandez fusese foarte surprins atunci când Thóra și Matthew îi aduseseră la cunoștință că Arnar zăcea mort în zăpadă, chiar în spatele clădirii administrative, ba chiar îi pusese să repete numele celui decedat și îi întrebase dacă nu cumva Berg Technology avea doi angajați pe nume Arnar Jóhannesson. Când Thóra i-a spus că nu, polițistul îi spusese că era puțin probabil să fie Arnar, întrucât primise informații potrivit cărora inginerul era la dezalcoolizare în Islanda, după cum îi spuse și ea de altfel. Apoi adăugase că sunase la clinică și, cu toate că nu stătuse de vorbă cu el, i se dăduseră asigurări că, într-adevăr, era internat acolo. Thóra primise un răspuns similar când sunase la Vogur de la hotel, după ce terminase de vorbit cu ultimul angajat de pe lista trimisă de directorul companiei, cu toate că ei nu-i confirmaseră explicit că Arnar era la clinică.

Friðrikka a scos un țipăt scurt, apoi a șoptit pe un ton ciudat de calm:

E Oddný Hildur.

După care a izbucnit în plâns.

•

Vă rog să scuzați deranjul, însă, date fiind împrejurările, din păcate a fost absolut necesar să vă reținem aici, le-a explicat polițistul groenlandez care conducea ancheta. Dar acum, nu mai este nevoie să rămâneți aici, și țin să vă spun că ne-ați fost de mare ajutor în desfășurarea anchetei.

Fuseseră interogați cu toții și li se ceruse să povestească iar și iar ordinea în care se întâmplaseră lucrurile.

Când putem pleca? a întrebat Friðrikka  acum, după ce trecuseră câteva ore de când recunoscuse cadavrul din zăpadă, se oprise din plâns.

Între timp, li se dăduse mâncare și de băut, cu toate că Friðrikka nu fusese în stare să înghită nici măcar o îmbucătură. Doctorul o îndemnase să bea cât mai multe lichide, dat fiind că-și consumase rezerva de apă cu valurile de lacrimi și, din fericire, îi urmase sfatul, dat fiind că sigur avea să mai plângă.

Nu mai suport să stau aici, a zis ea.

Înțeleg, a zis polițistul cu blândețe, după care a continuat pe un ton autoritar. Din păcate, elicopterul nu poate zbura pe timp de noapte, deci nu puteți pleca mai devreme de mâine-dimineață. Dar elicopterul se află aici și, imediat ce vor permite condițiile meteo, veți putea pleca.

Aveți cumva vreo ideea despre ce s-a întâmplat? Mă refer la femeia pe care tocmai ați descoperit-o, Oddný Hildur, a zis Eyjólfur, care acum era calm și apatic, părând sleit de puteri  era ca și când, în cele din urmă, acest caz devenise prea mult pentru el. Nouă ni s-a părut c-a suferit un accident.

Deocamdată, nu vă pot spune nimic sigur, dar se pare că femeia a suferit o rană la nivelul capului, sau poate mai multe. Să sperăm c-o să putem lămuri ce s-a întâmplat.

Unde era? a întrebat Alvar, înroșindu-se la față ca de fiecare dată când vorbea. Adică a dispărut de câteva luni și nu se poate să fi stat în spatele clădirii în tot acest timp. Sunt salvator și mă pricep un pic la lucrurile de genu ăsta.

La început, polițistul a ezitat să-i răspundă, ca și când s-ar fi temut să nu dezvăluie ceva nepotrivit, iar în cele din urmă a zis cu o undă de sarcasm în glas:

O să vă spun. La prima vedere, se pare că femeia aceasta a murit de ceva vreme. Puteți să nu vă mai faceți griji în legătură cu operațiunile de căutare pe care le-ați întreprins după dispariția ei. Părerea mea este că, deși ați făcut tot ce vă stătea în putință, rezultatul ar fi fost același chiar dacă ați fi căutat mai mult timp și în grupuri mai mari.

Deci am fi putut s-o găsim dacă nu ne opream? a intervenit Friðrikka, părând departe de tot ce se întâmpla în jurul ei. Știam eu. Întotdeauna am zis asta.

Eyjólfur a dat să-i răspundă, dar s-a lăsat păgubaș. Chiar și lui îi era milă de ea, în halul în care arăta acum: era sleită de puteri și avea ochii umflați. Așa că informaticianul a strâns din buze și a închis ochii.

Nu, doamnă, m-ați înțeles greșit. Tocmai, n-ați fi putut face nimic s-o salvați pe prietena dumneavoastră. Am vrut să subliniez acest lucru în speranța că poate o să vă simțiți un pic mai bine  oricât de greu ar fi.

Dar de unde-a apărut cadavrul? a întrebat Matthew, după ce Thóra îl ciupise ușor de coapsă  îi spusese între patru ochi cum ajunsese Oddný Hildur în spatele clădirii administrative, iar el îi promisese să păstreze secretul. Mă întreb unde a stat cadavrul în tot acest timp.

Thóra s-a simțit ușurată  totul mergea așa cum plănuiseră.

Nu știm, i-a răspuns polițistul. Probabil undeva afară, la adăpost de animalele sălbatice. Cu siguranță n-a stat pe insulă: azi am făcut căutări acolo și nu se poate să ne fi scăpat.

În mod evident, întrebarea cea mai presantă este cine credeți că e responsabil de moartea ei, dacă presupunem că n-a fost vorba de un accident, a zis Finnbogi, care  la fel ca toți ceilalți  era obosit și încercănat.

N-avem de ce să presupunem una ca asta. Dar apariția bruscă a cadavrului ridică anumite semne de întrebare.

Pare destul de improbabil să se aleagă cineva cu o astfel de tăietură pe ceafă din pricina unei căzături, mai ales pe un teren drept, a continuat medicul. Iar dacă a căzut de pe versantul unui munte sau de pe o coastă abruptă, ar trebui ca, în ciuda salopetei, să aibă mai multe răni pe trup. Și, din câte am văzut, membrele ei nu erau deloc rănite.

Thórei i s-a părut că raționamentul lui Finnbogi era destul de convingător.

După cum v-am spus, totul o să fie lămurit, și n-are niciun rost să avansăm ipoteze nefondate. Dacă s-a întâmplat ceva neobișnuit, o să aflăm ce anume, așa că e inutil să vă pierdeți timpul făcând speculații.

Aș vrea să vă pun și eu o întrebare, a intervenit Thóra, care trebuia să-și respecte promisiunea în legătură cu rămășițele Usinnei. Oasele găsite în sertare sigur vor fi înapoiate familiei? Ar fi foarte trist dacă femeia ar rămâne fără un loc de veci.

Polițistului nu i s-a părut deloc o întrebare ciudată.

Da, aproape sigur. Mai întâi trebuie să ne asigurăm că aparțin acelei femei, însă după aceea nu vom mai avea niciun motiv să le păstrăm. Lucrul acesta n-o să dureze foarte mult, întrucât cred că ne va fi ușor să luăm legătura cu dentistul ei, iar apoi, cu ajutorul câtorva radiografii, o să-i putem stabili identitatea. Dar, dacă se dovedește că nu e ea, altfel vor sta lucrurile.

Să sperăm că n-o să fie așa. Deja avem destui morți, a zis Thóra, sprijinindu-se pe spetează.

Eu aș analiza oasele cu mare atenție, a intervenit Friðrikka. Sunt sigură că femeia asta a fost omorâtă, la fel ca Oddný Hildur, și că făptașii sunt niște oameni din sat. Am știut asta dintotdeauna și am spus-o încă de la început.

Geologa a vorbit fără să se uite în ochii polițistului  poate pentru că era băștinaș , dar groenlandezul n-a luat-o personal.

Deja am început să-i interogăm pe oamenii din sat, mai ales pe cei cu care ținea legătura Arnar, și-o să vedem ce putem afla. Cu siguranță o să găsim făptașul, dar ne va lua ceva timp să descoperim cine e. Poate că e vorba de o persoană care doar a cărat cadavrele dintr-un loc în altul.

Și le-a tăiat…, a adăugat Matthew. Cineva a făcut lucrul ăsta, iar mie mi se pare cât se poate de limpede că n-a fost implicat niciunul dintre noi.

Polițistul a ridicat din umeri.

Totul va fi lămurit. Avem o mulțime de dovezi  în parte obținute de la dumneavoastră , și, cu toate că multe dintre ele sunt greu de înțeles, de obicei cazurile de genul ăsta sunt rezolvate atunci când totul e pus cap la cap, iar oamenii încep să vorbească.

Dar n-a zis la ce oameni se referea, ci și-a împreunat mâinile, încercând să afișeze un aer binevoitor, cu toate că rezultatul semăna mai mult cu o grimasă.

Voi cere să se mai aducă niște saltele, a continuat el, iar dumneavoastră o să hotărâți dacă veți dormi cu toții aici, în sala de ședințe, sau vă veți împrăștia prin clădire, dar să știți că am încuiat birourile. Dacă vreți mâncare sau ceva de băut, ar fi bine să-mi spuneți acum, cu toate că, în noaptea asta, unul dintre oamenii mei va rămâne în clădire și vă va putea ajuta dacă se întâmplă ceva.

Ce s-ar putea întâmpla?

Ca de obicei, n-a fost nevoie de foarte mult pentru ca Friðrikka să se neliniștească  sigur urma să-și facă griji din pricina asta până avea să adoarmă și, din păcate, toți cei din jurul ei trebuiau să-i îndure lamentațiile.

Să sperăm că nimic, i-a răspuns polițistul pe un ton liniștitor, dar, în caz contrar, polițistul va fi pregătit.

Sugerați că cel care a făcut asta ar putea reveni? a insistat Friðrikka, ducându-și mâinile la piept și uitându-se îngrozită la polițist.

N-ai putea să taci din gură măcar o dată? a zis Eyjólfur printre dinți.

Fie din pricina observației lui, fie pentru c-a înțeles că și polițistul era la capătul puterilor, Friðrikka a tăcut și și-a șters lacrimile care încă i se prelingeau pe obraji.

Când, în cele din urmă, Thóra a reușit să adoarmă, colega lor încă plângea  scâncetele ei discrete, care până atunci o deranjaseră pe Thóra, începuseră să aibă un efect calmant. Hotărâseră ca Thóra și Matthew să se mute din sala de ședințe împreună cu Friðrikka și să doarmă în arhiva taberei, aflată pe același coridor, un pic mai încolo. Li se păruse c-ar fi fost o idee proastă să-i lase pe Friðrikka și Eyjólfur în aceeași cameră.

Un pic mai târziu, când s-a auzit zgomotul unor mașini intrând în tabără și s-au declanșat proiectoarele, doar Matthew mai era treaz  dinspre salteaua Friðrikkăi nu se mai auzea decât o respirație grea. Matthew nu s-a îndurat s-o trezească pe Thóra și să meargă împreună să vadă despre ce-i vorba. Astfel, a fost singurul care i-a văzut pe polițiști scoțându-l pe Naruana dintr-o mașină și ducându-l în sala de mese.

Doamne, nu mai răsare soarele odată? a întrebat Eyjólfur, uitându-se iarăși pe fereastră.

Niciunul dintre ei nu avusese nevoie de ceas deșteptător ca să se trezească, din moment ce toți erau nerăbdători să plece acasă. Thóra, Matthew și Friðrikka se întorseseră în sala de ședințe și, împreună cu ceilalți, așteptau să răsară soarele. Un polițist le-a adus pâine, iaurt și o cafetieră plină ochi care s-a golit foarte repede. După ce se terminase mâncarea, se puseseră pe așteptat, întrebând pe rând cât e ceasul.

Gata! a zis Alvar cu un aer încântat, care probabil i se trăgea de la berea pe care avea de gând s-o bea la aeroportul din Kulusuk. Cerul a început să se lumineze.

E la fel de întunecat ca mai înainte, a căscat Bella. Cine știe, o fi stat timpul în loc.

Aiureli. Dacă nu vezi diferența, ar fi bine să-ți faci un control la ochi, a zis Alvar printre dinți, înainte să se întoarcă iarăși spre fereastră și să se uite ia cer.

Într-adevăr, era limpede ca lumina zilei că, încetul cu încetul, întunericul începea să se împrăștie. Friðrikka n-a intervenit în discuția despre culoarea cerului. Acum, era într-o stare mult mai bună decât cu o noapte înainte. E drept că nu râdea și nu făcea glume, dar era mult mai calmă. Se zice că plânsul purifică, și părea că, în sfârșit, lacrimile îi făcuseră bine Friðrikkăi.

Nu-mi vine să cred că mergem acasă, a zis ea, uitându-se la Thóra, care începuse să alunece de pe tăblia scaunului. Am vorbit cu cineva să aibă grijă de pisică doar până azi. N-am reușit să sun sau să-i trimit un mesaj vecinului meu, așa că aș fi avut mari probleme dacă ar fi trebuit să mai stăm aici.

A tăcut o clipă, apoi a adăugat:

Știu că o pisică înfometată e nimica toată în comparație cu ce-am văzut aici, dar n-am cum să nu-mi fac griji pentru ea.

Ei, e firesc să fii îngrijorată, i-a zâmbit Thóra cu un aer încurajator  îi fusese teamă că ar putea sta lângă colega cea plângăcioasă în avion, dar acum, grija aceasta părea inutilă. Dacă am compara de fiecare dată ce ni se întâmplă cu cel mai rău lucru imaginabil, nu ne-am mai îngrijora niciodată  nu poți să pretinzi nimănui așa ceva. Pisica o să se bucure foarte mult când o să te întorci acasă.

Thóra a hotărât să nu pomenească despre copiii ei  spera că-i duseseră dorul măcar un pic.

Iar eu, când o să ajung acasă, o să ies în oraș și-o să mă îmbăt criță, a intervenit Eyjólfur, care s-a oprit din rosul unghiilor și a tresărit ca și când ar fi simțit dintr-odată un fior rece. Dar mai întâi, o să fac un duș de două ore.

Cu toate că Thóra îl invidia într-un fel, depășise de mult anii în care se îmbăta prin barurile din centru. Nu voia decât să-și vadă copiii și să-l strângă pe Orri de obrăjorii lui bucălați, dar după aceea, cu siguranță avea să facă și ea un duș de două ore. Cu Matthew. Și fără să bea nimic înainte. Până atunci, avea să facă tot posibilul ca să-și păstreze calmul. Fusese nerealist din partea lor să spere că cei trei dispăruți încă erau în viață și că-i vor găsi adăpostiți într-un iglu, așteptând să fie salvați. Probabil că Friðrikka era singura care crezuse asta până la capăt. Dar expediția lor nu fusese complet inutilă. Cât privește banca, Thóra era cât se poate de mulțumită: moartea bruscă a celor trei angajați  care părea să n-aibă nicio legătură cu Berg Technology  reprezenta un pas important spre obținerea unei înțelegeri cu Arctic Mining. Thóra deja începuse să redacteze un raport pentru bancă, dar îi era greu să descrie ce pățiseră cei trei angajați fără să pară că era sub influența drogurilor. Dacă banca ar fi ajuns la această concluzie, Bragi cu siguranță nu i-ar fi apreciat eforturile.

Văd că pilotul a ieșit afară, a zis Alvar pe un ton încântat. N-are cum să mai dureze mult.

Thóra a salvat documentul și a închis laptopul  oricum, nu avea cum să termine raportul, deoarece Matthew îi povestise că, în timpul nopții, fiul vânătorului fusese adus în tabără cu o mașină a poliției, așa că mai întâi trebuia să afle ce rol jucase acesta. Din păcate, părea limpede că rolul lui fusese destul de urât. Thórei îi părea rău pentru biata Oqqapia. Relația lor părea foarte dăunătoare pentru ea, dar cu siguranță nu fusese plăcut să vadă că omul cu care trăia era scos din casă cu cătușe. Poate că, în cele din urmă, Oqqapia avea să se lase de băut și să revină pe drumul cel bun. Din păcate, statisticile nu erau de partea ei. În plus, poliția luase din casă dosarele și cărțile Usinnei, promițându-i Oqqapiei că aveau să i le înapoieze, iar Thóra spera ca documentele acelea să n-o vâre în bucluc și pe biata groenlandeză.

Eyjólfur se ridicase în picioare și acum stătea lângă Alvar, urmărindu-l cu privirea pe pilotul elicopterului.

Ce mai așteptăm? a întrebat el, întorcându-se spre ceilalți. N-ar trebui să ieșim și noi?

Or să vină ei să ne ia, a zis Matthew. Trebuie să urce bagajele în elicopter, așa că n-are niciun rost să așteptăm în frig până termină.

Luăm cu noi și cadavrul lui Oddný Hildur? a întrebat Friðrikka pe un ton coborât. Și ea trebuie să se întoarcă acasă.

Aproape sigur nu astăzi, i-a răspuns Thóra repede, dar o să fie trimisă înapoi în Islanda în scurtă vreme. Corpul ei trebuie să mai fie supus la niște teste.

Thóra a evitat cuvântul autopsie de teamă să n-o tulbure pe Friðrikka.

Același lucru e valabil pentru Bjarki și Dóri, a adăugat ea. Și ei or să fie trimiși în Islanda pentru a fi înmormântați cum se cuvine. Doar ții minte ce-a zis polițistul despre oasele din birouri: or să fie înapoiate familiei în cel mai scurt timp posibil. Același lucru e valabil pentru Oddný Hildur și cei doi muncitori.

S-au auzit ciocănituri în ușă, apoi a intrat în sala de ședințe polițistul care stătuse cu ei toată noaptea.

Puteți să vă pregătiți de plecare. Estimăm că elicopterul o să fie gata de decolare în jumătate de oră.

N-a fost nevoie să le spună de două ori, iar după treizeci de minute, au ieșit cu toții din clădire. Bagajele lor fuseseră scoase afară, iar când și-a văzut valiza azvârlită neglijent în elicopter, pe Thóra a copleșit-o dorul de casă. Matthew a ajutat-o să urce și, în doar câteva clipe, toți erau așezați pe scaune, cu centurile puse. Dar după aceea, au trebuit să aștepte ceva vreme.

Să nu-mi spui că iarăși s-a întâmplat ceva, a bombănit Eyjólfur, uitându-se pe geam în speranța c-o să vadă niscaiva activitate. Dacă elicopterul ăsta nu decolează mai repede, sigur o să-mi pierd mințile.

Abia a terminat de vorbit, că motivul întârzierii a devenit limpede. Nu erau lăsați să aștepte pentru că cele trei cadavre  al lui Oddný Hildur și ale perforatorilor  urmau să fie trimise acasă cu același elicopter. Doi polițiști au apărut în ușa sălii de mese, aproape târându-l pe Naruana, fiul vânătorului Igimaq. Naruana era încătușat și mergea între cei doi cu capul plecat, ascunzându-și fața. Polițistul care conducea ancheta l-a luat de umeri și l-a împins ușor spre elicopter, iar colegul său a pornit în urma lor. Cei doi piloți ai elicopterului le-au ieșit întâmpinare să le dea o mână de ajutor, apoi s-au urcat în carlingă, și-au pus căștile și au început să umble la butoanele de pe bord, în timp ce polițiștii se străduiau să-l lege de scaun pe prizonier. Thóra și colegii ei se uitau în tăcere la bietul tânăr. Aveau de ales între a închide ochii și a-i urmări încercările deznădăjduite de a se elibera: cu ochii injectați, ca de nebun, și cu fața umflată, Naruana se opunea din răsputeri polițiștilor. Dar, dintr-odată, s-a dat bătut și s-a lăsat în voia lor. Polițiștii au schimbat o privire precaută, apoi i-au prins centura de siguranță în jurul taliei.

Thóra a luat mâna înmănușată a Friðrikkăi între ale ei, amândouă privindu-l din spate la cel care probabil îi ucisese prietena. Thóra s-a aplecat spre colega ei și i-a șoptit la ureche, astfel încât să n-o audă nimeni:

Nu te mai gândi la asta. În scurtă vreme, o să ajungi acasă și-o să-ți iei pisica în brațe.

Friðrikka a încuviințat energic din cap, iar Thóra i-a dat drumul la mână, cu speranța că vor ajunge la destinație fără ca la bordul elicopterului să înceapă al treilea război mondial.

Paletele elicei au început să se învârtă, apoi nimeni n-a mai scos un cuvânt. Thóra se uita pe fereastră, la peisajul alb și aspru, iar din când în când mai arunca o privire spre Naruana. A observat că fiul vânătorului a întors capul de mai multe ori, ca să se uite afară, și s-a întrebat ce era în mintea lui. Poate știa că n-avea să-și mai vadă meleagurile natale pentru foarte multă vreme și voia să-și întipărească în minte vârfurile care spintecau întinderile de zăpadă și felul în care nesfârșita calotă de gheață reflecta lumina soarelui, aflat destul de aproape de orizont.

Elicopterul a aterizat în Kulusuk. Thóra și colegii ei au fost foarte dezamăgiți când au descoperit că pe pistă nu era niciun avion al companiei aeriene islandeze. Trebuiau să aștepte în aeroport sau să meargă la hotel. Au coborât cu un aer obosit, apoi au așteptat ca polițiștii să-l dea jos și pe Naruana, iar în cele din urmă au pornit spre terminal în urma celor trei, La fel ca mai înainte, șeful anchetei îl conducea de umeri pe fiul vânătorului, care părea să fi renunțat la orice tentativă de a scăpa  mergea alături de polițiști fără să protesteze în niciun fel, chiar dacă pășea destul de greu. Odată ajuns în ușa terminalului, s-a întors brusc cu spatele și s-a uitat la ei. Friðrikka s-a oprit brusc, iar Bella s-a izbit de ea.

N-am omorât pe nimeni.

Nu trebuia să știi multă daneză ca să înțelegi ce spusese Naruana.

N-am omorât pe nimeni, a repetat el înainte să fie împins înăuntru de cei doi polițiști.

Toți cei din grup au rămas nemișcați. Thóra nu înțelegea ce spera tânărul să obțină spunându-le asta  poate își închipuia că grupul va convinge poliția să-l elibereze. Dar nimeni nu voia să se amestece în cazul lui Naruana, nici dacă ar fi putut.

Ce-o fi în mintea lui? a bombănit Eyjólfur. Oare se așteaptă să ne fie milă de el?

Trebuie să recunosc că eu îl compătimesc, a zis Thóra. În orice caz, e o tragedie. Poate s-a gândit că le face pe plac spiritelor de care toată lumea se teme atât de mult.

Thóra a intrat în terminal fără să mai aștepte un răspuns din partea lui Eyjólfur sau a Friðrikkăi  aceasta și-ar fi putut închipui că insulta amintirea prietenei sale moarte. După ce a intrat, un polițist s-a apropiat de ea și i-a spus că grupul ei trebuie să aștepte un pic, pentru ca el să se intereseze de zborul lor spre casă. S-au așezat cu toții pe scaunele de plastic prinse de peretele micii săli de așteptare. Polițiștii au plecat cu Naruana, care nu se mai uita în jur, ci privea țintă spre podea.

Ăsta e cel mai nasol duty-free pe care l-am văzut în viața mea, a zis Bella, făcând semn cu mâna spre un colț al sălii, unde, în spatele unei vitrine, erau aranjate pe niște rafturi câteva băuturi  le numărai pe degetele de la o mână  și patru tipuri de țigări. Iar eu credeam că ăla din Reykjavík e o glumă.

Observația secretarei a mai destins atmosfera apăsătoare care domnea în sala de așteptare.

N-ar fi o idee bună să bem ceva? a întrebat Alvar, ridicându-se în picioare și apropiindu-se de vitrina magazinului în care erau expuse câteva ciocolate americane și obiecte artizanale groenlandeze.

Cu un aer încântat, a comandat o bere tinerei de la tejghea și a aruncat o privire grupului, în speranța că și alții îi vor urma exemplul. Însă niciunul nu s-a ridicat de pe scaun, iar Alvar a părut un pic dezamăgit când a plătit. Apoi s-a întors la locul lui cu o cutie verde de Tuborg și a luat o gură înainte să se așeze. Thóra anticipa că, în scurtă vreme, avea să se ducă iarăși la tejghea. Iar predicția ei s-a dovedit a fi corectă. Întrucât n-avea niciun chef să-l vadă iarăși pe nătărăul ăla cum dă pe gât bere după bere, și-a scos mobilul și l-a sunat pe fiul ei. I-a răspuns pe un ton vesel și i-a dat de veste că totul era liniștit pe frontul de acasă. Bineînțeles că taică-su îl înnebunea de cap cu întrebări despre ce avea de gând să facă după absolvire, dar, întrucât Gylfi mai avea doi ani de școală, era prematur să se gândească la asta. Când ai optsprezece ani, fiecare an pare o viață întreagă. În rest, totul era în regulă, atâta doar că, în calitate de frate responsabil, i se părea că Sóley nu fusese încurajată suficient să exerseze la vioară. Pe el nu-l deranjau deloc scârțâielile, și se simțea rău dacă sora ei nu repeta. După părerea lui, noua soție a lui taică-su era de vină pentru asta, întrucât nu suporta ca Sóley să repete cât timp era și ea în casă. Părerea lui era că, la întoarcere, Thóra trebuia să se ocupe de problema asta. După ce și-a exprimat preocuparea pentru lecțiile de muzică ale surorii lui, Gylfi a trecut direct la excursia în Spania și i-a povestit pe larg cât de important era să-și plănuiască plecarea din timp. Din câte a putut înțelege Thóra din monologul lui, el și Sigga erau la un pas de a rata acea ofertă nemaipomenită, iar porțile care duceau spre lumea din jurul Islandei erau gata să se închidă pentru totdeauna. Dar Thóra s-a ținut tare și i-a zis că urma să discute pe îndelete despre asta după ce avea să ajungă acasă.

Apoi a închis, dar n-a avut timp să bage mobilul la loc în buzunar, pentru că a sunat imediat. N-a recunoscut numărul, dar i s-a părut cunoscut. Spera să nu fie cineva de la școala de muzică a lui Sóley, care voia să se plângă de rezultatele fiicei sale, dar s-a dovedit că, de fapt, era Arnar Jóhannesson, care suna de la Clinica Vogur. Thóra s-a ridicat în picioare și s-a dus în cel mai îndepărtat colț al sălii de așteptare, ca să poată sta de vorbă cu el fără s-o audă nimeni.

Mi s-a spus că ați încercat să luați legătura cu mine, a început Arnar pe un ton trist, tărăgănând vorbele  avea glasul unui om care suferise un șoc, dar care ajunsese să-l accepte. Nu știu cine sunteți sau de ce vreți să stați de vorbă cu mine, dar…

Și s-a oprit.

Thóra i-a explicat unde se afla și cu ce se ocupa: era la Kulusuk, în drum spre casă, după o călătorie în Groenlanda, al cărei scop era să găsească o soluție pentru problemele pe care le avea banca cu Berg Technology. Dar a avut grijă să nu-i spună nimic despre mersul anchetei. Nu era indicat să-i dezvăluie totul încă de la început, pentru că, după aceea, Arnar n-ar mai fi avut niciun motiv să participe la conversație.

Voiam să stau de vorbă cu dumneavoastră în speranța că m-ați putea ajuta să găsesc răspunsul la câteva întrebări. Ancheta a evoluat destul de mult în ultimele zile, după venirea poliției, dar câteva lucruri încă mi-au rămas neclare.

Și ce zice poliția? a întrebat Arnar, fără să precizeze ce aspect al cazului îl interesa.

După cum era de așteptat, polițiștii nu ne-au spus foarte multe, a zis Thóra, care nu voia să-l tulbure pe Arnar, de teamă că acesta i-ar fi putut închide în nas. Ancheta e în plină desfășurare și, deși mie mi se pare că sunt mulțumiți de rezultate, nu ne-au spus exact ce-au descoperit.

Pe Thóra a surprins-o că Arnar nu începuse prin a o întreba ce se întâmplase cu colegii lui.

A fost arestat cineva? a întrebat el, vorbind la fel de tărăgănat ca mai înainte, deși în glasul lui se distingea acum și o undă de îngrijorare, ceea ce Thórei i s-a părut surprinzător, întrucât se aștepta ca pe Arnar să-l îngrijoreze ideea că făptașul nu fusese identificat  dar poate că nu interpretase corect tonul întrebării lui.

Se pare că da. E vorba de cineva din sat. Naruana, pe care am auzit că-l cunoașteți. Din câte am înțeles, el e răspunzător  cel puțin în parte  de ce s-a întâmplat în tabără.

N-a făcut rău nimănui, a zis Arnar, apoi a tăcut preț de o clipă și a adăugat: Poliția știe lucrul ăsta, nu-i așa?

Acum, vocea lui devenise copilăroasă și plină de speranță, amintindu-i Thórei de Sóley atunci când o întreba ceva evident, sperând să primească asigurări: Mami, oamenii din avionul care s-a prăbușit or să se facă bine, nu-i așa?

Scuzați-mă, dar trebuie să vă întreb: ce știți dumneavoastră că s-a întâmplat aici? Spuneți că n-a făcut rău nimănui, dar încă nu m-ați întrebat dacă a pățit cineva ceva.

Știu câteva lucruri, i-a răspuns Arnar, fără să pară atât de ofensat pe cât se aștepta Thóra. L-am sunat ieri pe Naruana, care mi-a zis că polițiștii se află la fața locului și că au venit în sat să le pună câteva întrebări lui și Oqqapiei, femeia cu care trăiește. Mi-a povestit tot ce-a reușit să înțeleagă din întrebările lor, așa că știu câte ceva.

Deci știți că Oddný Hildur, Bjarki și Dóri au fost găsiți morți, și că ea  dacă nu și ceilalți  a fost ucisă?

Arnar a tăcut câteva clipe, apoi a zis:

Nu știam că Oddný Hildur a fost găsită și nici că se bănuiește c-a fost ucisă. Dar Naruana mi-a zis că polițiștii i-au pomenit pe cei doi muncitori și că, din câte a înțeles, sunt morți.

Acum respira precipitat.

Pe la ce oră ați vorbit ieri cu el? a întrebat Thóra, bănuind că, la momentul acela, cadavrul lui Oddný Hildur încă nu fusese găsit  Naruana n-ar fi avut niciun motiv să-i ascundă acest lucru lui Arnar.

După cină, pe la opt jumate, nouă.

Thóra a făcut repede un calcul mental, scăzând diferența de fus orar, și și-a dat seama că lucrurile se potriveau: cadavrul lui Oddný Hildur fusese descoperit cu o oră mai târziu, iar după aceea, polițiștii plecaseră iarăși după Naruana și îl aduseseră încătușat în timpul nopții.

Deci Naruana fost arestat pentru uciderea lui Oddný Hildur? a continuat Arnar. E o mare prostie  n-a omorât pe nimeni. De unde naiba le-a venit ideea asta?

Era agitat, încercând cu disperare s-o convingă pe Thóra de nevinovăția prietenului său, la fel cum încercase și Naruana nu cu mult timp în urmă.

Din păcate, nu știu nimic despre asta. Habar n-am ce s-a întâmplat, i-a răspuns ea, domolindu-și respirația, ca să nu scape conversația de sub control. Și nu v-am spus tot. În camera frigorifică a taberei a fost găsit un alt cadavru, iar în birourile din clădirea administrativă, niște oase care se pare că sunt ale Usinnei, sora lui Naruana. Cadavrul din camera frigorifică era foarte vechi, așa că s-ar putea ca el să n-aibă nicio legătură cu povestea asta. Din câte am înțeles, încă nu se știe cum a murit sora lui, dar cert e c-a fost înmormântată la o distanță destul de mare de tabără.

N-a omorât pe nimeni, iar poliția nu poate susține așa ceva. E un om foarte sensibil și cred că nu-i în stare nici măcar să se apere cum trebuie  ar putea fi condamnat foarte ușor, cu toate că e nevinovat.

Nu-l cunosc personal, dar pot să vă spun sigur că a fost foarte afectat de arestare. A mers cu noi în elicopter și, într-adevăr, părea un om distrus. Probabil că acum, după ce va fi dus într-o comunitate mai mare, va primi ajutorul de care are nevoie. Nu știu dacă destinația lui finală este Angmagssalik sau Nuuk, dar cu siguranță n-or să-l interogheze la aeroport sau la hotel.

E vorba despre o mare neînțelegere, și probabil că cel mai bine ar fi dacă le-ați spune asta și polițiștilor. Ce dracu, Naruana e alcoolic! N-ar fi în stare să omoare niciun om, darămite mai mulți. Deja are o mulțime de probleme pe cap, așa că nu-i trebuie unele noi.

Arnar vorbea precipitat, ca și când s-ar fi străduit să-și aducă aminte toate lucrurile care i-ar fi putut veni în ajutor prietenului său:

A fost foarte afectat de moartea surorii lui și e cât se poate de limpede că n-a avut niciun amestec în acest tragic eveniment. Și nici n-a avut vreun cuvânt de spus cu privire la locul mormântului  tatăl lui a hotărât asta de unul singur. Îl cunosc foarte bine pe Naruana, îl ajutam să-și depășească dependența de alcool, și e incapabil să comită o crimă. Ba chiar a trebuit să se lase de vânat din pricina băuturii, pentru că nu putea să se abțină. Și e mult mai greu să omori un om decât să omori un animal ca să ai ce mânca.

Sunt întru totul de acord cu dumneavoastră, dar, pentru ca prietenul dumneavoastră să poată fi salvat, poliția va avea nevoie de ceva mai concret. Să sperăm că e perfect nevinovat și că, în cele din urmă, adevărul va ieși la lumină, cu toate că-i va fi greu să se apere.

Dar dacă adevărul nu iese la lumină?

Nu sunt familiarizată cu sistemul juridic din Groenlanda, dar e destul de probabil să fie condamnat la câțiva ani de închisoare. Nu știu câți, dar presupun că pedeapsa va fi similară celei pe care ar primi-o în Islanda: vreo șaisprezece ani.

Iar acum, Thóra voia să inverseze rolurile  răspunsese la suficiente întrebări și voia ca și Arnar să-i ofere niște informații.

De ce oasele Usinnei nu se aflau într-un singur loc, ci erau împrăștiate prin birouri? Deja am auzit o explicație, dar nu mi s-a părut convingătoare.

Povestea asta vă poate ajuta să înțelegeți cam care era atmosfera de-acolo, i-a răspuns Arnar, care, preț de o clipă, a părut mulțumit de faptul că lăsaseră deoparte necazurile lui Naruana. Nimeni nu știa ce-ar fi bine să facem cu oasele, după ce localnicii au refuzat să stea de vorbă cu angajații trimiși în sat.

De ce nu v-ați dus să discutați cu Naruana și Oqqapia, dat fiind că-i cunoșteați?

Nu voiam ca oamenii din tabără să știe că, în zilele mele libere, mă duceam în sat. Nu era treaba lor. Și abia ieri, când am vorbit la telefon cu Naruana, am aflat că oasele cu pricina erau ale surorii lui. La vremea aceea, nu le-am dat multă importanță și nu m-am implicat în discuțiile cu privire la soarta lor, după cum nu mă implicam în nimic din ce se întâmpla acolo. Pur și simplu am presupus că erau oasele unui om care murise cu mult timp în urmă și că sătenii nu știau nimic despre ele. Așa că nu m-am gândit foarte mult la ele.

Deci nu știți cum au ajuns oasele în sertare?

Ba da, știu, deși aș prefera să uit povestea asta, a zis Arnar, apoi a tăcut, dar, când a văzut că Thóra nu spune nimic, a continuat: Mi-aduc aminte că cei mai mulți dintre colegii mei puseseră ochii pe craniu și voiau să-l păstreze, iar de-aici au izbucnit certurile. La cine să rămână? La cel care a descoperit tumulul, la cel care dăduse pietrele la o parte sau la cel care văzuse primul sacul? Și tot așa. Discuțiile astea mi se păreau dezgustătoare, ca și cele mai multe dintre lucrurile care se întâmplau acolo. Am fost singurul care n-a cerut niciun os, dat fiind că nu voiam niciunul  mi se părea că toată povestea era de un prost-gust strigător la cer.

Dar Friðrikka și Oddný Hildur? Și ele au vrut să ia niște oase?

Oddný Hildur dispăruse, iar Friðrikka deja își dăduse demisia. Totul s-a întâmplat în ianuarie anul trecut. Până la urmă, s-a hotărât ca oasele să fie împărțite prin tragere la sorți. Mai exact, printr-o tombolă.

Deci au organizat o tombolă a oaselor! a exclamat Thóra.

A fost unul dintre evenimentele organizate cu ocazia Petrecerii de la mijlocul iernii și, din câte îmi amintesc, urma să fie cel mai important. Eu n-am participat, la fel cum n-am participat la niciunul dintre evenimentele sociale din tabără. De obicei, nu eram invitat, dar oricum nu m-aș fi dus.

Thórei îi părea rău pentru el, dar nu era momentul să stea de vorbă despre hărțuirile la care fusese supus și nici să-și exprime compasiunea față de el.

Deci cu ajutorul tombolei s-a hotărât cine ce oase primește?

Da. Craniul era premiul cel mare, iar celelalte oase au fost împărțite în mai multe grămezi. Dar nu toată lumea a câștigat câte ceva. Bjarki și Dóri, de exemplu, n-au primit nimic, ceea ce i-a supărat foarte tare: ei se arătaseră cei mai dornici să păstreze câteva oase, preferabil întreg scheletul.

Înțeleg.

Și totuși, Thóra era destul de nelămurită. Dar, cel puțin, acum avea o explicație pentru bilețelul pe care îl găsise sub craniu: G-57. Poate că era un număr de loterie.

Dar dacă nu prietenul dumneavoastră a omorât-o pe Oddný Hildur, atunci cine? Aveți vreo altă ipoteză?

Nu, a zis Arnar și, cu toate că răspunsul a fost scurt, Thóra n-a identificat niciun pic de furie în el. Abia am aflat că a fost omorâtă; eu chiar credeam că s-a rătăcit și a murit de frig. Dar acum, că mi-ați spus, mă gândesc că cei mai mulți, de nu chiar toți angajații de la Berg ar putea fi trecuți pe lista suspecților. Toată lumea în afară de mine și Friðrikka, bineînțeles. Oddný Hildur era singura care se purta frumos cu mine, deci vă puteți imagina că am fost foarte îndurerat când a dispărut. Bineînțeles că și ceilalți au fost șocați, dar n-aș putea spune cât de sincer. Căzuse în dizgrația colegilor după ce îi povestise directorului cum se purtau cu mine. Lucrul ăsta nu le-a picat deloc bine colegilor, dar, în loc să înceteze, au început s-o hărțuiască și pe ea. Niște tâmpiți.

Deci grupul a aflat că Oddný Hildur i se plânsese directorului?

Da, însă nu de la mine, asta-i sigur. Cred că directorul n-a fost tocmai discret în privința asta, ceea ce nu era o noutate din partea lui.

Thóra și-a dat seama la ce se referea, amintindu-și ciudatul e-mail pe care directorul i-l trimisese lui Oddný Hildur.

E posibil să-i fi făcut cineva o farsă ca să se răzbune pe ea, însă lucrurile să fi scăpat de sub control, iar ea să fi murit în mod accidental? Poate cei doi muncitori?

Arnar a rămas pe gânduri câteva clipe:

Nu știu. Mi se pare o ipoteză neverosimilă, mi-e greu să mă pronunț. Nici Bjarki, nici Dóri, nici alt coleg nu s-a purtat în așa fel încât să-mi dea de înțeles c-ar fi în stare de una ca asta.

Thóra s-a străduit să nu fie dezamăgită, dar se gândise că va obține mai mult de la el.

Cine știe, a zis ea, poate a fost un simplu accident, cu toate că împrejurările sunt foarte ciudate.

A zâmbit cu jumătate de gură și a hotărât să-i spună lui Arnar care era ipoteza ei isteață.

Eu m-am hazardat să-mi închipui că muncitorii au omorât-o din greșeală, iar după ce au rămas singuri în tabără, au început să aibă remușcări și s-au sinucis. Cu otravă.

Și totuși, teoria ei fantezistă nu explica de ce cadavrele lor fuseseră ciopârțite și împrăștiate pe o insulă.

Ei bine, nu. Nu s-au sinucis, a zis Arnar, dregându-și glasul. Eu i-am omorât.

După ce-a închis, Thóra a rămas câteva clipe bune pe scaunul pe care se așezase în colțul cel mai îndepărtat al sălii. Trebuia să digere ce-i spusese Arnar în a doua parte a conversației. Era foarte probabil ca omul acela să-și fi pierdut mințile și ca povestea aceea să fi fost o invenție, dar nu prea îi venea a crede. Arnar era prea serios pentru așa ceva, iar descrierile lui, prea precise. În plus, relatarea lui explica atât de multe lucruri, încât era greu de imaginat o altă explicație.

În cele din urmă, Thóra s-a întors la grup și i-a făcut semn lui Matthew să se îndepărteze un pic împreună cu ea, după care i-a povestit tot ce aflase, adăugând că Arnar voia ca poliția groenlandeză să fie informată cu privire la implicarea lui în acest caz. Și Matthew a avut nevoie de ceva timp pentru a asimila povestea și a trebuit să pună multe întrebări înainte să înțeleagă în întregime cele întâmplate. Erau nevoiți să vorbească în șoaptă în mica sală de așteptare, astfel încât colegii lor să nu audă despre toate astea înaintea autorităților. Poliția groenlandeză era singura în măsură să se pronunțe cu privire la validitatea acestei relatări, și, în plus, ar fi fost foarte grav dacă grupul s-ar fi întors acasă cu frânturi de zvonuri privitoare la o problemă atât de serioasă.

Le-a luat ceva timp să-l convingă pe polițistul care stătea de pază în sala de așteptare că trebuiau neapărat să stea de vorbă cu șeful lui. Polițistul trebuia să se asigure că niciunul dintre islandezi nu ieșea din terminal, și era limpede că avea să-și îndeplinească sarcina întocmai. În cele din urmă, probabil și-a dat seama că cei doi n-aveau de gând să renunțe, așa că a cedat insistenței lor. A zis ceva de neînțeles în stația de emisie-recepție și, la scurt timp după aceea, s-a auzit o mașină oprind cu scrâșnet de roți în parcarea cu pietriș. Șeful anchetei a intrat țanțoș în terminal și le-a făcut semn să-l însoțească în holul de la intrare. Ceilalți membri ai grupului se uitau la el cu un aer curios, dar niciunul dintre ei nu l-a întrebat despre ce era vorba. Dacă ar fi făcut-o, probabil că răspunsul ar fi fost foarte scurt: Nu e treaba dumneavoastră. Dar, până la urmă, doctorul Finnbogi chiar a strigat după cei trei, întrebându-i unde se duc, dar niciunul dintre ei nu s-a întors să-i răspundă.

După ce s-au așezat la o măsuță, Thóra i-a spus polițistului de ce îl chemase, alegându-și cuvintele cu mare grijă, ca să fie luată în serios. A cerut ca discuția să se desfășoare în engleză, întrucât se temea că daneza ei precară ar fi putut da naștere unor neînțelegeri.

Deci Arnar Jóhannesson susține că el i-a omorât pe cei doi muncitori? a zis polițistul, notându-și ceva în mica agendă pe care o scosese imediat ce Thóra începuse să vorbească. Dar nu și pe Oddný Hildur?

Nu, a spus că nu el a omorât-o. Și părea foarte convingător. Credea c-a murit de frig. La fel ca toată lumea, de altfel.

Toată lumea, cu excepția unei persoane, după părerea mea. E aproape sigur că a fost ucisă. Îi ducem cadavrul la Nuuk pentru autopsie, dar deja i-am trimis poze medicului legist, iar concluzia lui e c-a fost lovită cu un fel de unealtă boantă. Poate chiar un ciocan.

Am înțeles, a zis Thóra, încercând să lase deoparte acest subiect.

Judecând după ce aflase de la Arnar, moartea lui Oddný Hildur nu părea să aibă vreo legătură cu cea a muncitorilor, așa că, pentru moment, era mai bine să nu zăbovească foarte mult asupra ei. Drept care Thóra i-a povestit ofițerului tot ce știa despre relația dintre Arnar și cei doi muncitori și despre hărțuirile care avuseseră loc în tabăra aceea izolată. Înainte, nu-i povestise despre toate astea decât în treacăt, întrucât nu-și dăduse seama cât de importante erau pentru lămurirea sorții lui Bjarki și Dóri.

Cu alte cuvinte, a vrut să se răzbune pentru aceste hărțuiri și i-a omorât?

Polițistul nu părea foarte surprins de această explicație, întrucât era un motiv la fel de bun ca oricare altul.

Înainte să continui, mi se pare corect să vă spun că nu sunt complet sigură că Arnar are vreo legătură directă cu moartea muncitorilor, a zis Thóra cu un zâmbet, simțind că i se înroșesc obrajii de rușine. Din punct de vedere juridic, nu e foarte limpede, cu toate că legea islandeză s-ar putea să nu-mi dea dreptate. Din punct de vedere moral, implicarea lui e cât se poate de limpede, cu toate că e dificil de stabilit dacă a fost complet conștient de consecințele acțiunilor lui…

Aici nu suntem la tribunal, a intervenit polițistul. Spuneți-mi doar ce v-a povestit Arnar, și să-i lăsăm pe alții să se pronunțe cu privire la vinovăția lui.

E ceva legat de tombola oaselor organizată în cadrul Petrecerii de la mijlocul iernii, despre care v-am povestit în timpul interogatoriului de ieri. Bjarki și Dóri și-au dorit foarte mult să obțină craniul scheletului, să-l folosească pe post de obiect decorativ în biroul lor. Când au văzut că n-au câștigat nici premiul cel mare, nici vreun alt os, au fost foarte dezamăgiți și au bombănit zile în șir. Potrivit lui Arnar, ceilalți și-au pus în birouri oasele pe care le câștigaseră, așteptând ca Bjarki și Dóri să se calmeze, întrucât cu toții se săturaseră de bombănelile lor și nu voiau să-i provoace, lăsând oasele la vedere. Probabil că tocmai dezamăgirea lor explică ce s-a întâmplat după plecarea grupului. Se pare că și perforatorii au găsit un cadavru în locul unde li se ceruse să foreze. L-au zărit sub gheața de la gura unei peșteri aflate chiar în zona interzisă și, după ce-au depășit surpriza inițială, au hotărât să-l scoată de-acolo și să-l ducă în tabără ca să-și tachineze colegii. Ba poate chiar să-i ia oasele și să facă un schelet complet, cu care să se laude în fața celorlalți. De asemenea, au găsit câteva obiecte vechi, care sperau că au o oarecare valoare, așa că le-au scos și pe acestea din gheață. Între altele, au descoperit și obiectele pe care vi le-am dat, inclusiv statueta de os, despre care credeau că este un Tupilak autentic. Vă puteți da seama c-au fost foarte încântați, dat fiind că, până atunci, nu se mai găsise nicio astfel de sculptură. Bjarki și Dóri cunoșteau foarte bine istoria zonei și s-au gândit că bărbatul din gheață era unul dintre primii coloniști care au murit de foame și că Tupilak-ul cu pricina fusese cel care abătuse blestemul asupra acelei așezări.

Toate astea ți le-a povestit Arnar?

Da, iar lui i le-a spus Bjarki. Oricum, ajung și la asta. Ei bine, le-a fost greu să scoată cadavrul din gheață, așa c-au hotărât să folosească utilajul de foraj. După ce-au spart gheața din jurul cadavrului cu brațul perforator și cu topoarele, cadavrul încă era înțepenit, deoarece nu puteau să sape cu utilajul și sub el. Așa le-a venit ideea să dea o gaură prin el și să-l smulgă de-acolo chiar cu brațul perforator.

Thóra a ezitat o clipă, apoi a continuat:

Întrucât voiau să păstreze oasele intacte, au avut grijă să poziționeze brațul în așa fel încât să nu deterioreze șira spinării. Așa se explică de ce are cadavrul o gaură într-unul din plămâni.

De ce nu în abdomen? În felul ăsta ar fi păstrat cutia toracică intactă.

Polițistul îi pusese aceeași întrebare la care se gândise și ea. Dar era mai ușor să înțeleagă întreaga poveste dacă încercau să se pună în locul celor doi nătărăi.

Potrivit lui Arnar, au fost nevoiți să sacrifice câteva coaste ca să poată scoate cadavrul din gheață. Dacă ar fi găurit abdomenul, brațul perforator ar fi ieșit foarte ușor din cadavru și nu l-ar fi smuls. În schimb, brațul a făcut o priză mult mai bună în oasele cutiei toracice. Așa se explică gaura din cadavrul găsit în camera frigorifică  e evident că acela e bărbatul descoperit în gheață de muncitori. L-au dus acolo până să se hotărască ce să facă cu el.

Stiloul polițistului se mișca rapid pe pagina agendei, umplând-o cu repeziciune. Înainte să treacă la următoarea, a aruncat o privire peste însemnările de până atunci.

Și ce s-a întâmplat apoi? a întrebat el.

Imediat după aceea, nu mare lucru. Au scos cadavrul din gheață, l-au adus în tabără și l-au pus în camera frigorifică. A doua zi, Dóri s-a simțit un pic slăbit, iar la două zile după aceea, era deja foarte bolnav. La început, s-au gândit că e vorba de o gripă, așa că Dóri s-a îndopat cu analgezice și antipiretice, dar situația lui s-a înrăutățit. La două zile după ce Dóri începuse să se simtă rău, Bjarki a început să se plângă de aceleași simptome ca și el. Abia atunci s-a gândit că s-ar putea să fie vorba de o boală foarte gravă. S-a uitat pe internet să vadă ce boli infecțioase se consemnaseră în zonă, dar n-a găsit nimic care să se potrivească cu simptomele lor. În cele din urmă, lui Dóri a început să-i curgă sânge din ochi, din nas și din gură, iar fața i s-a învinețit. Așa că Bjarki l-a scos din apartamentul lui și l-a dus în biroul lor, unde l-a pus în fața unei camere video, ca să-l înregistreze; avea de gând să arate filmulețul unui medic ca să-i ceară sfatul. Toate astea se întâmplau pe seară. Și Bjarki avea febră, iar situația a devenit critică în momentul când Dóri și-a pierdut cunoștința în fața computerului. Așa că Bjarki a intrat în panică și n-a mai făcut filmulețul. Nu-i exclus să fi început să delireze, dar, la un moment dat, a început să creadă că Tupilak-ul sau blestemul abătut asupra zonei îi pedepsea pentru că umblaseră la cadavru. A ieșit din birou și l-a lăsat pe Dóri acolo, cu camera conectată la computer și totul pregătit pentru înregistrare.

Și de unde știe Arnar toate astea? Era acolo?

Nu, Bjarki l-a sunat în noaptea aia și i-a zis tot ce vă povestesc eu acum, precum și alte lucruri pe care Arnar probabil c-a uitat să mi le spună. Mai întâi, Bjarki a încercat să sune la serviciul de urgență din Islanda, să ia legătura cu un medic sau un polițist, dar numărul nu poate fi apelat dintr-o țară străină. Așa că a început să-și sune colegii unul după altul, după ce a văzut că nu poate să ia legătura nici cu prietenii și cunoștințele lui. Asta se potrivește cu lucrurile pe care le-am aflat de la celălalt angajat, pe care vi le-am povestit la celelalte interogatorii. Deja se făcuse târziu, iar diferența de fus orar nu era în favoarea lui, așa că nu i-a răspuns nimeni. Nimeni, în afară de Arnar. Ironia sorții. În disperarea lui, Bjarki a uitat că Arnar nu era deloc îndatorat fața de el. Cuprins de panică, i-a descris situația din tabără și i-a spus că, din câte își poate da seama, Dóri e pe moarte și că și el e grav bolnav.

Thóra s-a oprit, iar polițistul a ridicat privirea spre ea.

A fost un adevărat test pentru conștiința lui, a continuat Thóra. Iar în cele din urmă, Arnar a hotărât să nu spună nimănui despre situația celor doi și să nu facă nimic.

Și au murit amândoi chiar în noaptea aia? Nu înțeleg de ce Bjarki n-a sunat pe altcineva în dimineața următoare, când și-a dat seama că Arnar nu trimisese pe nimeni în ajutorul lor.

Pentru că n-a avut cum: Arnar s-a asigurat că n-o să poată, în loc să încerce să-i dea o mână de ajutor lui Bjarki, așa cum îi promisese, Arnar l-a sunat pe prietenul său, Naruana, și i-a cerut să se ducă în tabără, să deconecteze antenele parabolice și să ia cheile de la mașini și de la snowmobil. I-a explicat că era o festă pe care cei din tabără o meritau cu vârf și îndesat, dar nu i-a spus care era motivul lui real. Naruana era foarte beat și nu i-a pus nicio întrebare: pur și simplu s-a dus în tabără și a făcut ce-i ceruse Arnar, ba chiar mai mult. În loc să deconecteze antenele parabolice, s-a străduit să le distrugă, și, întrucât n-a găsit cheile de la mașini și snowmobil, le-a turnat zahăr în rezervoare. Procedând așa, Naruana a devenit  fără să-și dea seama  motivul pentru care cei doi perforatori n-au reușit să ia legătura cu un doctor și n-au primit ajutorul care le-ar fi putut salva viețile, înainte ca Naruana să facă toate astea, Arnar a accesat serverul taberei de la computerul lui și a șters toate imaginile cadavrului găsit în gheață  cel puțin așa a crezut el , astfel încât cei care aveau să ajungă după aceea la fața locului să nu-și dea seama ce se întâmplase. El însuși mi-a spus că, în momentele alea, era înnebunit de ură și nu gândea limpede.

Înțeleg, a zis polițistul, ridicând capul din agendă. Dar Arnar nu s-a răzgândit după aceea? Nu l-a sunat încă o dată pe Naruana să încerce să-l împiedice? Uneori, oamenii regretă deciziile luate la cald și încearcă să limiteze răul pe care l-au provocat.

Thóra i-a răspuns că n-avea de unde să știe și că nu făcea decât să relateze spusele lui Arnar.

Dar s-ar putea să fie relevant că, după ce a luat această decizie, s-a reapucat de băut. Mi-a zis că, a doua zi dimineață, s-a dus la un magazin de spirtoase să-și facă provizii. Și nu s-a mai oprit din băut decât în ziua când s-a internat la clinică. Îmi închipui că regretul a jucat un rol important în revenirea lui la băutură.

Prin urmare, cei doi muncitori au murit, a zis polițistul, fără niciun fel de menajament.

Dóri a murit primul. Nu și-a mai recăpătat cunoștința și a murit în birou. Bjarki n-a fost în stare să-l ducă înapoi în apartament. Două zile mai târziu, a murit și Bjarki.

Nu înțeleg. Cum ar fi putut cineva să afle detaliile astea din moment ce perforatorii erau rupți de restul lumii?

Bjarki i-a povestit lui Naruana, a zis Thóra, apoi i-a explicat totul pe îndelete. În ziua când a murit Dóri, Bjarki a pornit spre sat în speranța că va găsi ajutor sau va putea să dea un telefon să cheme pe cineva. Deși era foarte slăbit și se simțea foarte rău, a reușit să ajungă în sat pe schiuri. Însă rezistența nu i-a fost răsplătită: niciunul dintre săteni nu i-a deschis ușa și n-a plecat urechea la strigătele lui după ajutor. Nimeni, în afară de Naruana, care l-a văzut de departe când se întorcea acasă de la chei și s-a oferit să-l ducă înapoi în tabără. Schiurile probabil că încă sunt în fața casei lui Naruana, dacă asta ar putea ajuta investigația.

Ați aflat cumva de ce-a făcut asta? După stricăciunile pe care le pricinuise în tabără, m-aș fi așteptat să fie cel mai reticent față de islandezi.

Va trebui să-l întrebați pe el, dar poate că nu voia ca Bjarki să apuce să stea de vorbă și cu altcineva din sat. În orice caz, l-a dus înapoi în tabără cu un snowmobil împrumutat. Probabil l-a și mințit pe Bjarki, asigurându-l că ajutoarele erau pe drum. Naruana l-a găsit pe Dóri mort în birou și și-a dat seama că lucrurile erau mult mai serioase decât îi spusese Arnar. Din câte am înțeles, a văzut pe cadavrul lui Dóri și pe fața lui Bjarki aceleași semne care au apărut și pe trupul surorii lui înainte să moară. Și s-a speriat foarte tare: n-a mai avut niciun dubiu că blestemul care atârnă asupra acelui loc se manifesta din nou, așa că a plecat imediat din tabără. Bjarki nu mai avea putere să se țină după el, așa că a rămas acolo singur și epuizat, și se pare c-a murit la puțin timp după aceea. Zăcea pe coridorul unde e amenajată sala de cafea.

Și cum se explică faptul că cele două cadavre au fost dezmembrate?

Thóra își simțea gâtul uscat de la atâta vorbit, dar a continuat:

După ce s-a întors acasă, Naruana l-a sunat pe Arnar și i-a spus că unul din cei doi perforatori murise, iar celălalt sigur urma să aibă aceeași soartă. Arnar, care era beat criță la momentul ăla, i-a cerut să scape de cadavre, să le arunce undeva pe gheață, să le ducă într-un loc unde or să fie mâncate de animale sau să facă ce consideră el c-ar fi mai bine, în așa fel încât să nu fie găsite. Spera ca lumea să creadă că Bjarki și Dóri muriseră înghețați, la fel ca Oddný Hildur.

Și nu-i nevoie să vă mai spunem ce-a făcut Naruana, a intervenit Matthew, care părea să-și fi dat seama că Thóra se săturase de atâta vorbit.

Nu, nu e cazul, a încuviințat polițistul, care părea că încerca să hotărască ce întrebare să pună mai departe  se vedea că îi era la fel de greu ca și Thórei să digere povestea aceea.

Dar cum a fost făcută înregistrarea în care Naruana taie cadavrele? Și ce-i cu melodia care se auzea în fundal?

Thóra a ridicat din umeri:

După cum v-am spus, Bjarki voia să-l filmeze pe Dóri cu camera web în speranța că, văzându-i simptomele, un medic ar fi putut să-i pună un diagnostic. Nu-mi dau seama dacă era o idee bună sau nu, însă era mult prea slăbit ca să-și ducă planul la îndeplinire. Când Naruana s-a întors în cameră, a luat cu el pe cineva care să-l ajute. Un copil.

A luat cu el un copil să-l ajute să taie cadavrele? a întrerupt-o Matthew, neputând să-și ascundă dezgustul.

Întrucât Thóra doar îi făcuse un rezumat al relatării lui Arnar, era prima oară când auzea acest detaliu.

A luat cu el o fetiță care locuiește în casa alăturată. Iarăși trebuie să spun că habar n-am ce motiv a avut, așa că va trebui să aflați de la el. Eu nu știu decât ce mi-a povestit Arnar: că fata asta a avut un accident și că nu și-a revenit complet nici acum  de exemplu, nu vorbește. Poate că tocmai de-aia a luat-o cu el: nu poate spune nimănui nimic. În fine, povestea asta mi se pare atât de înfiorătoare, încât nu-mi pot imagina ce era în capul lui. Dar în orice caz, probabil că fata s-a jucat cu camera web și fie i-a dat drumul pentru că știa să umble la ea, ceea ce mi se pare puțin probabil, fie a pornit-o din greșeală. Bjarki deja pregătise totul, așa că probabil a trebuit să apese doar pe unu sau două butoane. Puteți chiar să verificați, pentru că noi n-am pus mâna nici pe cameră, nici pe vreun alt obiect de pe birou. Planul inițial era să ducă cele două cadavre undeva pe gheață, așa cum îi sugerase Arnar, însă Naruana a găsit pandantivul surorii lui pe afișierul pe care vi l-am arătat și l-a cuprins furia. A fost convins că ea aranjase toate astea de pe lumea cealaltă și că-l provoca. Așa că a ciopârțit cadavrele, astfel încât să nu-i facă nimic dacă acestea s-ar fi trezit în timp ce le căra.

Polițistul a încuviințat din cap.

Va trebui să lămurim lucrul ăsta, a zis el, apoi a aruncat încă o privire pe însemnările sale. Și sora lui Naruana? Dacă a murit la fel ca perforatorii, e posibil să fi avut aceeași boală. Cred c-ar fi bine să lăsăm deoparte discuțiile despre blesteme și spirite. Ce-a zis Arnar despre Usinna?

Nu mi-a trecut prin cap să-l întreb. Dar mi-a zis că Oddný Hildur era foarte interesată de Usinna, sau mai degrabă de studiul ei, deoarece nu voia ca, din pricina slujbei din tabără, să pună în pericol sănătatea viitorului ei copil. Arnar a dus-o în vizită la Naruana, iar Oddný Hildur i-a luat numărul de telefon, ca să-l sune mai încolo: voia să afle dacă descoperise ceva de interes printre lucrurile surorii lui. Dar Oddný Hildur a dispărut la puțin timp după aceea. Știu că cercetările Usinnei presupuneau prelevarea de mostre de sânge. Poate că și ea a dat peste cadavrul găsit de muncitori și a luat o mostră de sânge din el.

Thóra nu voia să exagereze, dar nu cumva moartea muncitorilor avea legătură tocmai cu acel cadavru? Devenise un pic nesigură de lucrurile pe care i le spusese polițistului și se întreba dacă nu-i scăpase ceva, iar în relatarea ei nu cumva erau câteva goluri.

Ce vreau să spun e că, atunci când au forat, sângele înghețat sau chiar niște bucăți de carne s-au lipit de perforator…, a continuat Thóra, îndreptându-și spatele. Ba chiar și niște fragmente de plămân. Și probabil că unele dintre bucățelele astea au sărit pe ei. Potrivit lui Arnar, Dóri a stat lângă cadavru, ghidându-l pe colegul lui, care stătea în instalația de foraj, iar Dóri a fost cel care s-a îmbolnăvit primul. Și mă gândesc că s-ar putea să fi inspirat un fragment de țesut.

I-a aruncat o privire lui Matthew, și expresia lui i-a dat de înțeles că teoria ei avea noimă.

Nu știu dacă virușii sau bacteriile pot supraviețui la temperaturi atât de scăzute, dar mi se pare c-ar fi bine să se investigheze și ipoteza asta. Cine știe, poate că Oddný Hildur a fost și ea infectată și poate că de-aia a murit.

Ați uitat rănile de la cap. Nu sunt doctor, dar e limpede că n-au fost provocate de un virus. În plus, nimeni altcineva nu pare să fi fost infectat, cu toate că-s destul de mulți cei care s-au apropiat de cadavru.

Pentru prima oară, expresia polițistului s-a schimbat: acum, părea îngrijorat.

Mă întreb dacă nu cumva am fost și noi infectați, a zis Thóra. Dóri a căzut la pat a doua zi, deci să sperăm că noi am scăpat. Și totuși, ar trebui ca toate cadavrele să fie autopsiate, dar să se țină cont de faptul că boala poate fi transmisă chiar și atunci când cadavrul este înghețat.

Polițistul a afișat un zâmbet rece:

Nu vă faceți griji. La noi, autopsiile se fac în condiții foarte sigure. Și totuși, cred c-ar fi bine ca toți membrii grupului dumneavoastră să fie supuși unui examen medical înainte să vă întoarceți acasă.

Apoi, fără să-și ia privirea de la ea, a continuat:

Arnar v-a spus cumva de ce-a mărturisit toate lucrurile astea abia azi? Ar fi avut suficient timp până acum.

Mi-a spus c-a hotărât să se sacrifice pentru Naruana, i-a răspuns Thóra, susținându-i privirea. După ce se va termina ancheta și se va stabili vinovăția lui în acest caz, are de gând să se sinucidă. Nu mai înainte.

Thóra încă ura injecțiile la fel de mult ca în școala primară. Singura diferență era că acum își putea ascunde aversiunea mai bine. Era recunoscătoare progreselor făcute în domeniul tehnicii medicale, întrucât putea fi sigură că doctorul nu avea să folosească aceeași seringă uriașă pe care o găsiseră în instalația de foraj  nu era exclus ca aceasta să-i fi aparținut medicului demult răposat care, foarte probabil, era purtătorul bolii ce le fusese fatală primilor coloniști din zona interzisă. A expirat cu putere atunci când acul a fost retras, iar în urma lui n-a rămas decât o picătură de sânge care a dispărut în câteva clipe. Thóra a zâmbit cu un aer ușurat, dar nu a reușit să vadă expresia de pe chipul doctorului, pentru că nasul și gura îi erau acoperite de mască. Thórei i-a venit să tușească, dar s-a abținut.

Când o să aflu rezultatele? a întrebat ea, apăsând un tampon de vată pe locul înțepăturii.

O să facem analizele cât mai repede cu putință și, imediat ce-o să aflăm rezultatele, vi le vom aduce la cunoștință.

Doctorul a luat loc pe scaun și s-a aplecat ușor în față, așteptând ca Eyjólfur să vină să se așeze în locul Thórei. A luat în mână flaconul cu sângele ei închis la culoare, a pus o etichetă pe el și l-a așezat cu grijă într-o cutie mică.

Dar dacă e vorba de o boală gravă, și am fost infectați cu toții? a întrebat Eyjólfur după ce a luat loc, apoi și-a suflecat mâneca și și-a întins mâna pe brațul scaunului. O să murim?

Bineînțeles c-o să muriți, la fel ca toată lumea. Dar nu foarte curând și nu din pricina infecției.

Medicul n-a zis nimic cât a înfipt acul în vena lui Eyjólfur, dar apoi a adăugat:

Probabil că toți sunteți perfect sănătoși, dar e o precauție absolut necesară.

Și totuși, masca de pe fața lui și mănușile de latex sugerau altceva.

Friðrikka și-a aruncat tamponul de vată în coșulețul de plastic de culoare galbenă în care erau aruncate ace și alte lucruri de genul acesta. Thóra bănuia că simbolul roșu de pe el semnala că tot ce se afla înăuntru ar fi putut fi infectat și trebuia distrus în condiții speciale. Friðrikka s-a întors spre doctorul Finnbogi, desuflecându-și mâneca.

De unde știu că e vorba de gripa spaniolă?

Avea o voce slabă și, cu toate că toți erau alarmați, părea să fie singura care nu se putea calma. Vestea că bărbatul din camera frigorifică murise de această boală necruțătoare le fusese dată de poliția groenlandeză cu puțin timp în urmă, deși tuturor le era clar de mai multă vreme că era vorba de ceva serios. La scurtă vreme după discuția pe care Thóra și Matthew o avuseseră cu polițistul care conducea ancheta, grupul fusese trimis pe jos spre hotel, dar în loc să intre în holul cu care deja erau familiarizați, fuseseră conduși la un șir de clădiri care aminteau de tabăra de unde tocmai plecaseră  erau locuințele personalului care deservea aeroportul din Kulusuk. Au luat loc pe niște canapele, iar Eyjólfur a aprins repede televizorul, sperând c-o să găsească un post de știri în engleză. Până la noi indicații, s-au uitat cu toții la televizor, ceea ce în scurt timp a devenit atât de plicticos, încât Thóra era cât pe-aci să le propună ca, pentru variație, să dea pe postul porno nemțesc pe care îl descoperise împreună cu Matthew. În cele din urmă, li s-a spus că, înainte să se ia vreo decizie cu privire la plecarea lor, autoritățile trebuiau să se asigure că nu sunt purtători ai bolii. La momentul acela, deja urmăriseră același buletin de știri de atâtea ori, încât deveniseră imuni la el. Trebuiau să aștepte medicii de la Angmagssalik, așa că au fost nevoiți să suporte de alte câteva ori știrile din ziua aceea. Apoi doctorii au vrut să se consulte cu colegii lor de la spitalul din Nuuk, dat fiind că nu era exclus să se declanșeze o epidemie de proporții. Pentru prima oară, grupul era cu adevărat îngrijorat, iar neliniștea lor nu s-a risipit când li s-a spus că bărbatul din camera frigorifică părea să fi murit de gripă spaniolă, aceeași boală care probabil îi omorâse pe Bjarki și Dóri.

Deocamdată, nu se știe cu siguranță. Trebuie să compare virusul ăsta cu ce s-a descoperit de curând în mormântul unei femei răpuse de gripa spaniolă în Alaska. A murit cam în aceeași perioadă cu primii coloniști din zona interzisă, dar a fost îngropată într-un strat de permafrost{19}. A fost prima oară când s-a descoperit o mostră a acestui virus, pentru că celelalte victime ale gripei s-au descompus în pământ. Se întâmplă foarte rar ca un cadavru să rămână înghețat timp de câteva decenii, ca în cazul ăsta.

Finnbogi a aruncat o privire spre medicul care a lovit ușor partea interioară a brațului pe care i-i întinsese Alvar, după care a continuat:

Iar perioada în care gripa spaniolă a făcut ravagii se suprapune perfect peste cea în care au murit primii coloniști din zona taberei și, în plus, simptomele se potrivesc cu cele ale muncitorilor. Probabil că medicul acela danez  sau ghidul lui  i-a infectat pe coloniști atunci când a fost să inspecteze satul în iarna aceea, cu ani în urmă. Izolarea specifică unei astfel de așezări  care, de altfel, caracterizează și satul Kulusuk  reprezintă un teren fertil pentru bolile infecțioase. În plus, gripa spaniolă a fost o epidemie devastatoare și ar fi putut foarte bine să distrugă o așezare atât de mică și de izolată precum cea a primilor coloniști din zona aceea. Mai ales pentru că supraviețuirea acelei comunități depindea de vânătoare: atunci când oamenii se îmbolnăvesc sau rămân infirmi, nu mai pot face rost de hrană. Din câte am auzit, o parte din săteni au murit din pricina bolii, iar alții de foame. Spre deosebire de cele mai multe tipuri de gripă, gripa spaniolă îi afecta mai mult pe cei tineri și sănătoși decât pe vârstnici și pe copii.

Mi se pare incredibil că o boală atât de veche poate izbucni din nou, a intervenit Eyjólfur, care încă își apăsa tamponul pe înțepătură. Ca și când n-am avea pe cap destule boli noi.

N-a zis nimeni că boala a izbucnit din nou, a intervenit Finnbogi, uitându-se cu coada ochiului la ceilalți doi medici, dar aceștia nu se străduiau să urmărească discuția. Cu toate că Bjarki și Dóri au fost infectați, ei au intrat în contact cu cadavrul înghețat în cu totul alt mod decât noi. Poate că n-ați văzut foarte bine gaura din pieptul bărbatului, dar atunci când l-au găurit și l-au transportat, fluidele corporale înghețate s-au împrăștiat pe ei, iar când s-au topit, probabil că muncitorii le-au aspirat în plămâni.

Dar nu cumva trebuie examinat și cel care i-a tăiat bucăți? a întrebat Eyjólfur. Poate că la fel a pățit și el, întrucât probabil era plin din cap până-n picioare de stropi de sânge și cine știe ce alte lichide dezgustătoare.

Nu toată lumea se infectează, dar cel care a făcut asta cu siguranță va trebui supus la aceleași teste ca și noi. Dacă e tânărul care a mers cu noi în elicopter, cu siguranță nu e bolnav, la fel cum nu suntem nici noi. Cei infectați s-au îmbolnăvit foarte repede, așa că, foarte probabil, el e fost cruțat. Muncitorii au ajuns în pragul morții după vreo douăzeci și patru de ore, și cred că tocmai detaliul ăsta i-a făcut pe anchetatori să se gândească la gripa spaniolă  Bjarki și Dóri n-au bolit foarte mult…

Și ne-au pus să călătorim în același elicopter cu el? a intervenit Friðrikka, iar vocea ei a devenit iarăși stridentă. Am respirat același aer ca și el timp de mai bine de o oră, nu-i așa? Cine știe, poate că am fost infectați chiar în timpul călătoriei cu elicopterul și poate că de-aia încă n-am început să ne simțim rău!

N-are rost să ne facem griji inutile, i-a răspuns Finnbogi pe un ton ferm. Deocamdată, n-avem niciun simptom și probabil că nici n-o să avem. Cred c-ar fi bine să vorbim despre ceva mai interesant și mai constructiv. N-o să schimbăm nimic prin speculații nesăbuite.

Au tăcut cu toții și au așteptat să vină cineva cu un alt subiect.

De ce credeți c-a omorât-o tânărul ăla pe Oddný Hildur? a încercat Eyjólfur, dar era limpede că nu la un astfel de subiect se referea Finnbogi. O fi sărit de pe fix? Sau o fi violat-o? Sau a fost vorba de cu totul altceva?

N-a fost violată, a răspuns Friðrikka  spumega de furie.

Informaticianul s-a întors spre ea cu un aer la fel de mânios:

Nu vorbeam cu tine. Ce știi tu despre chestii de genu ăsta?

Femeile nu-s violate prin haine, iar Oddný Hildur era complet îmbrăcată, în caz că n-ai observat.

Friðrikka deja începuse să țipe.

Doctorul danez s-a întors spre ea și a ridicat din sprâncene, iar Thóra i-a liniștit pe cei doi. Nu voia ca grupul să fie separat și fiecare să fie închis în câte o cameră. Cu toate că atmosfera din cadrul grupului nu era tocmai plăcută, timpul trecea mai repede atunci când mai făceau și altceva decât să se uite la golful înghețat de la poalele orașului, oricât de frumos ar fi fost.

Potoliți-vă! Nu știm cu siguranță că Naruana a omorât-o pe Oddný Hildur. Poate că făptașul e cu totul altcineva. Nu mai țipați unul la altul și încercați să discutați despre ceva constructiv.

Vorbele Thórei i-au calmat un pic pe Friðrikka și Eyjólfur, dar tot nu le venea în minte alt subiect de discuție.

Cine ar fi putut s-o omoare, dacă nu unul dintre săteni? Unul dintre angajați? a întrebat Alvar, care se ridicase în picioare și îl urmărea pe medicul danez în timp ce-i lua sânge ultimei persoane din grup, adică Bellei.

A fost cineva din sat, a zis Friðrikka pe tonul unui copil încăpățânat. Orice altă variantă mi se pare exclusă. Niciunul dintre noi n-ar fi vrut să-i facă rău, chiar dacă se plânsese șefului.

Eyjólfur n-a luat-o în seamă:

Poate că făptașul n-a fost niciun angajat din tabără, niciun localnic din Kulusuk. Ci un excursionist care umbla prin zonă, un împătimit al aerului curat.

Scuză-mă, dar nu prea cred că femeia asta a fost omorâtă de un împătimit al aerului curat, a zis Thóra, fără să-și poată stăpâni un zâmbet.

De ce nu? Era vreme rea, iar vizibilitatea era redusă  poate s-a gândit c-a dat peste un urs polar. Că doar Oddný Hildur purta căciula de blană și bocancii îmblăniți ai lui Arnar, a insistat Eyjólfur, care părea hotărât să se convingă pe sine de propria lui ipoteză.

Da, asta ar putea fi explicația, a intervenit Friðrikka, fiind de acord pentru prima oară cu Eyjólfur. Probabil că făptașul n-o să fie prins niciodată, dar mi se pare o teorie plauzibilă. Poate că Oddný Hildur semăna cu un animal.

Deci asta ar putea fi explicația, a zis Eyjólfur, uitându-se la ceilalți cu un aer satisfăcut.

Nu se poate, să fim serioși! a intervenit Alvar, căruia probabil nu-i plăcea liniștea care se lăsase în cameră  sau poate i se părea de datoria lui să-i apere pe excursioniști. A fost atacată din spate, și nimeni nu încearcă să se furișeze pe la spatele unui urs polar. Iar împătimiții aerului curat, cum le spuneți, nu se mai plimbă când văd că izbucnește o furtună de zăpadă, ci se îngroapă în zăpadă și așteaptă ca vremea să se îndrepte. Și cu atât mai puțin le-ar trece prin minte ca, în asemenea împrejurări, să atace un urs polar.

Știe cineva de ce era îmbrăcată așa? a întrebat Thóra, care nu avusese timp să se gândească și la acest detaliu.

În ziua aia, vremea a fost frumoasă și s-a menținut așa până pe seară. E posibil să se fi îmbrăcat prea subțire când a plecat spre clădirea de birouri. Și poate că avea nevoie de haine mai groase. Arnar cu siguranță nu s-ar fi supărat că-i luase cu împrumut niște haine, a zis Eyjólfur, apoi s-a întristat dintr-odată: gândiți-vă că, dacă n-ar fi purtat hainele altcuiva, n-ar fi fost confundată cu un urs polar. Căciula și bocancii ăia erau singurele chestii care o puteau face să semene cu un animal.

Thóra și-a mușcat limba, întrebându-se dacă sceneta aceea avea să capete amploare, iar Eyjólfur urma să și interpreteze un cântec trist în amintirea lui Oddný Hildur. I-a lăsat pe Alvar și Eyjólfur să dezbată în continuare cât de temeinică era ipoteza ursului polar și s-a străduit să-și pună ordine în gânduri.

N-ar fi mai logic să presupunem că cel care s-a apropiat de Oddný Hildur pe la spate în timpul furtunii și-a închipuit că era Arnar? a întrebat Thóra în cele din urmă, iar Friðrikka, Alvar și Eyjólfur și-au întrerupt disputa și s-au uitat la ea cu un aer surprins.

Ce vrei să zici? a întrebat prostește informaticianul, apoi a adăugat repede: Vrei să spui că, de fapt, voia să-l omoare pe Arnar?

Da. Nu vi se pare o ipoteză mai probabilă decât asta cu ursul polar? Arnar nu ducea lipsă de dușmani, iar popularitatea lui n-a crescut deloc atunci când conducerea a fost informată că era hărțuit.

Alvar a încuviințat imediat.

Nu știu ce să zic, s-a încruntat Eyjólfur. Nu era chiar atât de îngrozitor încât cei din jurul lui să vrea să-l omoare.

S-a uitat stânjenit la Friðrikka, în speranța că-l va susține:

Nu-i așa? Am dreptate, nu?

Ea a plecat privirea:

Nu, nu era chiar atât de îngrozitor.

Apoi a tăcut brusc, de parcă n-ar mai fi avut niciun pic de aer în plămâni.

Thóra s-a mutat lângă Matthew și a așteptat să termine de vorbit cu doctorul danez, care își strângea lucrurile, apoi l-a întrebat:

Mai ai numărul de telefon al Oqqapiei, tânăra cu care trăia Naruana? Vreau să stau de vorbă cu ea.

Matthew a scos bucata de hârtie pe care și-l notase, iar Thóra a băgat-o în buzunar, verificând în același timp dacă mai avea mobilul la ea. După ce s-a asigurat că era la locul lui, l-a întrebat pe doctor dacă putea merge la toaletă.

Un tânăr polițist a ieșit cu ea și, în timp ce mergeau pe coridor, i-a explicat că, după ce vor pleca, toaletele vor trebui să fie dezinfectate cu multă grijă. Thóra i-a mulțumit pentru informație și a închis ușa în urma ei. A format numărul și s-a rugat ca tânăra să fie acasă. S-a simțit ușurată atunci când i-a auzit vocea.

Bună, Oqqapia, sunt Thóra din Islanda. De curând, am fost în vizită la tine cu un prieten pe care îl cheamă Matthew.

Tânăra i-a spus că-și amintește foarte bine de ea, iar Thóra și-a dat seama că nu băuse nimic. Oqqapia încă părea în stare de șoc. I-a povestit cum fusese arestat Naruana și că, după aceea, venise în sat un grup de oameni și le spusese tuturor sătenilor că s-ar putea să fi fost infectați cu o boală foarte gravă. Trebuiau să nu iasă afară, până când aveau să fie examinați pe rând, casă după casă. Era limpede că tânăra era speriată: bărbații aceia purtau măști și niște salopete ciudate. Thórei nu-i trecuse prin minte că poate toți sătenii fuseseră infectați de fiul vânătorului.

Oqqapia, vreau să te rog să-mi faci o favoare care ar putea să-l ajute pe Naruana și probabil o să-l salveze și pe tatăl lui.

Orice. Știu că Naruana n-a omorât pe nimeni. S-a lăsat chiar și de vânat.

Trebuie să-l găsești pe Igimaq și să-i ceri ceva pentru mine. Bănuiesc că are informații care l-ar putea ajuta pe Naruana să evite o condamnare cu închisoarea mai lungă decât merită.

Tânăra n-a spus nimic.

Oqqapia, este extrem de important, a continuat Thóra. Nu cred că Igimaq le va spune ceva polițiștilor  presupunând că vor reuși să dea vreodată de el. E mult mai probabil să stea de vorbă cu tine, iar dacă îi explici situația, poate o să-l convingi să discute cu poliția mai încolo.

Oqqapia i-a răspuns pe un ton ezitant:

Nu vrea să stea de vorbă cu mine. De fapt, nu m-am întâlnit niciodată cu el, dar sunt foarte sigură că nu-i încântat să mă aibă de noră.

Nu ești deloc nedemnă de el. Iar Igimaq își dă seama de lucrul ăsta, dacă nu cumva e foarte prost. Dar nu asta contează acum. Nu trebuie decât să-i explici că-și poate ajuta fiul. Că numai el o poate face.

Thóra a vrut să adauge că poate nici Igimaq nu va reuși, dar s-a abținut și a încercat în continuare s-o convingă, mai ales că, deocamdată, Oqqapia n-o refuzase.

Trebuie să te duci la el și să-l întrebi de unde știa unde se află cadavrul acelei femei. Unde anume era cadavrul? A văzut cumva persoana care a omorât-o sau știe ceva care ar putea ajuta la identificarea criminalului?

Of, nu știu ce să spun… Cum să ajung la el? În plus, ni s-a interzis să ieșim pe-afară.

Sunt sigură că poți ieși pe furiș din casă, fără să te vadă autoritățile. Iar dacă trebuie, împrumută un snowmobil de la vecini. Ți s-a cerut să rămâi acasă numai ca să nu infectezi și pe alții  presupunând că, într-adevăr ai fost infectată. Ai grijă să nu tușești și să nu-l atingi pe Igimaq. Deși cred că deja a intrat în contact cu virusul ăsta, dar nu s-a infectat, așa că s-ar putea să fie imun.

Cu siguranță că vânătorul atinsese cadavrul fiicei lui atunci când o îngropase sub grămada de pietre. Foarte probabil, Usinna fusese ucisă de aceeași boală ca și muncitorii  fie gripa spaniolă, fie altă maladie.

În cele din urmă, Oqqapia a acceptat să facă efortul de a-l găsi pe bătrânul vânător și i-a promis Thórei c-o va suna imediat după ce se va întoarce acasă.

•

Patru ore mai târziu, mobilul Thórei a sunat. De la prima conversație cu Oqqapia, Sóley o sunase de două ori  începuse să-i fie dor de mama ei. Thóra a hotărât să nu-i spună nimic despre boală, ca să n-o îngrijoreze inutil, și s-a mulțumit să-i povestească despre frigul din Groenlanda și despre zăpada groasă care acoperea întreg peisajul. Sóley i-a cerut imediat să transforme acea cantitate uriașă de zăpadă în oameni de zăpadă, iar Thóra a estimat că ar fi ieșit cam un milion paisprezece  numai din cea pe care o vedea pe fereastră.

Conversația pe care o avea acum cu Oqqapia se desfășura pe un ton mult mai serios decât cele cu Sóley. Tânăra plecase din sat cu un snowmobil, așa cum îi sugerase Thóra, fără să fie observată de nimeni.

L-am găsit. Era în cortul lui. Câinii nu m-au lăsat să mă apropii de ușa cortului, și sunt sigură că m-ar fi sfâșiat și m-ar fi mâncat dacă n-ar fi fost legați.

Dar până la urmă a stat de vorbă cu tine, nu-i așa? Ce ți-a zis?

A găsit cadavrul femeii sub una dintre clădirile din tabără, unde fusese ascuns. L-a luat de-acolo și l-a dus într-un loc unde nu pot ajunge vulpile.

Sub o clădire? Era îngropat?

Nu, mi-a zis că, dacă te întinzi pe burtă, poți să te strecori sub toate clădirile din tabără și că femeia aceea moartă fusese azvârlită sub una dintre ele. Ca să nu se mai vadă, nu trebuia decât să arunci niște zăpadă peste ea. Cel puțin până la primăvară.

Și de unde știa că-i acolo?

A văzut când a fost târâtă sub clădire. Puțin înainte de asta, fusese în tabără cu speranța c-o să poată împiedica extinderea lucrărilor în zona interzisă. A încercat o vrajă din bătrâni: și-a pus o mască și a chemat în ajutor spiritele strămoșilor, folosindu-se de niște sânge de focă cu barbă{20}, dar nu i-a reușit. A așteptat o vreme, în speranța c-o să se întâmple ceva, dar spiritele nu i-au venit în ajutor. În timpul ăsta, a văzut pe cineva din tabără stând într-o mașină de lângă clădirea de birouri, încercând să nu iasă în evidență. Igimaq a vrut să vadă ce se întâmplă, așa că a mai rămas un pic în tabără. Când femeia a ieșit din clădire, ușa mașinii s-a deschis, persoana dinăuntru a fugit după ea și a lovit-o în ceafă cu o unealtă boantă  un ciocan sau ceva asemănător. Începuse furtuna, iar Igimaq n-a văzut foarte bine. Dar a ținut să sublinieze că n-a fost vorba de un accident.

Thóra a înghițit în sec.

Și l-a văzut pe atacator suficient de bine cât să-i poată face o descriere?

Da. Persoana cu pricina a întors femeia pe spate și s-a uitat îndelung la ea, iar Igimaq i-a văzut fața foarte bine. Igimaq a crezut că femeia o să moară de frig acolo, dar dintr-odată și-a revenit și a început să târâie cadavrul spre o clădire, iar în cele din urmă l-a vârât în spațiul de sub ea.

Femeia? La cine te referi, la femeia care a fost omorâtă sau la criminal?

La criminal. Igimaq mi-a zis că era o femeie.

Thóra nu știa cum să încheie conversația. A aruncat o privire spre grupul abătut strâns în jurul televizorului. Nimeni nu-i dădea nicio atenție. În afară de Friðrikka. Se uita în ochii Thórei și părea să fi auzit tot ce spusese. Thóra i-a mulțumit călduros Oqqapiei și i-a zis că, în scurtă vreme, poliția o să ia legătura cu ea. A închis fără să-și ia ochii de la Friðrikka  fără ca măcar să clipească. În afară de Oddný Hildur, în tabără nu mai fusese decât o femeie.

•

Friðrikka era un om tare ciudat. Cât timp stătuseră în tabără, fusese ca o floare plăpândă, gata oricând să se frângă, dar, în cele din urmă, s-a dovedit a fi puternică și senină. Bineînțeles că lacrimile i-au șiroit pe obraji la fel ca înainte și, totuși, n-a dat niciun semn c-ar fi în pragul unei crize nervoase. Thóra s-a oferit s-o ajute în timpul interogatoriului, până când avea să fie găsit un alt avocat. Deja începuseră să-i caute unul, așa că Thóra n-a asistat decât la primul interogatoriu.

Arnar Jóhannesson îi otrăvise viața Friðrikkăi într-atât, încât își pierduse controlul asupra propriilor ei acțiuni. Îi era greu să spună ce anume o făcuse să-l atace, dacă avea de gând să-l omoare sau doar să-l rănească. Thóra era sigură că nici Friðrikka nu știa răspunsul. Pur și simplu, fusese copleșită de ură. Îl învinovățea de multă vreme pentru divorțul ei. Arnar venise la ea ca să i se confeseze, întrucât era unul dintre cei doisprezece pași ai programului pe care îl urma. I-a spus că avusese o relație cu soțul ei, în perioada în care acesta începea să-și recunoască public homosexualitatea. S-au întâlnit la petrecerea anuală organizată de Berg Technology, iar Arnar își dăduse seama imediat că soțul Friðrikkăi era altfel decât încerca să pară. Arnar era beat și nu avusese niciun scrupul în a-l seduce pe soțul colegei sale de serviciu.

Dar, după ce-și pusese ordine în viață, lui Arnar i-a devenit limpede că trădase o încredere care, în mod normal, ar fi trebuit să fie mai presus de o aventură de-o noapte. Relația aceea nu dusese la nimic și totuși, după ce Arnar îi ceruse iertare, Friðrikka l-a considerat vinovat pentru sfârșitul căsniciei sale. Arnar nu fusese primul bărbat din viața soțului ei, dar, când cineva te rănește, e foarte tentant să-l transformi în țap ispășitor pentru toată suferința, dezamăgirea și furia ta. Drept urmare, Friðrikka n-a simțit decât ură față de Arnar. Iar când și-a dat seama că prietenia ei cu Oddný Hildur avea să se năruie din pricina lui, a simțit că s-a umplut paharul. Cele două femei se certaseră din cauza hărțuirilor la care era supus colegul lor. Oddný Hildur îi reproșa că închidea ochii la tratamentul care îi era aplicat lui Arnar și că îi lipsea curajul de a condamna atitudinea colegilor: Friðrikka se făcea că nu vede ce se întâmplă și le zâmbea celor care se purtau cel mai urât cu Arnar. Geologa nu mărturisise nimănui ce-i făcuse Arnar, așa că nu putea să se apere de acuzațiile prietenei sale. Obiecțiile ei firave nu făcuseră decât să pună paie pe foc. Iar în noaptea aceea, când a pornit spre clădirea de birouri, avea de gând să se răzbune o dată pentru totdeauna pe bărbatul care îi distrusese viața de două ori. Arnar anunțase că avea de gând să lucreze și după cină, dar Oddný Hildur nu spusese că și ea voia să facă același lucru. Friðrikka s-a dus în apartamentul ei, gândindu-se la ce avea să facă, iar la un moment dat  pe care nu și-l putea aminti cu exactitate , s-a ridicat în picioare, s-a îmbrăcat și s-a dus să-l aștepte pe Arnar în mașina de lângă clădirea de birouri.

Și-a adus aminte că, în timp ce-l aștepta, se simțea ca și când ar fi fost în transă  mintea ei era complet goală. Zarurile fuseseră aruncate. Și-a amintit și că, lângă mașină, a văzut un câine de sanie care se uita țintă la ea, dar era prea tulburată ca să se întrebe de ce se uita așa la ea. La un moment dat, câinele a luat-o din loc și a ocolit clădirea, iar la puțin timp după aceea în biroul lui Arnar s-a stins lumina. Ușa de la intrare s-a deschis, iar Friðrikka a coborât din mașină și a închis portiera cu grijă. L-a văzut pe Arnar plecând capul ca să-și apere fața de vânt. Acesta nu s-a uitat în direcția în care se afla mașina, deci nici măcar nu și-a dat seama că geologa era în preajmă. Apoi a fost prea târziu.

Friðrikka l-a izbit în ceafă cu un piolet. N-a simțit nimic în clipa aceea. Nici satisfacție, nici frică. N-a simțit absolut nimic la prima lovitură. Și nici la a doua. Apoi l-a întors pe Arnar cu fața în sus și a înțeles că făcuse o greșeală. Abia atunci i-au revenit sentimentele. A căzut în genunchi și a încercat să-și trezească prietena. A povestit cu glas scăzut cum și-a dat seama că Oddný Hildur murise și că lacrimile care se prelingeau din ochii ei nemișcați și sticloși erau fulgi topiți. A cuprins-o disperarea. În cele din urmă, a hotărât să ascundă cadavrul sub clădirea în care se afla apartamentul lui Oddný Hildur. În felul acesta, ar fi avut suficient timp să evalueze situația și să hotărască ce va face mai departe. A dat zăpada la o parte, a împins cadavrul sub clădire și a pus zăpada la loc. Vântul și ninsoarea aveau să-i acopere urmele.

Mulțumită vremii rele, Friðrikka n-a mai trebuit să facă eforturi pentru a tăinui ce făcuse, pentru că toată lumea din tabără era convinsă că Oddný Hildur se rătăcise în timpul furtunii. Au fost alcătuite mai multe echipe de căutare, iar comportamentul ciudat al Friðrikkăi a fost pus pe seama faptului că-și făcea griji pentru prietena ei. Nimeni nu bănuia că avea vreo legătură cu dispariția acesteia. Pata de pe peretele exterior al clădirii în care se afla apartamentul lui Oddný Hildur era, într-adevăr, de sânge: Friðrikka se sprijinise de el atunci când dăduse zăpada la o parte; dar nici măcar această dovadă n-a fost analizată foarte serios de colegi. Și nimeni n-a avut nimic împotrivă atunci când geologa a propus să se ocupe ea de căutările din perimetrul taberei. În clipa în care a descoperit că trupul lui Oddný Hildur dispăruse de sub clădire, a avut un șoc foarte puternic. Apoi s-a întrebat dacă nu cumva totul fusese doar un vis, dacă nu cumva prietena ei chiar dispăruse și nu murise din pricina loviturilor pe care i le dăduse ea într-un acces de furie oarbă. Nu înțelegea nimic din ce se întâmpla și era tot timpul pe marginea unei crize de nervi. A hotărât să renunțe la slujba din Groenlanda și, iarăși, nimeni n-a avut nimic de comentat. Toată lumea credea că se simțea rău pentru că-și pierduse cea mai bună prietenă.

De fapt, Friðrikka încă părea să aibă îndoieli cu privire la ce se întâmplase. La un moment dat, a întrebat dacă nu cumva era posibil ca Oddný Hildur să fi fost omorâtă de bărbatul care susținea că mutase cadavrul. Era limpede că-și cam pierduse contactul cu realitatea. Ba chiar le-a povestit că, într-o noapte, s-a strecurat afară și s-a uitat încă o dată sub clădire, ca să vadă dacă nu cumva prietena ei mai era acolo. Încă de atunci a început să aibă dubii cu privire la ce anume se întâmplase cu Oddný Hildur  și încă era stăpânită de această incertitudine. Începuse să-i fie teamă că persoana care luase cadavrul de acolo s-ar fi putut întoarce s-o atace, drept care a repus în funcțiune proiectoarele de pe stâlpi.

Când s-a terminat interogatoriul, iar Thóra spera să se întoarcă la ceilalți, Friðrikka a apucat-o strâns de braț și a întrebat-o ce se va întâmpla cu pisica ei. Vecinii care aveau grijă de ea nu fuseseră încântați de vestea că trebuiau s-o țină în continuare, și probabil că nu voiau s-o păstreze. Thóra a asigurat-o că niciodată nu era lipsă de case primitoare pentru o pisică frumoasă, iar Friðrikka s-a uitat la ea cu un aer rugător. Thóra avea în față o femeie care se exilase din rândul lumii civilizate și se îndoia că Friðrikka avea să mai obțină vreodată ceea ce-și dorea atât de mult: prietenia și iubirea altui om. Thóra sigur n-avea să se întoarcă acasă cu un pui de urs polar, dar o pisică era un dar cât se poate de nimerit:

O să-ți iau eu pisica. Fiica mea o să aibă mare grijă de ea.


Epilog

30 mai 2008

Thóra a închis telefonul și s-a uitat la actele de divorț care așteptau să fie semnate. Doi tineri descoperiseră prea târziu că nu se înțelegeau tocmai bine și, la fel ca multe alte cupluri aflate în aceeași situație, nu mai aveau în comun decât datorii. Și, oricât ar părea de ciudat, oamenii erau mult mai chițibușari când venea vorba de împărțirea datoriilor decât atunci când trebuiau să-și distribuie bunurile. Dar, una peste alta, oamenii hotărau să divorțeze pentru că, pur și simplu, nu se mai vedeau trăind unul în prezența celuilalt, așa că, până la urmă, ajungeau la o înțelegere  eliberarea de soț sau soție era un impuls mai puternic decât oricare altul.

După expediția din Groenlanda, biroul lor de avocatură nu mai primise nicio ofertă de colaborare din partea băncii. Și totuși se ajunsese la o înțelegere cu Arctic Mining: Berg Technology primise acordul de a continua proiectul, iar banca nu fusese nevoită să achite banii de asigurare. Thóra spera ca raportul ei să fi avut o oarecare însemnătate în acest caz, dar probabil că diferendul fusese rezolvat la nivel politic, sau poate că, de fapt, factorul decisiv fusese închiderea temporară a zonei în vederea unor săpături arheologice în jurul peșterii. În orice caz, compania minieră, contractorii și banca ajunseseră la o înțelegere fără ca angajații de la Berg să aibă habar de ceea ce se întâmplase, în afară de faptul că Oddný Hildur, Bjarki și Dóri muriseră în condiții tragice. Era o mare pierdere pentru o echipă atât de mică: trei morți și două persoane private de libertate, cu toate că una dintre ele plecase din companie mai înainte. Din fericire, lucrările urmau să fie reluate abia în vară, așa că angajații aveau suficient timp să se refacă alături de familie și prieteni. Poate că rănile cele mai adânci aveau să se vindece până la reînceperea lucrului.

Și Thóra fusese nevoită să suporte mici inconveniente. Autoritățile sanitare din Groenlanda îi confiscaseră valiza verde și o distruseseră cu tot ce era în ea, din pricina riscului de infecție. Bineînțeles că probabilitatea era foarte mică, dar nu voiau să riște. Și colegii ei avuseseră parte de același tratament, dar, spre deosebire de ea, aceștia își făcuseră bagajele când erau treji, ceea ce însemna că pierduseră mai ales lenjerie intimă, bluze de lână și alte lucruri asemănătoare. Acum, Thóra regreta anii în care se chinuise să-și aleagă haine de serviciu cu o croială clasică, pe care să le poată purta mult timp, indiferent de fluctuațiile modei. Ca și ceilalți, primise compensații din partea băncii, însă Thóra nu avusese timp să-i informeze că bagajul ei conținea articole mai scumpe și cu o valoare afectivă mai mare decât ale colegilor ei. Acum, când deja își dăduse seama că n-o să mai primească și alte contracte din partea băncii, regreta nespus această omisiune.

Vorbise cu Friðrikka la telefon. Aceasta avea o voce complet schimbată, iar Thóra bănuia că era sedată. Voia s-o roage pe Thóra s-o ajute să fie transferată în Islanda după condamnare, ca să-și poată ispăși pedeapsa în țara natală. Geologa i-a spus că altminteri ar fi murit  nu putea rămâne în Groenlanda. Și a întrebat-o de pisică, iar Thóra i-a spus că noua ei stăpână o răsfață tot timpul, ceea ce a făcut-o pe Friðrikka să se simtă un pic mai bine. Și totuși, Thóra i-a spus că trebuia să se mai gândească la cererea ei de a o apăra în instanță, cu toate că sigur avea să-i dea o mână de ajutor. În rest, nu prea aveau despre ce vorbi. Bineînțeles că Friðrikka a întrebat despre soarta lui Arnar, iar Thóra i-a spus că inginerul mărturisise în mod oficial tot ce-i spusese ei la telefon. Cu siguranță avea să primească o condamnare, dar nu putea ști dacă avea să fie cu suspendare sau nu. Deși nu i-a spus asta Friðrikkăi, în ultima vreme Thóra urmărise necrologurile și nu dăduse peste niciunul care să anunțe sinuciderea lui Arnar. Nu era exclus ca inginerul să aștepte până când aveau să se pronunțe sentințele atât în cazul lui, cât și în al lui Naruana, ca să se asigure că fiul vânătorului a ieșit cu bine din povestea asta; însă poate că se răzgândise sau își pierduse curajul. Thóra spera ca explicația să fie una dintre acestea două din urmă, dar hotărârea din glasul lui Arnar atunci când îi spusese ce planuri are era atât de puternică, încât până la urmă a ajuns la concluzia că era puțin probabil.

Însă Thóra nu mai știa mare lucru despre ceilalți: după ce se despărțiseră la aeroportul din Reykjavík, nu mai auzise nimic de Alvar, Eyjólfur și Finnbogi  de fapt, se dusese să stea de vorbă cu medicul despre forma finală a raportului ei, dar asta fusese tot. Iar când Friðrikka a întrebat-o ce mai făcea Bella, i-a zis că bine, încă lucra ca secretară în biroul ei: era în formă maximă și intimida în continuare clienții și angajații cum numai ea știa s-o facă.

Thóra nu cedase decât o singură dată tentației de-a o suna pe Oqqapia. Nu voia să mai aibă legătură cu ea, la fel cum nu mai voia să aibă de-a face cu nimic din ce se întâmplase acolo; oricum, toate semnele dădeau de înțeles că viața bietei femei avea să fie în continuare plină de tristețe, băutură și plictiseală. Thóra avea destule nemulțumiri la ea în țară și nu voia să le adauge unele noi, de peste hotare. Și totuși, conversația telefonică s-a dovedit surprinzător de plăcută. Oqqapia se ținuse de cuvânt și își pusese ordine în viață. Deși îi era greu  și fără să pună la socoteală cele câteva scăpări , reușise să se lase de băut după ce Naruana fusese arestat. Greutățile prin care trecea fiul vânătorului o întăriseră, ceea ce i se părea surprinzător chiar și ei, însă trebuia să-l sprijine cineva, iar părinții lui nu erau în măsură să facă asta. Nici Naruana nu mai pusese alcool în gură, în speranța că acest semn de îndreptare urma să fie luat în calcul de tribunal. Acum așteptau sentința împreună. Ministerul Sănătății trimisese în sat câțiva consilieri specializați în asistarea alcoolicilor. În plus, Naruana lucra acum ca învățător, ceea ce se dovedise a le fi de mare ajutor în lupta lor împotriva dependenței. Oqqapia îi spusese cu mândrie și că Naruana se reapucase de vânătoare, ceea ce era o ameliorare considerabilă, chiar dacă pleca în barcă cu alți săteni. La sfârșitul conversației, tânăra îi adusese la cunoștință că Igimaq primise înapoi oasele fiicei sale și că avea de gând să le îngroape o dată pentru totdeauna. Examinarea lor de către specialiști nu dăduse la iveală cauza morții, dar toate semnele indicau că era boala aia de care vorbește toată lumea, cum se exprimase Oqqapia.

Înainte să închidă, Thóra o întrebase cu precauție dacă Naruana îi explicase de ce o luase cu el pe fetița aceea atunci când se dusese în tabără să ia cadavrele. Oqqapia i-a răspuns cu aceeași nonșalanță cu care îi descrisese gripa spaniolă: părinții fetei îi împrumutaseră lui Naruana snowmobilul numai cu condiția s-o ia cu el. Thóra n-a mai întrebat-o ce fel de părinți erau din moment ce lăsau un copil să meargă pe snowmobil cu un bețiv, pentru că răspunsul era evident: niște părinți mai bețivi decât fiul vânătorului. Dar povestea asta avusese și un rezultat benefic. Dat fiind că fusese martoră la o adevărată baie de sânge și era posibil să se fi contaminat, fetița fusese luată sub observație, iar medicii de la spitalul din Nuuk ajunseseră la concluzia că se putea face ceva pentru a-i repara fața sfâșiată. În plus, melodia fredonată de fetiță dădea speranțe că, dacă avea să urmeze un tratament și să facă exercițiile necesare, ar fi putut să-și recapete vocea și capacitatea de a vorbi. Astfel, pentru ca fata să poată fi îngrijită cum trebuie, părinții ei fuseseră convinși să se mute în capitală și le lăsaseră snowmobilul Oqqapiei și lui Naruana, drept răsplată că îi ajutaseră să obțină asistență medicală pentru ea. Thórei îi era destul de greu să înțeleagă acest act de generozitate, dar s-a mulțumit să constate cu plăcere că nu toată lumea e croită după același calapod. Lucrul cel mai important era că, încetul cu încetul, oamenii aceia se îndreptau spre o viață mai bună.

S-au auzit ciocănituri în ușă, iar în biroul ei a intrat un viitor fost soț.

Bună ziua! Am întârziat cumva?

Nu, ați venit la timp, i-a răspuns Thóra. Luați loc. Totul e pregătit. În curând o să fiți liber.

•

Igimaq admira peisajul care se întindea în fața sa, dar, când s-a întors cu spatele la peșteră, s-a mâhnit  la ce bun să aibă frumuseți în fața ochilor, când în spate îl aștepta urâțenia? Ținea în mână oasele fiicei lui. Le înfășurase într-o minunată piele de focă pe care o argăsise el însuși cu ani în urmă și pe care o considera cea mai frumoasă din câte tăbăcise în toată viața lui. Nimeni nu mai aprecia astfel de lucruri, așa că n-o vânduse, ci o păstrase pentru o ocazie specială. Care se ivise acum. Pielea urma să protejeze oasele de condițiile aspre din peșteră până la sfârșit, când toată gheața avea să se topească, iar pământul urma să fie invadat de apa mării și de viețuitoarele marine. El și câinele lui aveau să fie morți demult, dar asta nu conta  pentru nimeni altcineva în afară de ei doi.

Câinele a scos un urlet prelung, vrând să plece din locul acela blestemat. Igimaq o văzuse pe fiica lui suferind și plângând, implorându-l s-o lase să caute ajutor într-o așezare apropiată. Dar Usinna nu putea fi ajutată. Atunci când, împotriva tatălui ei, intrase în zona interzisă, se certaseră destul de tare, iar el încă era furios pe ea când au început să apară semnele, iar pielea i se învinețise. Deja era slăbită, iar Igimaq se consultase cu Sikki, care nu avusese niciun dubiu cu privire la ce trebuia făcut  judecata lui sigur n-ar mai fi fost în alb și negru, dacă ar fi avut perspectiva slujbelor de la mină, care păreau să anuleze toate vechile obiceiuri. Igimaq nu se împotrivise. O dusese pe fiica lui extrem de bolnavă înapoi în zona interzisă și îl obligase pe Naruana să-l ajute, dat fiind că, peste o vreme, fiul său avea să moștenească îndatoririle lui față de strămoși. Atunci, Naruana păruse că înțelege acest lucru, dar decăderea lui rapidă de după moartea Usinnei dădea de înțeles că nu fusese o decizie înțeleaptă din partea lui, cu urmări îngrozitoare. Naruana deja avea probleme cu alcoolul, iar moartea înfiorătoare a surorii sale îl împinsese cu totul pe panta autodistrugerii. Mama lui o apucase pe același drum, din același motiv. Igimaq aproape că-i înțelegea. Deși agonia Usinnei nu fusese lungă, timpul trece greu când ești nevoit să urmărești pe cineva foarte drag suferind atât de crunt, să vezi cum se învinețește până îi dă sângele pe gură, pe ochi și pe nas. La ultima suflare, între buze i-a apărut un balon de sânge, care s-a spart abia când vântul i-a aruncat o șuviță de păr peste gură. Dacă n-ar fi fost atât de furios, ar fi putut încerca să-i aline durerea sau să-l lase pe Naruana s-o țină de mână  ultimul lucru pe care i-l ceruse Usinna. Dar, când au pus-o pe sanie, furia i se domolise de tot. Igimaq a vrut să-i ia pandantivul, pe care era scris numele ei, dar a văzut că dispăruse. Usinna îl avusese la gât când o cărase până la sanie cu ajutorul lui Naruana; era un pandantiv pe care i-l făcuse chiar Igimaq când era mică, și știa că lănțișorul era rezistent și avea o închizătoare bună  deci nu se rupsese. Știa și că fiica lui înțelesese că aveau de gând s-o lase singură în sălbăticie, și o cunoștea suficient de bine cât să-și dea seama ce făcuse cu el: îl înghițise, astfel încât cadavrul ei să poată fi identificat mai târziu, dacă avea să fie descoperit vreodată. Era de neconceput să taie pântecele fiicei lui ca să recupereze colierul  la fel de neconceput pe cât era s-o lase să se întoarcă acasă când s-a uitat la el cu ochii însângerați, implorându-l pentru ultima oară. Sufletele neliniștite ale morților n-ar fi permis una ca asta. Naruana și Igimaq scăpaseră teferi din zona interzisă numai pentru că sufletele nemiloase se repeziseră încântate la noul membru al tribului lor  în lăcomia care le stăpânea, uitaseră de tată și fiu.

Oamenii care veniseră să investigheze peștera nu trăiseră nimic din toate astea pe pielea lor și nici nu ascultaseră sufletele care încă sălășluiau în ea, cu toate că rămășițele lor pământești se aflau acum în institutele de cercetare de la Nuuk sau erau împrăștiate prin alte locuri. Cu siguranță își făcuseră simțită prezența în timp ce le erau adunate rămășițele  țipaseră și se tânguiseră , dar fără niciun rezultat. Urechile celor care veniseră să le scoată din gheață nu auziseră decât zgomotele superficiale și nu ținuseră seama de sunetele care veneau din lumea de dincolo. Și totuși, oamenii aceștia auziseră vântul, cu toate că niciunul dintre ei nu știa de unde venea și încotro se îndrepta  chiar dacă nu-l puteau simți.

Igimaq s-a întors iarăși cu fața spre peșteră. Gheața de la gura ei fusese îndepărtată, iar acum putea fi văzută în întregime pentru prima oară după o sută de ani. Vara era aproape: zăpada strânsă pe cornișa de piatră de deasupra peșterii se topise, iar țurțurii de la intrare semănau cu niște dinți ascuțiți și neregulați care străluceau în lumina soarelui, provocându-l să privească în gura aceea căscată. Era un test  cum ar fi putut marele vânător să-i înfrângă pe cei ce nu aveau o inimă care să poată fi oprită-n loc? Igimaq s-a uitat în ochii câinelui, care a urlat iarăși și a întors capul în direcția din care veniseră. Vânătorul lăsase ceilalți câini acasă; nu suportau să stea în apropierea peșterii, iar Igimaq nu voia ca urletele lor să-l deranjeze. Știa că, dacă n-avea să se mai întoarcă acasă, s-ar fi îngrijit de ei Naruana; vânătorul și fiul său reîncepuseră să-și vorbească  din când în când. Naruana încă nu era împăcat cu ce-i făcuseră surorii lui, dar nu-și mai lăsa remușcările să-l roadă pe dinăuntru. Igimaq spera ca fiul lui să-și pună ordine în viață, să se căsătorească cu Oqqapia și să facă copii cu ea. Poate că, în felul acesta, sufletul Usinnei avea să fie salvat. Copiii lui Naruana ar fi fost un motiv de speranță și pentru sufletul lui Igimaq.

Oasele din brațele sale și-au făcut iarăși simțită prezența, lovindu-se unele de altele în sacul din piele de focă. Le-a aranjat cât de bine a putut, dar s-a oprit când a auzit un plânset firav venind dinăuntrul peșterii. Cunoștea foarte bine vocea aceea, chiar dacă era mai slabă decât fusese în viață. Era Usinna. Sufletul ei îl chema și îl întreba încă o dată de ce nu-i dăduse o mână de ajutor. Apoi i s-au adăugat nenumărate alte voci  toate erau nemulțumite de soarta lor și cereau să fie eliberate.

Câinele s-a uitat în ochii lui Igimaq. Își înțelegea stăpânul și știa că nu trebuie să-l urmeze mai departe. Vânătorul n-ar fi obligat pe nimeni să-l însoțească în ultima lui călătorie, pentru că era o călătorie pe care trebuia s-o hotărască fiecare om sau animal în parte. Câinele și-a luat privirea de la el și s-a uitat în gura neagră a peșterii. Voia să-l urmeze pe stăpânul său  avea gâtul încordat, iar perii de pe ceafă i se zbârliseră. A făcut un pas în față și s-a uitat întrebător la Igimaq, care a încuviințat din cap și a luat-o din loc. Cu cât se apropiau mai mult, cu atât vocile se auzeau mai tare. Când au pătruns în bezna dinăuntru, vocile au devenit asurzitoare, iar vânătorul a simțit că sufletele abia așteptau să-și răzbune soarta crudă. Și mai ales sufletul Usinnei.








{1} Sistemul antroponimic islandez diferă de cel folosit în România și în majoritatea țărilor europene (cu excepția celor scandinave). Astfel, numele de familie al unui islandez nu se transmite invariabil de la tată la copiii săi, ci se construiește pornind de la prenumele tatălui (rezultând un nume patronimic), al mamei (nume matronimic) sau, mai rar, al amândurora (caz în care persoana în cauză are două nume de familie). Astfel, numele de familie al Thórei  Gudmundsdóttir  este alcătuit din prenumele tatălui, Gudmund, la care se adaugă substantivul dóttir, care înseamnă fiică; așadar, Gudmundsdóttir se traduce literal prin: fiica lui Gudmund. Iar patronimicul Júlíusson, spre exemplu, este alcătuit din prenumele tatălui, Júlíus, la care se adaugă substantivul son, care înseamnă fiu; așadar, Júlíusson se traduce literal: fiul lui Júlíus.

{2} Bancă islandeză înființată în 1930.

{3} Un fond de risc este un fond mutual de protecție împotriva pierderilor cauzate de deprecierea unor titluri de valoare prin investiții în alte titluri cu perspective de creștere.

{4} Vânzarea în marjă reprezintă vânzarea de acțiuni împrumutate de investitori de la brokeri, cu scopul de a fi achiziționate ulterior, dar la un preț mai mic decât cel de vânzare. Proprietatea încrucișată reprezintă deținerea drepturilor de proprietate asupra a două sau mai multe firme înrudite (spre exemplu, în mass-media), de obicei în aceeași localitate.

{5} Aluzie la Partidul Independenței din Islanda, a cărui culoare oficială este albastrul.

{6} Kulusuk: localitate cu o populație de aproximativ 300 de locuitori, situată pe insula cu același nume din sud-vestul Groenlandei.

{7} Eric cel Roșu (circa 950  circa 1003): explorator islandez care a întemeiat prima colonie din Groenlanda. Numele insulei înseamnă tărâmul verde.

{8} Groenlanda este teritoriu autonom al Regatului Danemarcei, iar aproximativ zece procente din populația ei sunt alcătuite din descendenți ai coloniștilor danezi.

{9} Limba oficială a Groenlandei este kalaallisut (sau groenlandeza de vest), o limbă din familia eschimo-aleută.

{10} Inuiții sunt, alături de aleuți și populația Yupik, cele trei grupuri în care se împart eschimoșii. Inuiții locuiesc în Alaska, Groenlanda, Siberia și în alte regiuni arctice.

{11} Este vorba despre injecțiile în sol cu diferite materiale cimentoase, realizate cu scopul de a-l consolida.

{12} Molibdenul (Mo) este un metal aflat pe poziția 42 în tabelul periodic al elementelor; în stare liberă, este un metal de culoare argintie.

{13} Brennivín-ul este o băutură tradițională islandeză obținută din cartofi fermentați și condimentată cu chimen.

{14} Criză caracterizată prin delir, halucinații vizuale sau auditive și tremurături ale feței și membrelor, care apare la alcoolicii cronic.

{15} Capitala Groenlandei, așezată pe coasta de nord-vest a insulei, având o populație de aproximativ 15 000 de locuitori.

{16} Plantă erbacee cu flori mici și liliachii, ale cărei rădăcini cu gust dulce-amar constituie una dintre cele mai vechi mirodenii, utilizată pentru aromatizarea dulciurilor și a băuturilor.

{17} Paste în formă de inel, umplute cu diferite compoziții.

{18} Cotidian fondat în 2001, cu cel mai mare tiraj din Islanda.

{19} Strat de sol și de roci care nu se dezgheață nici în timpul verii.

{20} Specie de focă întâlnită în regiunea arctică, ai cărei nume se trage de la mandibula proeminentă.

